
Forord 


Denne boken springer ut av flere kilder. En viktig ressurs har vært vår 
undervisningserfaring ved masterprogrammet i verdibasert ledelse ved 
VID vitenskapelige høgskole. I tillegg har høgskolen i en årrekke hatt 
flere undervisningsoppdrag for kirkelige og diakonale organisasjoner. 
Dessuten har vi, både gjennom egen forskning og veiledning av mas- 
terstudenter, ervervet viktig empirisk innsikt som gir grunnlaget for å 
utvikle en alternativ presentasjon av generelle teoretiske perspektiver 
som treffer den kirkelige kontekst. Vi som er redaktører har arbeidserfa- 
ring fra Den norske kirke, og kan også trekke veksler på verv vi har hatt 
i ulike råd og utvalg. 

En særlig målgruppe for boken vil være studenter ved utdanningene 
som kvalifiserer til kirkelig tjeneste, eksempelvis teologi, diakoni, kirkelig 
undervisning og kirkemusikk. Videre vil også andre yrkesgrupper som 
peiler seg inn på arbeid i kirken, ha utbytte av boken. Boken skal kunne 
favne og leses av alle som har kirkelig lederstilling. I tillegg skrives denne 
boken også for praktikere som allerede jobber i kirken. Kapitlene gir et 
utenfraperspektiv og belyser deres arbeidsvirkelighet og erfaringer. Perso- 
ner med verv i menighetsråd og fellesråd vil også ha utbytte av boken. For 
organisasjons- og ledelsesforskere vil boken gi en innføring i kirkefeltet og 
kirkekonteksten. 

Vi som er redaktører har vært aktive forfattere av kapitlene. I tillegg 
vil vi takke øvrige forfattere, Frank Grimstad, Mildrid Fiske og Åslaug 
Styve Mjånes, for samarbeidet. Underveis i arbeidsprosessen med boken 
har vi fått verdifulle innspill på kapittelutkast fra professor Arild Wæraas 
ved VID samt fra fagsjef i Den norske kirkes presteforening, Per Kristian 
Aschim. Vi retter også en takk til Frank Grimstad og Leif Stapnes, som 
er kolleger ved VID, og professor Harald Hegstad ved MF vitenskapelig 
høyskole, som har gitt respons på enkeltkapitler. En anonym fagfelle har 
gitt konstruktive kommentarer til inspirasjon i skrivearbeidet. Vi takker 


FORORD 


VID vitenskapelige høgskole ved rektor Bård Mæland og Hilde Trygstad, 
seksjonsleder for bibliotek, forskningsdatahåndtering og arkiv, for støtte 
og tilrettelegging av Open Access. 

Sist vil vi takke Cappelen Damm Akademisk og redaktørene Simon 
Aase og Ann Kristin Gresaker for godt samarbeid. 

Arne Erik Sæther beskriver kirken i et dikt som har fått plass i Norsk 
salmebok, nummer 561: 


Midt i vår verden, her hvor vi bor, 
står et bygg som et tegn på vår tro. 
Lyset og mørket, himmel og jord, 


møtes her i en levende bro. 


Midt i vår verden, her hvor vi bor, 
kommer Kristus som morgenens gry. 
Vi er hans kirke, vi er det bygg 


som han reiser på ny og på ny. 


VID vitenskapelige høgskole, Oslo, april 2021 
Stephen Sirris og Harald Askeland 


KAPITTEL 1 


Introduksjon til kirkelig organisering 
og ledelse. Et verdibasert og 
praksisorientert perspektiv 


Stephen Sirris 
VID vitenskapelige høgskole 


Harald Askeland 
VID vitenskapelige høgskole 


Abstract: This chapter introduces the subject matter of this book - church organizing 
and leadership — and key concepts. The books point of departure is recent reforms in 
the Church of Norway as well as broader cultural and societal changes. This chapter 
answers the question: How can organization and leadership in the Church of Nor- 
way be understood as values-based and practice-oriented? We provide a conceptual 
framework that serves as the epistemic anchoring of this anthology. First, an institu- 
tional values-based approach (Selznick, 1957) takes into account the values and iden- 
tity of the church as a religious organization. Second, a practice-oriented approach 
(Mintzberg, 2009), grounded in empirical studies, emphasizes how practices are per- 
formed and understood by individual leaders and collectives. These main perspectives 
facilitate our contextual interest in the Church of Norway focusing on the congrega- 
tional level embedded in various other levels and interactions between various actors, 
including leaders, clergy and lay people. We position the individual chapters within 
the conceptual framework of the book before summarizing its key contributions. 


Keywords: church, context, leadership, management, organizing, practice-oriented, 
values-based 


Introduksjon 


Denne boken beskriver utvalgte sider ved kirkelig organisering og ledelse 
ved å presentere og analysere relevante nyere norske forskningsbidrag. 


Sitering av denne artikkelen: Sirris, S. & Askeland, H. (2021). Introduksjon til kirkelig organisering og 
ledelse. Et verdibasert og praksisorientert perspektiv. I S. Sirris & H. Askeland (Red.), Kirkelig organisering 
ogledelse: Et verdibasert og praksisorientert perspektiv (Kap. 1, s. 9-31). Cappelen Damm Akademisk. https:// 
doi.org/10.23865/noasp.129.ch1 

Lisens: CC BY-NC-ND 4.0 


KAPITTEL 1 


Vi velger et verdibasert og praksisorientert faglig perspektiv som bokens 
rammeverk. I dette kapitlet drøfter vi denne forankringen ved å svare på 
det grunnleggende spørsmålet: Hvordan kan organisering og ledelse i Den 
norske kirke forstås som verdibasert og praksisorientert? Vi gir først en litte- 
raturoversikt over empiriske studier av organisasjon og ledelse i Den nor- 
ske kirke, for deretter å belyse fenomenet kirkelig organisering og ledelse 
gjennom de to begrunnede perspektivene. Med intensjon om å vise rele- 
vansen av dette rammeverket, drøfter vi forholdet mellom en verdibasert 
og en praksisorientert tilnærmingsmåte ved å trekke inn bidrag fra bokens 
kapitler der det er naturlig. Konklusjonen påpeker bokens samlede bidrag. 


En kirke i endring 


Den norske kirke har siden 1990-tallet gjennomgått betydelige endringer. 
Kirken har utviklet en mer omfattende virksomhet med flere ansatte 
innenfor en styrket forvaltningsorganisasjon. Prosessen skjøt fart med 
økende delegering av oppgaver fra offentlige til kirkelige organer. Sen- 
trale milepæler var selvstendiggjøringen av soknet fra kommunene i 1997 
og fristillingen av folkekirken fra staten i 2017 (Askeland & Schmidt, 
2016). Denne utviklingen har vært intendert og styrt ved å være basert på 
indrekirkelige reformkrav og vedtak i Stortinget. I et norsk kirkehistorisk 
perspektiv utgjør opphøret av statskirkeordningen den største endringen 
siden reformasjonen (Dietrich et al., 2011). 

I tillegg til ordningsmessige endringer har kirken gjennomført refor- 
mer på sentrale virksomhetsområder. Trosopplæringsreformen har satt 
spor i nye arbeidsmåter og stillingskategorier (Botvar et al., 2015). Guds- 
tjenestereformen har vært omfattende og fremmet verdier som fleksibi- 
litet, involvering og stedegengjøring (Botvar & Mosdøl, 2014). Videre er 
kirkens styrkede oppmerksomhet på frivillighet støttet av en offentlig 
diskurs preget av verdier som medbestemmelse, delaktighet og demo- 
krati (Sporsheim & Sirris, 2018). Innad i kirken har tydeligere lederrol- 
ler vokst frem lokalt etter kirkelovens (1996) etablering av stillinger som 
daglig leder og kirkeverge (Askeland, 2016b). Prostereformen fra 2004 
styrket prostenes lederrolle overfor prestene. Opphøret av prestenes 
boplikt i 2015 og innføringen av mer regulert arbeidstid i 2016 bidro til å 

omforme prestetjenesten til et moderne yrke (Sirris, 2019b). Det pågående 
kirkeordningsarbeidet utreder forholdet mellom kirkens styringsnivåer 
og samordning av to arbeidsgiverlinjer med felles arbeidsgiverorgan og 
enhetlig ledelse i lokalkirken. Mens dette skrives våren 2021, er fortsatt 
mye i støpeskjeen. Kirken vil trolig være i omforming også i årene som 
kommer, og det er ikke sikkert at endringstakten kommer til å avta. 
Disse parallelle prosessene setter i økende grad spørsmålet på dags- 
ordenen: Hvordan kan kirken best organiseres og ledes? Mens kirke- 
lig organisering, styring og ledelse tradisjonelt har vært sett på som et 
underordnet spørsmål om hensiktsmessighet, omtalt som adiaforon, har 
organisasjonsbygging og selvstendiggjøring aktualisert tematikken. Med 
en lang periode av delegering og den senere tids fristilling, fremstår Den 
norske kirke og menighetene tydeligere som selvstendige organisasjoner. 
Ekspansjonen av demokratiske organer, forvaltningsorganisasjon samt 
nye tiltak og tjenestegrupper, gir nye samhandlingsmønstre. Disse dyna- 
mikkene finner ikke sted i et indrekirkelig tomrom. Derimot er det flere 
dypereliggende utviklingstrekk i samfunnet hvor kirken inngår som inn- 
byr til fornyet drøfting av kirkelig organisering (Schmidt, 2016). I et større 
perspektiv har Norge i etterkrigstiden erfart en overgang fra en luthersk 
enhetskultur til et sekularisert og pluralistisk samfunn (Furseth, 2015; 
Repstad, 2020). Dette gradvise skiftet uttrykkes ved at kirkeloven av 1996 
ble erstattet av lov om tros- og livssynssamfunn (trossamfunnsloven) i 
2021. Kirken utfordres dermed til å avklare hvilken rolle den vil spille 
i samfunnet og hvordan den skal samhandle med omgivelsene. Over- 
gangen aktualiserer interaksjon mellom frivillige og profesjonsutøvere i 
menigheten samt et intensivert arbeid med utvikling og innovasjon. 
Utviklingstrekkene vi har beskrevet så langt bør følges opp av rele- 
vant og faglig forankret refleksjon om organisering og ledelse. Dette er 
et behov denne boken har som formål å imøtekomme. Den norske kirke 
er en kompleks organisasjon som inneholder et mangfold av eksempler 
på ulike organisasjons- og ledelsesformer. Mens en organisasjon for- 
stås som et sosialt system bevisst konstruert for å løse spesielle oppgaver 
og for å realisere bestemte mål (Jacobsen & Thorsvik, 2019), defineres 
ledelse grunnleggende som en innflytelsesprosess som sikter på å oppnå 
mål gjennom andre (Yukl, 2013). Vi argumenterer i boken for at kirkens 

mangfold er svært interessant for organisasjons- og ledelsesfaget. Det 
gjør vi ved å belyse kirken med teori og begreper fra dette fagfeltet. På 
tross av kirkens potensielle interesse for fagfeltet, ikke minst på grunn 
av endringene den står i, synes trosbaserte og religiøse organisasjoner 
fortsatt å være understudert. Det gjelder også internasjonalt (Jeavons, 
2004; Torry, 2017; Tracey et al., 2014). Denne antologien er en respons 
på mangelen, og gir et vitenskapelig bidrag med Den norske kirke som 
forskningsobjekt. 


Kort faghistorie og litteraturoversikt 


Dette delkapitlet gir en innføring i fagfeltet kirkelig organisering og ledelse. 
Til tross for at Den norske kirke er landets eldste organisasjon, landsomfat- 
tende og med 69 % av befolkningen som medlemmer i 2020, foreligger det 
relativt få empiriske forskningsbidrag om kirkelig organisering og ledelse. 
Likevel har praksisfeltet vist interesse for temaet. Det gjenspeiles ved at 
tidligere Diakonhjemmet høgskole, nåværende VID vitenskapelige høg- 
skole, siden 1974 har tilbudt en lederutdanning for kirkelige og diakonale 
ledere. Fra 1980-tallet har det vært gjennomført ulike kurs for soknepres- 
ter i regi av Den norske kirkes presteforening, etter hvert med betegnelsen 
pastoral lederutvikling, i samarbeid med de teologiske fakultetene. I 1990 
etablerte KA Kirkens arbeidsgiver- og interesseorganisasjon kurs for fol- 
kevalgte i menighetsråd og kirkelig fellesråd, samt for kirkeverger. Siden 
2004 har det, som del av VIDs mastergradsprogram i verdibasert ledelse, 
vært mulig å ta mastergrad i ledelse med en kirkelig spesialisering. Prak- 
sisfeltets behov og voksende interesse for ledelse har gjort at ledelsesemner 
er integrert i flere kirkelige profesjonsutdanninger. 

En av de tidligste bidragsytere på feltet kirkelig organisering og ledelse, 
sivilingeniøren Roar Mjelva (1979a, 1979b), skrev to artikler: «Kirken som 
sosio-religiøst system» og «Styring i kirken». Her presenterte han en 
systemmodell av kirken og tok til orde for at kirkelig virksomhet burde 
målstyres. Målstyring vektlegger at ledelsen fastsetter distinkte mål for 
virksomheten. Målene følges opp av adekvate virkemidler og definering 
av ansvar. Gjennom tallfesting dokumenteres i hvilken grad målene nås, 
noe ledelsen får tilgang til gjennom rapportering. Disse to tidsaktuelle 

og allmenne organisasjonsteoriene ble applisert på kirken. Systemteori, 
som vektla indre sammenhenger mellom strukturer og aktører i tillegg til 
organisasjoners forhold til omgivelsene, var også det naturlige utgangs- 
punkt for to forskere ved Diakonhjemmet høgskole, Morten Skjørs- 
hammer og Einar Aadland (1991). De gikk et skritt videre enn Mjelva 
og argumenterte for at kirkefeltet burde utforskes organisasjonsfaglig, 
men med særlig henblikk på organisasjonens egenart (Skjørshammer & 
Aadland, 1991). Dermed påpekte de at allmenne og kontekstuelle trekk 
ved organisasjoner måtte sammenholdes. Få år senere kom den første 
forskningsrapporten om lokalkirkelig utvikling som tematiserte sty- 
rings- og ledelsesroller (Aadland, 1994). 

I forbindelse med stortingsbehandlingen av ny kirkelig lovgivning 
midt på 1990-tallet, utgav KA arbeidsorganisasjon for kirkelige virksom- 
heter ressursbøker om kirkelig organisering og ledelse. Der ble allmenn 
ledelsesforståelse anvendt på kirkelige lederroller og alternative model- 
ler for organisering av ledelsesfunksjonen i lokalkirken (Grimstad & 
Askeland, 1996). Med lovfesting av kirkelig fellesråd og kirkevergefunk- 
sjonen i 1996, økte forskningsinteressen sammen med en fornyet opp- 
merksomhet på ledelse av prestetjenesten. KIFO, Institutt for kirke-, 
religions- og livssynsforskning, gjennomførte i årene etter innføringen 
av kirkeloven flere større forskningsprosjekter som tematiserte lokale 
kirkelige lederroller og ledelse av prestetjenesten (Huse, 1998; Askeland, 
1998). KIFO har i en årrekke vært sentral hva gjelder empiriske studier av 
kirken, både med hensyn til utforsking av temaet prest og ledelse, men 
også med en tidlig evaluering av prostereformen. Denne reformen ble ini- 
tiert i 2004, da prostiet ble etablert som tjenestedistrikt for prester med 
prosten som nærmeste leder. 

Innenfor praktisk teologi har den empiriske vendingen medført at sam- 
funnsvitenskapelige metoder brukes for å utforske menigheter (Hegstad, 
1996, 1999). Ledelsestematikken har hatt en økende interesse innenfor 
praktisk teologi med både teoretiske og empiriske bidrag (Skjevesland, 
1994, 1998). I denne perioden initierte KIFO flere faglige bidrag med 
utgangspunkt i teologi som ble samlet i antologien Prest og ledelse (Huse, 
2000). Blant de kirkelige stillingskategoriene, er prestene gjennomgående 
viet størst forskningsinteresse (Sirris, 2016). Et bidrag som reflekterer over 

presters lederrolle ut fra deres sentrale liturgiske og forkynnende funksjo- 
ner, tematiserer presten som symboliserende, strategisk og samhandlende 
leder (Saxegaard, 2009). I 2015 ble det etablert et tidsskrift med forankring i 
frikirkelige kirkesamfunn, Scandinavian Journal for Leadership and Theo- 
logy. Fag- og forskningsinteresse for ledelse i religiøse organisasjoner har et 
bredere nedslagsfelt enn Den norske kirke. 

I 2003 utkom boken Ledelse i kirken (Hougsnæs et al., 2003) som vi 
anser som et viktig utgangspunkt for herværende bok. Boken ble utgitt 
av KA og trakk veksler på allmenn teori innenfor organisasjons- og ledel- 
sesfagene. Den representerer et tidlig bidrag som anvender og begynner 
en kontekstualisering av disse i kirkelig kontekst. Boken har vært mye 
benyttet i kurs og undervisning for kirkeledere. Siden den gang har kir- 
kelig organisering og ledelse blitt etablert som et delområde innen orga- 
nisasjons- og ledelsesfaget. Ikke minst har det vært empirisk forskning 
på dette feltet etter 2003 som alle kapitlene i denne boken trekker veksler 
på. Som vår oversikt viser, fremstår bidragene hittil som fragmenterte. 
Denne boken representerer en sammenstilling og videreutvikling. Gitt 
omfanget av endringer som vi skisserte innledningsvis, er en mer enhet- 
lig oppdatering viktig. 

Det gryende fagfeltet kirkelig organisering og ledelse har dermed 
utviklet fornyede perspektiver og blitt tilført teoretiske begreper som gir 
nyttige verktøy for å analysere utviklingen i og av kirkeorganisasjonen. 
Denne bokens anliggende er ikke å foreta en ukritisk import fra organi- 
sasjons- og ledelsesfaget inn i kirkelig kontekst. Derimot argumenterer vi 
for at forskningsinnsatsen siden 1990-tallet har bestått i en kontekstuali- 
sering som gir selvstendige og relevante innspill til kirkelig organisering 
og ledelse som et distinkt fagområde. En slik kontekstsensitivitet ivare- 
tas gjennom det vi har valgt som denne bokens teoretiske rammeverk: 
verdibasert ledelse (Aadland & Askeland, 2017), som er fundamentert 
i institusjonell teori (Hampel et al., 2017; Johansen & Waldorff, 2017), 
og praksisstudier av kirkelige ledere (Askeland, 2016a; Sirris, 20192). 
Vi ser derfor herværende bok som en gjennomgang av begge områder 
og som sammenstilling av kunnskap med et særskilt fokus: Den empi- 
riske utforskningen av kirkefeltet med studier av organisering og ledelse 
muliggjør en dialog mellom det særegne i kirkekonteksten og allmenn 

forskningslitteratur og teoriutvikling. Vårt rammeverk legger til rette for 
en slik samtale. I tråd med innretningen på forskningen som er presen- 
tert så langt, er det også denne bokens anliggende å balansere det gene- 
relle og det kontekstuelle på feltet kirkelig organisering og ledelse. Dette 
gjør vi gjennom et forsøk på å finne en felles arena for ekklesiologiske 
perspektiver og organisasjons- og ledelsesfagene (Hegstad, 2009). Boken 
vil dermed være en ressurs for videre fagutvikling. I det følgende utdyper 
vi bokens faglige innretning ved å drøfte det teoretiske rammeverket. 


Bokens faglige innretning og 
teoretiske rammeverk 


Organisasjons- og ledelsesfaget er omfattende. Vi har derfor valgt å 
avgrense dette kapitlet til to utvalgte hovedperspektiver som bidrar til 
å profilere bokens prosjekt. Ut over dette innledningskapitlet er boken 
todelt, og tar henholdsvis for seg kirkelig organisering (kapittel 2-6) og 
kirkelig ledelse (kapittel 7-11). Den første hoveddelen av boken tematise- 
rer ulike trekk ved kirken som er av betydning for virksomheten og som 
legger føringer for ledelsespraksis. I del to har de første kapitlene et tyde- 
lig teoretisk preg, mens de siste presenterer og drøfter ulike lederroller 
og lederkategorier på grunnlag av empiriske studier. Begge de to hoved- 
perspektivene, et institusjonelt verdibasert og et praksisorientert syn på 
organisering og ledelse, er tydelige i alle kapitlene eksplisitt eller som 
underliggende premiss. I det følgende presenterer vi disse perspektivene 
samt sentrale begreper som vil gå igjen i enkeltkapitler, og drøfter deres 
relevans for å forstå historiske og pågående prosesser i Den norske kirke. 


Kirkelig organisering og ledelse i et institusjonelt 
verdibasert perspektiv 

Det er ikke likegyldig hvordan kirkens ordninger regulerer virksomhe- 
ten. Selv om kirkelig organisering i lutherske kirker tradisjonelt omtales 
som et spørsmål om hensiktsmessighet, er det likevel en utbredt oppfat- 
ning at Den norske kirkes oppdrag og identitet legger føringer for tjen- 
lig praksis og organisering (Aarflot, 1990). Dette utgangspunktet gir en 

retning for hva slags kompetanse, hvilke stillinger og ledelsesfunksjoner 
som bør være på plass for at kirken skal kunne realisere sitt kall. Vårt 
normative ståsted i denne boken er å fastholde at kirkelig organisering 
må forankres i kirkens oppdrag. Sagt på en annen måte: kirken gjør hva 
den er, og organiserer hva den gjør. Dette anliggendet behandles i kapit- 
tel 2, der Stephen Sirris og Harald Askeland tar utgangspunkt i at Den 
norske kirke kan forstås ut fra en rekke perspektiver grunnet kirkens 
kompleksitet og mangfoldige funksjoner. Forfatterne undersøker hvor- 
dan ekklesiologi, læren om kirken, og organisasjonsteori forstår kirken 
som fellesskap med både organisatoriske og organiske trekk. Kapitlet har 
en tydelig teologisk forankring gjennom to ekklesiologiske tradisjoner 
som betoner de bibelske begrepene communio (fellesskap eller delaktig- 
het) og ekklesia (forsamlingen eller kirken). Når kirken beskrives som et 
kollektiv eller fellesskap, brukes gjerne metaforene organisasjon og orga- 
nisme som en motsetning. Begge fagområdene har til felles at de vektleg- 
ger kirken som et sosialt kollektiv som møtes for særlige religiøse formål. 
Kapitlet presenterer relevante innsikter fra begge disipliner gjennom å 
analysere sentrale bidrag som muliggjør en tverrfaglig samtale. Forfat- 
terne argumenterer for at flere faglige perspektiver er nødvendig for å 
forstå og utvikle kirkelig organisering. 


Verdier 

I et større historisk og globalt perspektiv er spørsmålet om tjenlig kir- 
keorganisering blitt besvart på mange ulike måter. Men tar vi utgangs- 
punkt i Den norske kirke, er kirkens visjon en veiviser. Kirken ønsker å 
være en «bekjennende, misjonerende, tjenende og åpen folkekirke». Disse 
verdiene angir retningen, men ingen klart definerte mål. Menighetene 
kan vektlegge ulike sider av disse verdiene ettersom menighetene har 
forskjellige preg avhengig av geografiske og kulturelle forhold. At kirken 
er både landsdekkende og demokratisk, åpner et fortolkningsmangfold. 
Kirkedemokratiet har vært et premiss for opphøret av statskirkeord- 
ningen og fristillingen av folkekirken. Verdien demokrati tematiseres i 
kapittel 5. Frank Grimstad drøfter Den norske kirke som en demokra- 
tisk kirke, og analyserer hva denne verdien betyr og hvilke følger den har 
for organisering og ledelse. Kapitlet bidrar med ny oversikt over ulike 

konseptualiseringer av kirke og demokrati både historisk og i vår samtid. 
Balansen mellom vigslede og lekfolk i styringsorganene blir tatt opp som 
et viktig demokratisk anliggende. Grimstad poengterer at en demokra- 
tisk kultur i styringen av lokalkirken er avhengig av sentrale verdier i 
lokalsamfunnet. Men fremdeles er det et potensial for å engasjere med- 
lemmene til å ta større ansvar for kirken. Avslutningsvis leveres et bidrag 
til forståelse av hvordan ledere kan medvirke til god demokratisk styring 
i og av kirkeorganisasjonen. 

Selv om boken ikke primært er normativt orientert, har alle kapitlene 
et tydelig verdiperspektiv. Et verdibasert perspektiv er naturlig fordi kir- 
ken er en religiøs organisasjon. Organisasjonsidentitet kan forstås som 
varige, sentrale og distinkte trekk. Verdier antas å være et kjerneelement 
ved en organisasjons selvforståelse (Pratt & Ravasi, 2016). Det innebærer 
at kirken er basert på en tro som impliserer verdier. Religiøse organisa- 
sjoner ble grunnlagt for å uttrykke grunnleggerens verdier (Carroll, 1991). 
Kirken har dels beholdt sitt verdigrunnlag gjennom sin lange historie, 
samtidig som det har skjedd utvikling og tilpasninger i samspill med 
kontekst og samtid. I land med langvarig kristen kultur, er kristne og 
allmenne verdier i høy grad blitt likedannet. Hva som er spesifikt kristne 
verdier, er derfor ikke gitt. Mange vil peke på eksempelvis barmhjer- 
tighet, tilgivelse, rettferdighet og likeverd. Dette er grunnleggende ver- 
dier som kirken fremmer, der kirkens ledere er bærere av dem. Harald 
Askeland (2020, s. 26) definerer verdibegrepet slik (vår oversettelse): 


Verdier er individuelle og kollektive oppfatninger om ønskelig atferd på tvers av 
situasjoner, mal og idealer som gir retning for eller evaluerer praksis. Implisitt 
i definisjonen inngår at verdier 1) eksplisitt eller implisitt er kontekstuelle og 
situert i tid og rom, 2) tjener til å mobilisere og gi retning for handling, 3) er 
ikke mulig å observere, men blir manifestert i eller gjennom refleksjon over 
praksis, 4) tilegnes gjennom sosialisering i grupper eller gjennom utprøvende 
læring, 5) blir konstituert, opprettholdt og endret i dialektisk interaksjon mel- 
lom individet og kollektivet, 6) også når verdier er delt de de er tvetydige og 


åpne for fortolkning. 


Med dette som utgangspunkt, står mange av artiklene i en institusjo- 
nell teoretisk tradisjon (Scott, 2014; Selznick, 1957), blant annet utviklet 

i rammen av verdibevisst ledelse (Aadland & Askeland, 2017). Utviklin- 
gen av verdibevisst ledelse har nettopp kombinert forskning på ledelse 
som praksis og søkt å integrere ledelsespraksisers verdiforankring 
med den amerikanske sosiologen Phillip Selznicks forståelse av insti- 
tusjonelt lederskap. Institusjonalisme er kun en av svært mange ret- 
ninger innenfor organisasjonsforskningen. Institusjonell teori utgjør 
ingen enhetlig tilnærmingsmåte, men er heller en samlebetegnelse som 
rommer ulike, men beslektede perspektiver hvor kontekst og omgi- 
velser er en fellesnevner. Organisasjoner er i dialog med og formes av 
sin institusjonelle kontekst (Scott, 2014). Når organisasjoner over tid 
opererer i den samme institusjonelle konteksten påvirkes de av ulike 
likedanningsprosesser, enten av legal, normativ eller kulturell-kognitiv 
karakter. Det første betegner den juridiske siden, regulering gjennom 
lovverket. Det normative handler om forventninger i omgivelsene til 
hva som er kulturelt passende atferd i samsvar med verdier i og utenfor 
organisasjonen. Det kulturelt-kognitive refererer til det som tas for gitt 
og sjelden stilles spørsmål ved i en gitt kontekst. Alle organisasjoner 
er avhengige av en viss legitimitet fra sine omgivelser, og likedanning 
innebærer at man oppnår anerkjennelse ved at organisatorisk praksis, 
for eksempel organisering og styring, fremstår som lik i henhold til 
gjeldende standarder i det omkringliggende samfunnet (DiMaggio & 
Powell, 1983). 

Et konkret eksempel på institusjonell påvirkning er hvordan kirken 
som en del av det norske samfunnet reguleres av lovgivningen. Likedan- 
ning med legitimitetsimplikasjoner kan illustreres ved at kirkelig virk- 
somhet, som følge av å være koblet til statlig forvaltningsutvikling siden 
1990-tallet, er underlagt målstyring. Dette perspektivet behandles i kapit- 
let om institusjonelle rammer som understreker kirkelig organisering og 
ledelse som kontekstuelt fenomen (kapittel 6). Frank Grimstad beskri- 
ver og drøfter hvordan institusjonelle rammer legger føringer for ledelse. 
Særlig vekt legges på regulerende rammer, et perspektiv som i stor grad 
har vært fraværende i ledelsesfaget. Flere eksempler illustrerer hvordan 
kirken er innleiret i stat og sivilsamfunn og dermed bidrar til det hand- 
lingsrommet ledere har. Kapitlet trekker veksler på den amerikanske 
organisasjonssosiologen Richard Scotts (2014) teoretiske perspektiver på 

institusjoner som regulerende, normative og kulturelt-kognitive, samt på 
mekanismer som bidrar til deres funksjon. 


Institusjonalisering 

Institusjoner er styrende strukturer og mønstre, som innbefatter ver- 
dier og normer for sosial atferd. Aktører og organisasjoner som handler 
i overenstemmelse med disse oppnår legitimitet og støtte i omgivelsene. 
Institusjoner har evne til å motstå endring, og historie har en betydelig 
vekt som stabiliserende og rutiniserende faktor (Scott, 2014). Mens det 
generelle begrepet institusjon sees som kulturelle regler som gir kollektiv 
mening og verdi til konkrete enheter og aktiviteter, betegner institusjo- 
nalisering prosesser der et gitt sett av enheter og aktivitetsmønstre blir 
normativt og kognitivt fastholdt og tatt for gitt. 

Hvordan institusjonaliseringsprosesser konkret utspiller seg, utdypes 
i bokens tredje kapittel, der Stephen Sirris, Harald Askeland og Frank 
Grimstad drøfter tre spesifikke trender: Demokratisering refererer 
til fremveksten av ulike råd på forskjellige nivåer i kirken og hvordan 
lekfolket supplerer den tradisjonelle autoriteten hos presteskapet. Kor- 
porativisering betegner økt vekt på ledelse som organisatorisk mandat. 
Profesjonalisering omhandler spesialisering av arbeid og fremveksten 
av menighetsstabene. Dette kapitlet gir dermed en oversikt over sentrale 
utviklingstrekk ved Den norske kirke i nyere tid, samtidig som utviklin- 
gen rammes inn og drøftes i relasjon til sentrale institusjonelle endringer. 
Ved å beskrive fremveksten av organisatoriske, ledelsesmessige og profe- 
sjonsorienterte dimensjoner ved kirken, relateres kapitlet til at organisa- 
sjoner og institusjoner har en dynamisk historie der de formes gjennom 
arbeid og intensjoner som søkes realisert, men også gjennom historisk 
gitte institusjonelle mønstre. Forfatternes litteraturgjennomgang av 
utviklingstrekkene viser at de tre trendene er parallelle, men fremtrer 
tydeligere i noen perioder enn andre. Alle trekkene vektlegger økt inter- 
aksjon og samspill mellom aktørene. 

Institusjonaliseringsteori er vag når det gjelder spesifisering av institu- 
sjonaliseringens drivkrefter, men prosessen betraktes i det store og hele 
som en naturlig utvikling. Dette ligner en organismes samspill med sine 
omgivelser. Men institusjonalisering vil også kunne fremstå som bevisste 

forsøk fra aktører på å nå sine mål. Samtidig kan det argumenteres for at 
aktørers strategiske atferd har en organisasjons grunnleggende verdier og 
normer som viktige rammebetingelser. En viktig side ved å forstå kirkens 
nåværende institusjonelle trekk, i en historisk sammenheng, har fått min- 
dre vekt i nyere teoriutvikling. Tidlige institusjonelle studier vektla nær- 
studier av institusjonens historiske utvikling. Selznick (1949) argumenterte 
for at studiet av sammenhengen mellom verdier, sentrale organisasjons- 
politiske prosesser og etablering av sosial og handlingsstruktur fordret 
organisasjonshistorisk innsikt. Historiens kontinuitet, eller varige trekk, 
utgjør en viktig side ved organisasjonsidentiteten, ikke minst for Den nor- 
ske kirke. I kapittel 9 og 10, om identitet og lederrolle og om kirkevergens 
lederrolle, sees utviklingen av prostenes og kirkevergenes lederroller i et 
historisk perspektiv, nettopp for å se hvordan institusjonaliseringsproses- 
sen også kan endre og befeste nye sider ved tradisjonelle rollemønstre. 


Hybridisering 

Videre avdekker et institusjonelt perspektiv at den empiriske kirkevir- 
keligheten inneholder en rekke mellomformer fremfor rendyrkede ide- 
altyper. Hybridisering er derfor et begrep leseren vil møte flere steder. 
Begrepet er hentet fra biologien og refererer til krysningen av arter, men 
termen er importert til andre områder. Med hybridisering menes at ulike 
elementer, ideer eller logikker smeltes om og blir til noe nytt som er for- 
skjellig fra det som var tidligere. Grunnleggende betegnes ulike mellom- 
former og kombinasjoner av elementer man vanligvis finner adskilt hver 
for seg. Slike nye kombinasjoner vil kunne fremme nytenkning og inno- 
vasjon (Sirris, 2019b). 

Hybridisering på sektornivå henger sammen med endringer i kontek- 
stuelle rammebetingelser eller glidende overgangene mellom ulike sfæ- 
rer. Det betegner her organisasjoner som befinner seg i skjæringspunktet 
mellom ulike sektorer. Med hybridisering på organisasjonsnivå forstår vi 
at organisasjonen inneholder strukturelle, kulturelle og prosessuelle ele- 
menter fra ulike organisasjonstyper. Hybride organisasjoner innehar ofte 
flere og motstridende logikker, noe som kan kreve komplekse systemer 
og strukturer for å samordne disse logikkene (Sirris, 2019b). Det kan der- 
med oppstå spenninger ved hybridisering. Hybride organisasjonsformer 

vinner i stigende grad innpass. Hybridisering finnes også på individnivå, 
noe som uttrykkes gjennom endringer i identiteter og roller hos ledere, 
som illustrert i kapitlene 9 og 10. 

I denne boken er hybridisering et nyttig begrep for å forstå hvordan 
gamle og nye idealer og utrykk har blandet seg i kirkelig organisering 
og ledelse og dermed utgjør et komplekst mangfold med ulike hybri- 
diseringer. Dette poenget illustreres i kapittel 4, om kirke og menighet 
som organisasjon. Her argumenteres det for at ingen organisasjonsteori 
er nøytral, og at anvendelse av organisasjons- og ledelsesteori forutsetter 
en viss oversikt over grunnleggende faglige premisser. Kapitlets bidrag 
ligger i utvikling og anvendelse av et rammeverk som sorterer ulike teo- 
ritradisjoner ut fra kunnskapsteori og handlingsteori, med fire sentrale 
sett av teorier. Disse blir kort presentert, og tidligere forskning på religi- 
øse organisasjoner tilordnes denne rammen ut fra deres teoretiske for- 
ankring. Slik bidrar kapitlet også til et riss av en faghistorisk utvikling. 
Avslutningsvis peker kapitlet på hvilke nyutviklinger som anses potensi- 
elt interessante i en videre utforsking av kirkelig organisering: multistan- 
dardorganisasjon, hybride organisasjoner og institusjonelt arbeid. 


Kirkelig organisering og ledelse i et 

praksisorientert perspektiv 

Vi drøfter i det følgende relevansen av bokens andre hovedperspektiv; en 
praksisorientert tilnærmingsmåte til kirkelig organisering og ledelse. En 
viktig bærebjelke i boken er at praksisorientering henger sammen med de 
tre begrepene kontekst, lederjobb og samhandling. 


Kontekst 

En praksisorientering favner ulike nettverk av samhandling mellom 
aktører. Dette er særlig nyttig gitt kirkens organisering med mange 
nivåer og interessenter. Videre gir praksisperspektivet på ledelse en 
deskriptiv fremfor normativ tilnærmingsmåte. Det samsvarer med vår 
posisjon, hvor vi i mindre grad tar stilling til hvordan ledelse bør utøves, 
men legger mer vekt på beskrivelser og forklaringer. Det forutsetter at vi 
har en empirisk interesse for å undersøke hvordan organisering og ledelse 

faktisk utspiller seg i kirkevirkeligheten. Det skjer ikke i et tomrom, men 
i spesifikke kontekster. Kontekst er noe som omgir og omleirer et objekt 
eller fenomen og er relevant for å forklare det (Scharfstein, 1989). Bevisst- 
heten om kontekst har implikasjoner for forståelsen av organisasjon og 
ledelse. For det første vil kontekst kunne betegne de nære omgivelser for 
en organisasjon, med lokalsamfunn og dets kjennetegn samt andre orga- 
nisatoriske enheter man samhandler med. Dernest vil det kunne angi 
kulturelle eller historiske kontekster (Mintzberg, 2009). 

For ledere er organisasjonen konteksten og innrammingen for utøvelse 
av lederjobben, samtidig som ledere ved sitt ansvar og mandat kan skape 
kontekst for andres arbeid. Ledere kan bidra til å fortolke situasjon og 
formål for organisasjonens videre arbeid eller strategiske satsing (Ghoshal 
& Bartlett, 1994). Kirkevergene illustrerer dette poenget i kapittel 10. 
Denne yrkeskategorien har en lang historie i lokalkirkelig forvaltning, 
særskilt hva gjelder økonomi, kirkebygg og kirkegård. Harald Askeland, 
Mildrid Fiske og Åslaug Styve Mjånes gir nye perspektiver ved å vise at 
kirkevergene historisk er blitt utnevnt og gitt legitimitet av ulike kirkelige 
myndigheter, biskop, konge, kommunestyret og fra 1997 kirkelig fellesråd 
som organ for soknet. Med kirkeloven av 1996 ble de tradisjonelle opp- 
gavene, inkludert personalansvar, utvidet og lovfestet som daglig leder 
for lokal kirkelig virksomhet i kommunen. Utviklingen viser institusjo- 
nell nyorientering. Kapitlet bidrar til forståelse av hvordan kirkevergene 
siden innføringen av kirkeloven i 1997 har utviklet sin lederrolleforstå- 
else fra administrative, personalrelaterte og oppgaverelaterte profiler og 
utviklet en bredere rolleprofil. I en lederundersøkelse (Askeland, 2016b) 
fremstår kirkevergene med en ny og markert utviklingsorientering. De 
profilerer en tydelig kirkelig identitet og gir uttrykk for å ivareta institu- 
sjonelt lederskap. 

Også kapittel 7 bidrar til å posisjonere et kontekstuelt perspektiv. Her 
påpekes sentrale utviklingstrekk og tradisjoner innen ledelsesfaget, og 
innsiktene relateres til særtrekk ved kirken. Gjennom ledelsesfagets his- 
torie har ulike begreper hatt gjennomslag, som administrasjon, ledelse, 
lederskap og styring. Disse har vekslet mellom å være toneangivende. 
Kapitlet setter disse begrepene i relasjon til hverandre. Det argumenteres 
med at selv om begrepene kan skilles analytisk, er de innvevd i hverandre 


22 


INTRODUKSJON TIL KIRKELIG ORGANISERING OG LEDELSE 


og vanskelige å skille i ledelsespraksis. Et poeng i kapitlet er verdien i å 
se ledelse som organisatorisk praksis fremfor i et mer tradisjonelt, indi- 
vidualistisk og rasjonalistisk perspektiv. Siste del av kapitlet utvikler sen- 
trale punkter som gir perspektiver på kirkelig ledelse mer spesifikt, ved å 
trekke linjer fra arbeidsrett og teologi og vise hvordan det utkrystalliserer 
seg i en kirkekontekst. 

Kontekst innebærer at praksiser er situert ikke bare i rom, men også i 
tid. Vårt rammeverk innebærer at kirkelig organisering både må forstås 
i et institusjonshistorisk perspektiv og samtidig i forhold til nåværende 
institusjonelle kontekst. Ikke minst er dette viktig fordi kirken kan sies 
å operere i skjæringspunktet mellom ulike institusjonelle kontekster, 
altså som en hybrid (Askeland et al., 2020). Kirken kan forstås både som 
trossamfunn i en religiøs sfære og som en forvaltningsorganisasjon pre- 
get av statskirkerelasjonen, men også som en lokalsamfunnsinstitusjon 
ved at kirkebygget og gravplassene har vært sentral ramme rundt prest- 
ers arbeid i gudstjenester og livsriter. I kapittel 8 argumenterer Harald 
Askeland for at en kirkerelevant ledelsesforståelse bør integrere innsikt 
vunnet gjennom forskning omkring begrepene ledelse og lederskap. Slik 
bidrar kapitlet til å føre sammen et institusjonelt og verdibasert samt et 
praksisorientert perspektiv på ledelse. Basert på en drøfting av bidrag om 
ledelsesatferd og -praksis, konkretisert i utvikling av lederrolleprofiler 
over tid, bidrar kapitlet med utvikling av en ny firedelt ledelseskategori 
basert på empirisk forskning. Denne grunnleggende rollemodellen for 
ledelse integreres med verdiaspektet, slik det har vært utformet i insti- 
tusjonelt lederskap. Historien gir tyngde samtidig som ledelse også må 
ivareta tidsriktige uttrykk for å ha legitimitet. 


Lederjobb 

Vårt andre utgangspunkt for en praksisorientering, er at ledelse for 
mange er en jobb med et organisatorisk gitt og forankret mandat. Kir- 
ken har gitt personer i oppdrag å fylle lederposisjoner. Ledelse innebærer 
et ansvar for flere enn seg selv, og for flere oppgaver enn man selv kan 
ivareta. Derfor inngår både relasjoner og oppgaver som sentrale dimen- 
sjoner i ledelsesutøvelsen. Videre må ledere både ha blikk for livet innen- 
for organisasjonen, men også for hva som skjer i omgivelsene. Vi forstår 

derfor ledelse som handling og som praksis (Mintzberg, 2009), og plas- 
serer dermed boken i en særskilt praksisorientert ledelsesretning: mana- 
gerial work behaviour-tradisjonen. Denne tematiserer både hva lederen 
gjør, og ikke minst, hvordan ledere er innvevd i samspill med andre. Et 
slikt praksisperspektiv retter oppmerksomheten mot situert interaksjon 
(Nicolini, 2012). Verden sees som prosessuell, og praksis er mønstre av 
samhandling. Disse kan inndeles gjennom handlinger, utsagn, relasjoner 
og ulike rammebetingelser (Kemmis, 2009). 

Fremfor et entydig fokus på strukturer og ordninger, ser vi på hvordan 
dynamikken er mellom strukturer og aktører og hvordan de gjensidig 
påvirker hverandre. I et sosiologisk ordforråd tar denne boken høyde 
både for organisering som rammer, men også ledere som aktører. Dette 
anliggendet er hovedsaken i kapittel 9. Stephen Sirris og Harald Askeland 
gir en innføring i hvordan kirkeledelse er studert som ledelse i praksis i 
en norsk kontekst. Denne retningen gjør bruk av begrepene rolle og iden- 
titet. Forfatterne undersøker forholdet mellom rolle og identitet gjennom 
en analytisk kobling av empiriske studier av kirkeledere fra en periode på 
over tjue år. Kapitlet viser ulike rollemønstre blant kategorier av kirkele- 
dere og hvordan mønstrene har utviklet seg. Et viktig funn er at kirkelige 
lederroller fylles med stadig mer arbeidsgiverrelatert og administrativt 
innhold. Det organisatoriske mandatet er blitt tydeliggjort, noe som har 
bidratt til å gjøre lederrollene mellom prester, proster og kirkeverger 
likere. Forfatterne drøfter også hvordan roller og identiteter hybridiserer 
og kan inneholde spenninger mellom faglige og ledelsesmessige oriente- 
ringer. 


Samhandling 

Et tredje viktig poeng i bokens teoretiske rammeverk som gjelder prak- 
sisorientering, og implisitt i det foregående, er at utviklingen i Den norske 
kirke har ført til mer interaksjon og samhandling mellom ulike nivåer og 
aktører. Utviklingen av Den norske kirke har gjort den til en arbeids- 
organisasjon, noe som krever både organisering og ledelse. Arbeidsfel- 
lesskapet i menighetene har vokst. Det medfører en rekke utfordringer 
både når det gjelder organisering og ledelse. Interaksjonen krever admi- 
nistrasjon, styring og samhandling (Døving et al., 2016). Kirken er på 

mange måter en profesjonspreget virksomhet (Molander & Terum, 2008). 
Profesjonsperspektivet tydeliggjør at det foregår mye faglig arbeid i kir- 
ken som må sees i sammenheng med fagledelse, hvor ledelse er direkte 
relevant for oppgaven og dermed ligger innbakt i det å utføre en oppgave. 
Det skyldes også en økt profesjonalisering og mer samhandling mellom 
ulike profesjoner og med frivillige. Profesjonsperspektivet utfylles av å 
se på kirkelig virksomhet som kunnskapsarbeid. Kunnskapsorganisa- 
sjoner kan forstås som organisasjoner der arbeidskraft og kunnskap er 
en avgjørende suksessfaktor. Tjenestene er komplekse og unike. Kunn- 
skapsarbeidere er etterspurt for sin høye formelle kompetanse fremfor 
den fysiske arbeidskraften de representerer. De har oftest spisskompe- 
tanse, mer enn sine ledere, som gjør dem særlig velegnet for spesialiserte 
arbeidsoppgaver. Det er viktig for dem å ha utviklingsmuligheter og rom 
for å være kreative — noe som får implikasjoner for organisatoriske ram- 
mer og ledelsespraksis. 

Men også arbeidsgiversiden er profesjonalisert i Den norske kirke. Det 
moderne arbeidslivet og gjensidig avhengighet kan også føre til konflik- 
ter. Kapittel 11 poengterer at konflikter er uunngåelige og naturlige samt 
følger av utstrakt demokratisering og individualisering. Kapitlet viser 
hvordan personalkonflikter har blitt forstått og håndtert i Den norske 
kirke siden 1980-tallet. Stephen Sirris og Frank Grimstad identifiserer tre 
beslektede begreper som har vært sentrale i dette arbeidet: konfliktfo- 
rebygging, konfliktforståelse og konflikthåndtering. Disse er innhentet 
fra den allmenne litteraturen og brukt i kirkelig kontekst. Fra å være et 
implisitt tema og overlatt til de lokale partene, har konflikt blitt et viktig 
ansvar for kirkeledere, i tråd med arbeidsmiljøloven. Kapitlet reflekterer 
over hvordan konflikter gir utfordringer for kirkeledere. 


Konklusjon 


Dette kapitlet har tatt opp spørsmålet: Hvordan kan organisering og ledelse 
i Den norske kirke forstås som verdibasert og praksisorientert? Bokens teo- 
retiske rammeverk bæres av disse to hovedperspektivene, som begge er 
illustrert gjennom enkeltkapitlene om organisering og ledelse. Det er 
imidlertid ikke slik at vi skiller mellom at organisering er verdibasert 

og ledelse er praksisorientert. Som eksemplene viser, er dette snarere to 
dimensjoner ved både kirkelig organisering og ledelse. Sammen utgjør 
de et helhetlig rammeverk. Organisering er tuftet på verdier og legger til 
rette for ledelsespraksiser. Basert på den foregående drøftingen, oppsum- 
merer vi bokens sentrale bidrag gjennom følgende fire punkter. 

For det første bidrar boken gjennom rammeverket til et helhetsper- 
spektiv på organisering og ledelse i Den norske kirke. En slik samlet 
fremstilling er ikke gjort tidligere. Siden kirkeloven ble innført i 1997 har 
kunnskapsutviklingen på området skutt fart. Boken trekker veksler og 
sammenstiller kunnskap som er presentert gjennom ulike studier i denne 
perioden. Helhet forutsetter mange deler, og boken tar opp et bredt spek- 
ter av temaer, noe bokens todeling er et utrykk for. Videre er ulike aktører 
studert med en hovedvekt på lokale kirkelige ledere som prester, proster 
og kirkeverger. Selv om menigheten og det lokalkirkelige nivået får mest 
oppmerksomhet, belyses det ved hjelp av bredere kontekstuelle forhold 
som bidrar til å perspektivere og posisjonere praksis i en større sammen- 
heng. Men helheten gjelder mer enn sammenstilling. Bokens anliggende 
er å vise at et institusjonelt verdibasert perspektiv står seg godt sammen 
med en praksisorientert tilnærmingsmåte. Disse to delene av bokens teo- 
retiske rammeverk kompletterer hverandre. Dette kapitlet har begrun- 
net rammeverket og illustrert dets nytteverdi i møte med kirken som 
forskningsobjekt. Rammeverket tar både høyde for kirkens identitet og 
verdier som religiøst fellesskap, og for kirken som en organisasjon med 
mange praksiser i form av virksomhet og aktiviteter. Kapitlet har påpekt 
relevansen av å sammenholde begge perspektivene. 

Bokens distinksjon, men ikke adskillelse, av organisering og ledelse 
understreker vårt andre hovedbidrag. Rammeverket integrerer både 
struktur og aktør, eller system og individ. Ut over å gi beskrivelser av 
aktørers praksiser, settes disse inn i en organisatorisk sammenheng. Å 
arbeide i en kirkelig organisasjon gir handlingsrom med både mulighe- 
ter og begrensninger. Boken beskriver hvordan ulike typer institusjonelle 
rammer omgir praksiser og setter dem i relasjon til andre praksisnettverk. 
Denne boken understreker ledelse som en organisatorisk forankret funk- 
sjon fremfor individuelt lederskap. Dette ståstedet er rotfestet i empiriske 
data fremfor preskripsjon av hvordan kirkelig organisering og ledelse bør 

være. Videre relaterer vi ledelse både til demokratiske styringsorganer og 
til nødvendige administrative funksjoner for å ivareta organisasjonens 
oppdrag. Boken har dermed oppmerksomhet rettet mot sammenhengen 
mellom organisering og ledelse. 

Vårt teoretiske rammeverk muliggjør for det tredje både en synkron 
og en diakron orientering. Som drøftingen viser, er utgangspunktet vårt 
omfattende endringer i Den norske kirke. Bevissthet om og sensitivitet 
for kontekst er derfor fremtredende i denne boken. Dette innebærer at 
den primært er opptatt av kirkelig organisering og ledelse slik disse feno- 
menene utfolder seg nå. Like fullt er det en tydelig diakron eller historisk 
interesse i boken. Den viser seg gjennom oppmerksomheten på å sette 
fenomenene på en tidslinje ved å beskrive utviklingstrekk. På en side er 
dette naturlig gitt kirkens lange tradisjon som viser både kontinuitet, 
men også gradvis utvikling og brudd. Boken tar derfor et utgangspunkt 
i kirkens autorative kilde, Bibelen, gjennom referanser til kirkens frem- 
vekst som fellesskap og organisering, nemlig ekklesiologien. Dermed 
står boken både i en historisk forankring gjennom bevissthet om kirkens 
historiske utvikling, samtidig som den gjennom analyser og drøfting av 
kirkens nåværende fremtredelsesformer gir frempek. 

For det fjerde bidrar bokens rammeverk til kunnskapsutvikling ut over 
å være en sammenstilling av eksisterende forskning. Et sentralt bidrag 
her, er hvordan et verdibasert institusjonelt perspektiv kombinert med 
et praksisorientert perspektiv bidrar til å forstå organisering og ledelse i 
Den norske kirke. Med dette utgangspunktet settes teoretiske modeller 
og begreper i dialog med kirkevirkeligheten. Begrepene gir redskaper å 
tenke med og vil kunne ha praktiske implikasjoner for kirkelig virksom- 
het så vel som utforming av organisering og ledelse. Boken gir en rekke 
drøftinger av forholdet mellom det allmenne og det spesifikt kontekstu- 
elle hva gjelder organisering og ledelse. På dette punktet gir boken et vik- 
tig teoritilfang til religiøse organisasjoner. Et eksempel er utforskningen 
av mellomformer av det som ofte beskrives som dikotomier og motset- 
ninger. Hybridisering muliggjør en mer nyansert tilnærmingsmåte til 
forståelsen av roller og identiteter. Et annet eksempel er utviklingen av 
en modell for institusjonell ledelse som ivaretar både etablerte rolletypo- 
logier, basert på ledelsespraksis, og samtidig gir rom for en verdibasert 

ledelse som er naturlig grunnet kirkens identitet. Organisasjons- og 
ledelsesfaget settes i dialog med empiri fra kirkefeltet og med ekklesio- 
logien som er læren om hva kirken er. Her ligger et verdifullt tverrfaglig 
element som kan videreutvikles i årene som kommer. 

Avslutningsvis kan vårt teoretiske rammeverk, et institusjonelt verdi- 
basert og et praksisorientert perspektiv på organisering og ledelse, være 
relevant også for andre organisasjoner enn Den norske kirke. I en tid som 
setter stadig høyere krav til kvalitet på varer og tjenester, effektivitet og 
måloppnåelse, samarbeid og spesialisering, kreves mye av organisasjoner 
og ledere. Bokens anliggende er at bevissthet om verdier og identitet er 
en viktig ressurs for å kunne prioritere. En praksisorientering komple- 
menterer dette gjennom vekt på lederhverdager og konkrete og håndfaste 
måter å realisere organisasjonens oppdrag i den aktuelle konteksten. 

Abstract: Due to the complexity of its functions, the church can be understood 
in various disciplines which offer different perspectives, concepts and metaphors. 
This chapter explores how theology and organizational sociology conceptualize the 
church as a collective. We aim at establishing a dialogue on the collective notion 
of the church as a religious organization using the concepts organism and organi- 
zation as applied in the theological discipline of ecclesiology and utilizing insights 
from organization theory. Both hold that the church is a gathering of people com- 
ing together for religious purposes. Starting with a shared understanding of the 
collective, we present relevant insights from both domains. We analyze selected 
contributions in each tradition that enable an ongoing dialogue between them. 
The chapter argues that cross-disciplinary perspectives are beneficial to developing 
church organization. 

Introduksjon 


Kirken kan forstås som et åndelig fellesskap av troende, men den kan 
også sees som en organisasjon. Disse ståstedene kan utelukke hverandre 
eller kombineres i ulike varianter. For eksempel kan Den norske kirke 
betraktes fra en rekke synsvinkler, avhengig av ståsted. Enkelte erfarer 
kirken eller menigheten som et kristent fellesskap av troende med et 
aktivt engasjement. For noen er kirken en arbeidsplass hvor man hever 
lønn for sin innsats. For andre igjen er kirken en sentral institusjon i sam- 
funnet som bidrar til å markere høydepunkter i året og overganger i livet. 
Et grunnleggende spørsmål er om tro kan organiseres. Som vi skal se, er 
kirken en religiøs organisasjon som er grunnlagt på den kristne troen 
og har som formål å fremme denne. Ulike erfaringer og ståsteder retter 
søkelyset på forskjellige sider ved kirken og dens virksomhet. Gitt et slikt 
mangfold argumenterer vi i dette kapitlet for at det er nyttig å bruke flere 
faglige perspektiver for å forstå kirkens kompleksitet. 

Kapitlet undersøker ulike forståelser av kirken som fellesskap. Derfor 
identifiserer vi begreper som griper dobbeltheten i religiøse fellesskap som 
fremtrer korporativt i samfunnet. Teologi og organisasjonssosiologi er 
fagdisipliner som aktivt har bearbeidet denne typen spørsmålsstillinger 
og begreper. Begge fagfeltene gir innspill til å forstå og belyse kirken som 
fellesskap eller kollektiv, og bruker sitt eget vokabular, modeller og meta- 
forer. Kirken som kollektiv relaterer til hvilke teoretiske perspektiver og 
modeller som er legitime i forståelsen av kirken. I tillegg handler det om 
betydningen av de modeller vi anvender — og ikke minst deres styrke og 
svakhet for å utvide forståelsen av kirken. Vi argumenterer for at organisa- 
sjonsteori vil få en stadig sterkere aktualitet for forståelsen av kirken, særlig 
i endringstider. Samtidig ønsker vi å bygge noen broer mellom organisa- 
sjonsteoretiske begreper relatert til religiøse organisasjoner og ekklesiolo- 
giske forutsetninger, som i teologi faget representerer læren om kirken. 

Kapitlet belyser teologiske og sosiologiske kollektivbegreper og kate- 
gorisering av religiøse organisasjoner. Formålet er å identifisere og sam- 
menligne innsikter fra begge fagområdene. Vi polariserer dem ikke, men 
forutsetter at begge er nyttige. Problemstillingen vi søker å besvare, er: 
Hvordan forstår ekklesiologi og organisasjonsteori kirken som fellesskap? Vi 
beskriver først utvalgte ekklesiologiske perspektiver på fellesskap, særlig 

begrepene communio (delaktig fellesskap) og ekklesia (kirke/forsamling). 
Deretter presenterer vi noen organisasjonsteoretiske bidrag til forståel- 
sen av religiøse organisasjoner. Organisasjonsteoretiske hovedperspekti- 
ver blir presentert i kapittel 4 i denne boken, og vi prioriterer derfor her 
ekklesiologiske modeller. Deretter sammenstilles begge fagtradisjoner i 
en overordnet drøfting av hvordan fellesskapet forstås som organisme og 
organisasjon. 


Synlige og usynlige fellesskap 

En organisasjon er abstraksjon av sosiale relasjoner og handler grunnleg- 
gende om interaksjon, samhørighet, verdifellesskap og praksiser. Orga- 
nisasjon kan dermed fruktbart sammenlignes med begreper om andre 
sosiale relasjonssett eller arrangementer. En slik presentasjon er gjort av 
sosiologen Willy Martinussen (1984), der begrepet sosial organisasjon 
viser til en fortetting mellom relasjonene, gjerne en slags formalisering 
og strukturering av dem. Oftest følger en standardisering av aktuelle 
handlingsrepertoar i form av organisatorisk rollefordeling og rolleatferd. 
Så langt er mye observerbart. Men videre skjer det, ifølge Martinussen, 
en sterkere formålsorientering idet organisasjonen utvikler normer og 
verdier. Også andre organisasjonsforskere har understreket at organisa- 
sjoners kompleksitet gjør at alle sider ikke er direkte synlige. Den svenske 
organisasjonsforskeren Nils Brunsson (1991, s. 14) skriver: 


Vi snakker om organisasjoner av ulike slag som om det var saker og ting man 
kan ta på. Som om det var organismer eller maskiner eller hus eller noe slikt. 
Men den ubehagelige sannheten er at ingen har noensinne sett en organisasjon. 
Det gjør at studiet av organisasjoner blir både vanskeligere og mer interessant. 
For at det skal bli noen organisasjoner å snakke om, så må vi konstruere dem 
selv. Det er de bildene av organisasjoner som vi har i hodene våre, vi diskuterer 


når vi drøfter organisasjoner. 


Som Brunsson poengterer, er organisasjoner ikke fullt ut objektive eller 
sansbare størrelser. Mange organisasjoner vil kunne beskrive seg som ver- 
dibaserte. De fremmer immaterielle verdier og bygger relasjoner og fel- 
lesskap av immanent og, i tilfellet religiøse organisasjoner, transcendent 

karakter. I dette perspektivet ligner organisasjonsbegrepet på kirkebegre- 
pet. Prinsipielt forstår mange kirken som et fellesskap ut over det man 
kan definere rent sosiologisk. Den fremstår likevel som en organisatorisk 
størrelse med ledelse, ansatte, arbeidsområder og tiltak. Til spørsmålet 
om hvilke kategorier som bidrar til å identifisere kirken som en orga- 
nisasjon, avhenger svaret av fagtradisjon. Det kan også spørres om Den 
norske kirke er én eller mange organisasjoner. 

Innenfor ekklesiologien har teologen Harald Hegstad (2009) påpekt 
det utfordrende ved å hevde at kirken er usynlig framfor synlig. Prinsi- 
pielt har ingen fullstendig kunnskap om hvor og hvem kirken er. I siste 
instans er dette unntatt empirisk observasjon og verifisering. Hegstad 
(2009) argumenterer for at kirken forstår seg som en organisme skapt 
av Gud ved Den hellige Ånd gjennom Ordet, samtidig som kirken som 
er organisasjon en sosialt gripbar størrelse som former sin historie i en 
kontinuerlig samfunnsmessig og kulturell brytningsprosess. Det hand- 
ler altså om forestillinger og tro omkring disse fenomenene, og forblir et 
trosspørsmål. I likhet med andre sosiale organisasjoner, har kirkens opp- 
drag en tydelig fellesskapskarakter. Oppdraget kan forstås som en dobbel 
bevegelse; samling gjennom å bygge fellesskap i Jesu nærvær (Matt 18,20) 
og sendelse ved å utbre evangeliet (Matt 28, 18-20). 


Ekklesiologiske perspektiver på felleskap 


Det er flere endringer i kirke og samfunn som innbyr til fornyet drøfting 
av kirkelig organisering. Norge har de siste tiårene hatt en overgang fra 
en luthersk enhetskultur til et sekularisert og pluralistisk samfunn. Et 
normativt ståsted er at kirkelig organisering må ta utgangpunkt i kirkens 
oppdrag. I luthersk tradisjon legger kirkens identitet og kall føringer for 
hensiktsmessig organisasjonsform og praksis (Hauglin & Hegstad, 2005, 
s. 27). I et historisk perspektiv er spørsmålet om tjenlig kirkeorganisering 
blitt besvart på mange ulike måter, uttrykt gjennom ulike kirkesamfunns 
organisering. Dette delkapitlet gir først en bibelsk og konfesjonell for- 
ankring til ekklesiologien. Deretter beskrives dens empiriske vending, 
før vi presenterer to tilnærmingsmåter til ekklesiologien, henholdsvis 
basert på begrepene communio og ekklesia. 

En hellig, allmenn kirke 


Kirke og menighet er betegnelser for det kristne fellesskapet. Jesus kalte 
disipler til fellesskap med seg og hverandre. Evangeliet skaper tro på 
Kristus og bringer ham nær hvor Ordet lyder. Da konstitueres kirken, og 
menigheten oppstår. Uavhengig av nåværende utforming av kirkeord- 
ning, har kirkesamfunnene et felles utgangspunkt i Bibelens metaforer 
som beskriver det kristne kollektivet. Kirken som Kristi kropp (Rom 12 
og 1 Kor 12) påpeker en identifikasjon mellom Kristus og kirken hvor 
de troende utgjør lemmer på legemet og har en organisk forbindelse. 
Kirken kalles også «Guds tempel» (2 Kor 6,14) og understreker at kirken 
er et fellesskap av mennesker fremfor å være en fysisk bygning. Teolo- 
gen Karl Olav Sandnes (1994) påpeker at det Det nye testamentet bruker 
familie- og slektsterminologi for å si noe om relasjoner i det kristne fel- 
lesskapet. 

I kirken har menigheten alltid utgjort den primære og viktigste kon- 
teksten for troende. Fellesskap utgjør også rammen for ledelse. I oldkir- 
ken fantes ulike mønstre og funksjoner for lederskap i menighetene, og 
disse var ofte parallelle til allmenne organiseringsformer i samtiden. Det 
er ikke mulig å lese et ensartet ledelsesmønster i menighetene ut fra Det 
nye testamente (Baasland, 1993; Schillebeeckx, 2014). Ledelsesformen i 
den nytestamentlige kirken, som bestod av en rekke ulike menigheter 
spredt utover et stort område, svarer til behovet for å holde sammen en 
relativt liten og oversiktlig sosial gruppe innenfor en kulturell kontekst 
som både religiøst og politisk var annerledes og til dels antagonistisk 
(Clarke, 2000). Menigheten ble holdt sammen av en sterk ideologi i form 
av tro og verdier, og ledelsesfunksjonene var konsentrert rundt forkyn- 
nelse, menighetssamling og omsorg for de fattige. 

Det nye testamentet gir et alternativt ordfelt til styring, kontroll og 
herskermakt. Kirken tok i bruk samtidens begreper for ledende roller, 
for eksempel patron, presbyter og episkopos, men gav dem etter hvert sitt 
særegne preg (Collins, 1990). Diakonia, det greske ordet for tjeneste, ble 
et nøkkelbegrep med et annet preg enn datidens ledelsesspråk preget av 
asymmetri og hierarki. Lederskapet i menighetene utvikles i løpet av de 
første hundre år til et tydeligere mønster. Det nye testamente rommer både 
nådegavelister, som viser en karismatisk ledelse, og mer faste mønstre 

og tjenester i en gryende organisering i og av det kristne fellesskapet 
(Baasland, 1993). 

Ledelse og organisering følger dermed av at kirken i sitt vesen er et 
fellesskapsfenomen — «et fellesskap av mennesker, samlet i Jesu navn, om 
Ordet og sakramentene» (Hegstad, 2009, s. 10). Videre er kirken «et kon- 
kret og erfarbart felleskap av mennesker som kvalifiseres som kirke gjen- 
nom sin relasjon til den treenige Gud» (Hegstad, 2009, s. 17). Ekklesia, 
de som er kalt, er den allmenne greske betegnelse på folkeforsamling. I 
Det nye testamentet henspiller begrepet på kahal, som er den gammel- 
testamentlige betegnelsen for Israel samlet for Guds ansikt (5 Mos 23,2). 
Begrepet kan referere til lokale fellesskap (Gal 1,2) i betydningen forsam- 
ling og menighet, og til kristne over hele jorden (Gal 1,13). Den apostoliske 
trosbekjennelsen beskriver kirken som «én, hellig, allmenn og aposto- 
lisk». Confessio Augustanas artikkel 7 lyder: «Men kirken er forsamlin- 
gen av de hellige (congregatio sanctorum), der evangeliet blir lært rent og 
sakramentene forvaltet rett.» Martin Luther skriver i De schmalkaldiske 
artikler: «For hva kirken er, det vet, Gud skje takk, et barn på sju år, nem- 
lig de hellige troende og “de sauene som hører sin hyrdes røst» (Joh 10,3). 


Ekklesiologiens empiriske vending 

Gitt Bibelens og bekjennelsenes rike metaforer og kirkens kontinuer- 
lige refleksjon om hva og hvem kirken er, argumenterer teologene Marit 
Halvorsen Hougsnæs (2004) og Harald Hegstad (2009) for at det kun fin- 
nes én kirke, men med synlige og usynlige dimensjoner. Posisjonen peker 
i retning en empirisk informert teologi, som ikke retter oppmerksomhet 
hva kirken burde være, men hva den faktisk er: den konkrete og erfar- 
bare kirke. Dette antyder en empirisk vending også i teologien. I Norge 
har ekklesiologiske studier hatt tre hovednedslagsfelt, ifølge teologen Ulla 
Schmidt (2020). Disse er studier av lokalmenigheter, kirke-stat-relasjoner, 
og endring og reformer. Schmidt understreker at disse hovedtypene 
empiriske studier fanger opp kirken som sosial virkelighet på tre måter: 
interaksjon (mellom aktører og nivåer i kirkeorganisasjonen); institusjon 
(selvsagte og stabile strukturer med egenverdi); organisasjon (vektlegging 
av styring og sosiale systemer). 

Den amerikanske teologen Don Browning (1995) har utviklet en praksis- 
teori-praksis-modell som poengterer vekselvirkninger mellom praksis og 
teori i teologien. Modellen står i motsetning til en deduktiv teologi, som 
ensidig informerer praksis. Inspirert av Browning inndeler Hegstad (2009, 
s. 11) ekklesiologien i fire faser. Fasene utelukker ikke hverandre, men gir 
ulike innfallsvinkler til kirkeforståelse og har også metodiske implikasjo- 
ner. For det første studerer deskriptiv ekklesiologi den faktiske kirkevirke- 
lighet gjennom bruk av særskilte fagområder. Kirken undersøkes gjennom 
samfunnsvitenskapelige metoder, og fortolkes teologisk. Dette er en kom- 
binasjon av et teologisk innenfra-perspektiv og et sosiologisk utenfra- 
perspektiv. Et slikt ståsted fremheves av Hegstad (2009), som velger Matt 
18,20 som utgangspunkt for ekklesiologien: «For hvor to eller tre er samlet 
i mitt navn, der er jeg midt iblant dem.» Mennesker møter hverandre, men 
troen innebærer også et møte med Gud. Historisk og geografisk kontekst 
spiller dermed en avgjørende rolle. Denne innfallsvinkelen innbyr til case- 
studier av kirken slik den fremtrer på en gitt tid og et gitt sted. Det leder 
til den andre fasen, hvor Hegstad påpeker en historisk ekklesiologi som tar 
for seg kirkens diakrone utviklingstrekk og uttrykksformer. Kirkehistorien 
viser både kontinuitet og brudd når det gjelder kirkens rolle, fremtredelses- 
former og formidling. For det tredje finnes en systematisk ekklesiologi som 
gjelder lære og dogmatikk. Trosinnholdet og dets artikulering er noe ulik 
kirkesamfunnene imellom. Konfesjonell egenart kan avleses av skrifter som 
har bekjennelsesstatus, eller fravær av slike. For det fjerde kan kirken stude- 
res i lys av en strategisk ekklesiologi, som gjelder veivalg, ønsket utvikling 
og en interesse for kirkevekst og menighetsutvikling. Her er ofte lokalme- 
nigheten betont. 


Communio - fellesskap på tvers av tid og rom 

Den empiriske vendingen i teologien (jf. Browning, 1995; Hegstad, 2009) 
søker å forstå kirken i konteksten den befinner seg i. Posisjonen står i 
en viss spenning til å understreke kirkens universalitet og uforanderlig- 
het. Denne nyorienteringen har også vært et viktig anliggende i et annet 
praktisk-teologisk område — økumeniske samtaler og samarbeid mel- 
lom kirkesamfunnene. Kirkenes forståelse av eget og andres særpreg har 

vokst, men samtidig har også forståelsen av det som er felles blitt styrket. 
I refleksjonen omkring kirkens karakter av fellesskap, er det greske og 
det latinske begrepet for fellesskap benyttet; koinonia eller communio. 
I økumenikken forstås kirken som et fellesskap som strekker seg over 
tid og rom, gjennom historien og over hele verden. Oikomene, et gresk 
ord for hele den bebodde verden, ble i oldkirken brukt for å betegne 
kristenheten. Det innbefatter både lokale, regionale og nasjonale kirke- 
fellesskap. Altså preges kirken som fellesskap både av universalitet og 
partikularitet. 

Communio har utgangspunkt i forståelsen av Gud som treenig. Teo- 
logisk har begrepet sine røtter i det indretrinitariske fellesskap. Her for- 
stås det som enheten mellom Gud, Sønnen og Den hellige Ånd. Kirken 
gjenspeiler dette og er i dynamisk utfoldelse. I Korinterbrevene brukes 
koinonia både om relasjonene i treenigheten, og om menigheter imellom 
(1 Kor 1,9). Men fellesskapet har også en etisk side (Apg 2). Communio 
handler grunnleggende om delaktighet (1 Kor 10,16; 1 Joh 1,3-6) og under- 
streker hvordan individet inngår i en større sammenheng. På et overord- 
net plan inngår menigheter og konfesjoner i en større helhet. Ordparet 
communio og koinonia har også nedslag i den apostoliske trosbekjen- 
nelsen; communio sanctorum; de helliges samfunn. Med henvisningen til 
mennesker som kommer sammen i Jesu navn, betones fellesskapsaspek- 
tet i kirkeforståelsen. Kirken er et uoverskuelig fellesskap - men bærer 
visse organisatoriske kjennetegn og idealer som lar seg iaktta i sosiologisk 
forstand. 


Folkekirke og trosfellesskap 

Dåpen som sakrament setter den enkelte inn i en ny relasjon ikke bare til 
Gud, men også til andre mennesker. I dette fellesskapet deler menneskene 
samme vilkår i relasjonen til Gud. Dåpen er i luthersk kontekst eneste 
medlemskriterium i kirkens felleskap, uavhengig om graden av deltakelse 
(Dietrich, 2011). Den norske kirke har i 2020 69 % av befolkningen som 
medlemmer, men et lite mindretall av disse deltar regelmessig i guds- 
tjenester og oppgir å tro på Gud. Det gudstjenestefeirende fellesskapet 
faller vel å merke ikke alltid sammen med soknet og antallet døpte med- 
lemmer. Hegstad (1996, s. 411) argumenterer derfor for et differensiert 

kirkebegrep. Distinksjonen mellom folkekirke og trosfellesskap har vært 
en viktig forståelsesramme i Den norske kirke (Hegstad, 2009, s. 99). På 
den ene siden utgjør folkekirken rekrutteringsgrunnlaget for trosfelles- 
skapet. På den andre siden sikrer trosfellesskapet folkekirken med kom- 
petanse, innsats og fordypning. Denne differensieringen antyder også at 
kirkens vekt på fellesskap brynes mot tidens individualisering (Repstad, 
2020), der færre forplikter seg i et fellesskap. Dette kalles vikarierende 
religion: «religion performed by an active minority but on behalf of a 
much larger number, who (implicitly at least) not only understand, but, 
quite clearly, approve of what the minority is doing» (Davie, 2007, s. 88). 
Kirkereformer som gudstjenestereform og trosopplæringsreform har 
som intensjon å styrke felleskapet med Gud og mennesker og gjøre kris- 
ten praksis meningsfull for flere. Når folkekirkenes oppslutning faller og 
færre døpes, utfordrer dette definisjonen av kirkefellesskapet. 


Ekklesia - et stedbundet fellesskap 

Som communio-ekklesiologien understreker, er kirken et fellesskap på 
tvers av tid og rom. Samtidig er kirken stedbundet og manifestert. I det 
følgende skisserer vi en ekklesiologi som vektlegger ekklesia som et geo- 
grafisk begrep. Dette er ikke egentlig et nytt teologisk innsteg, men en 
beskrivelse av Den norske kirkes egenart som geografisk basert. Dette 
har vært sentralt for Den norske kirkes inndeling i sokn, bispedømmer 
og en nasjonal og landsdekkende norsk kirke. Inndelingen går tilbake til 
kristningen av landet i middelalderen. Tradisjonelt er begrepet menighet 
i Den norske kirke ganske entydig forstått territorielt. Den svenske teo- 
logen Sven Anders Thidevall (2005, s. 162) understreker at territorialme- 
nigheten ble måten å organisere kirkelig virksomhet på. Hensikten var 
at gudstjenester kunne holdes av prester i kirkebygg. Menighet består av 
menneskene som bor innenfor menighetens geografiske område. Dette 
omtales kirkerettslig som sokn, og sammenfaller med menighet. I den 
kirkelige lovgivningen som gjaldt fram til 1996 kunne et sokn ha flere 
menigheter, knyttet til ett eller flere kapeller. Også disse var imidler- 
tid geografisk avgrenset, såkalte kapelldistrikter (Hauglin & Hegstad, 
2005, 8. 28). 


43 


KAPITTEL 2 


Et sokn inneholder i juridisk forstand kun én menighet. I praksis kan 
soknet bestå av flere menigheter teologisk og sosiologisk, eksempelvis 
dersom det er flere gudstjenestefellesskap i soknet. Et fellesskap trenger 
ikke formell juridisk status som menighet for å fungere i betydningen 
gudstjenestefeirende fellesskap. Denne teologiske forståelsen har bekjen- 
nelseskarakter med bakgrunn i Confessio Augustana artikkel 7: «Men 
kirken er forsamlingen av de hellige der evangeliet blir lært rent og sakra- 
mentene forvaltet rett.» Sett i lys av Matt 18,20 blir kirken et konkret fel- 
lesskap preget av Jesu nærvær. Gudstjenestefellesskapet og menigheten/ 
soknet var opprinnelig sammenfallende, men sekularisering og demo- 
grafi har endret graden av samsvar. Opprinnelig var sammenhengen 
mellom organisasjon og gudstjenestefelleskap grunnleggende, men det 
har skjedd en oppløsning av forholdet mellom bosted og fellesskap. Ikke 
alle som bor innenfor soknegrensene er medlemmer, og de som er med- 
lemmer, går ikke nødvendigvis i sin lokale kirke. De bor på ett sted, arbei- 
der et annet og har gjerne fritidsbolig et tredje. Mange beholder et nært 
forhold til kirken hvor de vokste opp. Gudstjenestefellesskapet blir ofte 
en løst sammensatt gruppe som samles omkring Ordet og sakramentene. 
Eksempelvis er Svenska kyrkans ekklesiologiske minste minimum, krite- 
rier for en menighet i Svenska kyrkan, et gudstjenestefeirende fellesskap, 
en kirke, en prest og et styre eller menighetsråd (Thidevall, 2005, s. 173). 


Kirke som organisasjon og nettverk 

Det kan være nyttig å skjelne mellom menighet som nettverk og organi- 
sasjon, selv om det er en viss gjensidig avhengighet. Organisasjon beteg- 
ner her ressurser, systemer og beslutninger, mens nettverk er løsere bånd, 
relasjoner og bekjentskaper. Nettverket trenger støtte fra organisasjo- 
nens langsiktighet og helhet. Studerer man utviklingen av kirken, argu- 
menterer Thidevall (2005, s. 179) med at organisasjonen har vokst, mens 
gudstjenestefellesskapet har minket. Vektlegger man fellesskapet som 
organisasjon, blir territorialmenigheten et naturlig utgangspunkt. Heg- 
stad viser også (2009, s. 98) at kirken framstår som en rekke felleskap med 
varierende preg av fast organisering eller løsere nettverksbånd, eksempel- 
vis ulike typer menighetsfellesskap og foreninger. Han drøfter også hva 
som kvalifiserer til å være menighet, og konstaterer hybride former: 

Spørsmål om hva som er menighet, grupper innen menigheten og andre former 
for fellesskap og nettverk, lar seg i mange tilfeller likevel ikke besvare eksakt. 
I mange tilfeller vil forholdet mellom smågrupper, menighet, nettverk på tvers 
av menigheter gli over i hverandre uten at det er klart hvor det ene slutter og det 


andre begynner. (Hegstad, 2009, s. 54) 


Individualisering og demografiske endringer gjør begrepet nettverk 
sentralt. Den engelske teologen Pete Ward tar dette opp i boken Liquid 
church (2002). Boken bygger på Baumanns klassiker Liquid modernity 
(2000), som bruker metaforen liquid — væske. Å flyte er en egenskap ved 
væsker og gasser som kan forandre form. Nettverk er uformelle, flytende 
og bevegelige. Ward kontrasterer to idealtyper, analytiske begreper, som 
han appliserer på kirken: solid church og liquid church. Solid church for- 
står kirken som en samling av mennesker på ett sted til en bestemt tid; 
en menighet (2002, s. 2). Det er vekt på strukturer, institusjoner, møter, 
systemer og bygninger. Dette tilsvarer territorialmenigheten med vekt på 
forsamling og gudstjenestedeltakelse. Liquid church utfordrer derimot 
tanken på ett sentrum i form av en felles samling av de troende. I stedet er 
det en rekke ulike tilknytningspunkter hvor relasjoner blir viktig. Ward 
(2002, s. 15) argumenterer for at kirken må være i dialog med kulturen og 
være relevant for samtidens mennesker: 


To be a liquid church means that we are able to combine with water to become 
fluid, changeable, flexible, and so on. [...] Only by locating church within culture 


can we find way to develop a distinctive Christian expression within the culture. 


Kirken er med andre ord ulike fellesskap av mange større fellesskap. 
Liquid church forstår dermed det kristne fellesskapet som et nettverk eller 
en vev. Fellesskap er i denne forståelsen lite organisert, men vokser orga- 


nisk frem i relasjoner og nettverk. 


Organisasjonssosiologiske perspektiver 

på religiøse organisasjoner 

Denne andre hoveddelen av kapitlet tematiserer hvordan organisasjons- 
forskere har studert religiøse organisasjoner. Ifølge de britiske sivil- 
samfunnsforskerne Colin Rochester og Malcolm Torry er menigheter 

prototypiske religiøse organisasjoner. De definerer menighet som «en 
gruppe mennesker som samles til gudstjeneste» og en religiøs organi- 
sasjon som «en mer eller mindre strukturert forsamling som møtes 
regelmessig for gudstjeneste» (Rochester & Torry, 2010, s. 115). Kristen 
gudstjeneste er i en luthersk kontekst en samling for å forkynne evange- 
liet og feire nattverd. Også organisasjonsforskerne Robert Hinings og Mia 
Raynard (2014) vektlegger at religiøse organisasjoner grunnleggende sett 
er anerkjente, stabile samlinger for religiøse hensikter og formål, kjen- 
netegnet av den teologiske basen som gir verdier og mening i sentrum, 
presteskapets rolle som formidlere av religion, og frivillighet. Religiøse 
organisasjoner er basert på teologisk tro og samles for teologiske for- 
mål. Samtidig er slike organisasjoner plassert i en videre sosial kontekst. 
Kirken er dermed unik, men også lik andre organisasjoner. 


Utvikling og utbredelse 

Den engelske religionssosiologen James Beckford (1985) poengterer at 
grensene mellom det hellige og det sekulære ikke er stabile. Det kan 
medføre utvisking av særtrekkene ved religiøse organisasjoner. Han 
påpeker også at religiøse organisasjoner blir stadig mer preget av to trekk. 
Byråkratisering gjelder fordeling av arbeidsoppgaver, hierarki, regler og 
retningslinjer. Dette skyldes styrket administrasjon, desentralisering 
og økende institusjonalisering av tro og praksiser. Profesjonalisering er 
høyere utdannelsesnivå og faglig praksis. Ifølge den kanadiske organi- 
sasjonsforskeren Henry Mintzberg (1979) er det en generell utvikling fra 
enkle strukturer med sterke karismatiske elementer til mer komplekse 
strukturer i byråkratiet. I den vestlige kristenheten er religion i høy grad 
formalisert og rutinisert nettopp ved at religiøse organisasjoner er så 
sentrale. 

Et annet viktig utviklingstrekk er utbredelsen av organisasjonsbegre- 
pet. Ulike kollektiver i samfunnet forstås i økende grad som organisasjo- 
ner. Dette henger sammen med standardisering og at organisasjoner blir 
mer like hverandre. Utviklingen utgjør en de-kontekstualisering, hvor 
unike trekk er nedtonet til fordel for fellestrekk. Gamle og tradisjonelle 
institusjoner bruker nå maler for organisasjoner (Bromley & Meyer, 2017; 

Meyer & Bromley, 2013). Den amerikanske ledelsesforsker Peter Drucker 
(1998, s. 2) skriver at 10 % av lederjobben er kontekstspesifikk, mens 90 % 
er generisk og uavhengig av sektor: «This 10 % is determined by the orga- 
nization's specific mission, its specific culture, its specific history and its 
specific vocabulary.» Kirkeledelse har noe spesifikt ved seg, selv om mye 
er likt uavhengig av sektor. Dette beskriver sosiologen og teologen Jack- 
son Carroll (1991, s. 97) som å sikre identiteten til det kristne fellesskapet i 
omgivelser som kontinuerlig endrer seg. Han henviser til Philip Selznicks 
(1957) tre grunnfunksjoner hos ledere: 1) klargjøre organisasjonens opp- 
drag; 2) virkeliggjøre formålet i liv og virksomhet; 3) bidra til at organisa- 
sjonen og medlemmene fastholder verdiene. 


Særtrekk ved religiøse organisasjoner 


Den engelske religionsforskeren Margaret Harris (1995) supplerer Beck- 
fords (1985) særtrekk ved kirkelig organisering. I religiøse organisasjoner 
blir struktur og kultur mål i seg selv. Det kan hindre innovasjon og utvik- 
ling, siden det blir viktig å ivareta og hegne om innarbeidede og etablerte 
arbeidsmåter. Kirken har mange interessegrupper eller koalisjoner med 
ulike mål. Kirken tilbyr stor bredde i tjenester og skal ekspandere gjen- 
nom at nye medlemmer legges til gjennom dåp, opplæring og misjon. 
Universalismen legger kontinuerlig press på medlemsøkning, og med- 
fører at kirken skal favne alle og tilby noe relevant til alle aldersgrupper. 
Dessuten trekker kirken veksler både på ansatte og frivillige medarbei- 
dere i stor skala. Ofte er kirkelig virksomhet avhengig av frivillige. Det 
kan også være spenninger mellom ansatte og lekmedlemmer. Dette inne- 
bærer desentralisering og flernivåorganisering; nasjonalt, regionalt og 
lokalt. Sterkt engasjement og samling om verdier og normer viser tilknyt- 
ning og identifikasjon med kirken gjennom tilslutning til trosgrunnlaget 
(Sirris, 2017). Dette får betydning i beslutningsprosesser, og har historisk 
sett forlenet presteskapet med autoritet. Det gir andre autoritetsstruktu- 
rer enn de man finner i sekulære organisasjoner. 

I likhet med organisasjonsfaget, har samfunnsvitenskapelige metoder 
en sentral rolle i den delen av sosiologien som befatter seg med religion. 
Fellesskap forstås som samhandling og mellommenneskelige relasjoner. 

Rutinisering og formalisering, vesentlige sider ved enhver organisasjon, 
er en klar fellesnevner for ekklesiologi og organisasjon, særlig vestlige 
kirkelige organisasjoner. Den amerikanske sosiologen Ross P. Scherer 
(1980, s. 15) påpeker at religiøse organisasjoner, på grunn av sin frivillig- 
hetskarakter, har en tendens til å være mer desentraliserte enn kommer- 
sielle og offentlige organisasjoner. Samtidig er de skjøre, ved at de holdes 
sammen mer av følelser, holdninger og forpliktelse enn av struktur og 
organisatorisk apparat. 

Bidragene som hittil er omtalt, opererer med ulike kollektivbegreper 
når kirke og menighet beskrives som organisasjoner. For eksempel vil 
Beckfords (1985) system- og institusjonsperspektiv vektlegge et struktu- 
relt nivå med felles organisatoriske mønstre og et sterkt verdifundament. 
Harris (1995) omtaler menighetene i et assosiasjonsperspektiv, der aktører 
inngår i lokale verdibaserte fellesskap. Scherer (1980), med sin vekt på 
holdninger og følelser, legger seg nær et aktørperspektiv, men ser også 
de lokale enhetene i rammen av en kirkelig struktur. En annen viktig 
dimensjon som indirekte kan leses ut av disse bidragene, er grad av rasjo- 
nalitet eller formalisering. Organisasjonssosiologien opererer ofte med 
skillet mellom rasjonelle og naturlige kollektiver for å fange sosiale og 
uformelle trekk ved formelle organisasjoner (Lysgaard, 1967; Scott, 1987, 
s. 22). Selv om disse dimensjonene framstår som implisitte i de nevnte 
arbeidene, vil de passe inn i etablerte kategoriseringer av organisasjons- 
teorier (Scott, 1987). 


Kirken som organisme og organisasjon 


Så langt har vi undersøkt ekklesiologiens og organisasjonssosiologiens 
forståelse av kirken som fellesskap. Videre drøfter vi først likheter og for- 
skjeller i fagområdenes fellesskapsbegrep, og deretter forholdet mellom 
ekklesiologi og organisasjonsteori. 


Likheter og forskjeller i fagenes fellesskapsbegreper 
For å komme til rette med begge fagområder som studerer kirken som 
fellesskap, ønsker vi å nyansere to aspekter ved fellesskap. Distinksjonen 

mellom organisasjon og organisme brukes teoretisk for å skille mellom 
to grunnleggende perspektiver i studiet av organisasjoner. De kan enten 
sees som formelle strukturer med eksplisitte mål og strukturer for opp- 
gaveløsning, eller som naturlige organismer med interne, aktørdrevne og 
uformelle behov ivaretatt gjennom sosiale prosesser (Scott, 2014). I kir- 
kelig kontekst har begrepsparet organisasjon og organisme vært anvendt 
om ytre strukturer på den ene siden og det indre og åndelige, eventuelt 
kultur, på den andre (Skjevesland, 1998). Organismebegrepet er i utgangs- 
punktet anvendt i biologien, men er importert av organisasjonsfaget og 
ekklesiologien. Organisme betegner primært et tett samspill mellom 
mange enheter. Organisere betyr å utstyre med organer. Helhet og sam- 
menheng er ikke forbeholdt organisme eller organisasjon alene. Alle 
organisasjoner er organismer i betydningen at de oppholder seg i et miljø 
og preges av sine omgivelser. 

Organisme og organisk er positivt ladede begreper som kan repre- 
sentere en motpol mot det antatt mer statiske organisasjonsbegrepet. 
Begrepsparet fremstilles ofte som en dikotomi, altså en motsetning som 
utelukker et tredje alternativ. Dette ønsker vi å nyansere. Innenfor orga- 
nisasjonsfaget brukes gjerne organisme for å betegne uformelle sosiale 
strukturer og kultur, mens organisasjon refererer til formaliserte atferds- 
strukturer. Disse er ikke gjensidig utelukkende, men forutsetter snarere 
hverandre. Mens det sosiale miljø skaper kultur, normer og verdier gjen- 
nom relasjoner, er struktur mer knyttet til rutiner, systemer og hierarki. 
Kultur kan sammenlignes med muskler som får det strukturelle skjelet- 
tet til å bevege seg. Samtidig trengs strukturen for å opprettholde kultu- 
ren og gi den form og retning. 

Noen skjelner mellom struktur og administrasjon på den ene siden, 
og kjernevirksomhet på den andre siden. Denne forståelsen er utbredt 
hos profesjonene grunnet spesialisering innenfor et gitt fagfelt. Struktur 
innbefatter formelle sider som arbeidsgiveransvar, forvaltning, økonomi 
og rammer for virksomheten. Kjernevirksomheten er sentrale oppgaver 
og innhold og utøvelse av fag. Men profesjonsutøvere arbeider i organi- 
sasjoner, og det er økt vekt på å skape samsvar mellom organisasjonens 
og ansattes mål og verdier. Så langt ser vi at dikotomier er nyttige som 
analytisk utgangspunkt, men i praksis kan ikke distinksjonene skarpt 

opprettholdes. Struktur og kultur, organisasjon og organisme, har et 
symbiotisk forhold. Symbiose henviser til fysisk tette forbindelser der 
den ene arten lever i eller på den andre, og innebærer synergier. Meta- 
forer er språklige virkemidler. Et for vanntett skille hindrer utviklingen 
av en felles terminologi mellom de to fagområdene. Fagene har hvert sitt 
«språk», uttrykt gjennom konseptualisering, nye modeller og begreper, 
men idéinnholdet kan også være beslektet. Både ekklesiologi og organi- 
sasjonsfaget har som mål å være holistisk og evner å sammenfatte grunn- 
leggende innsikter ved menigheten. 


Rasjonelt og naturlig perspektiv 

Distinksjonen mellom rasjonelle og naturlige perspektiver på organisa- 
sjoner belyser skillet mellom organisasjon og organisme (Scott, 2014). 
Vi kan forstå organisasjoner i et rasjonelt perspektiv, med vekt på for- 
melle trekk og strukturer, der organisasjonen ses som et instrument for 
måloppnåelse. Suksesskriteriet blir hvorvidt organisasjonen har oppnådd 
planlagte mål i form av produkter eller tjenester. For å sikre at organi- 
sasjonen blir et mest mulig velfungerende redskap, tillegges ledere stor 
betydning. Sammenhengen mellom årsak og virkning blir viktig. Ledere 
skal redusere avstanden mellom ønsket tilstand, uttrykt gjennom mål, 
verdier og visjoner, og virkeligheten. I et rasjonelt perspektiv vektlegges 
gjerne strukturer, hierarki og kontroll for å gjøre organisasjonen sty- 
ringsdyktig som et verktøy i lederens hender. Gitt den sterke måloriente- 
ringen, bygger organisasjonen for fremtiden og gir rom for vurderinger 
av nytte og konsekvenser. 

Vi kan også anlegge et naturlig perspektiv på organisasjoner (Scott, 
2014). Perspektivet er kulturelt og fortolkende med vekt på kultur og 
prosesser. I kulturen finnes normer, verdier og antakelser om hva som 
er passende og riktig. Slike forventninger harmonerer ikke alltid med 
nyttevurderinger. Organisasjoner forstås som situerte i en særskilt histo- 
risk kontekst, der det unike vektlegges som sterk organisasjonsidentitet. 
Varige, distinkte og sentrale trekk kan gjøre endringer krevende. Verdier 
lar seg ikke uten videre bytte ut, noe som indikerer en motstand mot 
endring. Et naturlig perspektiv på ledelse er styringspessimistisk: Ledere 
har begrenset handlingsrom og påvirkningskraft, siden organisasjonen, 

gitt dens sterke kultur, kan sies å leve sitt eget liv. Dette samsvarer med 
en forståelse av organisasjonen som en organisme som utvikler over tid i 
samspill med indre prosesser og ytre omgivelser (Scott, 2014). Oppsum- 
mert er det slik at både et rasjonelt og et naturlig perspektiv kan vektlegge 
struktur eller aktør, slik det fremgår av tabell 1. 


Tabell 1. Organisasjonsteoretiske perspektiver 


Rasjonelt Naturlig 
Struktur System Institusjon 
Aktør Organisasjon Organisme 


Om en sammenholder tabell 1 med tilsvarende (Tabell 2) i kapittel 4 om 
organisasjonsteori i denne boken, finnes flere likhetstrekk. Både ekkle- 
siologien og organisasjonsteorien synes å operere med kollektivbegreper 
som dels bygger på systemperspektiv og dels på aktørperspektiv. Kirken 
som institusjon, både i tradisjonell katolsk og i luthersk statskirkeversjon, 
er et hierarkisk system kontrastert av communio-perspektivet eller av de 
frivillige organisasjonene som vokste fram og dannet grunnlag for tros- 
fellesskapet. Med selvstendiggjøringen av Den norske kirke fra staten, ser 
viat denne distinksjonen igjen blir viktigere. Gjennom Den norske kirkes 
fristilling fra staten i ny trossamfunnslov, vil Kirkemøtet fremstå som det 
øverste representative organ for kirken. Slik oppstår behovet for avklaring 
mellom det nasjonale demokratiske organ i forhold til de lokale menig- 
hetene og deres valgte organer. Organisasjonsteoriens systemperspektiv 
er en kontrast til det aktørbaserte assosiasjonsperspektivet. Organisme 
og organisasjon forutsetter og utfyller hverandre framfor å gjensidig ute- 
lukke hverandre. Begrepene henger sammen og fremhever ulike sider ved 
samme fenomen. De er brukt på menneskelige fellesskap. Med dette som 
utgangspunkt, skal vi nå se nærmere på hvordan to fagtradisjoner belyser 
kirken som kollektiv med både organiske og organisatoriske trekk. 


Forholdet mellom fagene 


Perspektiver fra ekklesiologi og sosiologi kan gi komplementære analy- 
ser til et mer helhetlig bilde av organisasjonsforståelse. Begge fagområ- 
der har grenser, både for kompetanse, naturlig erkjennelsesområde og 

erkjennelsespotensial. Å fokusere på utfordringer ved bruk av organi- 
sasjonsfag i forståelsen av kirken, synliggjør at heller ikke dette faget er 
nøytralt. Det er ikke likegyldig hvilke bilder, modeller eller perspektiver 
vi bruker for å beskrive kirken og menigheten. 

Et bidrag med primær basis i sosiologi, eller nærmere bestemt organi- 
sasjonssosiologi og -teori, står også i et forhold til teologi som det faget 
der en tradisjonelt har analysert og drøftet kirke og menighet. Disse 
faglige tilnærmingene har hatt et anstrengt forhold (Askeland, 1998, s. 
19f). Teologi har vært sett som normativt; organisasjonsfaget som mer 
deskriptivt, basert på empiriske studier. Dette forholdet har utviklet seg, 
blant annet ved at teologien i større grad trekker veksler på empiriske 
studier. Organisasjonsfaget vil også ha innslag av implisitt normativitet, 
der «verdirelaterte premisser» angir alternative handlingsvalg eller vur- 
deringskriterier (Furseth & Repstad, 2003, s. 21-22). Religionssosiologene 
Inger Furseth og Pål Repstad fremhever at også tradisjonelt normative 
vitenskaper som jus og teologi har normer for vitenskapelig metode og 
publisering. For vår del har det ikke vært hensiktsmessig å karakterisere 
noen av disse fagene her, men peke på at de med hvert sitt utgangspunkt 
behandler sosiale kollektiver med begreper og perspektiver som kan være 
utfyllende eller kontrasterende. 

Tilsvarende vil det være mulig å se ulik ekklesiologisk vektlegging 
i kollektivbegrepene. Vi har her påpekt at kirkelige aktørers organisa- 
sjonsforståelse, muligens som følge av de bildene eller metaforene som 
anvendes i teologiske analyser, trekker i retning av organiske begreper 
og organiske modeller. Oppmerksomheten rettes mot det lokale guds- 
tjenestefeirende fellesskapet, jf. communio-begrepet. Organisasjonsfag- 
lig representerer dette et naturlig syn på organisasjoner (Scott, 2014). 

Samtidig har de europeiske majoritets- og statskirkene hatt en orga- 
nisering, med tilhørende teologisk refleksjon, som også gjennom ekkle- 
sia-begrepet har fremmet mer strukturelt orienterte kirkeforståelser. En 
episkopal tradisjon vektlegger hierarkiet og lokale menigheter som grun- 
nenheter av kirken. Tilsvarende viser utviklingen i mange lutherske kir- 
ker, med etablering av synoder eller kirkekonferanser, strukturelle trekk. 
Sammen med en synodal struktur vil det ofte etableres nasjonale kirkelige 
sekretariater til å forberede saker og iverksette vedtak på vegne av synoden. 

Noe forenklet vil vi hevde at det er to grunnleggende grøfter å gå i 
dersom organisasjonsfaget og dets begrepsbruk skal anvendes i analyse 
og utforming av kirkelig organisering. Den ene er å anta at kirken er 
blitt og kun sees som organisasjon. Da vil en ha forvekslet modellene 
med det de skal si noe om. Det andre er å anvende begreper fra faget 
upresist — det vanskeliggjør en nødvendig debatt om kirkelig organise- 
ring. En insistering på at ekklesiologiske modeller kan danne et enty- 
dig grunnlag for organisering, møter utfordringer. Etter vår vurdering 
gir communio- og ekklesia-teologien normative idealer og fordringer 
til kirkelig identitet. Disse er viktige ressurser og premissgrunnlag i 
en organiseringsdebatt. Tidligere ble det gjerne hevdet at det var et 
skille mellom kirkens sosiale form og den åndelige virkelighet — «et 
åndens samfunn» (Skjevesland, 1998). Denne distinksjonen er, som vi 
har sett, vanskelig å opprettholde (Hegstad, 2009; Hougsnæs, 2004). 
Den empiriske vendingen innenfor praktisk teologi gjør et slikt skille 
problematisk. 

Et viktig anliggende i dette kapitlet å styrke forståelsen av kirken i et 
organisasjonssosiologisk perspektiv, kompatibelt og i dialog med empi- 
risk basert ekklesiologi. Det har tidligere vært hevdet at organisasjons- 
teori kan gi et selvstendig bidrag til analyse av kirke og menighet i deres 
sosiale framtredelsesform. Den amerikanske institusjonsteoretikeren, 
Paul DiMaggio (1998, s. 7) gir følgende begrunnelse: 


because much religious activity is institutionalized and carried out through for- 
mal organizations (for example churches, religiously affiliated charities, religio- 
us presses and broadcasters), students of religion may have something to learn 


from the experience of their colleagues in the organizations field. 


Samtidig har sosiologien og teologien ulike tilnærmingsmåter til det 
samme forskningsområdet. Teologisk kan «kirke og menighet» og «ver- 
den og samfunnet» omtales som atskilte, motstridige størrelser. Sosiolo- 
gisk forholder man seg til samfunn, kirke og menighet som del av dette. 
Dessuten, som en følge av det forrige, vil en teologisk kunne tale om kir- 
ken som subjekt og studere og forholde seg agerende til samfunnet fra en 
autonom posisjon. Sosiologien vil her nødvendigvis måtte forholde seg til 
både kirke og samfunn som objekter for undersøkelse. 

Begrepet organisme forstås i et organisasjonsteoretisk perspektiv i ret- 
ning av vekt på naturlige prosesser. Men begrepet brukes ikke uten videre 
slik i teologisk sammenheng, der det ofte mer peker mot den åndelige og 
usynlige dimensjonen ved kirken. Ofte er man seg heller ikke bevisst at 
begrepet er en metafor, noe som kan uttrykkes som «kirken er teologisk 
forstått ikke en organisasjon, men en organisme». At kirken er skapt av 
Gud, står ikke i motsetning til at den er en organisasjon. Når det finnes 
en kirkeorganisasjon, er det jo nettopp som en konsekvens av Guds ini- 
tiativ i verden. 

I diskusjonen kan det også være nyttig å skille mellom ulike fokus sosi- 
ologien kan anlegge i studiet av kirke, menighet og samfunn. Et generelt 
samfunnsperspektiv vil i kirkesosiologisk sammenheng omfatte kirkens 
og menighetenes omgivelser - hvordan samfunnsendringer påvirker 
kirke og menighet og eventuelt motsatt. Slike analyser vil kunne anven- 
des av kirken for å forstå sin plassering og sitt handlingsrom i et samfunn 
i endring. Videre kan søkelyset rettes mot kirke- og menighetsstrukturer, 
for eksempel ulike menighetsstudier, kirkestatistikk eller yrkesmessige 
rekrutteringsmonstre. Et siste felt vil kunne være analyser av teologiske 
konsepter på basis av kunnskapssosiologiske innsikter. 


Konklusjon 


Dette kapitlet har belyst hvordan ekklesiologi og organisasjonsteori for- 
står kirken som fellesskap. Et sentralt argument har vært at kirke og 
menighet kan forstås ut fra ulike faglige tilnærminger som bør settes i 
dialog. Både ekklesiologi og organisasjonsteori anvender fellesskapsbe- 
greper, dels ved hjelp av metaforer, mens andre baseres på deskriptive 
empiriske studier. I kirkelig sammenheng er skillet mellom organisme 
og organisasjon interessant som møte mellom to fagområder: teologi, 
gjennom ekklesiologien og kirkefagene, og organisasjons- og ledelses- 
faget, med sin historie og andre begreper. Begrepsparet trekker veks- 
ler både på rasjonelle og naturlige perspektiver, som gir en fruktbar 
spenning. De siste tiårene har praktisk teologi sett en empirisk ven- 
ding. Dette kan styrke fagområdenes dialog, men vil også nødvendig- 
gjøre en gjennomtenkning av hvilke implisitte forutsetninger hvert fag 

og faglig perspektiv bringer med seg. Dette er et sentralt bidrag i dette 
kapitlet. 

Kirken har benyttet seg av maler i samtiden for organisering og 
ledelse. Teologen Olav Skjevesland (1998, s. 18-19) omtaler forholdet mel- 
lom ekklesiologi og sosiologi som en dialog mellom «en teologisk basert 
kirketenkning og en sosiologisk belysning». En fortsatt utfordring er at 
fagområdene ikke får brukt sitt potensial i samtalen fordi det ene fag- 
området blir for dominerende. Skjevesland poengterer inkarnasjonen 
og empiriens betydning. Før kirken er en definert sosiologisk størrelse, 
eksisterer den som et møte, som en oppsøkende, relasjonsskapende hand- 
ling fra Gud, rettet mot det enkelte menneske i fellesskapet. Organisering 
bør tjene virksomhetens egenart og oppdrag. Her ligger både et norma- 
tivt og et kritisk perspektiv. 

Abstract: This chapter provides an account of central aspects in the modern devel- 
opment of organization and leadership in the Church of Norway. By narrating the 
growth of organizational, managerial and professional dimensions embedded within 
the church, it analyzes three specific trends. Democratization refers to the emergence 
of councils on various ecclesial levels and the influence of lay persons supplementing 
pastoral authority. Corporatization denotes increased attention to organizational fea- 
tures including leadership and clarification of its mandate. Professionalization links to 
specialization of work and the growth of congregational staffs, including administra- 
tive and managerial positions. Our review of central processes shows that the trends 
are parallel, although some are stronger than others in specific epochs. These trends 
emphasize increased interaction and cooperation. 


Keywords: change, church, co-creation, corporatization, democratization, 
professionalization 


Introduksjon 


Alle organisasjoner er innvevd i ulike kontekster og preges av særskilte 
rammebetingelser. Påvirkninger fra organisasjonsomgivelsene er ikke sta- 
tiske, men dynamiske og utvikler seg over tid. I dette kapitlet tar vi derfor 

og ledelse i Den norske kirke. I S. Sirris & H. Askeland (Red.), Kirkelig organisering og ledelse: Et verdiba- 
sert og praksisorientert perspektiv (Kap. 3, s. 59-82). Cappelen Damm Akademisk. https://doi.org/10.23865/ 
noasp.129.ch3 

opp spørsmålet: Hvilke trender har formet organisering og ledelse i Den nor- 
ske kirke i prosessen fra statskirke til selvstendig folkekirke? På bakgrunn av 
en kortfattet historisk fremstilling retter vi oppmerksomheten mot ram- 
mebetingelser og drivkrefter som har medvirket til at kirken i dag fremtrer 
slik den gjør i organisatorisk, ledelsesfaglig og profesjonssosiologisk form. 

Kapitlet skisserer først den historiske utviklingen fra den kongestyrte, 
geistlige embetskirken etter 1814 til menighetsrådsloven i 1920. Deretter 
beskrives viktige utviklingsfaser frem mot opphøret av statskirken i 2012 
og etableringen av en fristilt folkekirke i 2017. På bakgrunn av den his- 
toriske oversikten drøfter vi så tre sentrale utviklingstrekk eller trender: 
demokratisering, korporativisering og profesjonalisering. Disse begre- 
pene kan forstås som trender i betydningen kontinuerlige strømninger 
eller varige tendenser. En trend er dermed noe annet enn en kortvarig 
moteretning. Hver trend har hatt vekslende styrke gjennom tiden, og 
er målbåret av sine respektive talspersoner gjennom aktørgrupper som 
fremstår som viktige interessenter: De folkevalgte representantene har 
arbeidet for demokratisering, i betydningen fremveksten av kirkelig 
rådsstrukturer og større formell innflytelse for lekfolket. Organisasjone- 
nes ledere og administratorer har fremmet korporativisering; at kirken 
blir del av organisasjonssamfunnet og fremstår som en korporasjon eller 
organisasjon som eget rettssubjekt med egne beslutningsorganer. Fag- 
folk og yrkesutøvere uttrykker profesjonalisering, som vi forstår som nye 
stillingskategorier med definerte kvalifikasjonskrav og dertil økt kompe- 
tanse. Et hovedanliggende i kapitlet er å vise hvordan kirken både ram- 
mes inn av og anvender organiseringsformer som eksisterer i samfunnet. 
Vi beskriver også hvordan organisasjonsformene bearbeides og inngår i 
kirkens egen refleksjon og virksomhet. De tre trendene vi analyserer er i 
liten grad systematisk utforsket i kirkekonteksten. Derfor er kildene langt 
på vei sentrale aktørers egne beskrivelser, særlig gjennom utredningsar- 
beidet fra statskirke til selvstendig folkekirke. 


En overgang, mange prosesser 


Over tid har overgangen fra statskirke til fri folkekirke endret ram- 
mebetingelsene for organisering og ledelse i kirken lokalt, regionalt og 

nasjonalt. Denne utviklingen er dokumentert i både internasjonale og 
nordiske studier (Askeland & Schmidt, 2016; Madeley & Enyedi, 2003). 
Sentrale endringsfaktorer for Den norske kirke er den indre organisa- 
toriske utvikling innenfor kirkesamfunnene som selvstendiggjøring fra 
staten (Askeland, 2000a), kirkemedlemmenes økende rolle i styring og 
ledelse av menighetene gjennom utbyggingen av rådsstrukturen (Birke- 
dal, 2017; Grimstad, 2005), prestetjenestens kombinasjon av kallsbasert 
profesjon og moderne yrke (Sirris, 2019b), samt endring av autoritets- 
grunnlag og legitimitet (Hougsnæs, 2005). 

Selv om statskirkeordningen i Norge opphørte i 2012, oppfatter mange 
fremdeles kirken som semi-offentlig. Det skyldes både fortiden som stats- 
kirke og den fortsatte særskilte grunnlovfestingen i $ 16: «Den norske 
kirke, en evangelisk-luthersk kirke, forblir Norges folkekirke og under- 
støttes som sådan av staten», samt annen lovgivning. I tillegg kommer 
delt offentlig finansiering mellom stat og kommuner, samt kirkens rolle i 
gravferdsforvaltningen. Det gir en nær forbindelse mellom kirken, repre- 
sentert ved menighetsråd og kirkelig fellesråd som soknets organer, og 
kommunene. Disse rammene legger føringer for kirkelig organisering ut 
over å være eksterne og nøytrale omgivelser for kirken. Det dreier seg 
om rettslige og økonomiske rammebetingelser som former handlings- 
rommet for kirkelig organisering og ledelse. I tillegg har innvevingen 
i offentlig forvaltning gitt likheter mellom kirkelig og offentlig organi- 
sering, styring og ledelse. Samtidig innebærer en fristilt folkekirke en 
tydeligere plassering i sivilsamfunnet, mellom offentlig og privat sektor. 
Fristillingen kan beskrives som en privatisering av kirken som offentlig 
forvaltningsområde. 

Samfunnsutviklingen har beveget seg fra embetsmannsstat til orga- 
nisasjonsfrihet og demokrati. Kirkens utvikling gjennom statskirkeord- 
ningen har medført at tidligere og nye organisasjonsformer eksisterer 
side om side. Mangfoldet utgjør et konglomerat av autoritetsformer og 
styringsstrukturer som kan sammenlignes med en sedimentær bergart 
(Repstad, 2002). Disse styringsstrukturene gjenfinnes i kirkeordningen. 
Historisk har de påvirket relasjonen mellom lokalt, regionalt og sentralt 
nivå, samt forholdet og relasjonen mellom valgte råd og representanter 
for geistligheten (Gullaksen et al., 1993). 

Vårt valg av tidsperioden fra kongestyrt embetsmannsstat til politisk 
demokrati og organisasjonssamfunn henger sammen med antakelsen 
om at presterollen ble preget av embetsmannsperioden, og at valgte råds- 
organer samt nyere kirkelige lederroller må forstås både mot denne bak- 
grunnen og nyere utviklingstrekk. Teologen Ivar Asheim påpeker de tre 
trendene dette kapitlet drøfter, og han beskriver overgangen slik: 


I embetsmannsstaten ble presten embetsmann. Da organisasjonssamfunnet 
vokste frem, fikk kirken i tillegg til sin embetsstruktur frivillige organisasjo- 
ner for ytre og indre misjon og diakoni. Og i vår tid kan sosiologer enda en 
gang konstatere hvordan den kirkelige utvikling forløper fullstendig parallelt 
med samfunnsutviklingen, denne gang både hva de frivillige arbeidsgrener og 
embetsstrukturen angår. For kirken som for samfunnet kan denne utviklingen 
beskrives med tre stikkord: demokratisering, byråkratisering og profesjonalise- 
ring. (Asheim, 1988, s. 9) 


Historisk oversikt 


Den historiske skissen fra reformasjonen frem til 1945 er summarisk og 
trekker veksler på den historiske gjennomgangen som beskrives i vik- 
tige offentlige utredninger: NOU 1975: 30 Stat og kirke, NOU 1989: 7 Den 
lokale kirkes ordning og NOU 2006: 2 Staten og Den norske kirke, samt 
sentrale reformhistoriske dokumenter og forskningslitteratur. 


En kongestyrt kirke i enhetssamfunnet 

Kimen til kirken ble etablert da Jesus samlet mennesker til fellesskap 
med seg og med hverandre. Likevel er det vanskelig å utlede normative 
utsagn om organisering og ledelse ut fra det nytestamentlige materialet 
(Baasland, 1993). De første kristne etablerte fellesskap med organisato- 
riske trekk farget av sin lokale kontekst. I oldkirken hadde menighetene i 
Jerusalem, Syria, Nord-Afrika og etter hvert i andre deler av det romerske 
riket ulike særtrekk (Baasland, 1993). Senere utviklet det seg viktige for- 
skjeller mellom den ortodokse og katolske kirke. Den norske kirke fikk 
avgjørende impulser etter reformasjonen. Kirken ble organisert som en 


62 


UTVIKLINGSTREKK I ORGANISERING OG LEDELSE I DEN NORSKE KIRKE 


fyrstestyrt kirke, og var fra 1661 under kongens herredømme i enevolds- 
tiden som i Norge varte til 1814. 

I motsetning til den katolske kirke og mange andre kirkesamfunn har 
Den norske kirke etter reformasjonen ikke fremstått som en selvstendig 
korporasjon. Som livssynssamfunn har kirken vært en usynliggjort og 
privilegert del av statsforvaltningen (Furseth, 2015). Særlig gjaldt dette de 
statskirkelige ordningene hvor presteskapet og etter hvert regionale og 
sentrale kirkelige råd var statlig virksomhet underlagt det statlige kirke- 
departementet. I lokalsamfunnet har kirken vært noe tydeligere gjennom 
soknets eiendomsrett til kirkene og eventuelle fond. Samtidig inngikk 
soknets ansvar og kirkelige virksomhet i kommunal forvaltning fra for- 
mannskapslovene i 1837, nettopp fordi soknet ikke hadde noe eget organ 
som kunne representere det. Denne situasjonen varte frem til kirkeloven 
av 1996, da soknet fikk en rettslig selvstendig stilling (Askeland, 2000b). 
Dermed har reformene det siste hundreåret i stor grad omhandlet en 
organisatorisk selvstendiggjøring av kirken (Kirke/stat-utvalget, 2001). 
Vi velger å anvende begrepet korporativisering (Brunsson & Sahlin- 
Andersson, 2000). Som korporasjon eller organisasjon med egen rettslig 
handleevne og egne beslutningsorganer blir kirken en mer integrert del 
av organisasjonssamfunnet. 


Kirken og fremveksten av folkestyret 


For den senere demokratiseringen representerte reformasjonen en 
radikal endring av lekfolkets rolle og innflytelse. Det fikk større prin- 
sipiell enn praktisk betydning. Luthers realpolitiske henvisning til fyr- 
sten betød uendrede lederroller lokalt og sentralt i kirken. Grunnloven 
av 1814 videreførte den evangelisk-lutherske konfesjon som offentlig 
religion. Den kan best beskrives som en geistlig embetskirke styrt av 
kongen - regjeringen — ut fra grunnlovsbestemmelsen som gjorde kirke- 
styret til et kongelig prerogativ. Samtidig etablerte Stortinget seg som en 
aktør i kirkestyret gjennom sin bevilgnings- og lovgivningsmyndighet. 
Allerede i 1818 ble det vedtatt en lov som gav soknet, med amtmannens 
godkjenning, rett til å skrive ut skatt for å vedlikeholde kirkebygget. 
Ansvaret for kirke, kirkegård og lokale stillinger ble ført inn i ansvaret 

som kommunene fikk med formannskapslovene av 1837. Kommunene 
ble etablert ut fra daværende prestegjeldsinndeling, mens soknestyrene 
ivaretok et viktig ansvar for lokale forhold, inkludert kirkene (Hansen, 
2016). Uten egne organer som kunne representere soknet, forble øko- 
nomi et offentlig ansvar. Her avviker Norge fra de øvrige nordeuropeiske 
lutherske stats- og folkekirkene, som fikk egne lokale styringsorganer og 
rett til å skrive ut kirkeskatt. 

Fra 1840-årene vokste kravet om å gjøre kirken selvstendig fra staten. 
Sentralt i denne reformbevegelsen var etableringen av egne kirkelige sty- 
ringsorganer (Elstad, 2005). Et slikt demokratisk element hadde allerede 
vokst frem i tyske fyrstedømmer ved etableringen av såkalte konsistorier 
for å ivareta fyrstens kirkemakt. Samtidig kom krav om at soknet måtte 
få egne formannskap eller lokale kirkeråd. I vår norske kontekst ble kra- 
vet om egne valgte organer sett i lys av en annen tradisjon, demokratiet. 
Samtidig var bakgrunnen knyttet til fremveksten av den haugianske vek- 
kelsen og fremmet av pietistiske representanter fra bondestanden gjen- 
nom vedvarende forslagsstilling i Stortinget (Seland, 2018). 

Styrket demokrati regulerer enkeltindividet i samfunnet og innebærer 
en utbredelse av rettigheter og plikter til alle deler av folket. I Norge ble 
det kirkelige demokrati innført i mange av lekmannsorganisasjonene fra 
1840-årene (Elstad, 2005). Lov om menighetsrådene ble vedtatt i 1920, 
men ble ikke ledsaget av ledelsesrefleksjoner. Menighetsrådenes oppgaver 
ble definert som åndelige, mens kommunestyrene ivaretok forvaltning og 
økonomi. Soknepresten ble medlem av menighetsrådet og fungerte som 
dets reelle leder frem til 1960-årene. Bispedømmerådene ble etablert i 1933 
og fikk sekretærhjelp som etter hvert utviklet seg til stiftsdirektører. Her 
ble biskopene selvsagte medlemmer og ivaretok statens interesser ved å 
forhindre at rådene utviklet seg til demokratiske maktorganer. 


Kirkelig reformbevegelse og etterkrigstidens 
samfunnsutfordringer 


Etterkrigstiden ble preget av gjenoppbygging av landet og sosialdemo- 
kratiske idealer. Det var optimisme og griindervirksomhet gjennom en 
utstrakt kirkelig og diakonal institusjonsbygging. Organisasjoner som 

Kirkens Nødhjelp, Institutt for kristen oppseding (IKO) og Menighets- 
pleienes Landsforbund ble etablert (Rødahl, 1988). Sentralt i arbeidet med 
å selvstendiggjøre Den norske kirke som trossamfunn, står reformbeve- 
gelsen. Denne bevegelsen var i mindre grad organisert, men bestod av en 
rekke sentrale kirkelige aktører som bidro i oppbyggingen av kirkelige 
organer og rådsstrukturer. Reformbevegelsen tok utgangspunkt i menig- 
heten som kirkens kjerne, og fremholdt gudstjeneste og nådemiddelfor- 
valtningen som kirkens sentrum. I denne forståelsen var oppdraget gitt 
hele menigheten, og prest og menighet stod i gjensidig avhengighet og 
uavhengighet til hverandre. Videre rommer embetet, ifølge reformbe- 
vegelsen, et mangfold av spesialiserte arbeidsfelter. På dette grunnlaget 
har særlig biskop Andreas Aarflot understreket at kirkestyret prinsipielt 
ikke kan ligge hos staten (Aarflot, 1990). Statskirkeordningen er en arv 
fra reformasjonen hvor kongen tok ansvar for å ordne kirkelivet med 
en myndighet delegert av kirken. Stortingets behandling av kirkeord- 
ningsloven (1953) gav lite resultat, selv om menighetsrådenes og bispe- 
dømmerådenes ansvar ble klargjort. Fra slutten av 1950-tallet så Norsk 
Menighetsinstitutt dagens lys og betød mye for kirkelig aktivitet. Ledelse 
var fortsatt lite tematisert, og ble overlatt til lokale forhold (Skjevesland, 
1994). De kirkelige oppgavene i drabantbyene stod i kø og ventet på å 
bli løst. Som medlem og leder av menighetsrådet var presten fremdeles 
den ubestridte leder i lokalkirken og oftest den eneste heltidsansatte i 
menigheten. 

1960-tallet var preget av aktivitetskirken, men også økende behov for 
utredning og avklaring når det gjaldt kirkens rolle, struktur og reformer. 
Dette resulterte i to viktige utredninger: Reform av Den norske i 1969, 
utarbeidet av Birkeli-kommisjonen (Reformkommisjonen), og Den nor- 
ske kirke og Staten i 1973 skrevet av Støylen-kommisjonen (Utrednings- 
kommisjonen). Begge utredningene poengterte at menigheten er kirkens 
sentrum. Alle andre kirkelige organer skulle føre sin eksistensberetti- 
gelse tilbake til menigheten og være til støtte for menighetens arbeid 
(Reformkommisjonen, 1969; Utredningskommisjonen, 1973). Gjennom 
1960-tallet ble nye kirkelige aktiviteter ytterligere styrket ved lovfesting 
av stillinger som klokker (1963), organist (1967), kateket (1969) og diakon 
(1986). Utviklingen av menighetsstaber med røtter i denne perioden kom 

senere til å representere gryende ledelsesutfordringer. Menighetssekre- 
tærer ble ansatt mange steder og ivaretok sentrale ledelsesoppgaver uten 
formelt mandat. Støylen-kommisjonen ble fulgt opp av staten gjennom 
Sivertsen-komiteen, som leverte utredningen Stat og kirke i 1975 (NOU 
1975: 30). Flertallet av komitemedlemmene gikk inn for å etablere en fri 
folkekirke. Høringsrunden gav likevel klart flertall for å beholde stats- 
kirkeordningen, men menighetsrådene ønsket omfattende reformer. 
Det medførte at stor oppmerksomhet de neste femti år var rettet mot 
relasjonen mellom kirke og stat. Mindre endringer i kirkeordningsloven 
gav hjemmel for opprettelse av Bispedømmerådenes fellesråd, også kalt 
Kirkerådet, i 1969. Dette nyopprettede Kirkerådet tok i 1970-årene opp 
en rekke prinsipielle og praktiske spørsmål for å rydde og strukturere 
i organisatoriske og ledelsesmessige spørsmål. Noen viktige utrednin- 
ger fikk stor betydning for utforming av lederroller, nemlig Embetsteo- 
logi og tjenestedifferensiering (Kirkerådet, 1975) og Tjenester og stillinger 
(Kirkerådet, 1977/81). 

Embetsteologien ble gjenstand for refleksjon og debatt, ikke minst 
med bakgrunn i opprettelsen av kateketstillinger i 1969 (Ulstein, 2019). 
I likhet med prestestillingene ble kateketstillingene opprettet av staten. 
Departementet tilsatte begge tjenestegruppene. Begrunnelsen for kate- 
ketstillingene var delvis i behovet for å møte de store utfordringene som 
fulgte etter grunnskoleloven i 1969, samt å gi de store kullene av barn 
og ungdom kirkelig oppmerksomhet. Samtidig medførte stillingskate- 
gorien utfordringer for ledelse i menigheten, siden det var uklart hvem 
som skulle være kateketens overordnede. I heftet Tjenester og stillin- 
ger (1976) gav Kirkerådet et bidrag til avklaring i struktur og ledelse. 
Dette viste en viss uenighet mellom Kirkedepartementet og Kirkerådet 
om myndighet til å utforme stillingsstrukturen. Departementet argu- 
menterte mot at Kirkerådet utformet lederrollen for prester, en oppgave 
departementet fastholdt var et statlig ansvar. Uenigheten ble til en viss 
grad løst i den reviderte utgaven av heftet i 1981. Tiåret ble avsluttet 
med stortingsmeldingen Om stat og kirke (St. meld. nr. 40 (1980/81)). 
Meldingen og behandlingen i Stortinget pekte mot fortsatte reformer 
innenfor statskirkens rammer, men løste ikke ledelsesutfordringene i 
lokalmenigheten. 

I retning av en selvstendig folkekirke 


1980-tallet var et viktig tiår for kirkelig organisering og ledelse (Gullak- 
sen, 1993). Stortingsmeldingen Om stat og kirke (St. meld. nr. 40 (1980/81)) 
var sentral. Ot. prp. nr. 74 (1982-1983) førte til opprettelse av Kirkemø- 
tet, og i tillegg kom de offentlige utredningene Den norske kirke og læren 
(NOU 1985: 21) samt Den lokale kirkes ordning (NOU 1989: 7). Kirkerådet 
initierte følgende utredninger for organiserings- og ledelsesforståelsen: 
Kirkens Personalråd (1982), Kirkens Arbeidsgiverorganisasjon (1986) og 
Kirkens embete og råd (Kirkerådet, 1987). Reformbevegelsen seiret med 
skjellsettende kirkelovsendringer i 1984 som innebar lovfestede bispe- 
dømmemøter og det årlige Kirkemøtet som øverste representative organ 
med Kirkerådet som utøvende organ. Bispedømmerådenes fellesråd, lov- 
festet i 1970, var en forløper for Kirkemøtet. 

Effekten av Sivertsen-komiteen (NOU 1975: 30) og Stortingets behand- 
ling av kirkens ordning og tilknytning til staten frem mot 1996, var løs- 
ning på tre utfordringer. For det første ble den lokale kirke enda mer 
frikoblet fra geistlig tjeneste ved at flere menigheter etablerte stilling som 
daglig leder, noe som bidro til ytterligere utfordringer hva gjaldt enhetlig 
ledelse lokalt. For det andre fikk rådene teologisk og kirkerettslig legiti- 
mitet som styringsorganer. For det tredje måtte et styrket personalansvar 
ta utgangspunkt i de lokale rådenes ansvar, og kunne ikke forankres i 
Kirkemøtet. 1990-tallet satte ledelsesspørsmål for fullt på dagsorden på 
ulike måter. Presteforeningen påbegynte kurs i pastoral lederutvikling for 
sokneprester, mens Kirkerådet bidro med heftet Samarbeid i menigheten 
(Grimstad, 1983). Kirkevergelaget ble opprettet, og etablerte i samarbeid 
med Kirkens arbeidsgiverorganisasjon lederopplæring for kirkeverger. 

1990-tallet var preget av en rekke begivenheter med betydning for 
ledelsesforståelsen primært i lokalkirken. Etter en lengre prosess ble Lov 
om Den norske kirke (kirkeloven) vedtatt av Stortinget i 1996. Loven inn- 
førte selvstendighet for soknet og innførte daglig leder-betegnelsen på 
alle nivåer i kirken. I dette arbeidet var presten ikke et tema for lokal- 
kirkens ledelse, noe som viser en tydeligere todeling av kirkeledelse. 
Todelingen kom klart frem i det videre arbeidet med artikulering av 
ledelsesforståelsen i det geistlige hierarki gjennom nye tjenesteordninger 
for menighetsprester, prost og biskop. Kirkerådet tok i høyere grad fatt 

på reformarbeid og arbeidsgiverutredning. Kirkens arbeidsgiverorgani- 
sasjon (heretter KA) ble opprettet som interesseorganisasjon for menig- 
hetsråd og fellesråd i 1990, og som formell arbeidsgiverorganisasjon fra 
1996. Det kom egne kirkelige tariffavtaler og lederavtaler. Det var større 
aktivitet i forskning og utredning for å forstå kirkelig ledelse (Askeland, 
1998; Huse, 1998, 2000). Kirkedepartementet gjorde begrepet pastoral 
ledelse eksplisitt i tjenesteordningen for menighetsprester. 

2000-tallet var preget av revisjoner av tjenesteordninger for menig- 
hetsprest, prost og biskop (Sirris, 2019b; Stifoss-Hanssen et al., 2013). Det 
har bidratt til å profilere kirkeverge og prost som ledere for hver sin virk- 
somhet. I begynnelsen av 2000-tallet initierte KA overfor Bispemøtet og 
Kirkerådet å gjennomføre kurs i alle bispedømmer. Kurset fikk navnet 
«Sammen om å lede», og fikk varierende oppslutning i de ulike bispe- 
dømmer. 


Sentrale utviklingstrekk 


Gjennomgangen har så langt vært kronologisk. Det følgende belyser 
tematiske utviklingstrekk som har vært gjennomgående strømninger og 
preget ledelsestenkningen. Vi strukturerer disse i tre hovedtrender som 
vi drøfter i det følgende: demokratisering, korporativisering og profesjo- 
nalisering. 


Demokratisering 


Demokrati er en styrings- og ledelsesform som sikrer maktfordeling. 
Samfunnslivet har i økende grad kommet under demokratisk kontroll. I 
utgangspunktet gav denne styringsformen statsborgerne makt uten krav 
om tilgang til eiendom og kapital. Denne makten ble kanalisert gjennom 
politiske partier, faglige sammenslutninger og etter hvert også interesse- 
grupper. Dette har også skjedd parallelt i kirken, om enn i noe mindre 
omfang. Rådsstrukturen er bygget opp fra lokalt til nasjonalt nivå, og 
tiltaksorienterte, arbeidstakerorienterte og interesseorienterte organisa- 
sjoner har engasjert seg. Et hovedspor i utviklingen er at kirkelige organer 
har tematisert ledelsesspørsmål siden midten av 1980-tallet. Dette har, 

som den kronologiske gjennomgangen viser, resultert i etableringen av to 
selvstendige arbeidsgiver- og ledelseslinjer. Å nærme seg en diskusjon av 
lederroller har like fullt vært problematisk. En viktig drivkraft har vært 
premisset om at en ny kirke trenger en ny organisering. Skal de kirkelige 
styringsorganene fungere, trenger de en handlingsorganisasjon represen- 
tert ved lederstillinger og administrative ressurser til saksbehandling. 

Et sentralt element i utviklingen var den vedvarende reformprosessen 
innledet med kirkeloven i 1897 og fulgt opp i menighetsrådsloven i 1920 
(Voksø, 1993). Prosessen ble avsluttet med det formelle opphøret av stats- 
kirkeordningen i 2012, etableringen av Den norske kirke som rettssub- 
jekt i 2017 og felles trossamfunnslov som trådte i kraft i 2021. Den tidlige 
selvstendiggjøringen skjedde gjennom en tiltakende differensiering i det 
statlige kirkestyret. Mens den geistlige tjeneste og gudstjenestelivet lenge 
var et ansvar for Kongen og regjeringen, spilte Stortinget gjennom sin 
lovgivnings- og budsjettmyndighet en stadig økende rolle i etableringen 
og utformingen av den nasjonale og lokale strukturen, blant annet med 
lovfestingen av demokratiske organer. Denne utviklingen ble drevet frem 
av kirkelige aktører og organer gjennom reformbevegelsen (Askeland, 
2000a; Kirke/stat-utvalget, 2001). I denne prosessen har det vært noen 
sentrale anliggender. Kirken måtte anerkjennes som en selvstendig kor- 
porasjon overfor stat og samfunn, og denne selvstendigheten måtte få 
sitt uttrykk i representative organer: «Ledelsen av kirken må utgå fra den 
kristne menighet og prinsipielt ligge hos kirken selv, ikke hos noen myn- 
dighet utenfor den» (Utredningskommisjonen, 1973, s. 110). De kirkelige 
organenes styringsansvar har fått en viss kirkelig refleksjon og legitimi- 
tet, blant annet ved sentrale aktører innenfor reformbevegelsen: 


Det er således god grunn til å se de representative strukturer i de historiske 
kirker som uttrykk for det bibelske prinsipp om kollektivt ansvar for kirken 
blant alle dens medlemmer. Praktisk talt er de styrende organer og råd i en kirke 
manifestasjoner av og redskaper for den kollektive styringsmyndighet hos alle 


som har del i de troendes prestedømme. (Aarflot, 1990, s. 28) 


I debatten som fulgte omkring fordeling av styrings- og lederansvar i 
kirken, var endringene i kirkeordningen ønsket fra kirkelig hold. Den 
prinsipielle grunnholdningen som Aarflot (1990) målbar, gjenfinnes i 

de fleste dokumentene fra reformbevegelsen, offentlige utredninger og 
andre indrekirkelige utredninger.” Eksempelvis vektla Hille-utvalget 
menighetenes rettslige og økonomiske status, ikke minst relatert til kom- 
munen (NOU 1989: 7). 

Prosessen har medført at sentrale rammer rundt prestetjenesten ble 
endret og nye organer og aktører kom til. Fra å være det eneste myndig- 
hetsorganet i lokalmenigheten, er det nå flere organer som har ansvar 
for tradisjonelle pastorale oppgaver. Et viktig grep var å plassere ansvar 
for «innarbeiding av kirkelig undervisning, diakoni og kirkemusikk» til 
menighetsrådet (Kirkeloven, 1996, $ 9) og det tilhørende arbeidsgiveran- 
svaret for stillinger til kirkelig fellesråd ($ 14). Rådenes utvidede virk- 
somhetsansvar, med tilhørende ansvar for ressursene, medfører at det 
nå er menighetsråd og kirkelig fellesråd som fremstår som menighetenes 
representative styringsorganer. Prestetjenesten er representert som fast 
medlem i rådene (Voksø, 1993). Denne utvikling av demokratisk valgte 
organer med ansvar for lokal kirkelig virksomhet var helt i tråd med den 
kirkelige reformbevegelses og kirkens ønsker slik disse fremkom på Kir- 
kemøtet i 1994. Fra samme tidspunkt som profesjonslovene ble opphevet 
fikk Kirkemøtet kompetanse til å fastlegge tjenesteordninger, vigsling og 
utdanningskrav for kateketer, diakoner og kirkemusikere. Staten opp- 
rettholdt prestetjenesten som et statlig ansvar frem til 2017. Utviklingen 
reiste enkelte utfordringer for prestetjenesten. For mange kirkelig tilsatte 
var det uvant å få en daglig leder å forholde seg til. Situasjonen inntil ny 
kirkelov i 1996 var mange steder preget av fravær av aktive arbeidsgivere 
og styringsorganer (Askeland et al., 1998; Grimstad & Askeland, 1999). 
Det er ikke ukjent at også mange blant diakoner, kateketer og kantorer 
hadde en viss reservasjon mot at fellesrådene og kirkevergene skulle iva- 
reta ledelse av deres yrkesutøvelse. Fenomenet er ikke særkirkelig, men 
godt kjent som allmenne utfordringer i styring og ledelse av profesjoner 
og kunnskapsarbeidere (Sirris, 2019a). 


1 Dette gjelder for eksempel for Reformkommisjonen 1969; Hauge-komiteen 1973; Utrednings- 
kommisjonen 1973; NOU 1975: 30 (Om stat og kirke); Voksø-utvalget 1989; NOU 1989: 7 (Hille- 
utvalget); Köhn-utvalget (Kirkens embete og råd) 1987; Myndighetsutvalget 2001; Oppgaveforde- 
lingsutvalget 2002; Kirke-stat utredningen 2002; Fremtidig organisering av arbeidsgiveransvar 
2008. 

Selvstendiggjøringen av Den norske kirke, med opphør av selve stats- 
kirkeordningen, medførte et tydelig fokus på demokratisering som 
et viktig premiss. Fra kirkelige utredninger ble det vektlagt at kirkens 
organer dermed ikke lenger ville hente myndighet fra offentlige organer, 
men få myndighet som medlemmenes organer og uttrykke det allmenne 
prestedømmets styringsansvar (Kirke/stat-utvalget, 2001. Fra statens side 
var styrking av demokratiet og økt valgdeltakelse sett som en forutset- 
ning for å gi kirken mer selvstendighet. Dette ble konkretisert i demokra- 
tireformen, som skulle øke oppslutningen om kirkelige valg og dermed 
organenes legitimitet (Saglie & Segaard, 2011). 

Med ny trossamfunnslov som trådte i kraft i 2021 ble Kirkemøtet eta- 
blert som Den norske kirkes øverste representative organ, og overtok som 
kirkestyre myndigheten som tidligere tillå Kongen og regjeringen. Som 
ledd i selvstendiggjøringen av kirken, har derfor gjennomføringen og 
oppslutningen om de kirkelige valg fått særlig oppmerksomhet (Saglie 
& Segaard, 2011; Schmidt, 2011). Det siste tiåret har det også blitt etablert 
praksis med flere lister til regionale og sentrale kirkelige valg, noe som 
tydeliggjør politiske og interessehevdende sider ved kirkedemokratiet. I 
denne siste perioden har Kirkerådets valgte leder hatt et visst frikjøp for 
å ivareta den demokratiske lederrollen. 


Korporativisering 


Den andre hovedtrenden i utviklingen handler om at kirken i større 
grad fremstår som en selvstendig organisasjon med voksende behov for 
administrative funksjoner. Dette utgjør en nødvendig oppbygging av 
forvaltning i en mer selvstendig kirke. Kravet om reform og selvsten- 
diggjøring har også nødvendiggjort artikulering av kirkens korporative 
side. Utover å hevde en egenartet identitet avgrenset fra samfunn og stat, 
har reformbevegelsen bidratt til korporativisering eller «organisasjons- 
gjøring» (Brunsson & Sahlin-Andersson, 2000) av kirke og menighet. I 
kirken har denne prosessen vært drevet av flere faktorer: Kirkens ønske 
om selvstendighet fra staten, argumenter om lekfolkets rett og visjonen 
om en levende menighet og lokalt kirkestyre. Det religiøse livet beskrives 
ofte i sivilsamfunnets kategorier, mens strukturen er preget av offentlig 

forvaltning. Som vi har sett, bidro reformbevegelsen til oppbygging av 
rådsstruktur samt å initiere tiltak utenfor det statlige kirkestyret. 

Det er et viktig poeng at endringene som fulgte med selvstendig- 
gjøringen ikke utelukkende ble drevet frem av teologisk refleksjon, men 
gjenspeiler den generelle utviklingen i statlig forvaltning (Gullaksen, 
1993, S. 51). Særlig gjelder det forvaltningsreformenes vekt på målsty- 
ring, desentralisering, rammestyring og selvstendig virksomhetsansvar 
(Askeland, 20004). 

Organisasjonssamfunnet er etablert som en betegnelse på det moderne 
samfunnet, der organisasjoner fremstår som den dominerende sosiale 
formen (Bromley & Meyer, 2017; Meyer & Bromley, 2013). Fremveksten 
av korporative aktører med legal status og handleevne; juridiske perso- 
ner eller selvstendige rettssubjekter, har endret næringsliv, offentlig tje- 
nesteproduksjon og sivilsamfunnet. For å forstå kirkelig utvikling er det 
interessant at først soknet og deretter Den norske kirke er definert som 
selvstendige juridiske enheter med egne styringsorganer og en etablert 
ledelsesstruktur som kan representere og utøve ansvar på vegne av sok- 
net og kirken, både alene og i fellesskap. Den viktigste konsekvensen for 
denne debatten er knyttet til lederskapets forankring, som en organisato- 
risk funksjon med mandat og autorisasjon fra organisasjonen (Gullaksen 
et al., 1993). 

Samtidig har flere påpekt at utbredelsen av organisasjonsbegrepet til 
nye felter også har sammenheng med reformbestrebelser, eller er blitt en 
konsekvens av dem (Røvik, 2012). Flere sentrale konsekvenser følger av 
korporativiseringen, som en generell trend i samfunnsutviklingen og 
for kirken som en følge av reformprosessen. Da staten gjennom reform- 
prosessen delegerte myndighet til bispedømmerådene i økonomi- og til- 
settingssaker og etablerte soknet som juridisk enhet med representative 
organer, ble rammevilkårene for virksomhetsansvaret endret med påføl- 
gende konsekvenser for økonomiansvar og arbeidsgiveransvar (Askeland, 
2000a). Ivaretakelsen av dette nye ansvaret drev frem behovet for eta- 
blering av en handlingsorganisasjon, eller administrasjon, som kunne 
lede og forvalte på vegne av de valgte organer. Lokalt skjedde dette gjen- 
nom lovfesting av stilling som daglig leder på kommunenivå, men også 
regionalt og sentralt var det utviklet bispedømmeadministrasjon og et 

kirkerådssekretariat for å ivareta ansvar på vegne av bispedømmeråd og 
Kirkemøtet. 

Organisatorisk gir kirken eksempler på mange og komplekse former. 
Daglig leder-begrepet ble innført for å gi demokratiske organer en hand- 
lingsorganisasjon for å bygge demokratiet. Plassering av arbeidsgiveran- 
svaret hadde som en konsekvens at man ble forpliktet på arbeidsrettslig 
lovgivning og hvem som leder arbeidet i arbeidsgivers sted; kirkelig felles- 
råd. Det gav sterkt fokus særlig til organisatorisk forankring og har bidratt 
til å styrke kirkevergerollen. Kirkemøtets kompetanse til å fastlegge vigs- 
ling og kvalifikasjonskrav omfattet ikke daglig leder-stillingene, derved 
har kirkeliggjøringen av daglig ledelse vært noe mindre vektlagt. Det var 
opp til arbeidsgiver fullt ut å fastlegge kvalifikasjonskrav. Da strukturen 
for den lokale kirke var på plass, startet arbeidet i kirkelige organer med 
å drøfte en fremtidig kirkelig organisasjon der kirken som organisasjon 
ikke bestod av to strukturer, rådsbasert og geistlig, men en helhetlig kir- 
kelig organisasjon. Sentralt i dette stod refleksjon og utredning om hvor 
et felles arbeidsgiveransvar i fremtiden skulle plasseres, et utrykk for at 
en selvstendig korporasjon måtte tenke gjennom hva som var en tjenlig 
og effektiv organisering. Kirkens historiske innveving i kommune og stat 
har gitt kirken et sterkt offentligrettslig preg, og kirken har måttet for- 
holde seg til utviklingen i offentlig forvaltning. Dette har preget forståelse 
av ledelse, økonomistyring og åpenhet i saksbehandling. Ettersom den 
offentlige reguleringen er blitt mer omfattende legges stadig nye forpliktel- 
ser overfor organisasjonen til daglig leder. Siden lovgivningen har vokst, er 
arbeidslivet mer regulert. Det medfører flere rettigheter og plikter både for 
arbeidsgiver og arbeidstakere. Det er blitt mer omfattende å ha arbeidsgi- 
veransvar. Dette innebærer en formalisering av ledelse og en likedanning 
mellom organisasjoner i samfunnet om hvilke forventninger og hvilket 
innhold som ligger i ledelse. Et kirkelig særtrekk i tråd med samfunnsut- 
viklingen, er at bispeembetet er styrket gjennom arbeidsgiveransvar og økt 
tilsynsmyndighet. Det gjenspeiles i tjenesteordningene (Askeland, 2015). 

Også før kirkeloven av 1996 hadde menighetsrådene et omfattende virk- 
somhetsansvar. Hovedforskjellen er at selvstendiggjøringen som skjedde 
overfor kommunene, gav soknet juridisk handleevne og selvstendig ansvar 
for økonomi og tilsettinger. Menighetsrådene har et omfattende ansvar for 

kirkelig virksomhet lokalt, i samme grad som de har økonomiske ressur- 
ser. Kirkelig fellesråd er det organ som handler på vegne av soknet når det 
gjelder forvaltning av bygg og anlegg, planarbeid, arbeidsgiveransvar og 
økonomi. Konsekvensen for ledelse av lokalt kirkelig tilsatte var markert, 
og er beskrevet slik: 


Ny kirkelov medførte at man fikk fastslått hvem som var arbeidsgiver. Alle trå- 
der fører til kirkelig fellesråd. Juridisk sett er myndigheten positivt avgrenset. 
Det innebærer at myndigheten ligger i fellesrådet dersom det ikke fastslått at 
den ligger hos andre. Dette innebærer at man fra fravær gikk til arbeidsgivers 
nærvær også på den måten at Stortinget lovfestet en «daglig leder» som skulle 


være arbeidsgivers representant i det daglige. (Grimstad, 1999, s. 60) 


Mange steder ivaretok soknepresten i ulik grad et slikt ansvar grunnet 
manglende mulighet for rådene til å ivareta dette ansvaret på sin fritid. 
Flere steder hadde det imidlertid vært arbeidet systematisk, også etter 
påtrykk fra sokneprester, for å opprette fellesråd og stilling som kirke- 
verge før loven. Sentralt her var også at Kirkedepartementet i to rundskriv 
i 1987 og 1988 oppfordret kommunene til å opprette lønnede kirkever- 
gestillinger og antydet hvilke oppgaver disse skulle ivareta. Der slik 
stilling ble opprettet, gikk kirkevergen naturlig inn i funksjonene som 
personalansvarlig og leder i arbeidsgivers sted. Slik sett var kirkeloven på 
mange måter en kodifisering av en prosess som allerede hadde utviklet 
seg. Det var opprettet 250 kirkevergestillinger før loven trådte i kraft, 
blant annet som en naturlig tilpasning til rådenes ansvar og endringer 
som skjedde i kommunene etter at kommuneloven kom i 1993 (Raustøl, 
1993). I perioden har disse stillingene blitt naturlige og anerkjente leder- 
stillinger (Fiske, 2017; Mjånes, 2017). Også for prestetjenesten har denne 
utviklingen hatt konsekvenser (Askeland & Schmidt, 2016; Sirris, 2013, 
2019a): Fra å være embetsmenn ble prestene statstjenestemenn. Dessuten 
har det gjennom tjenesteordninger, og ikke minst gjennom forsøk med 
omorganisering av prestetjenesten, skjedd markerte endringer innenfor 
den geistlige tjenestelinjen. Biskopen leder prestetjenesten, og prosten er 
blitt tydeligere mellomleder for prestetjenesten i prostiet. 
Selvstendiggjøring og korporativisering med fremveksten av en 
selvstendig kirkelig organisasjon innebærer endringer i forankring av 

virksomhetsansvar, og dermed for utøvelse av styring og ledelse. Det 
lokale elementet har blitt styrket gjennom organisatoriske uttrykk for 
menighetens selvstendighet og styringsmyndighet. Den moderne organi- 
sasjonsforståelsen og det moderne arbeidsgiverbegrepet trekker i samme 
retning: Ledere får sitt mandat fra organisasjonen og utøver ledelse 
innenfor rammer som settes av styringsorganet. Biskoper, proster og 
sokneprester er faste og fullverdige medlemmer av kirkens demokratiske 
styringsorganer på alle nivåer. 


Profesjonalisering 


Svært mye av virksomheten i kirken, som i andre organisasjoner, ivaretas 
av profesjonene. Avklaringen mellom stillinger og i stillinger var viktig 
for å sette styring og ledelse på dagsorden. Embetsteologi og tjenestediffe- 
rensiering var i så måte en relevant utredning, men gav få faktiske konse- 
kvenser. Det var først med Porvoo-avtalen at vigsling i sammenheng med 
forståelsen av det kirkelige embete og tjenester ble et viktig kirkelig anlig- 
gende (Hegstad, 2009). Avtalen gjelder fullt kirkefellesskap mellom de 
lutherske folkekirkene i Norden og Baltikum og de britiske og irske angli- 
kanske kirkene. Kirkemøtet gav i 1994 sin tilslutning til avtalen. Vigsling 
ble omfattende og medførte en rekke utredninger, ikke minst bidro dette 
til at Bispemøtet og Kirkemøtet gjorde vedtak som understreket at kirken 
trenger en tjenesteteologi. Et viktig bidrag til ledelsestenkning var for- 
ståelsen av at daglig leder-funksjonen ble lovfestet og åpnet for lekfolk. 
Understreking av vigslingens betydning og det å vigsle stadig flere, har 
styrket bisperollen og i noen grad skapt inntrykk av å avgrense demo- 
kratisk styring. Kurs og kompetanseutvikling, ikke minst «Sammen om 
å lede» og utvikling av ledelsesteori i kirken, har et stykke på vei gitt et 
felles og mer nyansert språk. 

Opprettelsen av KA er et uttrykk for profesjonalisering av arbeidsgi- 
veransvaret i Den norske kirke. Kirkemøtet behandlet i 1984 opprettel- 
sen av Kirkens Personalråd som et underutvalg, men vedtok å utrede en 
egen arbeidsgiverorganisasjon som ble etablert i 1990. Dette understreket 
den selvstendiggjøringen lokalkirken var i ferd med å oppnå. Kirkemøtet 
anbefalte en organisasjon bygget nedenfra som kunne hjelpe menighetene 

i et vidt spekter av oppgaver. KA var først assosiert medlem av Norske 
kommuners Sentralforbund ettersom soknene ikke hadde eget juridisk 
arbeidsgiveransvar. I Kirkens personalhåndbok beskriver Grimstad (1990, 
s. 8) selvstendiggjøringen og korporativiseringen som kirkelige organer 
stod overfor: 


Kirken er et organisk fellesskap og et troens samfunn. Men kirkens organiske 
liv kan ikke løsrives fra dens organisatoriske ordninger. Nettopp arbeidsgive- 
ransvaret ligger i dette spenningsfeltet: Menighetens liv ut fra kall, nådegaver 
og tjenester og arbeidslivets til dels kompliserte spilleregler med økende vekt på 
medbestemmelse og medansvar. Kirken burde ha viktige bidrag i en slik utvik- 


ling der samvirke og samarbeid mot felles mål blir nøkkelord. 


Med kirkeloven av 1996 ble KA en selvstendig arbeidsgiverorganisasjon. 
Formålet var å ivareta medlemmenes interesser og arbeide for en hen- 
siktsmessig lokal kirkelig forvaltning. KA brukte arbeidstvistloven som 
formell part. Det bidro til organisasjonsgjøringen av lokalkirken gjen- 
nom opplæring i forhandlinger og medbestemmelse. Dermed bidro KA 
i reformprosessen til å styrke demokratisering og korporativisering ved 
å ta i bruk arbeidslivets vanlige terminologi samt profesjonalisering av 
daglige ledere og valgte rådsmedlemmer. 

Med den økende vekt på ulike organisasjoner som ivaretar ulike opp- 
gaver i samfunnet og med de behov for ivaretakelse av ulike interne funk- 
sjoner i organisasjoner, er grunnen beredt for de siste nøkkelaktørene: 
profesjonene. Det har vært diskusjon om vigsling og kvalifikasjonskrav 
til stillingene. De siste årene er begrepet vigsling benyttet fremfor ordina- 
sjon. Dermed er tjenestegruppene retorisk blitt likedannet. Vigsling er en 
åndelig handling gjennom forbønn som understreker faglighet, samtidig 
som det er et kirkelig uttrykk for offentlig autorisasjon. 

Siden den amerikanske teologen Samuel Blizzard (1956) gjennomførte 
sin banebrytende rolleundersøkelse av protestantiske prester i USA på 
midten av 1950-tallet, har rolleteori og profesjonsbegrepet i økende grad 
preget forståelsen av presters arbeid og tjeneste. Gjennom økende vekt på 
formell teologisk utdanning styrket prestetjenesten sine profesjonskjen- 
netegn. Med andre ord skjedde en økt profesjonalisering. I en omfattende 
undersøkelse av pastoralt lederskap var det et gjennomgående trekk at 

presters utdanning, karriere, lønn og lederstil sammenlignes med øvrige 
profesjoner i samfunnet (Carroll & McMillan, 2006). Den første preste- 
streiken i kirkens historie ved årsskiftet 2020/21, er ett uttrykk for det. Til- 
svarende forskningsinteresse hva gjelder kyrkoherdens lederrolle finnes 
også i Sverige (Båckström et al., 2004; Hansson & Andersen, 2008). I teo- 
retisk tilnærmingsmåte ble det valgt organisasjonsperspektiver som anså 
kirken som en organisasjon med profesjonelt lederskap, og med presten 
som den naturlige leder ut fra sin profesjonelle kompetanse (Båckström, 
1996). 

Dette er også situasjonen i Norge, med en økende vekt på profesjo- 
nalisering av arbeidsgiverfunksjonene og med målrettet arbeid med 
lønnsspørsmål, etterutdanningsspesialiseringer og ordnede arbeids- og 
fritidsordninger. Samtidig er det et trekk som gjerne overses i denne 
debatten. Prestens tidligere lederrolle som sentral kirkelig profesjon har 
gradvis blitt utfordret gjennom demokratisering og korporativisering. 
Med de nye kvalifikasjonskravene som Kirkemøtet fastsatte for øvrige 
vigslede tjenester har fremveksten av masterutdanninger for diakoner og 
kateketer skutt fart, mens kantorene over noe lengre tid har hatt mulighet 
for å ta et profesjonshovedfag. Derimot finnes det ingen kvalifikasjons- 
krav til daglige ledere og kirkeverger. I tillegg har VID vitenskapelige 
høgskole i 15 år hatt en masterutdanning i verdibasert ledelse med kirkelig 
ledelse som fordypningsløp. Utdanningen har særlig vært attraktiv blant 
kirkeverger og daglige ledere i menighet, men også for prester, diakoner 
og kateketer. Det er fremdeles spenninger rundt dette spørsmålet, med 
linjer til diskusjonen omkring embetsteologi og tjenesteteologi, samt til 
kirkefaglig ledelse. Korporativiseringen av kirken har også medført en 
profesjonalisering av lederrollen, noe som gjør det mer krevende å kom- 
binere aktiv fagstilling med lederstilling. Samtidig vil nærhet til faget og 
praktisering av det kunne være en ressurs. 


Konklusjon 


Innledningsvis reiste vi spørsmålet om hvilke trender som hadde formet 
Den norske kirkes organisering de siste 150 år. Både den historiske gjen- 
nomgangen og drøftingen har måttet bli summarisk. Samtidig mener 

vi at dette kapitlet har gitt en oversikt over sentrale utviklingstrekk for 
kirkens organisering og ledelse. Ved en tiltagende delegasjon og selvsten- 
diggjøring ble den interne diskusjonen om relasjonen mellom nivåer og 
linjer i kirken aktualisert. Vi har drøftet tre hovedtrender i utviklingen. 
Om vi skulle peke på hvilke trender som har samvirket eller vært sterkere 
i formingen, kan følgende svar antydes: 

For det første har korporativisering og demokratisering virket samlet 
i en tidlig fase. Fra rundt 1840 argumenteres det først for at kirken må 
tilkjennes en korporativ form som tydeliggjør at den er noe annet enn et 
statlig religionsvesen. En eventuell korporativisering ville kreve etablering 
av egne organer, og her fremstår demokratisering med fremvekst av råd 
på ulike nivåer i kirkeorganisasjonen som en naturlig løsning. Endring 
har skjedd i en vekselvirkning mellom kirkelige reformkrav, formet delvis 
av eksisterende ideer om organisering, samt statens reformvilje og egne 
konsepter for forvaltningsutvikling. Særlig har utviklingen av demokra- 
tisk valgte organer i kirken bidratt til å endre styrings- og ledelsesstruktu- 
ren. I tillegg har andre lederroller enn de geistlige blitt tydeligere. 

Det fører til det andre hovedpoenget, nemlig at selvstendiggjøring og 
demokratisering har styrket korporativisering ved at organene har trengt 
en administrativ handlingsorganisasjon. Prosessen i retning opphør av 
statskirkeordningen og selvstendiggjøring av kirken har medført at kir- 
ken må utvikle egen organisatorisk kapasitet til å ivareta forvaltning av 
oppgaver som er overført. Kirken som forvaltningsorganisasjon er styr- 
ket, og ivaretar omfattende administrative funksjoner som inngår i ledel- 
sesoppgavene til både kirkeverger og proster. 

For det tredje har kirken sett økende grad av profesjonalisering, der 
også andre nye profesjoner og tjenester supplerer prestetjenesten. Det 
representerer en bred vifte av oppgaver som kvalitetssikres gjennom for- 
melle kompetansekrav og fremveksten av menighetsstaben med ulike 
spesialiseringer. Veksten i menighetsstabene har økt behovet for tydelige 
lederstillinger, men også lagt et visst press på deres innretning. Profesjo- 
ner har ofte en iboende tendens til å foretrekke å bli ledet av egen profe- 
sjon med vektlegging av faglig ledelse. 

De tre utviklingstrekkene demokratisering, korporativisering og pro- 
fesjonalisering kan sees som trender som i et samspill har skapt viktige 

endringer. Trendene har ført til et større mangfold av aktører i kirken, 
og dermed en mer kompleks organisasjon. Kapitlet viser at disse tre 
hovedtrendene er parallelle og fremhever betydningen av økt samhand- 
ling internt i kirkeorganisasjonen. Samtidig som spesialiseringene øker, 
trengs mer koordinering og ledelse. Som vi har sett, har kirken søkt å 
klargjøre det innbyrdes forholdet mellom aktørene og deres mandat. 


Dette er en historie om mange spenninger. 

og menighet som organisasjon 


Harald Askeland 
VID vitenskapelige høgskole 


Abstract: Understanding churches as organizations inevitably means borrowing 
models and premises from organizational theory (OT). This chapter outlines the 
basic assumptions underlying dominant perspectives in OT, enhancing the possibil- 
ity for an informed utilization and exploration of the commonalities and diversities 
between religious and other organizations. It provides a framework for differing 
clusters of theories and review of some major research contributions of ecclesial and 
congregational organizations within each theoretical perspective or cluster. Lastly, 
the chapter addresses how and in which direction further research of church orga- 
nizations might be developed, pointing at institutional pluralism, hybrid organiza- 
tions and institutional work as prospective avenues for further exploration. 


Keywords: church, congregation, institutional, organization, research 


Introduksjon 


En viktig bieffekt av reformprosessen som over tid har ledet til selvsten- 
diggjoring av Den norske kirke, er at kirken og dens menigheter fremstar 
som selvstendige rettssubjekter og i stor grad som organisasjoner. Dette 
kapitlet presenterer og drøfter ulike perspektiver for å forstå kirke og 
menighet som organisasjoner, samt drøfter sentrale modeller og begre- 
per fra organisasjonsfaget. Kapitlet bidrar med viktige innsikter til for- 
ståelse, analyse og praktisk arbeid med menighetsorganisering, utvikling 
og ledelse. 


Sitering av denne artikkelen: Askeland, H. (2021). Forskningsperspektiver på kirke og menighet som orga- 
nisasjon. I S. Sirris & H. Askeland (Red.), Kirkelig organisering og ledelse: Et verdibasert og praksisorientert 
perspektiv (Kap. 4, s. 83-105). Cappelen Damm Akademisk. https://doi.org/10.23865/noasp.129.ch4 

Forståelsen av kirkelig organisering, ledelse og endring i kirke og 
menighet låner implisitt ideer fra teorier om organisasjoner og ledelse av 
organisasjoner (Van Gelder, 2007). Når man låner perspektiver og teorier 
med forankring i samfunnsvitenskap, vil man også få med seg en del 
implisitte antakelser og handlingsmodeller på kjøpet. I arbeidet med å 
anvende organisasjons- og ledelsesfag i kirke og menighet er det nød- 
vendig å kjenne de underliggende premisser og perspektiver i organisa- 
sjonsteori. En viktig hensikt med kapitlet er å bidra til å sortere mellom 
ulike organisasjonsteoriers premisser og grunnperspektiv. I stedet for å 
se teorimangfold som en frustrerende situasjon vil jeg argumentere for at 
en får ulike analytiske grep for å forstå en virkelighet med en mangfoldig 
institusjonell kontekst. De spørsmålsstillinger som tas opp i dette kapit- 
let, kan formuleres på følgende måte: 


e Hvordan bidrar kunnskaps- og handlingsteorier til utviklingen av 
ulike perspektiver og modeller av organisasjon og ledelse? 

e Hvilke konsekvenser har dette for forståelse av kirkelig organise- 
ring, ledelse og endring? 


Grunnleggende premisser for organisasjons- 
og ledelsesteorier 


I takt med økende selvstendiggjøring av Den norske kirke som tros- 
samfunn og pågående endringsprosesser i kirken, blir organisering og 
ledelse et diskusjonstema. Ikke minst har det de seneste tiårene vært flere 
bidrag som tematiserer kirkelig organisering som et teologisk anliggende 
(Hegstad, 2009; Hougsnæs, 2004; Skjevesland, 1998). Tilsvarende har det 
i lengre tid vært arbeidet med dette spørsmålet fra et organisasjons- og 
ledelsesperspektiv (Askeland, 1996, 2000a; Hernes, 2002; Huse, 1998; 
Sirris, 2016; Stifoss-Hanssen et al., 2013). 

Organisasjoner er et sentralt trekk ved vårt samfunn og utøver en 
betydelig innflytelse over våre liv (Perrow, 1991). Noen organisasjoner 
deltar vi i bare som kunder eller brukere, andre deltar vi i over lengre 
tid gjennom arbeid og organiserte fritidsinteresser. I tillegg er ivaretakel- 
sen av de offentlige tjenester vi mottar og de beslutninger som angår oss, 

lagt til organisasjoner eller offentlige etater/byråkratier. Selv om vi ofte 
vil tenke på trossamfunn, menigheter og kristelige foreninger som felles- 
skap, vil de også kunne betraktes som organisasjoner (Askeland, 1996). 
Samtidig er det hevdet at det nettopp er reformprosesser som driver fram 
anvendelse av organisasjonsbegrepet, og at det ikke er gitt at begreper 
som forvaltning, byråkrati og trosfellesskap uten videre har alle kjenne- 
tegn for organisasjoner (Brunsson & Sahlin-Andersson, 2000). Alterna- 
tivt kan menigheter forstås som hybrider, altså blandingsformer mellom 
ulike organisasjonstyper (Yancey, 1986). De grunnleggende spørsmål om 
hva organisasjoner er, hvordan de fungerer, endres og ledes, blir det der- 
for viktig for valgte ledere og ansatte med ledende roller å ha et reflektert 
forhold til. 

I den grad vi forutsetter at organisasjoner ikke fullt ut er objektive eller 
sansbare størrelser, må vi legge til grunn at det handler om begrepsmes- 
sig abstraksjon av gitte sett av sosiale relasjoner. Organisasjoner kan ses 
som en bestemt gruppe sosiale kollektiver, og kan dermed fruktbart sam- 
menlignes med begreper om andre sosiale relasjonssett eller grupper. 


Tabell 1. Begrepselementer i en organisasjonsdefinisjon (Martinussen, 1984, s. 54) 


Det som kan observeres Betegnelse på sosial enhet Eksempel på sosial enhet 
Gjentatt samhandling Samtale med bekjent 

Felles problemforståelse Sosial relasjon Vennskap, gjentatt samarbeid 
Avgrensning mot omgivelser | Sosialt system Familie, arbeidsgruppe 
Strukturert samvirke mot mål | Organisasjon Bedrift, etat, menighet 


I denne presentasjonen, formulert av den norske sosiologen Willy 
Martinussen, kan vi legge merke til at sosial organisasjon som begrep 
innebærer at det skjer en fortetting mellom relasjonene, gjerne en slags 
formalisering og strukturering av dem. Fra sporadisk samhandling utvi- 
kles relasjoner til tettere samarbeid ved å identifisere felles utfordringer 
eller oppgaver, og om det også skjer en konkret avgrensning mot omgi- 
velser med klare interne posisjoner omtales det som et sosialt system. Når 
det skjer en ytterligere forsterkning i formålsorientering eller oppgaveløs- 
ning, som krever koordinering av aktivitet samt en standardisering av 
aktuelle handlingsrepertoar, i form av organisatorisk rollefordeling og 
rolleatferd, snakker vi om en organisasjon. 

Ut fra ulike tilnærminger til organisasjoner følger også forskjellige defi- 
nisjoner. I denne omgang vil det kun bli presentert en foreløpig definisjon, 
som bidrar til å avgrense feltet: «Med organisasjon vil vi oftest forstå en 
gruppe eller et kollektiv av individer som samhandler på en koordinert 
måte for å realisere bestemte mål eller oppgaver» (Askeland, 2013, s. 3). 

Alle fag har et mer eller mindre tydelig definert kunnskapsgrunnlag. 
Slike faglige grunnposisjoner kan tilbakeføres til ulike vitenskapsteo- 
retiske posisjoner (Ghoshal, 2005; Hollis, 2002). Ulike grunnposisjoner 
kan illustreres ved å anvende to sentrale dimensjoner: kunnskapsteori og 
handlingsteori (Hales, 2007; Kemmis, 2011; Vanebo, 2001). 

En dimensjon handler om forståelsen av den sosiale virkeligheten vi 
er en del av (Askeland, 2016, s. 6). Kan den betraktes som objektiv reali- 
tet innebærer det at vi kan utforske og vinne sikker kunnskap. Om den 
derimot betraktes som subjektiv, og først framstår som «virkelig» ut fra 
vår fortolkning, er det vår egen konstruksjon av den sosiale virkelighet 
vi forholder oss til. Innen kunnskapsteorien vil det første synet bygge på 
positivismen, mens det andre vil bygge på subjektivismen som et grunn- 
leggende perspektiv. Den første dimensjonen kan sies å handle om vir- 
kelighetsforståelse og rasjonalitetsform (Askeland, 2012). Noen av fagets 
bidragsytere vil dermed vektlegge at organisering og ledelse må følge av 
klare mål, samt en klar analyse og vurdering av hva som leder til effektiv 
måloppnåelse. Andre bidragsytere vil argumentere for at vi kan ha ulike 
erfaringer og interesser å ivareta, og at vi derfor fortolker og forhandler 
de mål og premisser som skal styre den organisatoriske praksis. 


Tabell 2. Klassifisering av tradisjoner/perspektiver i organisasjons- og ledelsesteori (Askeland, 
2012, s. 24) 
Kunnskapsteoretisk dimensjon 

Handlingsteoretisk Positivistisk Subjektivistisk 

dimensjon Rasjonell Fortolkende 

Struktur System Institusjon 

Kollektiv 

Aktør Instrument Assosiasjon 

Individ 


Den andre viktige dimensjonen dreier seg om i hvilken grad man i studier 
og forklaringsmodeller tar utgangspunkt i overordnede strukturer eller 

individuelle vurderinger og behov, når individuell og kollektiv handling 
skal forstås og forklares (Askeland, 2016). Når utgangspunkt tas i struk- 
turelle faktorer, omtaler en oftest organisasjoner som systemer. Dette 
innebærer at utgangspunktet for analyse og forklaring bygger på at organi- 
sasjonen er et etablert system som legger premissene for individers hand- 
ling. Den etablerte struktur og rollefordeling angir hvordan og av hvem 
ulike funksjoner ivaretas. En aktørtilnærming derimot, ser organisasjoner 
som en samling av individer som ser det tjenlig å samarbeide om oppga- 
veløsning rundt spesifikke mål. Innen denne tilnærmingen omtaler en 
gjerne organisasjoner som assosiasjoner. Teorier med dette utgangspunktet 
baseres på en forståelse av organisasjon og ledelse der individer slutter seg 
sammen fordi kollektiv oppgaveløsning antas å være gunstig. Sammenfat- 
tende kan disse ulike tilnærmingene fremstilles i tabell 2. 

Tabellen synliggjør hvordan anvendelse av disse to dimensjonene dan- 
ner grunnlag for en idealtypisk kategorisering av fire paradigmer innen 
organisasjons- og ledelsesfaget, noe som utfoldes senere i kapitlet, der det 
argumenteres for at videre fagutvikling enten må kombinere eller se de 
ulike paradigmer i sammenheng. Valget av disse to sentrale dimensjo- 
nene, både til synliggjøring av ulike teorigrupperinger men også deres 
underliggende forutsetninger, bygger på ulike modeller av organisasjoner: 
system, instrument, assosiasjon og institusjon. Systemteoriene har struk- 
tur som viktig forklaringsfaktor og bygger på rasjonelle analyser, mens 
instrumentperspektivet er rasjonelt og ser organisasjoner som individu- 
elle og autonome aktører. Institusjonelle teorier bygger på overordnede 
strukturelle forklaringer, men forutsetter fortolkning og meningsdan- 
ning. Assosiasjonsteorier vektlegger at individuelle aktører slutter seg til 
organisasjonen med basis i at de deler og samhandler rundt delte verdier 
og mening. Disse grupperingene vil bli utfoldet i neste seksjon. 


Relevans for forståelsen av kirke og menighet 
som organisasjon 


I det følgende vil jeg kort vise hvordan ulike perspektiver innebærer ulike 
grunnsyn på hvordan organisasjoner skal forstås og også legge føringer for 
forståelse av organisering, ledelse og endring. I tillegg integreres hvordan 

ulike faser i en «faghistorie» for kirkelig organisasjons- og ledelsesfors- 
kning har bygd på disse perspektivene. Mens det etter hvert har kommet 
flere faglige bidrag til ledelse, reform og utvikling i en kirkelig kontekst, 
er det langt færre som eksplisitt har tematisert kirkelige organisasjoner 
(Tracey, 2012). Dette er også situasjonen innen internasjonal forskning, 
der det imidlertid er en økende interesse for betydningen av og koblin- 
gen mellom religion, organisering og ledelse (Espedal, 2019; Pandey & 
Varkkey, 2020; Purchase et al., 2018; Smets et al., 2020). Like fullt har 
det kommet bidrag som argumenterer for at religiøse organisasjoner i seg 
selv er et viktig forskningsfelt, fordi de representerer særegne case og også 
inngår i den helhet av organisasjoner som konstituerer fagets interessefelt 
(Tracey et al., 2014, s. 5). En generell trend er at bidragene over tid har 
forskjøvet seg fra et system- til et institusjonelt perspektiv, med enkelte 
bidrag fra assosiasjons- og instrumentperspektivet (Tracey, 2012). 


Organisasjoner som system 


I dette perspektivet anses organisasjonen som rasjonell og styrbar, men 
også som åpen og avhengig i sitt forhold til omgivelsene. Organisasjo- 
ner kan tilpasse seg strategisk, eller også søke å påvirke sine omgivelser i 
ønsket retning. Organisasjoner består av subsystemer som inngår i større 
systemer. Forholdet mellom disse undersystemene omtales ofte som løst 
koblede. Dette innebærer skiftende koalisjoner av interessegrupper som 
fastsetter mål ved forhandling, og der struktur, aktiviteter og utbytte i 
sterk grad avhenger av omgivelsene (Scott, 1987, s. 23). Bidrag som anven- 
der dette perspektivet er opptatt av hvordan organisasjoner innretter seg 
rasjonelt i et forsøk på å tilpasse seg, mestre eller påvirke omgivelsene. 
Et sentralt poeng er at kilden til organisatorisk endring ligger i omgivel- 
sene. En viktig side er nettopp at organisasjoner ses parallelt med andre 
organiske systemer som må tilpasse seg omgivelsene, og der likevekt eller 
stabilitet framstår som et implisitt mål. 

Internasjonale studier av religiøse og trosbaserte organisasjoner fal- 
ler ofte innen denne kategorien (Scherer, 1980). Et tidlig norskpublisert 
bidrag til å forstå kirken i et organisasjonsperspektiv, skrevet av sivilinge- 
niøren Roar Mjelva, var også systemteoretisk (Mjelva, 1979), idet kirken 

ble ansett å være sammensatt av ulike subsystemer. Mjelvas bidrag er pri- 
meert konseptuelt, og legger til grunn at de to store subsystemene er et 
sosialt og et religiøst subsystem. Kirken har også et regulerende element, 
omtalt som det administrative subsystem. Artikkelen utvikler reson- 
nementer rundt forholdet mellom subsystemene, men har sitt viktigste 
bidrag i å utmeisle hvilke elementer som kan tenkes å inngå i det enkelte 
system og dermed gjøres til gjenstand for studium eller refleksjon. I en 
nordisk kontekst har flere publikasjoner trukket veksler på dette hoved- 
perspektivet (Askeland, 1994; Omland & Johannessen, 1998; Palmu, 
1991). Min (Askeland, 1994) forskning omhandler analyse av en konkret 
menighet, med to teoretiske bidrag. For det første argumenterer jeg for at 
menigheten er et system i stadig danning, omdanning og gjendanning i 
ulike former: Som folkekirkefellesskap, som et engere trosfellesskap og 
som et mer operativt arbeidsfellesskap. For det andre utvikles en modell 
der sentrale dimensjoner for å analysere menighetens organisatoriske 
form knyttes til oppgaver, struktur, medlemmer, arbeidsform og kultur, 
som opererer i kontekst. Den finske kirkeforskeren Harri Palmu omta- 
ler til dels andre men nokså likeartede elementer for analyse av menig- 
hetssystemet: eksterne omgivelser, religiøse oppgaver samt menighetens 
identitet og mål (kultur i vid forstand) (Palmu, 1991, s. 12f). 

Også mye internasjonal litteratur om endring og utvikling i kirke 
og menighet, blant annet i litteratur om menighetsutvikling, har sys- 
temmodellen som utgangspunkt (Ammerman, 1997; Van Gelder, 2007). 
Enkelte tidlige forfattere pekte på at systemteori klart lånte ideer fra bio- 
logi og organismetenkning, og at dette ville kunne passe godt med en 
kirkelig selvforståelse som Kristi legeme (Rudge, 1968, s. 43ff). Viktigere 
er likevel den vekt som legges på omgivelsene, nærmest med en kausal 
effekt på menigheters utvikling og overlevelse. Særlig den amerikanske 
teologen Craig Van Gelder er opptatt av at menighetene både kan og bør 
søke å strategisk påvirke eller utnytte aspekter ved omgivelsene (Van 
Gelder, 2007, s. 143). 

Perspektivet har sin styrke i at det håndterer vekselvirkningen mellom 
interne subsystemer og de koblinger og den avhengighet som eksisterer 
overfor det eksterne miljø. Vekten på sammenhengen mellom system og 
subsystem passer også med kirkens desentraliserte struktur, med svak 

kobling både vertikalt og horisontalt. Svakheten med perspektivet er at 
de enkelte aktører lett kan drukne i analyser av systemets behov, samt at 
det ikke alltid klarer å fange opp den mulighet organisasjonen har til å 
påvirke og forme egne omgivelser. Strategisk endring handler i stor grad 
om tilpasning til eksterne betingelser. 


Organisasjoner som instrument 


I dette perspektivet ses organisasjoner som kollektiver av rasjonelle agen- 
ter' orientert mot oppnåelse av relativt spesifikke mål, og er kjennetegnet 
av en formalisert struktur. Slik skiller organisasjoner seg fra andre kol- 
lektiver gjennom høy grad av hierarkisering, målorientering og formali- 
sering. Dermed blir organisasjonen sett som et instrument for realisering 
av gitte mål (Askeland, 2000b). Samtidig vil dette perspektivet langt på 
vei betrakte omgivelsene som noe organisasjonen aktivt forholder seg til 
og søker å påvirke ut fra egne strategiske mål (Scott, 1987, s. 99). 

En konsekvens av å se organisasjoner i dette perspektivet er at en ofte 
legger til grunn at endring skjer som følge av planlagt og kalkulert inter- 
vensjon i organisasjonen. Planlagt endring vil ofte antas å henge sammen 
med analyser og kunnskap om egen effektivitet, og der mekanismer klar- 
gjør når det er endringsbehov. Endring tilligger vanligvis styringsorgan 
og ledere, og tenkes ofte å være lederinitiert. 

Med utgangspunkt i dette perspektivet er det gjennomført studier av 
endringer i prestetjenesten og utviklingen av prostens lederrolle (Huse, 
1998), ut fra prinsipal-agent-teori. Et neo-rasjonelt perspektiv er anvendt 
i den svenske teologen Per Hanssons studier av endring innen den sven- 
ske kirken (Hansson, 1993). Sentralt i dette perspektivet er at det finnes 
en hovedmann (grunnlegger eller eier som opptrer som prinsipal) som 
har en klar intensjon med organisasjonen. Organisasjonen kan derfor ses 
som et instrument (agent) for måloppnåelse, og det er ansatt et profesjo- 
nelt lederskap for å realisere målene. I denne rammen kan trosbaserte 
organisasjoner, som f.eks. kirke og menighet, beskrives som regulerte 


1 — Agentbetegnelsen tilkjennegir nettopp en formålsrasjonell og bytteorientert teoretisk modell av 
individer, som trekker veksler blant annet på mikroøkonomisk teori. 

og desentraliserte. Dette siste gjelder særlig dersom organisasjonen har 
regionale og lokale ledd med en varierende grad av autonomi. Et viktig 
aspekt ved tilnærmingen er å sikre styrbarhet i kirkeorganisasjonen, gitt 
den desentrale oppbyggingen. Særlig er det prestetjenesten og de sentrale 
kirkelige råd som, gjennom innveving i det statlige mål- og resultatsty- 
ringsverktøyet, er preget av den hierarkiske styrings- og ledelsestenkning 
som springer ut av New Public Management (NPM) (Askeland, 20004). 
Dette er betegnelsen på et sett av forvaltningsreformer som utviklet seg 
internasjonalt fra midt på 1980-tallet med sterk vekt på markedsløsnin- 
ger, bedre organisering og tydeliggjøring av styrings- og ledelseslinjer 
(Hood, 1991). 

Det siste tiåret har vi også sett en tiltakende interesse blant økonomer 
for å analysere religiøse organisasjoner, f.eks. kirker og menigheter, innen 
rammen av økonomisk organisasjonsteori — og for så vidt også innen 
religionssosiologien. Blant annet har man analysert markedslogikk for 
å forstå effekten av henholdsvis statskirkelige samfunn og samfunn der 
religion er deregulert med hensyn til religiøst engasjement (Iannaccone 
et al., 1997). Det er pekt på at dette perspektivet i liten grad har lagt vekt på 
organisering og ledelse (Iyer, 2016). Unntaket er feltet strategisk ledelse, 
der det pekes på at religiøse organisasjoner vil kunne vinne markedsfor- 
deler ved troverdighet og sosial legitimitet, men også ved å bygge poli- 
tiske allianser (Miller, 2002). 


Organisasjoner som assosiasjon 

Ut fra et naturlig systemperspektiv ses organisasjoner først og fremst som 
kollektiver der aktører deler en felles interesse i systemets overlevelse og 
der de engasjeres i kollektiv, uformelt strukturert aktivitet for å oppnå 
dette målet (Scott, 1987, s. 23).2 Analyser av organisasjoner innen dette 
perspektivet legger vekt på det indre liv og interne arrangementer i orga- 
nisasjonen. Det finnes noen aktuelle studier som naturlig faller i denne 
kategorien, og et av de viktigste bidrag er gitt av den britiske forskeren 


2 Her anvendes aktørbegrepet nettopp for å introdusere intensjon, mening og verdi som en mot- 
sats til det formålsrasjonelt orienterte agentbegrepet. 

Margaret Harris som klart knytter an til «non-profit associations» eller 
«voluntary associations» som teoretisk perspektiv (Harris, 1998). Hennes 
studie omfatter både kristne og jødiske forsamlinger og anvender asso- 
siasjonen som modell: «Voluntary associations are groupings which offer 
the chance to come together with others to create or participate for col- 
lective benefit. [...] They are characterized by their common purpose of 
defending and promoting functionally defined interests» (Harris, 1998, 
s. 607). 

Deltakelse er grunnleggende frivillig, og medlemmer forventer at deres 
materielle, sosiale eller psykologiske fordeler ivaretas. Det finnes dermed 
fa eller svake formelle styringsmekanismer. Organisasjonen er ikke spe- 
sielt oppgaveorientert, og medlemmer søker i større grad ekspressivt sosi- 
alt og personlig utbytte av deltakelse — som fellesskap, støtte og mening. 
Relasjonen mellom frivillige medlemmer og ansatt stab kan være både 
uklar og spenningsfylt. Spenning kan knyttes til bredere medlemsgrup- 
peringer i forhold til valgt og ansatt ledelse, som gjerne ut fra mandat og 
ansvar er mer oppgave- og endringsorientert (Harris, 1995). I tillegg kan 
en tiltakende profesjonalisering av ansatte bidra til passivisering og frem- 
medgjøring av de frivillige medlemmene (Harris, 1998, s. 608). Under- 
liggende religiøse verdier synes å spille en sentral rolle i mange av de 
problemkomplekser som er rapportert i forskning, både med hensyn til 
ideologi, relasjoner og autoritet. Forslag om endring vil derfor lett kunne 
ideologiseres, og må kontinuerlig avveies mot verdigrunnlag. 

Denne tradisjonen vil kunne bidra også med innsikter fra forskningen 
om relasjonen mellom lokale og sentrale ledd i frivillighetsorganisasjoner, 
gjennom kommunikasjon, nettverksbygging og samarbeid (Sirris, 2015). 
I tillegg har en del forskning rundt frivillighet og trosbaserte organisa- 
sjoner generert analyser omkring avhengighet av offentlig finansiering, 
som berører både interne relasjoner, virksomhetsendring og likedanning 
mellom frivillige og offentlige organisasjoner (Benson & Dorsett, 1981). 
Styrken i dette perspektivet er at fokus, analyse og forklaring av organi- 
sasjoner inkluderer et klart aktørperspektiv. Svakheten kan tilsvarende 
være at det ikke i tilstrekkelig grad tematiserer hvordan organisasjonen 
er vevd inn i premisser og organisatoriske former og praksiser som preger 
det omkringliggende samfunn. 

Organisasjoner som institusjon 


Dette perspektivet beholder erkjennelsen av organisasjoner som systemer 
som er åpne mot og i sterk grad påvirkes av sin samhandling med omgi- 
velsene. Men det skjer en dreining i den forstand at det rasjonelle perspek- 
tivet utfordres og erstattes med sterkere vekt på uformelle sider, verdier 
og kultur. I det ligger at organisasjoner ses som sammensatt av tenkende 
og handlende aktører, og blir slik produkter av det individene i organisa- 
sjonen tenker og gjør. På den andre siden utgjør organisasjonen rammen 
som preger tenkning og handling hos organisasjonsmedlemmene. 

Perspektivet legger også vekt på omgivelsene til organisasjonen, noe 
som er formulert i teorier om økologiske populasjoner eller i teorier om 
organisatoriske felt eller sektorer. I en studie av sammenhengen mellom 
menighet og lokalsamfunn har den amerikanske religionssosiologen 
Nancy Ammerman påpekt at økologiske perspektiver bidrar til tolkning 
av menighetsmessig endring: «As with any ecology, new life forms are 
constantly emerging, as old ones fade from the scene» (Ammerman, 1997, 
s. 346). Samtidig vektlegger hun at menigheten er en del av lokalsamfun- 
nets institusjonelle infrastruktur, noe som innebærer at de er aktive og 
dynamiske nettverk av mening og virksomhet, konstruert av individu- 
elle og kollektive aktører som befolker og vedlikeholder dem. Slik blir det 
naturlige perspektiv synlig, i motsetning til det mer rasjonelt orienterte 
systemperspektivet. Ammerman synes å ha gitt impulser til at menig- 
heters strategi må baseres på en nøktern og allsidig situasjonsbeskrivelse 
(Hegstad, 2007). 

Analyser av kirke og menighet innenfor rammen av dette perspektivet 
vil kunne trekke veksler på nyere teorier om institusjoner (Tracey et al., 
2014). Perspektivet peker på sentrale prosesser som er vesentlige for å 
forstå organisasjoner. På den ene siden poengteres det at organisasjoner 
over tid, gjennom etablering av faste rutiner og handlemåter, nærmest 
utvikler en særegen kultur og identitet (Askeland, 2020; Selznick, 1957; 
Tracey, 2012). På den andre siden vektlegges det hvordan det i ulike faser 
eksisterer oppskrifter for hva som er god organisering innenfor bestemte 
organisatoriske felt, og at slike oppskrifter overføres mellom organisa- 
sjoner og sektorer bidrar til likedanning mellom organisasjoner (Røvik, 
1998). Når det gjelder kirkelig organisering er perspektivet blitt anvendt 

for å forklare reformene på regionalt og sentralt nivå i Den norske kirke, 
ved å sammenligne dem med de generelle forvaltningsreformer som 
har funnet sted innen offentlig sektor (Askeland, 2000a; Askeland & 
Schmidt, 2015). Nyere utviklingstrekk ved perspektivet har vært anvendt 
for å studere hvordan kirkelig virksomhet preges av konkurrerende logik- 
ker, og hvordan aktører forhandler og utvikler hybride løsninger (Sirris, 
2019a; Sirris & Byrkjeflot, 2019). 

Ledere av kirkelige organisasjoner er situert i en kontekst preget av 
ulike rasjonaliteter eller logikker. Eksisterende studier peker på at kirke- 
lige ledere har integrert disse ulike rasjonalitetene i en helhetlig forstå- 
else av virksomhetens formål og egen lederrolle. Sirris (2019a; 2019b) og 
Askeland (2015) viser at dette har skjedd i ulik grad blant proster. Gjen- 
nom prostereformen, initiert i 2004, har proster blitt tillagt et tydeligere 
mandat som ledere av prestetjenesten. Mange proster har fremdeles en 
primær rolleidentitet som prester, selv om de fullt ut aksepterer ansvaret 
som ligger til lederrollen (Sirris, 2019a). Flere studier peker på at kirkever- 
gene gir uttrykk for en rolleforståelse som i større grad synes å innebære 
en helhetlig forståelse av ansvar og oppgaveportefølje som inngår i leder- 
rollen (Askeland, 2016; Myrvang, 2020). 


Status og retning for videre fagutvikling 


Den foregående kategorisering og presentasjon av ulike bidrag sikter pri- 
mært mot å skape en bevissthet om at valg av teori ikke er nøytralt. I 
tillegg til å styre hva vi studerer og påvirke våre forklaringsformer, gjen- 
nom ulike grunnleggende premisser, innbyr teoriene også implisitt til 
ulik modelltenkning om kirke og menighet som organisasjon. Det gis 
altså ulike metaforer eller modeller av organisasjoner med ulike fag- 
tradisjoner og ulikt premissgrunnlag. For videreutvikling av studier, 
praktisk organisering og ledelse av endring er det viktig å ha bevissthet 
om de premisser en tar med seg gjennom valg av teoretisk tilnærming. 
Mangel på bevissthet kan forklare hvordan ulike debatter ikke fører fram 
fordi premissgrunnlaget er forskjellig, eller hvordan valg av teorier og 
modeller anvendes i forsøket på å bygge og utvikle kirke og menighet 
som organisasjon. I den grad slike underliggende modeller bidrar til å 

forme oppmerksomhet og handlingsvalg, vil det være nødvendig å være 
bevisst den posisjon man i utgangspunktet har — både for å forstå organi- 
sering, endring og ledelse, men også for den praktiske tilrettelegging av 
utviklingsprosesser. 

Når menigheten skal forstås som kollektiv, synes det å være en god del 
sammenfall mellom organisasjonsteori og ekklesiologi langs de tidligere 
skisserte dimensjoner (se kapittel 2). Dette har implikasjoner for refor- 
mer, nyorganisering og ledelse i kirke og menighet. Derfor er det nyttig å 
avklare om en arbeider ut fra en rasjonell (objektivistisk) eller fortolkende 
(subjektivistisk) tilnærming i problembeskrivelser og ved skissering av 
løsningsalternativer. Tilsvarende vil det virke styrende hvorvidt man 
ser Den norske kirke som et helhetlig system som koordineres ovenfra 
(nasjonalt), eller om en ser på hvordan lokale enheter er fellesskap med 
selvstendig ansvar som avgir mandat til regionale og sentrale instanser. 
Alternativt kan det handle om hvorvidt man betrakter utviklingspro- 
sessen som en strategisk tilpasning til endrede omgivelser som styres av 
ledelsen (systemmodell), eller om en ser det som aktørers intensjonelle 
vurdering av situasjon og muligheter med krav til bredere medvirkning 
(assosiasjonsmodell). 

Mye av faglitteraturen, og ogsa den praktiske styring og organisering 
som kirken er blitt del av de siste tiårene, forutsetter at organisering og 
ledelse må følge av klare mål og en klar analyse av hva som fremmer 
effektiv måloppnåelse. Samtidig er det en økende vekt på institusjonelle 
perspektiver, der en også ser organisasjoner som innvevd i plurale kon- 
tekster. Organisasjoner med sterk ideologisk identitet vil kunne være 
opptatt av at man kan ha ulike interesser og verdier å ivareta, og derfor 
forhandler og reforhandler hvilke mål og premisser den organisatoriske 
praksis skal være styrt ut fra. Dette kan også følge av at kirke og menig- 
het er forankret i og utøver sin virksomhet i et pluralistisk institusjo- 
nelt miljø. Slik kan kirkelige organisasjoner sies å leve i skjæringspunktet 
mellom ulike handlingsrasjonaliteter som hver for seg må imøtekom- 
mes og realiseres gjennom ulike handlingsrepertoarer (Kraatz, 2009). 
I sin enkleste form ble dette beskrevet av Rø sin studie av kirken som 
arbeidsorganisasjon, der troskonteksten møtte arbeidslivskonteksten og 
hvor ulike kirkelige medarbeidergrupper kunne ha sterkere tilknytning 

til den ene eller andre av disse (Rø, 1985). Tilsvarende er prosessen med 
innføring av tidsregistrering for prester, blitt studert og fortolket i lys av 
å være ulike logikker som støter an mot hverandre, og der ledere ivaretar 
konseptuelt arbeid for å håndtere de spenningene som oppstår (Sirris, 
2019b). En følge av å introdusere alternative og dels konkurrerende per- 
spektiver og modeller handler også om å utvikle konseptuell modellrik- 
dom, dels som evne til å se organisasjonen fra ulike synsvinkler, men 
også som kapasitet til å fortolke ulike synssett og overskride/syntetisere 
ulike handlingsrasjonaliteter og -repertoar. I det følgende vil jeg peke på 
tre begreper som hver på sin måte bidrar til å holde sammen alternative 
og eventuelt konkurrerende forventninger og rasjonaliteter: multistan- 
dardorganisasjoner, hybride organisasjoner og institusjonelt arbeid. 


Multistandardorganisasjoner 


Ideen om multistandardorganisasjon er utviklet av statsviter og organi- 
sasjonsforsker Kjell Arne Røvik (1998) og introdusert i en kirkelig kon- 
tekst av teologen Marit Halvorsen Hougsnæs (2012). Dette betegner en 
organisasjon som over tid har adoptert mange populære organisasjons- 
oppskrifter mht. organisering og bestemte praksiser. På et gitt tidspunkt 
vil dette kunne framstå som en løs kolleksjon av mange komponenter og 
institusjonaliserte standarder som er fanget opp av ulike aktører til ulike 
tider (Røvik, 1998, s. 282). Multistandardbetegnelsen handler både om at 
mange ulike former og institusjonaliserte standarder eksisterer, men også 
at organisasjonen evner å håndtere og veksle mellom disse (Hougsnæs, 
2012, 8. 19). Dette fordrer at organisasjonen har inntakskapasitet, dvs. 
evne til å fange opp og absorbere nye organisasjonsformer og praksiser. 
For å sikre at nye former og praksiser hverken overfortolkes eller baga- 
telliseres, kreves dekoplingskapasitet - en relevant implementering av 
nye elementer ut fra hva de er egnet til og i hvilke enheter og prosesser 
de kan være nyttige. Dekopling handler om evne til å implementere nye 
ideer, noen ganger på en tilsynelatende måte, uten at de direkte endrer 
eksisterende kjerneprosesser (Meyer & Rowan, 1977). Ved dekopling 
kan organisasjonen som helhet imøtekomme ulike logikker eller hand- 
lingsforventninger fra ulike deler av konteksten. For å lykkes med dette 


96 


FORSKNINGSPERSPEKTIVER PÅ KIRKE OG MENIGHET SOM ORGANISASJON 


trenger organisasjonen også en oversettelseskapasitet, slik at ideer og nye 
former oversettes og gjøres relevante og legitime i egen organisasjon. Nye 
organisasjonsformer og praksiser krever også kapasitet til lagring og reak- 
tivering, i form av erfaringer, rutiner og begreper som forblir i organisa- 
sjonen. En siste viktig side ved multistandardorganisasjonen er at den 
også har høy uttakskapasitet, gjennom evne til å legge fra seg former og 
konsepter etter at man har oversatt og tatt til seg den relevante innsikt 
som nyvinningen har gitt. Hougsnæs argumenter for at en styrke ved 
disse organisasjonene ligger i evnen til å møte ulike kontekster parallelt, 
og at dette særlig er en utfordring til ledelse. Det handler dels om ressur- 
ser til å forholde seg aktivt til impulser i konteksten og evne til å bear- 
beide disse impulsene. Dels handler det om forståelse både av utvikling i 
omgivelser og sammenhenger organisasjonen forholder seg til, relatert til 
kapasitet og nytte i de ulike deler av egen organisasjon (Hougsnæs, 2012, 
S. 23). 


Hybride organisasjoner 


Ideen om hybride organisasjoner har klare paralleller til Røviks begrep, 
og antas gjerne også å være en respons på ulike konkurrerende logik- 
ker organisasjoner må forholde seg til (Billis, 2010). Organisasjoner kan 
omtales som hybride når de er konstituert i eller har et dobbelt oppdrag 
på tvers av sektorer. Selv om det er flere ulike bidrag til forståelsen av hva 
hybride organisasjoner er (Billis, 2010), legges det vanligvis til grunn at 
de oppviser en miks eller integrasjon av ulike formelementer, verdier eller 
rasjonaliteter fra en eller flere sektorer (offentlig, sivilsamfunn eller mar- 
ked) (Jåger & Schröer, 2014, Sirris 2019b; Karré 2020). Med hybridisering 
menes at nevnte elementer, ideer eller logikker smeltes om og blir til noe 
nytt som er forskjellig fra det som var tidligere (se kapittel 1). 

Ofte vil utgangspunktet være at hybride organisasjoner eksisterer i 
skjæringspunktet mellom ulike samfunnssektorer eller dominerende 
rasjonalitetsformer, som for eksempel markedet, staten og det sivile 
samfunn (Billis, 2010; Evers, 2005). I konseptualisering av disse rela- 
sjonene former disse tre sektorene et triangel der hybride organisasjo- 
ner kan gjenfinnes i et overlappende felt mellom sektorene (Askeland, 

2016). Organisasjoner vil, basert på hva som er deres formål og faglige 
kjernevirksomhet, kunne danne ulike kombinasjoner av organisasjons- 
og praksisformer, med trekk fra ulike rasjonaliteter som kjennetegner 
sektorene. Om kirke og menighet forstås som institusjonaliserte orga- 
nisasjoner, vil de kunne sies å være forankret i flere sektorer og låne 
trekk fra disse. Dels vil menigheter kunne antas å tilhøre sivilsamfun- 
net, men med klare trekk fra offentlig sektor. Dette skyldes delvis den 
historiske statskirkeformen, men også at de samhandler og samskaper 
innen rammen av kontakt og tilskudd fra lokale offentlige virksomhe- 
ter. Samtidig kan det hevdes at reformer i offentlig sektor de seneste tiår 
har introdusert elementer fra en markedsbasert tilnærming som angir 
mulig integrasjon av rasjonaliteter, premisser og virkemidler på tvers av 
samfunnssektorer. 


Institusjonelt arbeid 

Institusjonell teori har vært ett av flere dominerende perspektiver innen 
organisasjons- og ledelsesforskning (Lawrence et al., 2009; Scott, 1995), 
der hovedintensjonen har ligget på hvordan institusjonen former aktø- 
rer og likedannede organisasjoner (DiMaggio & Powell, 1991; Meyer 
& Rowan, 1991). Dette har vært sett som en kritisk svakhet, og ledet til 
interesse for å studere hvordan aktører bidrar intensjonelt og strategisk 
til å påvirke forming og utvikling av institusjoner og institusjonalisert 
praksis. Et sentralt bidrag i en slik nyorientering er institusjonelt arbeid, 
som har vokst fram som perspektiv siden begynnelsen av 2000-tallet: 
«the purposive action of individuals and organizations aimed at creating, 
maintaining and disrupting institutions» (Lawrence & Suddaby, 2006, 
s. 215). Styrken ved denne formuleringen er at den introduserer bade 
aktører, intensjonalitet og det syn at aktiviteten som utføres må ses som 
arbeid. I sitt originale arbeid skisserer forfatterne ulike typer «arbeid» 
eller praksiser som kan inngå i forsøk på henholdsvis å skape, vedlike- 
holde og endre institusjoner. Tidligere arbeid har framhevet betydningen 
av verdier i organisasjoners ulike faser (Maierhofer et al., 2003), men i 
mindre grad det arbeid som gjøres av aktører eller ledere der verdienes 
betydning gjøres gjeldende for institusjonelle formål. 

Innenfor denne rammen er det utviklet en rekke undertyper, deri- 
blant identitetsarbeid, verdiarbeid, strategisk arbeid osv. (Lawrence et al., 
2013, S. 1024). For en videreutvikling av formålet med å forstå organise- 
ring, reform og ledelse i kirken er det av særlig interesse å se nærmere 
på det som i ulike varianter omtales som verdiarbeid (Askeland et al., 
2020; Gehman et al., 2013), strategisk arbeid med verdier for endring 
(Struminska-Kutra & Askeland, 2020; Vaccaro & Palazzo, 2014) eller 
hvordan ledere bidrar til verdier og identitet i organisasjoner (Askeland, 
2014; Aadland et al., 2006). Lederes arbeid kan fruktbart integreres i 
perspektivet og forstås som institusjonell ledelse, som i særlig grad synes 
fruktbart for å forstå religiøse eller trosbaserte organisasjoner (da Silva, 
2020). Institusjonell ledelse utvikles videre som et kjennetegn på kirkelig 
ledelse i kapittel 8 i denne boken. 

Kirken og dens menigheter konstitueres som sosiale kollektiver langs 
grenseflaten av ulike institusjonelle sfærer. De konstitueres av sin opp- 
rinnelse i en religiøs sfære, og er i sin institusjonelle form preget både 
av lokalsamfunnet som kontekst og av at statskirken har hatt staten som 
lovgiver og styringsorgan. En slik posisjon, i skjæringspunktet mellom 
samfunnssektorer, kan utfordre på ulike måter. For eksempel kan det 
eksistere ulike forventninger til kirkens besluttende organer og ledere fra 
ulike aktører, både med hensyn til normative spørsmål og til hvilke orga- 
nisasjonsformer som synes tjenlige. 


Konklusjon 


Kapitlet har argumentert for hvordan kunnskaps- og handlingsteorier 
former ulike perspektiver og modeller av organisasjon og ledelse. Dette 
betyr at anvendelse av organisasjonsteorier aldri er nøytral, og en bør 
være bevisst de underliggende premisser som følger med teorier. Slik vil 
det være mulig, gjennom kritisk gjennomgang og selvstendige empiriske 
studier, å kontekstualisere teorier til kirke og menighet. Selv om frem- 
stillingen i artikkelen er en forenkling, kan det gi en referanseramme for 
å vurdere ulike modeller som anvendes i kirkelige organiseringsdebat- 
ter og -praksis. Selv om det er gjort få studier av kirke og menighet som 
organisasjon, skjer det stadig noe nytt på dette feltet. Dette representerer 

skritt fremover, der empirisk forskning bidrar til utviklingen av teoriper- 
spektiver på kirkelig endring og ledelse. 

Artikkelen argumenterer for at innsikt i organisasjonsfaget har noe å 
bidra med i kirken, og det henger sammen med to hovedfaktorer. For det 
første er organisasjonssosiologi et fag som utvikles ved at analyser gjøres 
av stadig nye virksomheter. For kirkens del vil det være nødvendig å ta i 
bruk en faglig tilnærming som gir den en mulighet til å forstå sin sosiale 
fremtredelsesform — både som et komplementært bilde til teologien, som 
kritisk selvvurdering og ikke minst som en plattform for å forstå den 
organisasjon en skal være leder i. Det gjennomføres også flere empiriske 
studier med basis i teologifagets empiriske vending, og dette vil på sikt 
kunne muliggjøre en konstruktiv dialog og ytterligere kontekstualisering 
av en kirkelig relevant organisasjonsteori. 

En viktig innsikt som organisasjonsteori gir, handler om å øke den 
modellrikdom som ledere er avhengige av når komplekse spørsmålsstil- 
linger skal avveies. Om den kirkelige organisasjon kun reduseres til et 
instrument for målrealisering, der en enkelt kan reorganisere kirken som 
om den er et alminnelig bedriftskonsern, vil man lett oppdage at organi- 
satoriske strukturer og praksiser gjennom institusjonalisering tillegges 
større vekt og yter motstand mot endring. Erkjennelsen av at strukturer 
og praksiser institusjonaliseres, fordrer både en bredere og mer dyptgå- 
ende tilnærming til endring. 

Abstract: This chapter discusses democracy in the context of the church means and 
its consequences for governance and leadership. The chapter looks at historical and 
current assessments of the understanding of church democracy and relates this dis- 
cussion to current democracy theory. The chapter assesses justifications used for 
ecclesiastical democracy and considers responsibility, authority, governance and 
leadership. The concept of “democratic culture” and the potential for development 
of governing bodies and leadership to realize the (church’s) political intentions are 
also discussed. 


Keywords: democracy, ecclesiastical democracy, governance, leadership 


Introduksjon 


Hvordan har forståelsen av kirkelig demokrati utviklet seg og hvilken 
betydning har det for lederrollen å være demokratisk forankret? I pro- 
sessen mot selvstendiggjøringen av Den norske kirke, med selvsten- 
diggjøring og frikobling fra stat og kommune, har spørsmålet om det 
kirkelige demokrati vært sentralt. Forut for avviklingen av statskirken 
i 2012 var det en forutsetning at kirken, gjennom en demokratireform, 
styrket kirkens demokrati og valgordning (Saglie & Segaard, 2011, s. 156). 
I tillegg har dette spørsmålet vært viktig og diskutert de siste 150 år. På 
denne tiden har det gradvis skjedd store endringer i Den norske kirke. 
Ytre sett har endringene dreid seg om relasjonen til staten, men innen 

den fremvoksende kirkelige korporativiseringen har det vært tatt viktige 
beslutninger knyttet til styringsformer, demokratiske valg og spørsmål 
om hvordan man skal forstå den norske kirke som en landsdekkende og 
demokratisk organisasjon. Til det siste hører særlig styrings- og ledel- 
sesspørsmålet, med konsekvenser for kirkelige lederroller. I en kirkelig 
kontekst kan det hevdes at demokratiet som styringsform er både ungt og 
skjørt (Grimstad, 2005, s. 9). Demokratiet er ingen selvsagt styringsform, 
men basert på historisk utvikling og institusjonelle beslutninger. Vi ser i 
2021 at den demokratiske tradisjon vi har forholdt oss til er i spill i flere 
land i Vest-Europa. Demokratiforskningen peker på at demokratiutvik- 
lingen går i bølger som ofte møtes av motbølger (f.eks. Knutsen, 2021, 
s. 75ff). Statsviteren Carl Henrik Knutsen henviser til Huntington (1991) 
som pekte på tre slike demokratiseringsbølger: 1828-1926, 1943-1962 og 
1974 og frem til i dag. Demokratiseringsbølger vil møtes av motbølger. 
Hvorvidt dette kan spores når det gjelder det kirkelige demokrati vil vi 
komme tilbake til. 

En drøfting av det kirkelige demokrati som styringsform vil også måtte 
fokusere på styrker, svakheter og særtrekk. Det er etter hvert utviklet mål 
på «hvor demokratisk» et land er (Knutsen, 2021, s. 41). Et land som Norge 
kommer for eksempel høyt opp på slike demokratimålinger. Tilsvarende 
er ikke utviklet for å måle «hvor demokratisk» et kirkesamfunn er. Intu- 
itivt vil vi tenke at den norske kirke er «mer» demokratisk enn eksem- 
pelvis mer episkopale kirkesamfunn. Vi vil derfor ha fokus på elementer 
som kan bidra til en forståelse av hvor demokratisk den norske kirke er 
og når den er demokratisk «nok» til å oppfylle kirkelige og offentlige 
standarder. 

Frem til nå har Den norske kirke vært relativt sterkt regulert av lov- 
givning fra Stortinget. Fra 2021 regulerer staten kirken gjennom en kort 
rammelovgivning. Innenfor disse rammene har kirken frihet til å vide- 
reutvikle sin egen styringsform i det kommende tiår. Dette gir anledning 
til kritisk å vurdere det som omtales som det kirkelige demokrati ut fra 
generell demokratiteori og peke på noen av de spenninger og implisitte 
motsetninger som ligger latent i denne utviklingsprosessen. Som del av 
den forvaltningsmessige selvstendiggjøringen må kirken også bygge opp 
en egen administrativ handlingsorganisasjon for å forberede og iverksette 

kirkedemokratiets planer og vedtak. Denne utviklingen reiser på den 
ene side spørsmål om forståelsen av de valgte organers mandat og folke- 
valgte lederroller. På den andre side reiser det også spørsmål om hvordan 
ansatte ledere ivaretar en demokratisk forankret lederrolle (Hougsnæs, 
2011, S. 39f). Forskningsspørsmålet som reises er: Hvordan skal det kir- 
kelige demokrati som styringsform forstås og hvilke føringer legger det for 
kirkelige lederroller? 

Artikkelen vil gjennomgå argumentasjonen i sentrale reformdoku- 
menter og speile kirkelige utredninger mot demokratiteori for å peke på 
mulige måter å styrke det demokratiske element slik at Den norske kirke 
kan fremstå som en «landsdekkende og demokratisk forankret» folke- 
kirke (Trossamfunnsloven, 2020, $ 10). 

Det har tidligere vært hevdet at spørsmålet om kirkelig demokrati 
langt på vei er et oversett forskningsområde (Askeland, 2001; Grimstad 
& Askeland, 1999). Selv om det ikke har vært omfattende forskningsinn- 
sats, har demokratireformen vært grundig reflektert (Rafoss et al., 
2020; Saglie & Segaard, 2011; Schmidt, 2011). Refleksjonen og forsknin- 
gen på det kirkelige embetet er veldokumentert, men forskningen 
på det kirkelige demokrati er ikke tilsvarende sterk. Studiene som 
har evaluert demokratireformen har primært forsket på valgordnin- 
ger i kjølvannet av demokratireformen. Det kirkelige demokratiets 
begrunnelse og mandat har i mindre grad vært gjenstand for opp- 
merksomhet. 

Den norske kirke fremstar i dag som en relativt demokratisk styrt kirke 
(Hougsnæs, 2005, s. 4; Schmidt, 2011, s. 39f). At det kan omtales som rela- 
tivt, innebærer at spørsmålet om demokrati ikke kun er et utvendig spørs- 
mål, for eksempel relatert til valgoppslutning, men er vevet sammen med 
teologiske vurderinger i forhold til ekklesiologi. Kirkehistorikeren Tarald 
Rasmussen peker på at demokratiet er en av protestantismens grunn- 
leggende dimensjoner: «Protestantismens grunnleggende prosjekt var å 
nå hele folket og gjøre hver enkelt borger til religiøs aktør» (Rasmussen, 
2017, $. 132f). Enhver må stå inne for å ta ansvar for sin tro. Skolegang for 
flest mulig har vært og er en sentral protestantisk verdi, både for å sikre 
direkte tilgang til bibelteksten og for å myndiggjøre mennesker til bruk 
av fornuften som Guds gave. 

Forankringen av det kirkelige demokratiet 


Det kirkelige demokratiet har sin formelle forankring i Stortingets lov- 
givningsmyndighet overfor kirken, og har vært utviklet over tid. For det 
første kan det hevdes at statens kirkestyre ble demokratisert ved at regje- 
ringen ivaretok kongens grunnlovfestede oppgaver, og for det andre har 
Stortinget gjennom lovgivning etablert menighetsmøte (1873), menig- 
hetsråd (1920), bispedømmeråd (1933), kirkeråd (1969), kirkemøte (1984) 
og lovfesting av kirkelig fellesråd (1996). Senest i forbindelse med siste 
endringene av relasjonene mellom stat og kirke i 2017, var økt demokrati- 
sering en forutsetning fra statens side for å gi kirken frihet: 


Departementet motiverer behovet for styrking av det kirkelige demokrati med 
målsettingen om å bevare Den norske kirke som en åpen og inkluderende 
folkekirke. Skal kirken kunne være dette, er den avhengig av tillit i den bre- 
de medlemsmassen. En demokratisk styringsstruktur vil etter departementets 
oppfatning bidra til å skape trygghet, tillit og tilhørighet hos medlemmene. 
(Kultur- og kirkedepartementet [KKD], 2008, s. 22) 


På tilsvarende måte har den nye trossamfunnsloven, fra januar 2021, 
som formål å understøtte tros- og livssynssamfunn (Kap. 1, $ 1). Samtidig 
som loven har et generelt sikte overfor alle tros- og livssynssamfunn, har 
den et eget kapittel som er viet den norske kirke. Dette kapitlet har en 
egen formålsparagraf ($ 10), der demokratiet forankres: «Formålet med 
bestemmelsen i dette kapitlet er å legge til rette for at Den norske kirke 
forblir en landsdekkende og demokratisk evangelisk luthersk folkekirke.» 

Når staten har hatt et så vidt aktivt grep med hensyn til demokratise- 
ring, er det viktig å understreke at man gjorde dette i forståelse med Den 
norske kirke (Johnsen, 2017, s. 77). Måten å tenke på fra statens side uttryk- 
ker sentrale innsikter ved institusjonell teori: Legitimiteten i en organisa- 
sjon øker i den grad den gjenspeiler viktige verdier i omgivelsene. Kirken 
har ved flere anledninger drøftet demokrati og styringsspørsmålet — ikke 
minst med utgangspunkt i det såkalte «allmenne prestedømme». Særlig 
gjelder dette i forbindelse med behandlingen av utredningen «Embete og 
råd» på Kirkemøtet i 1988 (Kirkerådet, 1987). Spørsmålet om det kirkelige 
demokrati og kirkelige råds legitimitet og status er stadig til diskusjon. 

Ikke minst vil denne spørsmålsstillingen reises under utforming av frem- 
tidig kirkeordning som må svare på en situasjon der regjering og storting 
ikke lenger bidrar til konkret forankring og legitimering av de demokra- 
tiske organers myndighet og rolle i kirkeordningen. 

I denne debatten vil det være nødvendig å kunne reise og besvare 
spørsmålet om hva som er forskjellene og likhetene mellom borgerlig 
og kirkelig demokrati. Ettersom styrket demokrati har vært knyttet opp 
mot spørsmålet om og som premiss for økt kirkelig selvstendighet, har 
oppmerksomheten på det kirkelige demokrati i stor grad vært knyttet til 
valgdeltakelse og valgordninger. Debatten om hva som er viktige prinsip- 
per og verdier i demokratiet er stor og omfattende, men har vært mindre 
fremtredende. Jeg vil derfor videre i dette kapitlet redegjøre for deler av 
denne debatten. Kapitlet tar utgangspunkt i demokratiteori, og trekker 
særlig veksler på bidrag som har fokusert lokaldemokrati i kommune- og 
kirkedemokratiet (Askeland, 2001; Bjørnå, 2005; Saglie & Segaard, 2011; 
Schmidt, 2011). Professor i statsvitenskap Hilde Bjørnå representerer et 
analytisk grep på lokaldemokratiutvikling i Norge og Norden og vurde- 
rer dens grunnlag og hva som har vært viljen bak de ulike etapper i utvik- 
lingen i artikkelen «Demokrativerdien i det lokale selvstyret». Teologen 
Ulla Schmidt og samfunnsviterne Harald Askeland og Jo Saglie tema- 
tiserer kirkelig demokrati, organisering og ledelse i en norsk kontekst, 
relatert til et demokratiteoretisk utgangspunkt. Dette utgangspunktet gir 
det analytiske grep for å vurdere hvordan demokratiforståelsen fremtrer 
i den kirkelige reformbevegelsens dokumenter. 

Den følgende drøftingen berører i mindre grad staten som demokra- 
tisk institusjon, men vil gi perspektiver på de diskusjonene som er pågå- 
ende i Den norske kirke om lokalkirkens styringsform, handlingsform 
og selvstendighet. Kapitlet bidrar til en fornyet og oppdatert forståelse 
av kirkelig demokrati, styring og ledelse i en situasjon der staten, etter å 
ha konstituert kirkelig demokrati i lovgivning, har overlatt styringen av 
kirken til valgte kirkelige organer på lokalt, regionalt og sentralt nivå. I 
en slik situasjon er en slik analyse viktig for videreutviklingen av demo- 
kratiforståelsen i kirken. 

Demokrati har sin opprinnelse i antikkens Hellas og innebar det vi i 
dag kaller direktedemokrati, som skiller seg markant fra det moderne 

representative demokrati. I det direkte demokratiet deltok borgerne 
direkte i beslutningene i byforsamlingen, mens vi i dag velger represen- 
tanter som opptrer på vegne av fellesskapet. Demokrati er en måte å orga- 
nisere samfunnet på og løse maktspørsmål. Det greske demokrati hadde 
sine begrensninger. Det var kun frie menn over 20 år som hadde stemme- 
rett. Slaver, kvinner og eiendomsløse hadde ingen politiske rettigheter. Av 
Athens 300 000 innbyggere utgjorde disse frie menn kun 40 000; knappe 
10-15 %. Nå er det allerede pekt pa at demokrati knyttes til folkestyre, det 
vil si en styreform hvor flertallets vilje øver den avgjørende innflytelse 
på styringen av stat (eller et annet nærmere definert fellesskap). Som et 
generelt utgangspunkt er dette oftest tilstrekkelig. En nærmere definisjon 
av demokrati er gitt av den amerikanske filosofen Carl Cohen, der demo- 
krati forstås som en styreform der medlemmene av et fellesskap deltar, 
eller kan delta, direkte eller indirekte i beslutninger som angår dem alle 
(Cohen, 1971). 

Folkestyret blir i moderne teori knyttet til borgerrettigheter, mens det 
har vært debattert i hvilken grad det kirkelige demokrati bør være åpent 
og allment. Denne problemstillingen representerte et konfliktpunkt i 
tiden frem mot innføringen av menighetsrådsloven i 1920, og loven for- 
utsatte en konsensus om at det var dåp og det alminnelige manntall som 
var utgangspunkt for kirkelig stemmerett. Denne debatten berører to av 
tre sentrale dimensjoner i demokratiforutsetningene: bredde, dybde og 
rekkevidde (Saglie & Segaard, 2011, s. 157f). Mens bredde dreier seg om 
hvem og hvor mange som har rett og mulighet til å delta, handler dybde 
om engasjement fra og informasjonsgrunnlaget for deltakerne. Formelt 
ble kirkedemokratiets bredde institusjonalisert som samsvarende med 
det statlige borgerdemokrati ved menighetsrådsloven i 1920. Dermed blir 
det interessant å sammenligne en allmenn forståelse av demokrati med 
den kirkelige demokratidiskursen. Det temaet som gjenstår, og gjøres til 
gjenstand for diskusjon her, er demokratiets rekkevidde, eller omfanget 
av saker og temaer demokratiet legitimt tar avgjørelse om. 

I sin behandling av demokrati i kommunene peker Bjørnå på dilem- 
maet i at kommunene trenger handlingsrom for å kunne gjøre tingene på 
sin måte ut fra lokale behov, mens staten skal sikre like rettigheter og like 
tjenester (Bjørnå, 2005, s. 37-38). Staten er opptatt av å finne løsninger 

som ivaretar både statens og lokalsamfunnets behov. Ikke ulikt spørs- 
målet om å balansere lokal kirkelig selvstendighet og Kirkemøtets ansvar 
for å holde kirken sammen (Holbæk, 2019). Verdien demokrati har tra- 
disjonelt vært knyttet til borgernes innflytelse på og medbestemmelse: 
«Denne demokrativerdien har sitt teoretiske fundament i et republikansk 
ideal om meningsdannelse og deltakelse, og et kommunitaristisk ideal 
om vedlikehold av et lokalt fellesskap og en lokal identitet» (Bjørnå, 2005, 
s. 38). Realiseringen av dette lekmannsstyret krever et stort handlings- 
rom som skal fylles med deltakelse «nedenfra». Bjørnå påpeker at det i 
verdiforståelsen også finnes en annen tradisjon: «Det liberale demokrati 
har fokus på individuelle elementer, på ansvarliggjøring og på brukernes 
behovstilfredsstillelse. Det nyliberalistiske demokratiidealet setter fokus 
på at staten skal sikre et minimum av grunnleggende rettigheter og legge 
til rette for valgfrihet, pluralisme og konkurranse» (Bjørnå, 2005, s. 39). 
Sentralt i Bjørnås drøfting står skillet mellom begrepene borger og 
bruker. Den første forståelsen kan knyttes til deltakelse og meningsdan- 
nelse som selve kjernen i demokratiet. Den andre handler om å styre 
minst mulig overfor individet, men staten skal legge rammer for valgfri- 
het lokalt. Ut fra et borgerperspektiv er borgernes meningsdannelse og 
det kollektive element viktig. «Borgerne er engasjert i å opprettholde et 
lokalt fellesskap gjennom folkelig engasjement og fornuft. Den kulturelle 
arv skal ivaretas og vitaliseres og for kommunen blir det viktig at den 
lokale identitet blir ivaretatt og videreutviklet» (Bjørnå, 2005, s. 41). 


Hvordan forstår kirken det kirkelige demokrati? 


Gjennomgangen av de prinsipielle sider av demokratiforståelsen viser tre 
perspektiver/kategorier fra den allmenne debatten det er viktig å analy- 
sere det kirkelige demokrati ut i fra. For det første ser jeg det som viktig 
å drøfte hvorvidt det kirkelige demokrati har helt allmenne trekk, eller 
om det også har eller bør utvikles som en særegen variant av demokrati. 
Her vil analysen av begrunnelsen av og for kirkelige demokrati, slik det 
fremtrer i reformbevegelsens dokumenter, kunne speiles mot generell 
demokratiteori. Deretter ser jeg det som viktig å etterspore argumentene 
for hvordan det kirkelige demokrati skal organiseres. Til dette aspektet 

hører dels forholdet mellom lokalt og sentralt nivå, men også hvordan 
den kirkelige handlingsorganisasjon styres og ledes i forhold til å være 
demokratisk forankret. 

Jeg vil i de følgende analysere kirkedemokratiet ut fra de kategorier 
som fremheves av Bjørnå og Askeland. Likevel anlegges en historisk 
synsvinkel for å peke på en del av de særtrekk som har utviklet seg i kir- 
kelig demokrati. Dernest en vurdering av de elementene som er viktige 
for kirken, eller som kirken har overtatt fra omgivelsene. 

Historisk sett har mange kirker vært preget av en hierarkisk struk- 
tur der skillet mellom lekfolk og prester har vært viktig (Hegstad, 2019, 
s. 170). Skillet har vært begrunnet teologisk ut fra et skille mellom ordi- 
nerte og uordinerte. For den lutherske reformasjonen var det viktig å ta 
et oppgjør med et slikt skille. Luthers begrunnelse er først og fremst å 
finne i dåpsteologien. Det er dåpen som gjør mennesket til et fullverdig 
medlem av kirken med alle rettigheter og plikter (Hegstad, 2019, s. 170). 
Det egentlige ordinasjonssakramentet er dåpen — der har man i prin- 
sippet fått alt som er nødvendig for ansvar og oppgaver i kirken. Ut fra 
et ordenssynspunkt kan det differensieres på oppgaver, men alle som 
utfører oppgaver — også ordinerte — gjør det på vegne av fellesskapet. 
Reformasjonen la grunnlaget for lekfolkets rolle, men en bredere mobi- 
lisering av lekfolket fikk man først på 1800 tallet, ikke minst gjennom 
vekkelsesbevegelsene. Allerede midt på 1800-tallet ble dette syn frem- 
met i Stortinget ut fra et privat lovforslag om å lovfeste valgte kirkelige 
organer: 


I hver menighed antages at burde være et slags kirkeligt formandskab eller kir- 
keraad, bestaaende av et vist antal at menighedens ældre og christeligsindede 
mænd, der skulle bistaae præsten med at paase, at sædelighed og orrden i al- 
mindelighed, og et christeligt liv i særdeleshed føres i menighederne baade af 
over- og underordnede. Disse mænd maate til vise tider samles med præsten og 


afgive deres beretning om forholdene. (Indst og Besl O No 56, 1869, s. 16) 


På 1800-tallet skjer det parallelt en utstrakt etablering av frivillige organi- 
sasjoner både i og utenfor statskirken (Hegstad, 2019, s. 171). Dette førte til 
en utvikling i retning av demokratisering innenfor statskirken. I 1859 ble 
det igangsatt en offentlig kommisjon for å se på muligheten for å utvikle 

et visst kirkelig selvstyre innenfor statskirkeordningen (Rasmussen, 
2005, 8. 262). 

Kirkekommisjonen av 1859 foreslo å opprette både menighetsråd og 
Kirkemøte. De skulle være organer med et kristelig formål og velges på 
bakgrunn av innskrenket stemmerett. Regjeringens behandling opplevde 
reformtilhengerne som stor nedtur. Forslaget utløste en kompetansestrid 
mellom kongen og Stortinget. Kongen ville ha Kirkemøte, men Stor- 
tinget ville ikke bevilge penger til dette. Stortingsflertallet regnet med 
at embetsmennene ville dominere Kirkemøtet, og ville ikke gi embets- 
mennene enda mer makt. Stortinget ville ha menighetsråd, men kongen 
nektet sanksjon. Det kunne bli en plattform for mer bondemakt. Slike 
menighetsråd ville ikke embetsmennene ha (Andresen, 2015, 8. 1). 

Det skulle gå femti år før lovfesting av menighetsråd ble en realitet i 
1920, der også fellesrådet ble en lovfestet mulighet. Denne langsomheten 
medførte at reformbevegelsen bidro til etablering av menighetsmøter og 
frivillige kirkelige landsmøter fra 1873. Det var stor uenighet i årene frem 
mot lovfesting av menighetsråd om hva slags kirkelig demokrati kirken 
skulle ha — ikke minst hvem som skulle ha stemmerett: alle døpte, eller 
begrenset til kun nattverdmenigheten? Det endte i 1920 med at dåpen 
var kriteriet for stemmerett. På begynnelsen av 1900-tallet forsvant også 
som en konsekvens av liberale tenkemåter dåpsplikten (1904), konfirma- 
sjonsplikten (1911) og nattverdplikten (1913). Fra 1933 ble det også lovfestet 
bispedømmeråd og bispemøte. 

Fra 1960-tallet økte den kirkelige aktivitet betydelig i norske menig- 
heter. Med utgangspunkt i det samme lovverk tok lekfolk større ansvar. 
Redaktør for Kirkens informasjonstjeneste, Gunnar Rødahl (1988) peker 
på at mange viktige initiativ for å vitalisere og strukturere den norske 
kirke bidro til at man fikk «samordningsorganer» (f.eks. bispedømme- 
rådenes fellesråd) som forløpere til lovfesting av organer. I dette arbei- 
det spilte bispemøtet også en sentral rolle i fravær av andre strukturer 
(Rodahl, 1988, s. 7). Kirkerådet, som bispedømmerådenes fellesråd, kom 
på plass i 1969, og betydde en viktig impuls i å tenke demokrati og sty- 
ringsansvar i kirken. Kirken hadde fått et «topporgan» som tok fatt på 
oppgaver innenfor et bredt felt. Ikke uten grunn omtaler journalisten Jan 
Arild Holbæk dette som «Rådet som forandret kirken» (Holbæk, 2019). 

På slutten av 1980-tallet var fortsatt hovedgrepet store reformer innen- 
for statskirkens rammer. Det førte til tre viktige vedtak: 


e opprettelsen av et lovfestet Kirkemøte i 1984 

e opprettelsen av en lærenemnd for Den norske kirke i 1985 

e  selvstendiggjøring av den lokale kirke som eget rettssubjekt og 
to ansvarlige demokratiske organer - menighetsråd og kirkelig 
fellesråd 


Opprettelsen av disse organene var viktige milepæler der rådenes styring 
og daglig leders lederrolle innebær en vesentlig demokratisering av kir- 
ken. Disse vedtak i Stortinget bygget på en viktig teologisk og ideologisk 
klargjøring i det nylig opprettede Kirkemøtet. 

Ett av de aller første initiativ som ble tatt av det nyetablerte Kirke- 
møtet i 1984 var å igangsette en utredning om kirkelig styring, ledelse, 
beslutningsmyndighet og beslutningsmakt (Sak KM 1984 05/84). Drøf- 
tingen skjedde på bakgrunn av et «problemnotat»’ som konkluderte 
med at Den norske kirke ikke skal styres ut fra en geistlig eller hierar- 
kisk modell - verken under konge eller erkebiskop — men skal styres 
etter demokratiske prinsipper basert på kirkelige valg. På bakgrunn av 
diskusjonen i Kirkemøtet ble det nedsatt en bredt sammensatt arbeids- 
gruppe. Utredningen «Embete og råd» ble lagt frem i 1987, og behandlet 
av Kirkemøtet i 1988. Behandlingen i utredningen «Embete og råd» og 
Kirkemøtet i 1988 bekreftet og tydeliggjorde Kirkemøtets vedtak fra 1984 
(Sak KM 05/84). 

Prinsippet om at styringsansvaret i kirken springer ut av menigheten 
og er helhetlig forankret i menighetens valgte styringsorganer blir fast- 
holdt uten forbehold. Det er ikke noe som er kirkelige rådsorganer — dvs. 
representanter for kirkens alminnelige medlemmer - uvedkommende. 
Tradisjonen som opererer med at presten og menighetsrådet har selvsten- 
dige og uavhengige kompetanser eller myndighetsområder blir avvist 


1  «Problemnotat om embete og råd», Kirkerådet mai 1984, ført i pennen av Knut Andresen på 
vegne av en arbeidsgruppe bestående av biskop Andreas Aarflot, sokneprest Aage Lunde og vit. 
ass. Chr. Wegger-Strømmen. Notatet ble sendt på høring og dannet grunnlaget for den senere 
utredning om «Embete og råd» som ble behandlet av Kirkemøtet i 1988. 

som teologisk uholdbar og dermed også problematisert som rettslig hold- 
bar (Kirkerådet, 1987, s. 132). Ved siden av denne grunnmodellen videre- 
fører utredningen uten særlig diskusjon den klassisk lutherske posisjonen 
om at embetet er innstiftet av Gud. Den konkret utformede styringsmo- 
dell plasserte derfor blant de valgte rådsmedlemmene alltid en prest. Ikke 
ut fra at embetet har selvstendig styringsrett, men ut fra tanken om at 
embetet hører hjemme i styringsorganet. Tre ulike begrunnelser finnes 
i teksten: 


e Selv om kirken i Bibelen kalles Guds folk, er den ikke folkestyrt, 
men styrt av Kristus gjennom Ordet og sakramentene (Kirkerådet, 
1987, s. 70). 

e Historisk har personer i forkynner ansvar alltid inngått i menig- 
hetens ledergruppe (Kirkerådet, 1987, s. 80). 

e Det henvises til læreutvalgets (NOU 1985: 21) argument om for- 
svarlighetsprinsippet. Det burde være en teologisk sakkyndig i 
ethvert kirkelig styringsorgan. 


Kirkemøtet i 1988 behandlet saken, etter en høringsrunde, og la i vedtaket 
vekt på å understreke 


at fremveksten av rådene er et uttrykk for at mennesker som gjennom dåpen 
har blitt kirkemedlemmer, tar ansvar for sin kirke. Utredningen innebærer en 
sterk understrekning og oppvurdering av det ansvar lekfolket har og skal ha i 
kirkestyret og i kirkens virksomhet. (Sak KM 11/88) 


Den historiske gjennomgangen viser en betoning av menighetens fel- 
lesskap. Det er menighetens medlemmer, som svarer til borgerne i det 
allmenne demokrati, som er fellesskapet det felles ansvar er forankret i. 
Det understrekes tydelig at ut fra en teologisk forståelse er det det lokale 
fellesskap som er stedet der kirke skjer. Øvrige overbygninger er der for å 
understøtte det lokale fellesskap. 

En ny diskusjon om kirkelig demokrati var knyttet til å skille stat og 
kirke fra 2008. Reformene bygget på det prinsipielle grunnlag som ble 
lagt i 1980-årene, men det ble lagt tydelige føringer på styrking av demo- 
kratiet som forutsetning for selvstendiggjøringen av Den norske kirke på 

nasjonalt plan. Et premiss for videre endring av forholdet mellom staten 
og Den norske kirke var at det skulle gjennomføres en demokratireform: 
«Det bakenforliggende resonnement er at dersom myndigheten skal 
overføre makt til kirkelige organer, så er det nødvendig at de kirkelige 
organene har sterkere demokratisk grunnlag» (Schmidt, 2011, s. 8). 

Stortingets krav om styrket demokrati for overføring av myndighet fra 
stat til kirke førte til at det i samråd med kirken ble opprettet en hurti- 
garbeidende arbeidsgruppe (Johnsen, 2017, s. 77). Arbeidsgruppen betød 
også at det ble tydeliggjort en del av de prinsipielle vurderinger som 
hadde røtter tilbake til vedtaket om «Embete og råd» (Sak KM 5/88). De 
pekte på at «læren om det alminnelige prestedømme som ble formulert 
av Martin Luther, er et fundamentalt kirkelig premiss for at demokratiske 
ordninger har legitimitet» (KKD, 2008, s. 28). 

Arbeidsgruppen er videre opptatt av å understreke at alle døpte har 
de samme muligheter i Guds vilje og Guds ord. Tanken om det all- 
menne prestedømme begrunner den enkelte kristnes verdighet, men 
innebærer også et ansvar for at menighetens liv tilhører hele fellesskapet 
(KKD, 2008, s. 28). Samtidig ble det understreket at de kirkelige valg må 
ha demokratisk legitimitet (KKD, 2008, s. 30). Det kirkelige valgsystem 
må tilfredsstille allmenne krav til demokratisk legitimitet slik vi kjenner 
det fra samfunnet for øvrig. Arbeidsgruppen peker særlig på mulighet 
for å delta for alle stemmeberettigede, reelle påvirkningsmuligheter på 
hvem som blir valgt, informasjon om hva valget gjelder og tilgjengelighet 
(KKD, 2008, s. 31). 

Arbeidet med å styrke demokratiet i Den norske kirke har derfor 
flere dimensjoner. Det handler om å styrke medlemmenes mulighet til 
engasjement og deltagelse, om å styrke det faktiske engasjement og den 
faktiske deltagelsen, men også om hvilken innflytelse valgte organer har 
og om utvikling av en demokratisk kultur i kirken (KKD, 2008, s. 87). 
Viktige tema for å realisere dette var: etablering av reelle valgmuligheter; 
mer direkte valg; kirkevalg samtidig med offentlige valg. En studie av 
kirkevalget i 2019 (Rafoss et al., 2020) viser til at reformene har ført til 
økt valgdeltakelse og til at nyere og bredere velgergrupper deltar. Det er 
imidlertid fortsatt uklarheter når det gjelder reelle valgmuligheter som 
viser hva kandidater står for. Etableringen av Åpen Folkekirke med egne 

lister har bidratt til å tydeliggjøre og øke engasjementet (Rafoss et al., 
2020, S. 21-22). 

Etter denne forfatterens oppfatning fremstår lovfesting av de kirkelige 
rådene gjennom kirkeloven av 1996 som en juridisk oppfølging av Embete 
og råd-utredningen (Kirkerådet, 1987) og vedtaket i Kirkemøtet 1988 (KM 
11/88). Tilsvarende er fokuset på styrking av demokratiet som forutset- 
ning for etablering av et sterkt kirkelig topporgan en oppfølging av det 
samme. Begge reformer er teologisk forankret i kirkens prinsipielle ved- 
tak i 1980-årene. Samtidig vil jeg peke på at debatten om myndighets- og 
ansvarsfordelingen mellom den vigslede tjeneste og lekfolkets rolle ikke 
er et avsluttet kapittel. 


Utviklingen av demokratiets handlingsorganisasjon 
Når et demokratisk valgt organ er tillagt oppgaver som skal løses i sam- 
funnet, av et visst omfang og med tilsatte medarbeidere, trenger det 
valgte råd en handlingsorganisasjon for å lede og utøve virksomheten. 
Det overordnede ansvar for ledelsesfunksjoner er normalt lagt til daglig 
leder for den enkelte virksomhet. Det allmenne lovverk som regulerer 
virksomheter og arbeidsforhold, har oftest lagt til grunn at enhver virk- 
somhet kan eller skal ha en daglig leder. Dette er konsekvent innarbei- 
det i kirken — særlig etter lovendringene i 1996 (kirkeloven) og vedtatt av 
Kirkemøtet i 2019 som gjeldende også for menighetsråd (kan), fellesrådet, 
bispedømmeråd og Kirkeråd. 

Hvilken rolle denne lederfunksjonen skal ha med tanke på å bygge 
demokrati, er mindre utredet (Grimstad, 1999). Det er imidlertid tydelig 
uttrykt at «et velfungerende demokrati er avhengig av en godt fungerende 
administrasjon som forestår utredning og oppfølging av de saker som 
behandles i de valgte organene», samtidig som de valgte organene må 
ha den nødvendige demokratiske kontroll med administrasjonens arbeid 
(KKD, 2008, s. 31). 

Svært mye av ledelsesdiskusjonen i kirken har handlet om hvem som 
er best skikket til å lede kirkelig tilsatte. Den svenske statsviteren Lennart 
Lundquist er i boken Demokratins våktare (1998) opptatt av hvem som 
har ansvaret for demokratiets «livskraft og overlevelsesevne» (Lundquist, 

1998, s. 11), og peker særlig på den tjenesten/stillingen som handler om å 
tilrettelegge og følge opp demokratiske organer og vedtak (8. 15). Sentralt 
i dette står lederansvaret med å være målbærere av et «offentlig ethos» 
(Lundquist, 1998, s. 54). Dette offentlige ethos handler om lojalitet, åpen- 
het og det å handle til fellesskapets beste. Lundquist (1998, s. 100) forut- 
setter ut fra normativ teori at demokratiets vokter og tjener er preget av: 


e disiplin 

e pålitelighet 

e rettferdighet 

e profesjonell lydighet (ikke obstruere politiske vedtak) og lojalitet 
mot fattede vedtak 

e integritet 


Tilsvarende adresserer arbeidsgruppen bak innstillingen Styrket demo- 
krati i Den norske kirke at «For den norske kirke som folkekirke er det 
viktig at kirkeforvaltningen hviler på prinsipper og fellesverdier som 
likhet, rettferdighet, åpenhet, offentlighet og krav til saksbehandlingen. 
(KKD, 2008, s. 31). I veiledningsmateriell, særlig fra KA og Kirkerådet, 
er det etter 1997 søkt å tilrettelegge denne lederrollen blant annet med 
formålsformuleringer som «Kirkevergen er daglig leder av kirkelig felles- 
råds virksomhet og skal lede virksomheten på en slik måte at rådet kan 
utføre de oppgaver som følger av lovverk og kirkelige organers vedtak og 
bestemmelser» og videre at «Kirkevergen skal sikre at kirkelig fellesråd 
gis beste mulig grunnlag for å [...] utforme mål og planer, fordele res- 
surser, kontrollere at målene nås» (KA, 1997, s. 10). Overfor fellesrådets 
«handlingsorganisasjon», dvs. de tilsatte i fellesrådet, skal kirkevergen 
utvikle god personalpolitikk og være overordnet for andre stillinger i 
sekretariatet. 

Hvilken rolle denne demokratiets vokter og tjener skal ha, har gjen- 
nomgått en viktig utvikling i offentlig og kirkelig historie. Den danske 
organisasjonsforskeren Betina Wolfgang Rennison (2004, s. 98) har for- 
sket på ledelsesbegrepets historie i offentlig sektor. Hun peker på at det de 
siste femti år har skjedd en utvikling i forventninger til offentlig ledelse 
fra lojal administrator og kontrollør til strateg med fokus på politikk og 

utvikling. Endring i titler har vært en materialisering av dette. Rådman- 
nen har gått fra kontorsjef til administrasjonssjef til kommunedirektør 
fra 2021 som følge av endringene i kommuneloven. Slik har det også vært 
på kirkelig sektor — et eksempel her er daglig ledelse pa bispedømme- 
nivå. Fra bispedømmesekretær frem til 90-tallet via administrasjonssjef 
i 90-årene til stiftsdirektør fra årtusenskiftet. Lokale lederstillinger har 
ikke gjennomgått tilsvarende endringer i titler. Menighetssekretær ble 
ofte konvertert til administrasjonsleder i fra midten av 90-tallet, men vi 
har til gode å se «menighetsdirektører». 

Gjennom dette har jeg søkt å vise at kirkelige og til dels offentlige 
utredninger har vært fokusert på prestens rolle i det demokratiske organ: 
vokter av teologien og lojal mot evangelisk lære. Voktere og tjenere av 
demokratiet er ikke tilsvarende adressert, og er et svakt punkt i utvikling 
av et kirkelige demokrati basert på og tuftet på offentlig ethos. 


Hvilke særtrekk har det kirkelige demokrati? 


Med utgangspunkt i Schmidt (2011) og Askeland (2001) vil jeg plassere det 
kirkelige demokrati med særtrekk som et politisk demokrati og ikke som 
et organisasjonsdemokrati. Et organisasjonsdemokrati er forstått som et 
beslutningssystem for et fellesskap som du frivillig melder deg inn i og ut. 
Hvorvidt det kirkelige demokrati kan forstås som organisasjonsdemo- 
krati og politisk demokrati har vært drøftet i ulike evalueringsrapporter 
fra KIFO, Institutt for kirke-, religions- og livssynsforskning (Holberg 
et al., 2015; Rafoss et al., 2020; Schmidt, 2011; Schmidt & Mogstad, 2010). 
Det konkluderes med tre viktige forskjeller mellom Den norske kirke 
og frivillige organisasjoner. For det første selve medlemsstrukturen, der 
innmelding i en organisasjon vanligvis er en frivillig aktiv handling, 
mens man i Den norske kirke blir medlem som barn gjennom dåp. For 
det andre at man som medlem i en organisasjon kan uttrykke misnøye 
ved å melde seg ut og eventuelt inn i en annen organisasjon. Å melde seg 
ut av Den norske kirke kan oppleves mer vidtrekkende enn å melde seg 
ut av en interesseorganisasjon. En tredje grunn kan være at medlemskap 
kan forbindes med tilgang til tjenester der man ikke opplever at det er 
naturlige alternativer (Rafoss et al., 2020, s. 25). 

Særtrekkene ved det kirkelige demokrati handler om at skriften, ikke 
mennesket, er høyeste instans (Askeland, 2001, s. 286). Det handler også 
om at ikke alle medlemmene i rådene er valgt ved alminnelige valg. 
Rådene på alle nivåer har embetsbærere som medlemmer. I regionale og 
sentrale organer sitter også kirkelig tilsatte. Skriften som høyeste norm er 
ivaretatt gjennom rådenes lojalitetsforpliktelse mot evangelisk-luthersk 
lære. 

At geistlige tjenestemenn og kirkelig tilsatte er ordinære medlemmer 
med full stemmerett i alle saker er de siste årene utfordret, blant annet i 
forbindelse med utvikling av fremtidig kirkeordning.* Modellen er utfor- 
met under et statskirkelig styre der arbeidsgiveransvaret lå i staten — ikke 
i en situasjon der tjenesten med ord og sakrament har stemmerett over 
hele bredden av saker — inklusive kirkeordnings- og styringsspørsmål, 
økonomi og arbeidsgiveransvar> Dette utfordrer den grunnleggende 
forståelsen som bispemøtet (jf. Kirkerådet, 1987) understreket om at 
prestetjenesten var representert som «teologisk veileder og coach» (BM 
08/2016). 

Balanseringen av lokalt handlingsrom og behovet for felles løsninger 
er krevende. I debatten om likekjønnet vigsel ble dette satt på prøve. Kir- 
ken sentralt har behov for «like tjenester» for brukerne i trossamfunnet 
Den norske kirke. Kirken lokalt kan ha behov for å finne egne løsninger. 
Dette reiser også spørsmål om rekkevidden av det kirkelige demokrati. 
Tar vi utgangspunkt i Kirkemøtets behandling av «Embete og råd» (1988) 
og den tilhørende utredning (Kirkemøtet, 1987), har jeg pekt på at de var 
opptatt av at «prinsipielt er intet rådene uvedkommende». Premisset for 
dette er at den ordinerte tjeneste er til stede i rådet og dermed er en blant 
dem som utgjør rådet (altså det demokratiske organ) der denne helhetlige 
kompetansen forvaltes og samspiller med styringsorganet som fellesskap. 

I hvilken grad kan det identifiseres områder som fremdeles synes å 
være rådene uvedkommende? Ved lovrevisjonen i 1996 ble kirkelig 


2 Omtalt i blant annet «Fremtidig organisering av arbeidsgiveransvaret» (KA 2008) og i arbeids- 
gruppen som forbereder ny kirkeordning (Kirkerådet 2020). 

3 — I forbindelse med forslag til ny kirkeordning har en arbeidsgruppe (1.10.2020) konkludert med 
at Kirkemøtet bør bestå av folkevalgte medlemmer pluss biskopene og at kategorien lek kirkelig 
tilsatt bør bortfalle. 

undervisning, diakoni og kirkemusikk tillagt rådene, som deres ansvars- 
område i tillegg til den generelle orienteringen mot alt som kan gjøres for 
å vekke og nære det kristelige liv i menigheten. På grunn av at staten fort- 
satt var arbeidsgiver for prestetjenesten var gudstjenestelivet et ansvar 
for denne strukturen, og ikke lagt som ansvar for lokale kirkelige råd. En 
styrking av den lokale demokratiske styringen vil være å endre kirkeord- 
ningen $ 12 (Kirkeordning for Den norske kirke, 2019) slik at menighets- 
rådets ansvar blir «å innarbeide gudstjenesteliv, kirkelig undervisning og 
kirkemusikk». Som en konsekvens av at denne virksomheten legges til 
menighetsrådet vil det være naturlig at det tilliggende arbeidsgiveransvar 
for stillingene legges til lokalt kirkelig organ. Dette vil være i tråd med 
forståelsen av «intet er rådene fremmed» (KM 01988). 

I kirkeordningen er det samtidig vedtatt av Kirkemøtet at «de kirke- 
lige råd etter denne ordning skal utføre sitt arbeid i lojalitet mot Den 
norske kirkes læregrunnlag» (Kirkeordning for den norske kirke, 2019, 
$ 37). Etter skillet mellom stat og kirke er dette læregrunnlaget presisert og 
utvidet i forhold til tidligere lovgivning, som henviste til «den evangelisk- 
lutherske lære». Den norske kirkes læregrunnlag er kirkeordningen (2019, 
§ 1), definert som 


Den norske kirke er en evangelisk-luthersk kirke som bekjenner troen på den 
treenige Gud og evangeliet om frelse i Jesus Kristus slik det er gitt oss i Det 
gamle og Det nye testamente og uttrykt i den apostoliske, den nikenske og den 
athanasianske trosbekjennelse samt den uforandrede augsburgske bekjennelse 


fra 1530 Luthers lille katekisme. 


Det er også lagt til grunn at «Den norske kirkes ordninger og praksis skal 
være i samsvar med Den norske kirkes grunnlag». Endringer i kirkens 
grunnlag krever to tredjedels flertall, og kan kun skje etter en forutgå- 
ende behandling av Bispemøtet (Kirkeordning for Den norske kirke, $ 2). 
Denne presisering av forpliktelsen og presisering av Bispemøtets rolle 
kan etter min oppfatning sees på som en tydeliggjøring av særtrekkene 
ved det kirkelige demokrati. Den kan også leses som et utvidet behov for 
teologisk kontroll og veiledning fra den vigslede side i rådet. Få nyvalgte 
medlemmer av kirkelige organer vil være vel bevandret i den athanasi- 
anske trosbekjennelse. Det er verdt å merke seg at dette innebærer en 

forpliktelse på lojalitet i forhold til hvilke demokratiske ordninger som 
kan gjelde for Den norske kirke. Disse nye og utvidede bestemmelser 
kan gi grunnlag for økt bevissthet på den vigslede tjenestes plass i rådet. 
Kjennskap til læren forutsetter at medlemmene er opptatt av kirkelige 
spørsmål. «Prestens rolle i saker der viktige overveielser skjer, er å bidra 
til å stille spørsmål, gi hjelp til å reflektere og vurdere aktuelle spørsmål 
og utfordringer ut fra sin fagteologiske kompetanse» (Grimstad, 2001, 
s. 11). Det kan imidlertid også tolkes som en skjerping av særtrekk og for- 
pliktelse på rådenes arbeid som trenger voktere og kontrollører. Tilsva- 
rende vil det kirkelige tilsyn ha et tilsynsansvar med det lokale kirkelige 
arbeid (Tjenesteordning for biskoper, 2016, $ 1). 

Det representative demokrati er et demokrati der folket velger repre- 
sentanter til å styre for seg. Ulike politiske grupperinger kjemper i åpne, 
frie valg om å vinne legitimiteten til å styre politikken innenfor et gitt 
territorium i en gitt periode. Hvordan fremstår det kirkelige demokrati 
ut fra en slik forståelse? 

Det er minst to særtrekk det er viktig å ha fokus på ut fra vårt overord- 
nede spørsmål i denne artikkelen. Det ene er representativitet: Arbeids- 
gruppen bak innstillingen Styrket demokrati i Den norske kirke omtaler 
representativitet og legitimitet på følgende måte: 


Begrepet kirkelig representativitet sikter til den ordinerte tjeneste, både bispe- 
og prestetjenesten og av kirkens medlemmer. I vår kirke inkluderer dette en 
egen representasjon av leke kirkelige tilsatte (mens det er til vurdering om an- 


dre vigslede skal innlemmes i den ordinerte tjeneste). (KKD, 2008, s. 25) 


Denne forståelsen av kirkelig representativitet bryter med en allmenn 
forståelse av representativt demokrati. Den avklarer heller ikke forholdet 
mellom lekfolk som uttrykk for det allmenne prestedømme og hva f.eks. 
leke kirkelige stillinger bidrar med av legitimitet. Lokalt er demokratiet 
organisert med ett særtrekk: den særskilte tjeneste med ord og sakrament 
sin plass i rådet for å bidra til at arbeidet skjer i lojalitet med evangelisk 
luthersk lære. Leke kirkelige tilsattes innflytelse, på regionalt og sentralt 
nivå, er regulert i tråd med medbestemmelse for øvrig arbeidslivet. 
Disse særtrekkene er i betydelig grad med å utydeliggjøre de demo- 
kratiske trekk i kirken. Lokalt er utfordringene å forholde seg til 

prestetjenestens rolle i å vokte teologien. Presten er både vanlig med- 
lem, men også fortolker av rådets handlingsrom i teologiske spørsmål. 
En forskjell mellom lokalt og regionalt nivå er i tillegg at lokale kirkelige 
organer er beslutningsdyktige selv om presten ikke er der som «vokter» 
av teologien, mens bispedømmerådet ikke er beslutningsdyktige uten at 
biskopen er til stede som «vokter» av om beslutningene som tas er i tråd 
med evangelisk luthersk lære. 

Uklarheten om hvilken legitimitet leke kirkelige ansatte tilfører det 
kirkelige demokrati og arbeidet med å utvide med andre vigslede som ex 
officio medlemmer av de kirkelige råd (KKD, 2008, s. 25) bidrar samlet 
sett til å delegitimere lekfolks ansvar og myndighet. Et potensiale i videre 
utvikling av det kirkelige demokrati slik det programmatisk omtales med 
utgangspunkt i det allmenne prestedømme, vil være å lagge rammer for 
når og i hvilke saker prestetjenestens rolle som «vokter» kan avgrenses 
fra saker som omhandler ens egen rolle, posisjon og myndighetsutøvelse. 

Det andre vil være å gjennomtenke at ordinertes/vigsledes rolle i kir- 
kestyret er styrket ved skillet mellom stat og kirke. Ved å være fullverdige 
medlemmer av sitt eget arbeidsgiverorgan har de svekket den demokra- 
tiske mulighet for styring og ledelse. 


Hva innebærer demokratisk forankret styring 

og ledelse? 

Bjørnå har pekt på viktige premisser for et levende demokrati — i første 
rekke ansvar og oppgaver som mobiliserer (Bjørnå, 2005, s. 40). Det kir- 
kelige lovverk som Stortinget vedtok i 1996 la for første gang oppgaver 
som trosopplæring, diakoni og kirkemusikk til de lokale demokratiske 
organer. Gudstjenestelivet var fortsatt et ansvar for prestetjenesten som 
ikke ble berørt av reformen. Stortingsmeldingen Makt og demokrati 
(St.meld. nr. 17 (2004-2005))* påpekte hva som får lokaldemokratiet til å 
forvitre: 


4 Meldingen pekte i tillegg til disse punkter på «partier» som en vesentlig bidragsyter til politikk- 
utvikling. 

e Å ha makt uten ansvar 
e A forvalte ressursmangel 
e Sentral detaljstyring 


Alt dette er etter min oppfatning særdeles relevant for å forstå det kirke- 
lige lokaldemokrati (Grimstad, 2005, s. 15). For det første er det fortsatt 
grunn til å se på de lokalkirkelige organers reelle handlings- og styrings- 
rom. For det andre viser evalueringsrapporten Samstyring i ubalanse 
(Nødland et al., 2014) at utvikling av lokalkirkelig demokrati er avhengig 
av personalressurser som kan legge til rette for og følge opp demokratiske 
styringsorganers ansvar og myndighet. At samstyringen er i ubalanse 
skyldes i hovedsak at de kirkelige fellesrådene fikk lovfestet daglig leder, 
mens menighetsrådene ikke fikk det. En ytterligere overføring av opp- 
gaver til lokalkirkens organer vil etter min oppfatning gi større ansvar og 
engasjement, men også kreve ledelsesressurser. 

Forskningsspørsmålet i denne artikkelen er hvordan det kirkelige 
demokrati som styringsform skal forstås og hvordan det legger føringer 
for kirkelige lederroller. Med utgangspunkt i Bjørnå har jeg ført en viss 
sammenligning med det kommunale demokrati som modell og forståel- 
sesramme. Når det gjelder den demokratiske lederrollen (leder av rådet) 
er denne ikke lovregulert, men formelt regulert gjennom virksomhets- 
regler vedtatt av Kirkemøtet. Modellen har vært hentet fra det kommu- 
nale selvstyre: I møtet mellom rådsleder og daglig leder møtes politikk og 
administrasjon tilsvarende møtet mellom ordfører og kommunedirektør 
(tidligere rådmann) i kommunal sektor (Grimstad, 1999, s. 51). 

To hovedforskjeller i forhold til det kommunale demokrati fremstår 
tydelig: Det kommunale demokrati oppfyller fullt ut definisjonen om det 
representative demokrati ved at politikkutforming skjer gjennom partier. 
Det andre er at ordførervervet innebærer frikjøp, slik at det blir mulig 
å være folkevalgt leder på heltid eller deltid. Rollen som folkevalgt i en 
kirkelig kontekst er i hovedsak et fritidsverv med unntak av valgt leder 
av Kirkerådet. 

For ledere av kirkelige demokratiske organer fremstår det som 
utfordrende å utvikle (kirke)politiske vurderinger uten et partiappa- 
rat å diskutere saker i. Det er også en utfordring å utføre kontroll- og 

styringsfunksjonen. Særlig vil dette gjelde større fellesråd, regionale og 
sentrale organer. En styrking av demokratiet i kirken vil kunne skje gjen- 
nom mer refleksjon over hva lederen trenger, både av støtte og rom, for 
å fylle rollen. Dette kunne f.eks. skje ved etablering av (kirke)politiske 
rådgivere knyttet til sentrale stillinger. 

Demokratiets innerside handler om demokratisk kultur og hvordan vi 
legger til rette for forholdet mellom styring og ledelse. Viktige tema her 
er saksbehandling, debattkultur og ryddighet i forholdet mellom politikk 
og administrasjon i kirken. Det handler om 


e den respektfulle samtalen 
e åpen debatt 
e tilrettelegging for gode vedtak 


I evalueringen fra KIFO (Schmidt & Mogstad, 2010) påpekes det at kirkelig 
demokrati står noe tilbake når det gjelder «sakslistekontroll» og «opplyst 
forståelse». Det første handler om at medlemmene må ha reell mulighet 
til å bestemme hvilke saker som skal avgjøres gjennom en demokratisk 
beslutningsprosess. «Opplyst forståelse» handler om at ethvert medlem 
må ha tilstrekkelige og like muligheter til å utforske alternativer og kon- 
sekvenser (Schmidt & Mogstad, 2010, s. 20). Bak dette ligger en påpek- 
ning av at i en demokratisk kultur er det den valgte leder som har kontroll 
på sakslisten — ikke administrasjonen. Det er ikke administrasjonens 
eller daglig leders møte, men den folkevalgte leder og medlemmenes. Bak 
opplyst saksbehandling handler det blant annet om at det er mangelfulle 
saksorienteringer eller fravær av saksbehandling, men det peker også på 
at saker skal belyses på en slik måte at også de som er imot vedtaket skal 
finne argumenter for sitt syn i saksorienteringen. Det handler også om at 
demokratiets «innerside» tilsier at det er folkevalgte som skal diskutere. 
Tilsatt daglig leder skal ha sagt sitt i saksorienteringen, men skal i hoved- 
sak gi utfyllende saksopplysninger i møtet. 

Kirkeordningen vedtatt av Kirkemøtet i 2019, gjeldende fra 1.1.2021, 
viderefører kirkelovens bestemmelser der «Kirkelig tilsatte som i denne 
egenskap har medvirket ved tilretteleggelsen av grunnlaget for avgjørelse 
[...] skal alltid anses som ugild når saken behandles i lovbestemt organ». 

Kirkeordningen viderefører også at «Biskopen regnes ikke som tilsatt i 
forhold til denne bestemmelse. Det samme gjelder prost og annen prest 
som enten i kraft av sin stilling eller etter oppnevning av biskopen er 
medlem av et organ for soknet» (Kirkeordning for Den norske kirke, 
2019, $ 42, 3. ledd). Dette er med på å svekke grunnleggende demokra- 
tiske verdier. Poenget med daglig ledelse er å bidra til å bygge demokra- 
tisk kultur gjennom ryddig tilrettelegging og oppfølging. Det skal handle 
om å dyktiggjøre folkevalgt organ. Folkevalgt organ skal styre virksom- 
heten og skjønne sin rolle i forhold til administrasjonen Det handler om 
å gi styringsorganet muligheter for styring og kontroll gjennom økono- 
mirapporter, HMS-rapporter mv., men også om å utvikle arbeidsgiver- 
politikk, gravferdspolitikk osv. som gir strategisk utvikling og styring og 
som administrasjonen skal følge opp. 

Jeg har påpekt med henvisning til Bjørnå og Schmidt at det kirkelige 
demokratiske system er en spesiell variant, men har mest til felles med et 
det lokale kommunale demokrati. Grunnpilarene i dette demokratiet er 
at de folkevalgte organene fatter vedtak, bestiller og kontrollerer. Politi- 
kernes rolle er å 


e stille krav 

e giarmslag 

e spørre etter resultater underveis 

e markere støtte nar det er behov for dette 

e evaluere resultater grundig og redelig 

e ivareta medbestemmelse og medinnflytelse (Kommunesektorens 
organisasjon [KS], 2017, s. 25) 


Konklusjon 


En sentral del av verdidebatten i det kirkelige demokratiet handler om 
lokale fellesskap. I dette perspektivet har kirken hentet mye og har fort- 
satt mye å hente i kommunitaristisk teori om vedlikehold av lokalt felles- 
skap og lokal identitet. Det peker også på behovet for lokalt handlingsrom 
for å øke engasjement og deltakelse. De pågående utredninger om frem- 
tidig kirkelig organisering finner sterke likheter mellom statens behov 

og sentrale kirkelige organers behov for minimum av likheter i tjeneste- 
tilbud. 

En ytterligere utvikling av de lokale rådsorganene gjennom økt ansvar 
og handlingsrom vil gi styrket vitalitet og engasjement. Det er viktig å se 
på lokalsamfunnet primært som borgere og ikke som brukere, selv om 
kirken må være opptatt av menneskenes individuelle behov. 

Mens det sekulære demokrati er bygget på stemmerett og borgerrett, 
er det kirkelige demokrati bygget på det medansvar for kirken som sprin- 
ger ut av dåpen (Askeland, 2003; Grimstad, 1999; Hegstad, 2009, 2019). 
Forutsetningen for demokratiet som bærende styringsform i kirken er en 
økt forståelse for forpliktelsen som døpt medlem av trossamfunnet. 

For kirken vil det være å skape arenaer for utvikling av synspunkter 
og ståsteder der lekfolket i dialog med embetsbærere legger til rette for 
diskursen. En levende demokratisk folkekirke forutsetter en levende teo- 
logisk debatt i et herredømmefritt rom. Den tydeliggjøringen av «Kirkens 
grunnlag» som er gitt gjennom $$ 1 og 2 i Kirkeordningen gir både en 
mulighet for økt bevissthet og refleksjon, men innebærer også en fare for 
at «vokterrollen» kan gi mindre mulighet for like muligheter til opplyst 
forståelse. 

Kirken er først og fremst lokal. Overordnede styringsorganer skal tjene 
det lokale. Den lokale kirke er ikke et avdelingskontor av den nasjonale 
kirke (Andresen, 2015). Selvstendighet og oppgaveløsning ut fra lokale 
behov og lokale prioriteringer må vektlegges. Tillit, og ikke kontroll, 
skal kjennetegne samspillet mellom lokale og sentrale/regionale organer. 
Arven fra kongestyret må erstattes av likeverdighet og partnerskap 

Demokrati handler om kultur mer enn valgordninger. Den demokra- 
tiske kultur er preget av åpenhet, profesjonell saksbehandling og ledelse 
og et nødvendig skille mellom politikk og administrasjon. Sentralt i 
bygging av demokratisk kultur er hvem som setter dagsorden, hvordan 
uenighet takles og tillit til saklig og likeverdig behandling. Dette krever 
rolleforståelse og kompetanse. 

Ut fra den overordnende vurdering av utviklingstrekk i kirken som orga- 
nisasjon ut fra demokratisering, organisasjonsgjøring og profesjonalisering, 
kan det også reises spørsmål om det er trender og utviklingstrekk som står 
i motsetning til hverandre — f.eks. demokratisering og profesjonalisering 

(Repstad, 2020, s. 148), der stadig nye oppgaver overtas av lønnede medar- 
beidere. Så langt er det denne forfatterens oppfatning at dette er en mulig- 
het, men at det ikke er en stor fare for det demokratiske system i kirken. 
Det er primært en utfordring for den daglige ledelse og utformingen av den 
handlingsorganisasjonen som skal bidra til å utføre det demokratisk valgte 
har ansvar for. Jeg tror så langt at den danske teologen Theodor Jørgensen 
fortsatt har sine ord i behold når han påpeker at de reformatoriske kirker 
ikke har gitt det allmenne prestedømme som begrep den viktighet det til- 
sier og at det fortsatt vil være et stykke til at «begrep og viktighed dækker 
hinanden» (Jørgensen, 1993, $. 53ff.). 

Hvordan styrer et kirkelig demokratisk organ? Ved opprettelsen av 
soknet som eget rettssubjekt skilt fra kommunen og med egne demokra- 
tiske organer, ble demokratiidealer fra kommuneverden lagt til grunn for 
kirken. Det innebærer et tydelig skille mellom politikk og administra- 
sjon, blant annet ved lovfestet daglig leder som forventes å ha kompetanse 
på de saksområder som er tillagt organet. Sakslistekontroll fra leder av 
menighetsråd og fellesråd sier noe om rollefordeling og maktforståelse. 

Demokratiet er en tjenlig styringsform i kirken og er i tråd med en 
grunnleggende forståelse av gudsfolkets ansvar for sin kirke. Utfordrin- 
gen vil være å få engasjement for de store utfordringer og utviklingstrekk 
slik at det blir meningsfullt å skape en fremtid i fellesskap (Grimstad, 
2005, 8. 21). 

«Speilingen» mot demokratiteori har vist at kirken har potensiale for 
videre utvikling gjennom å høste lærdom fra den allmenne teori. Det vil 
gi dypere forståelse av behovet for handlingsrom lokalt, god balansering 
av styringsformer og tilbakeholdenhet i overstyring. 

Som svar på det forskningsspørsmål som er reist i denne artikkelen 
kan dette konkretiseres som behov for videre forskning og utredning på: 


e Om legitimiteten i det kirkelige demokrati kan styrkes ved klarere 
rolleforståelse og tydeliggjøring av folkevalgtes styringsmulighet. 
Samvirke mellom den ordinerte tjeneste og de demokratisk valgte 
skjer i rådet. 

e Hvordan rollen som demokratiets vokter og tjener kan styrkes og 
hvilket ethos som i praksis preger kirkelig ledelse og forvaltning. 

e Utvikle folkevalgtrollen/lederrollen i kirkelige organer ved å gi 
handlingsrom for politikkutvikling og kontakt med borgere. 

e Utvikle tydeligere rammer for prestetjenesten i rådene gjennom å 
tydeliggjøre forholdet mellom teologi og intern interessepolitikk. 

e Styrke forståelsen av at det kirkelige tilsyn forankres i og skjer på 
vegne av fellesskapet. 


Gjennom artikkelen har jeg pekt på det kirkelige demokratiets begrun- 
nelse og særtrekk. Det er også pekt på svakhetspunkter i forhold til all- 
menn demokratiteori. 

Det er innledningsvis pekt på at det kan etterspores demokratibølger 
og motbølger. Det kirkelige demokrati har klare innslag av dette, om enn 
noe «faseforskjøvet». Jeg har også pekt på uklarheter og motkrefter for det 
kirkelige demokrati. Den nylig vedtatte Kirkeordning for Den norske kirke 
kan ha elementer av dette. Det er viktig å kritisk følge utviklingen for å 
bygge et slitesterkt kirkelig demokrati der rådsorganer ikke blir «orna- 
menter» i en utvikling der den egentlige makt ikke ligger hos demokra- 
tisk valgte, men i den tunge tradisjon med kirkelige embetsbærere. 

Institusjonelle rammer for 
kirkelig ledelse 


Frank Grimstad 
VID vitenskapelige høgskole 


Abstract: Management can hardly be understood irrespective of the context in which 
it unfolds. This is also the case with ecclesiastical leadership. Nevertheless, the man- 
agement literature has rarely incorporated how different aspects of context affect 
management. This chapter thematizes the public frames and regulations civil soci- 
ety and church/religious organizations operate within and discusses how this affects 
leaders’ maneuvering space. An underlying premise of the chapter is that churches 
and religious organizations are institutions and that society as context is character- 
ized by institutionalized frameworks framing religious organizations. Examples of this 
in a Norwegian context are the Working Environment Act and other laws govern- 
ing working life, agreements negotiated between the parties in the labor market, and 
more specifically the Lutheran folk church tradition. Based on Scott’s (2008) analytical 
approach to analyzing institutionalization, regulatory, normative and cognitive/cul- 
tural norms, the chapter discusses how leaders’ maneuvering space is shaped by these 
mechanisms yet also has the ability to influence existing frameworks. 


Keywords: cognitive, culture, institutional frames, law, leadership, maneuvering space 


Introduksjon 


Ledelse kan vanskelig forstas uavhengig av den konteksten den skjer 
innenfor, og dette gjelder naturlig nok ogsa kirkelig ledelse. Innenfor 
generell ledelseslitteratur er det sjelden tematisert hvordan ulike sider 
ved kontekst preger ledelse. Bidragene som tar opp ledelse som praksis, 
søker derimot i større grad å inkludere kontekst (Meier, 2013; Mintz- 
berg, 2009). Oftest vil det være de nære omliggende sektor-, fag- eller 
interorganisatoriske forhold som vektlegges, men vi ser i nyere tid også 


Sitering av denne artikkelen: Grimstad, F. (2021). Institusjonelle rammer for kirkelig ledelse. I S. Sirris & 
H. Askeland (Red.), Kirkelig organisering og ledelse: Et verdibasert og praksisorientert perspektiv (Kap. 6, 
s. 135-153). Cappelen Damm Akademisk. https://doi.org/10.23865/noasp.129.ch6 

økt oppmerksomhet på institusjonelle rammer (Askeland et al., 2020; 
Kraatz & Block, 2017). En tidlig institusjonell tilnærming var opptatt av 
legale rammer, mens nyere bidrag i større grad har vektlagt normative og 
kulturelt-kognitive rammer. Samtidig ser vi en voksende rettsliggjøring 
av organisasjoners ansvar og virksomhet, noe som særlig gjør det legale 
perspektivet interessant å forstå og diskutere. 

Dette kapitlet peker på fraværet av refleksjonen omkring rammer, med 
særlig fokus på det legale. Jeg argumenterer for at betydningen av legale 
rammer er underkommunisert i ledelsesprosessen. Det legale er i hoved- 
sak trukket inn hos enkelte teoretikere med forståelse av handlingsrom 
(Jacobsen, 2019; Jacobsen & Thorsvik, 2007). Den norske kirke er i en 
endringsprosess der kirken de siste tjue årene mer og mer fremstår som 
en landsdekkende og demokratisk evangelisk-luthersk folkekirke, slik lov- 
verket (Trossamfunnsloven, 2020) definerer kirken. Det er denne kontek- 
sten, med legale bestemmelser, som er med på å definere organisatoriske 
rammer og hva slags styring og ledelse kirken skal ha. Gjennom større 
reformer de siste tiårene trer kirken frem som en tydeligere korporasjon 
og aktør i sivilsamfunnet. Dette kapitlet drøfter hvilke rammer som kir- 
ken opererer innenfor og som legger føringer for lederes handlingsrom. Et 
underliggende premiss for kapitlet er at kirker, og øvrige religiøse organi- 
sasjoner, kan forstås som institusjoner, og at samfunnet som kontekst er 
preget av institusjonaliserte rammer som de må operere innenfor. 

Kapitlet reiser følgende spørsmål: Hvordan preger institusjonelle 
rammer kirkelig ledelse, med særlig vekt på legale rammer, grunnlag og 
handlingsrom for kirkelige lederroller? Hvordan preger endringer i institu- 
sjonelle rammer kirkelig ledelse? 

Det legale grunnlag for organisering og ledelse fremstår særlig innenfor 
ett sett med regulative rammer for den kirkelig virksomhet: den alminnelige 
lovgivning, den offentligrettslige lovgivning og den kirkerettslige lovgiv- 
ning. Artikkelen presenterer og presiserer hvordan organisasjonsteoretike- 
ren Richard Scotts inndeling i regulative, normative og kulturell-kognitive 
pilarer i institusjoner kan anvendes for å forstå grunnlaget og handlings- 
rommet for kirkelige lederroller (Scott, 2008). Dette skjer ved at sider ved 
lovgivning som særlig berører organisasjoner og ledere, drøftes med hen- 
blikk på hvordan de ulike pilarer enkeltvis og sammen former lederrollen. 

Institusjonelle elementer former lederrollen 


Tradisjonelt har institusjonell teori i hovedsak rettet søkelyset mot tilpas- 
ning til institusjonelle mønstre i konteksten gjennom kognitive modeller, 
imitasjon og regulering. Dette har medført at forklaringsmodellene i liten 
grad inkorporerte aktørperspektivet. Nyere bidrag søker derfor igjen å 
reintegrere aktør og aktørskap for å forstå bedre hvordan institusjoner 
etableres, vedlikeholdes og endres (Lawrence & Suddaby, 2006). Når 
temaet for kapitlet knyttes til institusjonelle rammer for lederes jobb, blir 
det nettopp sentralt å forstå både den frihet og den binding som ligger til 
lederes jobb. Selv om institusjonelle rammer legger føringer på lederes 
rolle og handlingsrom, må de også tilkjennes handlingsrom knyttet til 
fortolkning av situasjon, skjønnsmessige vurderinger samt et handlings- 
rom for beslutninger (Askeland, 1998). 

Selv om institusjonell teori ikke er en samlet tilnærming og også har 
utviklet nyere perspektiver underveis, er det påpekt at det kan gjenfin- 
nes noen sentrale faglige elementer. Scott (2008, s. 48) definerer insti- 
tusjoner slik: «Institutions are comprised of regulative, normative and 
cultural-cognitive elements that, together with associated activities and 
resource, provide stability and meaning to social life.» 

Med dette som felles fundament, vil ulike teorier og perspektiver vari- 
ere rundt mer velkjente dikotomier: aktør versus struktur, rasjonelle 
versus fortolkende perspektiver, samt hva som er et naturlig nivå for insti- 
tusjonelle analyser. Samfunnsvitere fra flere ulike fag har hatt institusjo- 
ner som utgangspunkt for sin forskning og teoretisering. Institusjonelt 
orienterte økonomer var opptatt av indeterminisme fremfor determi- 
nisme, eksterne fremfor interne forklaringsmodeller, samt at økonomiske 
regimer og systemer måtte forklares via historiske og komparative stu- 
dier i stedet for å etablere strikte modeller over økonomisk ekvilibrium. 
Blant statsvitere var særlig etableringen av politiske institusjoner, fra 
legale systemer til etablering og vedlikehold av administrative enheter, et 
tydelig orienteringspunkt. Forklaringsmodeller inkorporerte beskrivel- 
sen av intrikate systemer av sammenflettede regler, rettigheter og prose- 
dyrer. Denne interessen for institusjonelle strukturer ble senere erstattet 
av forklaringsmodeller basert på politiske atferdsmodeller samt teorier 
om rasjonelle valg. Den mest markerte faggruppen blant institusjonelle 

teoretikere har vært sosiologer, med røtter tilbake til fagets klassikere. 
Interessen for og linjene tilbake til klassikerne, ledet til tre hovedgrupper 
av teoridannelse (Scott, 2004, s. 409-411). 

Det har det siste tiåret vært interesse for å forstå ledelse innen rammen 
av institusjonell teori (Askeland, 2016; Lindheim, 2020; Sirris, 2019b). En 
viktig gren av denne interessen berører forståelsen av ledelse, og er oftest 
knyttet til begrepet institusjonell ledelse (Selznick, 1957). Når kapitlet tema- 
tiserer institusjonelle rammer, vil det være mer nærliggende at teoretisk 
inspirasjon i denne artikkelen hentes fra institusjonell teori. Her legges det 
særlig vekt på W. Richard Scott (2008), men også en annen sentral orga- 
nisasjonsteoretiker innenfor denne tradisjonen, Phillip Selznick (1957). 
Særlig Scott har gitt innsikt i viktige institusjonaliseringsmekanismer. 

Styring er forstått som det å fatte strategiske og bindende valg for orga- 
nisasjonen når det gjelder organisering, rammer og mål. Denne oppgaven 
ligger primært til styret, eller rådet, og angir de rammer som ledelse skjer 
innenfor. Ledelse har vært forstått som en prosess mellom en leder med 
formell posisjon og der ledelsesprosessen søker å oppnå resultater gjen- 
nom samspill med andre (Grimstad & Askeland, 1996, s. 78-79). Det kan 
etter min oppfatning skje gjennom bevisstgjøring og refleksjon av den 
konteksten kirken styres og ledes på. 

Ledelse kan, som nevnt innledningsvis, vanskelig forstås uavhengig av 
den organisatoriske konteksten ledelse utøves innenfor. På den ene siden 
påvirkes ledelsen av ledelseskonteksten, og på den annen side kan ledelse 
gjennom ulike disposisjoner påvirke denne konteksten (Selznick, 1957; 
Strand, 2007). Det er med andre ord en dynamisk og gjensidig relasjon 
mellom ledelse og ledelseskontekst. Dette tilsier at det å beskrive ledelses- 
kontekster og hvilke utfordringer dette gir blir viktig. Med ledelse i denne 
artikkelen tenker jeg mer på roller enn personer. Ved å ta utgangspunkt i 
Selznick og Scott vil jeg forstå ledelse som 


e a skape et menneskelig og moralsk fellesskap, eller for å bruke 
Selznick sitt utsagn om «to infuse values» (1957, s. 11), som uttrykk 
for det normative element 

e å skape forståelse, mål og mening som uttrykk for det kognitive 
element 

e å skape formelle ordninger som sikrer målrettet arbeid, organisa- 
torisk integritet og konfliktløsning som uttrykk for det regulative 
element 


Rammer ledelsen skjer innenfor omfatter en god porsjon skjønn, da både 
regler og retningslinjer må fortolkes og anvendes på konkrete situasjo- 
ner. For det første innebærer det at skjønnsutøvelsen rommer et visst 
handlingsrom, og for det andre innebærer det at det derved også gis visse 
muligheter for å endre og påvirke rammene. 

I økende grad er det vanlig å beskrive organisasjoner som hybride. Det 
betyr at organisasjoner ikke lenger er entydige byråkratier, foreninger, 
produksjonsorganisasjoner, foretak eller liknende, men inneholder 
strukturelle, kulturelle og prosessuelle elementer fra ulike organisasjons- 
former. Så også med kirken, som henter styringsformer fra ulike tradi- 
sjoner. Disse hybride organisasjonene representerer andre og til dels nye 
ledelsesutfordringer. En fellesnevner ved mange reformer i offentlig sek- 
tor de siste 30 år er at de er sterkt inspirert av New Public Management, 
en retning som blant annet er kjennetegnet av import av prinsipper og 
teknikker for organisering og ledelse i næringslivet (Schmidt, 2015, s. 40). 
Utfordringen for ledelse i hybride organisasjoner vil være møtet mellom 
disse ulike logikker (Sirris, 2019a) eller institusjonaliserte prinsipper, og 
vil variere med 


e avstanden; hvor forskjellige de ulike institusjoner er 

e overlapping; hvorvidt institusjonene konkurrerer om å løse samme 
oppgaver eller er komplementære gjennom å løse ulike problemer 

e det relative styrkeforholdet mellom logikkene 


Hybriditet brukes normalt som ulike typer styringslogikker (Sirris, 
2019a), primært management og profesjon. Det kan også i utvidet mening 
brukes om kulturer og tradisjoner. Diskusjonen om ledelse i kirken 
i en fremtidig kirkeordning handler langt på vei om å smelte sammen 
en lokal/demokratisk tradisjon og en mer statlig/hierarkisk struktur. 
Denne ledelsen av institusjonaliserte prinsipper handler for det første 
om svært forskjellige institusjoner, for det andre om til dels overlappende 

ansvarsområder, eksempelvis mellom prest og menighetsråd, og for det 
tredje om at det relative styrkeforholdet historisk sett er asymmetrisk. 


Innsikter fra Scotts modell 


Jeg velger med utgangspunkt i Scott (2008) å beskrive de ulike ele- 
menter som konstituerer organisasjoner som regulative, normative og 
kulturelt-kognitive. I et sammenfattende arbeid har Scott inndelt ulike 
retninger innenfor institusjonell teori i tre hovedgrupper: regulative, 
normative og kognitive (Scott, 1995, s. xiv). Dersom institusjoner ses som 
regulative systemer vil også kollektiver av aktører, som organisasjoner, 
ofte tillegges interesser som de søker å realisere. For å regulere slik interes- 
sekonflikt og -kamp utvikles normer og regler, med tilhørende meka- 
nismer som iverksetter sanksjoner. Gjennom regulative prosesser blir de 
institusjonelle verdier og mønstre for handling overført til konkrete aktø- 
rer i det sosiale felt. Disse normene vil aktører og organisasjoner dels til- 
passe seg i egeninteresse, for å unngå sanksjoner og for å kunne forvente 
tilsvarende av andre aktører, og dels som følge av tvang eller nødvendig- 
het. Normative teorier understreker at institusjoner er systemer med et 
normativt fundament, basert på felles normer, verdier og trosforestillin- 
ger (Scott, 2004, s. 410-411). I denne tilnærmingen blir verdier et sentralt 
element, da de er innvevd i selve det institusjonelle systemet. Følgen av 
dette er at organisasjoner styres av regler, og at aktører oftest ser seg som 
bærere og iverksettere av denne type normer og tatt-for-gitt atferd i hen- 
hold til det som er passende (appropriate) (March & Olsen, 2004). 

Det pekes også på en historisk tilnærming til institusjoner, i den for- 
stand at organisasjoner/institusjoner forstås som historiske fenomener 
der selve organisasjonshistorien legger føringer for senere praksis og 
hvilke endringer som er mulige (Pierson & Skocpol, 2002). I et kulturelt- 
kognitivt perspektiv vektlegges det at aktørene skaper bildet av ver- 
den. Perspektivet bygger på kunnskapssosiologi som beskriver hvordan 
kunnskap konstrueres i samtale og samspill, for så å objektiveres i en 
slik grad at det fremstår som noe eksternt som i neste omgang virker 
tilbake på aktørene som noe objektivt gitt (Berger & Luckmann, 2000). 
Ut fra dette fremstår institusjoner som delte forestillinger med kraft til å 

definere virkeligheten. På mikronivå skjer dette gjennom at aktører over 
tid utvikler en felles forståelse, en virkelighetsforståelse som formidles og 
vedlikeholdes blant aktørene. 

Institusjonenes rolle blir derved å etablere meningsskapende struktu- 
rer for sosial handling, dvs. fellesstrukturer for det vi skal gjøre i felles- 
skap (Scott, 2008, s. 96). 

Scott (1995, s. 56) legger til grunn at institusjoner består av tre grunn- 
leggende elementer: 


Meningssystemer og handlingsmønstre, som inneholder 

2. symbolske komponenter (representative, konstituerende og nor- 
mative), som 

3. blir iverksatt gjennom regulative prosesser. 


Scott har utviklet og videreutviklet denne modellen med regulative, nor- 
mative og kulturelle pilarer eller søyler fra midten av 80-årene, ved en 
stadig utbygging av resonnementer og elementer. Jeg velger å bruke den 
sammenfatningen han bruker i 2008. Scott beskriver disse tre mekanis- 
mene (søyler og transportører) som jeg vil bruke i denne artikkelen på 
følgende måte i en skjematisk oversikt: 


Tabell 1. Tre søyler og formende elementer i organisasjoner (Scott, 2008, s. 96: Three pillars and 
carriers of institutions. Forfatterens oversettelse og bearbeiding) 


Regulativ Normativ Kulturell-kognitiv 
Symbolske systemer Regler Verdier Kategorier 
Lover Forventninger Typifikasjoner 
Standarder Skjemaer 
Rammer 
Relasjonelle systemer — Styringssystemer Regimer Strukturell 
Maktsystemer Autoritetssystemer isomorfisme 
(likedannet) 
Identiteter 
Aktiviteter Kontrollere Roller, jobber, rutiner, | Predisponering, 
Sanksjonere vaner, repertoar av mottagelighet, 
kollektive handlinger tilbøyelighet 
Forstyrre 
Skript (manus) 
Artefakter Gjenstander som Gjenstander møter Objekter som 


er i samsvar med 
spesifikasjoner 


konvensjoner og 
standarder 


har/besitter 
symbolsk verdi 

Gjennom en tydeligere konkretisering kan disse tre mekanismene fun- 
gere som analytiske begreper. Samtidig er det ikke lett å trekke entydige 
grenser mellom dem, da også regulative elementer baseres på verdier som 
primært omtales innen den normative mekanismen. Til en viss grad vil 
en kunne legge til grunn at det er knyttet tydeligere sanksjoner til regu- 
lative enn normative mekanismer, og at det normative knyttes sterkere til 
verdier og det kulturelt-kognitive til ulike virkelighetsfortolkninger og 
meningsmønstre. 

Institusjoner regulerer og begrenser atferd eksplisitt og direkte i form 
av lover, regler, økonomiske incentiver, kontroll og sanksjoner (Scott, 
2008, s. 52). Slik regulering kan bestå i å premiere en bestemt type atferd, 
krav til saksbehandling eller regulerte måter å håndtere økonomisk 
styring på. Regulative elementer påvirker folks atferd og avgjør lederes 
handlingsrom (Jakobsen, 2019, s. 67ff). 

Institusjoner påvirker også folks oppmerksomhet, opplevelse og for- 
ståelse av seg selv og sine omgivelser (Scott, 2008, s. 97). Mening ska- 
pes, bevares og endres kontinuerlig i interaksjon med andre (Berger & 
Luckmann, 2000). Slike prosesser skjer innenfor omfattende normative 
systemer og symbolske rammeverk. Normative elementer innbefatter 
sosialt konstruerte kategorier som avgjør hva som er gyldig og relevant 
kunnskap og forståelse. Disse kategoriene anses ofte som tatt for gitt. 
Institusjoner hviler på et sett av verdier og normer som angir hva folk bør 
gjøre i gitte situasjoner og definerer hvilke plikter folk har i omgang med 
andre (Schein, 1985). 

Kulturelle/kognitive elementer/systemer inkluderer her både ver- 
dier i betydningen av foretrukne utfall og normer om ønsket atferd. 
Slike normer kan være allmenne, mens andre kan være knyttet til 
bestemte roller De ulike elementene er ikke uavhengige av hverandre. 
Regulative, normative og kulturelle/kognitive elementer kan under- 
støtte hverandre, men kan også bidra til å undergrave hverandre. 
Organisasjonsprinsipper vil ha større gjennomslag og større sann- 
synlighet for å overleve i den grad regulative, normative og kogni- 
tive elementer sammenfaller med og understøtter hverandre (Scott, 
2008). 

Hvordan bidrar elementene til å 
forme lederrollen? 


I det følgende vil jeg konkretisere og drøfte de ulike institusjonelle ram- 
mebetingelser for kirkelig ledelse med utgangspunkt i Scotts (2008) tre- 
deling. 


Regulative elementer 

Den første og overordnede regulative rammen er jussen — læren om retts- 
reglene. Jussen gir uttrykk for hva samfunnet på demokratisk vis har 
vedtatt å holde for rett, og som lovgiver forventer at befolkningen skal 
holde seg til eller forventer gjort. Når lover vedtas er det for å virkelig- 
gjøre verdier som har stor tilslutning i befolkningen (Molven, 2017, s. 185). 
Når det gjelder organisasjoner og utøvelse av ledelse, vil oftest juss som 
institusjonell ramme, med ulike rettsregler og forordninger, primært 
handle om arbeidsrettslige temaer. Samtidig vil det mer generelt også 
være legale og regulative mekanismer knyttet til avtaler, samt at det kan 
gjelde ulike legale rammer om organisasjonen er offentlig, halvoffentlig, 
ideell eller privat. Juristen Olav Molven peker på at ledere i økende grad 
må forholde seg til lovgivning som styrende faktor (Molven, 2017, s. 183). 
Dette innebærer for eksempel at organisasjoner pålegges å ivareta ulike 
typer ansvar og standarder, og at det ofte er bygget inn konkrete bestem- 
melser om leders ansvar. 

En del lovgivning omfatter alle som driver en eller annen form for 
virksomhet. Det gjelder eksempelvis arbeidsrettslig lovgivning, ferielov- 
givning og likestillingslovgivning. Siden 1977 har dette ikke minst vært 
tilfelle med arbeidsmiljøloven, som regulerer alle organisasjoner med 
ansatte. Den gjelder også i sin helhet for kirken - med mindre loven selv 
gir hjemmel for å fravike de konkrete bestemmelsene. Loven definerer 
blant annet krav til forsvarlig arbeidsmiljø, krav til tilsettings- og opp- 
sigelsesprosesser og definisjoner av og krav til arbeidstid og fritid. Kir- 
kelige ledere, som leder i arbeidsgivers sted, forventes å kjenne dette og 
forholde seg til det. Det finnes visse unntak for kirkelige medarbeidere. 

Dette kan eksempelvis innebære rett, eller åpning for, positiv særbehand- 
ling i samlivsspørsmål, tillatelse til søndagsarbeid eller lignende. 

Offentlig virksomhet — først og fremst stat og kommune — reguleres av 
en del tilleggslover. Særlig viktig er forvaltningsloven og offentlighetslo- 
ven. Dette er lover som skal sikre åpenhet i forvaltningen, krav til innsyn 
i saker til behandling mv. Siden Den norske kirke har vært statskirke 
frem til 2012, har disse lovene også regulert kirken som arbeidsplass og 
vært en viktig institusjonell rammebetingelse. Blant annet har dette 
hatt betydning for saksbehandling, beslutningsprosesser og tilsettings- 
prosesser. 

En rekke spesiallover regulerer den enkelte bransje (som helse og 
skole), og det er slik for eksempel kirkeloven og gravferdsloven de siste 
tiår har regulert kirken som bransje eller sektor. At statskirken opphører 
innebærer ikke at denne type reguleringer opphører. Fremtidig vil det 
være Kirkemøtet som med hjemmel i lov etablerer regelverk for å regulere 
den kirkelige virksomheten. Tjenesteordninger, ulike virksomhetsregler 
og plantyper er eksempler på dette. Den deregulering som skjer av kirke- 
lig virksomhet ved svekking av offentlig regelverk kan etablere nye ram- 
mer for ledelse, men kan også videreføre de rammer som har eksistert. 
Et eksempel på dette er Kirkemøtets vedtak i 2019 som viderefører en del 
offentligrettslige prinsipper som tidligere var vedtatt av Stortinget som 
interne regler i trossamfunn. 

Arbeidsretten er en annen regulativ ramme som medfører at ledelsen 
i en virksomhet er underlagt en rekke begrensninger og føringer i lover, 
forskrifter og annet regelverk. I tillegg følger det en rekke individuelle 
rettigheter og plikter av individuelle avtaler og tariffavtaler. Lovgivers 
formål med regelverket er blant annet å skape et godt og trygt arbeidsmi- 
ljø og legge til rette for fleksibilitet slik at arbeidsforholdet kan tilpasses 
den enkelte arbeidstakers forutsetninger og livssituasjon (Smedsvig, 2016, 
s. 182). Arbeidslivet er, som samfunnslivet for øvrig, i stadig utvikling. 
Trygghet i arbeidsforholdet skapes ikke bare ved at den enkelte arbeids- 
taker sikres, men virksomheten må ha rammevilkår som kan sikre utvik- 
ling og økonomisk trygghet for fremtiden. 

Arbeidsgiver har en rett til å organisere, lede, kontrollere og fordele 
arbeidet blant de tilsatte i virksomheten. Denne kompetansen kalles 

ofte arbeidsgivers styringsrett. Den er ulovfestet — det betyr at du 
kan ikke slå opp i en enkelt paragraf for å finne den nedfelt. Styrings- 
retten er begrenset av en rekke lover og avtaler som kan variere noe 
fra bransje til bransje. For eksempel vil kirkeretten ha regelverk som 
handler om krav til utdanning og vigsling til en del grupper tilsatte. 
Det er regelverk som en personalleder må vite om og forholde seg til 
som rammebetingelser. I tillegg finnes det en individuell arbeidsavtale 
som gir rammer for håndteringen av styringsretten (Smedsvig, 2016, 
s. 183). 

Arbeidsmiljøloven er en grunnlov på arbeidsrettens område, og 
omfatter alle som har tilsatt personer til å utføre arbeid i sin tjeneste. 
Arbeidsrettslig lovgivning forplikter arbeidsgiver til å sikre forsvarlig 
arbeidsmiljø fysisk og psykisk, hindre/forebygge mobbing og trakasse- 
ring osv. Dette kalles ofte arbeidsgivers omsorgsplikt. Lovgivningen gir 
også rammer og prosedyrer for oppsigelse og avskjed (Smedsvig, 2016, 
s. 185). 

Offentlig innsyn i forvaltningen er et viktig prinsipp fastsatt i offentlig- 
hetsloven. Den fastslår at forvaltningens virksomhet er offentlig. Enhver 
kan kreve innsyn i en hvilken som helst sak. Dette gjelder sakspapirer, 
postlister, referater med mer. Det finnes en rekke unntak fra offentlig- 
hetsbestemmelsene, men disse må det henvises til. Som rammebetingelse 
er dette en viktig forskjell mellom Den norske kirke og andre tros- og 
livssynssamfunn. 

Kirkeretten er en regulativ ramme som er særskilt for kirken. Kirkeret- 
ten omfatter i denne sammenheng flere kategorier bestemmelser: 


e Det særskilte lovverk vedtatt av Stortinget som regulerer kirkelig 
virksomhet 

e Regler vedtatt av Kirkemøtet i medhold av lov som bindende for 
organer og personer 


Som bransjelovgivning regulerer disse lover interne organisatoriske for- 
hold i kirken. Hvem bestemmer hva? Hvilke innsnevringer i arbeidsgi- 
vers styringsrett kan trossamfunnet vedta? Lovgivningen og regelverket 
legger også rammene for enkeltprofesjoner og hva som er biskopens rolle 

som tilsyn i virksomheten. Trossamfunnsloven (2020) regulerer ram- 
mene for ulike tros- og livssynssamfunn i Norge. Som ledd i deregulerin- 
gen av Den norske kirke har ikke kirken lenger egne lover. Virksomheten 
er regulert i et eget kapittel i den nye felles lov. Det betyr at kirken fort- 
satt har egen rettslig regulering av indre forhold i trossamfunnet (kap. 3, 
§§ 10-17). De rettslige rammene regulerer i hovedsak Kirkemøtets, og til 
en viss grad soknets, rettigheter og plikter. Kirkemøtet fastsetter kirkens 
organisering, liturgier, lære og alle kirkens gudstjenestelige bøker. Lov- 
giver slår fast at kirken skal være demokratisk og landsdekkende. Dette 
innebærer at Kirkemøtet får større rom til å fastsette det Scott omtaler 
som regulative rammer. 

Den norske kirke har i flere hundre år vært innvevd i stat og kommune, 
og kirkelig tilsatte har vært offentlige tjenestemenn. Biskopen og pros- 
tene har vært embetsmenn. Den livssynspolitiske utvikling og avvikling 
av kommunekirke (1996) og statskirken (2017) har medført en deregule- 
ring av kirken som offentlig størrelse. De siste hundre år har Stortinget 
vedtatt flere og flere lover — både for enkelte profesjoner (kateket 1969, 
diakon 1986, organist 1967, klokker 1963) og kirkeordningslov (1953) for 
kirkelige organer for så å oppheve disse lovene og legge ansvaret inn 
under demokratiske organer (1996). I siste runde trakk staten seg tilbake 
og overlot disse organisatoriske spørsmål til kirken (2021). Det kan derfor 
sies at de rettslige institusjonelle rammer er i sterk endring. Denne utvik- 
lingen, der kirken mer og mer beveger seg ut av det offentlige og inn i det 
sivile samfunn, er viktig å forstå som rammebetingelse for organisering 
og ledelse. Fortsatt omfattes kirken av en rekke offentlige lover, men dette 
vil også gradvis endres. 

Økonomi og forvaltningspolitiske regimer er også til stede som regula- 
tive elementer. De siste tretti årene har vært preget bl.a. av mål og resul- 
tatstyring og New Public Management (NPM). Ikke minst på grunn av 
kirkens innveving i stat og kommune preger dette handlingsrommet for 
kirkelige ledere. Ulla Schmidt (2015) har påvist at kirken ikke uten videre 
adopterer nye forvaltningspolitiske styringslogikker, men har et verdi- 
sett som til en viss grad oppviser «resistens» og tar det i bruk ut fra egne 
vurderinger. Schmidt har analysert blant annet trosopplæringsreformen 
og prostereformen og sett de i et større reformperspektiv i det norske 

samfunn, der NPM og «post-NPM» dominerer. Hun konkluderer med 
følgende: 


At a general level they demonstrate how the translation of public reform ide- 
as into a church setting implies modifying them to reduce conflicts with the 
key elements of church identity and history. One such key element, which 
reform ideas are modified according to, is the position and constitutive role 
of the local parish in the organizational structure of the church. (Schmidt, 
2015, s. 53) 


Kirkelig økonomi er todelt. Den lokale kirke finansieres i hovedsak ved 
kommunale bevilgninger, og det nasjonale rettssubjekt (Kirkemøtet) 
mottar statlig bevilgning til virksomheten i prestetjenesten og de sen- 
trale og regionale råd. Dette er nå lovfestet i trossamfunnsloven kap. 
3 § 14. Den lokale kirke finansieres således fortsatt av kommunen, og 
er tett knyttet opp mot prinsipper i kommunal økonomiforvaltning. 
Det handler om budsjettprosessen og kommunens behandling av kir- 
kebudsjettet. Den lokale kirke er regulert av egen forskrift om økono- 
miforvaltning (Forskrift om økonomiforvaltningen i sokn i Den norske 
kirke, 2020). Dette innebærer blant annet at den lokale kirke ikke kan 
gå «konkurs», men settes under administrasjon av bispedømmerådet. 
Den statlige finansiering av virksomheten i det nasjonale rettssubjektet 
er derimot regulert av regnskapsloven. Tilsvarende er kirkelig felles- 
råds planansvar og ansvar for kontakten med kommunen regulert av de 
lokale planprosesser i kommunen. Også når det gjelder hvem i kommu- 
nen som behandler kirkesaker og hvordan, varierer lokal kirkeforvalt- 
nings kontakt med kommunen politisk og administrativt (Askeland & 
Lemvik, 2001, s. 35ff). 


Normative elementer 

Det som ifølge Scott kjennetegner de normative elementer er knyttet til 
sosiale forpliktelser og bindende forventninger, med en tydelig kobling 
til verdier. Kirken er en slik normativ organisasjon og arbeidsplass. Kir- 
kens og menighetens oppdrag er utgangspunktet for lederjobben. Kir- 
ken har normerende skrifter og står ikke fritt til å definere sitt oppdrag. 

Kirken er allikevel en mangfoldig arbeidsplass, der ulike stillinger og 
ulike personer har ulik grad av å være dedikert til det normative grunn- 
lag. Dette vil også variere ut fra ulike «menighetskulturer og teologiske 
ståsteder. 

Teologi som normativ ramme blir naturlig nok ikke utfoldet av Scott, 
men en rekke andre bidragsytere tematiserer dette (Carroll, 1991; Selznick, 
1987). De fleste organisasjonsteoretikere som forsker på kirkelige leder- 
roller legger til grunn at en forutsetning for legitimitet som institusjonell 
leder er det viktig å ha inngående kjennskap til og identifisere seg med 
de det normative grunnlag i kirken. Tilsvarende må en kirkelig leder ha 
kompetanse om, identifisere seg med og delta i de kirkelige kjerneproses- 
ser (Askeland et al., 2003, s. 14). 

Det normative element i kirkeorganisasjonen fremkommer i et vidt 
spekter av tekster, forventninger og ritualer. I tillegg til krav i medlem- 
skap i trossamfunnet legges det i utlysningstekster vekt på lojalitet og 
engasjement for kirkelig virksomhet. For enkelte (sentrale) stillinger som 
har med forkynnelse, kirkelig undervisning, diakoni og kirkemusikk er 
det krav om å la seg «vigsles» til tjeneste. Ved vigsling tilkjennegir man 
en personlig forpliktelse til å lære og leve i samsvar med den kristne tro. 
Vigslingen av prest, kateket, diakon og kirkemusiker skjer normalt av 
biskopen og etter en fast liturgi. Vigslingen er å betrakte som et «løfte», og 
ikke en type kontrakt parallelt med den arbeidsrettslige. Selv om bisko- 
pen ikke er leder eller arbeidsgiverrepresentant for disse medarbeiderne, 
kan biskopen gi «bindende pålegg for utførelsen av tjenesten» (Tjeneste- 
ordning for biskoper, $ 1) dersom de bryter det løftet de har gitt om å 
lære og leve i samsvar med den apostoliske lære. Diskusjonen om grad 
av normativitet og forpliktelse avspeiles også i diskusjonen om hvor- 
vidt kirkekompetanse eller lederkompetanse er viktigst for å inneha en 
kirkelig lederstilling. Den teologiske normativiteten skal i den kirkelige 
organisasjon ivaretas av tilsynet representert ved biskopen i det enkelte 
bispedømme. Normativiteten skal opprettholdes via vigsling, visitas og 
å tegne teologisk profil i det offentlige rom. Biskopen har også hjemmel 
til å innkalle til samtale med enkelttilsatte - uavhengig av vigsling, der 
biskopen anser atferd i strid med normative elementer. Dette samsvarer 
med det Scott omtaler som normative regimer og autoritetssystemer. Det 

normative fremtrer også i forventninger til gudstjenestedeltakelse (Scott, 
2008, s. 97) for kirkelige ledere og medarbeidere. 


Kulturelt-kognitive elementer 


Ifølge Scott påvirkes organisasjoner ikke bare av rettslige regulative 
mekanismer, men også av sosialt konstruerte kategorier som avgjør hva 
som er relevant kunnskap og forståelse. Disse kategoriene tas ofte «for 
gitt» (Scott, 2008). Jeg vil her se på to sett av slike rammer som danner 
grunnlag for konteksten ledelse av virksomhet i kirken skjer innenfor: 
«den norske modellen» og «strukturell isomorfisering». 

Trepartssamarbeidet mellom stat, arbeidstaker- og arbeidsgiverorga- 
nisasjoner blir også kalt den norske eller nordiske modellen. Det er ikke 
entydig hva som ligger i den nordiske modellen, men noen kjennetegn 
som ofte trekkes frem som felles kjennetegn er høy sysselsetting, høy 
andel kvinner i arbeidsstyrken, sjenerøse velferdsordninger, små lønns- 
forskjeller, høy fagforeningsgrad og utstrakt samarbeid mellom partene 
i arbeidslivet (Olsen, 2016, s. 258). Norsk arbeidsliv, eller den norske 
arbeidslivsmodellen, handler om å 


e balansere jobb og fritid 

e balansere mellom det å yte på jobben og ta seg av ting som tilhører 
den private sfære 

e balansere mellom arbeidstakers rettigheter og arbeidstakers plikter 


Deltakelse og medvirkning handler om å kunne øve innflytelse (Olsen, 
2016, s. 241) For ansatte er det viktig å kunne påvirke forhold som arbei- 
dets innhold, arbeidsmiljø, nedbemanning og omstillinger. Det er viktig 
med gode relasjoner mellom leder, ansatte og organisasjoner. Slikt samar- 
beid er viktig lokalt i den enkelte virksomhet, men også mellom «parter» 
sentralt. 

Partssamarbeid har lange tradisjoner i Norge. Modellen er preget av 
nærhet i kommunikasjon, hyppighet i kontakt og samarbeid i virksomhe- 
tene. Den har bidratt til stabilitet og ryddighet i lønnsforhandlinger, pen- 
sjonsordninger osv. Samarbeidsmodellen handler å definere spilleregler 

og samhandlingsmønstre (Olsen, 2016, s. 250). Det har medført at det er 
stor tillit i norsk arbeidsliv mellom arbeidsgivere/arbeidsgiverorganisa- 
sjoner, arbeidstaker/arbeidstakerorganisasjon og staten. 

Arbeidsmiljøloven har kapitler som rettsliggjør standarder, mens avta- 
leverket (Hovedtariffavtale og Hovedavtale) legges «oppå» lovverket og 
regulerer rettigheter og medbestemmelse. Den norske modellen er knyt- 
tet opp mot sentrale organisasjoner både på arbeidsgiver- og arbeidsta- 
kersiden. Modellen er i en viss grad avhengig av organisasjonsgrad på 
begge sider. I Norge er organisasjonsprosenten på arbeidstakersiden ca. 
50 % og har vært synkende de siste årene (Olsen, 2016, s. 251). 

Den norske modellen ble utsatt for en del kritikk i begynnelsen av 
1990-tallet, men er i dag i medvind. Modellen er avhengig av dynamikk 
og evne til endring, og er hele tiden under debatt og utvikling. Både lokalt 
og sentralt setter modellen sterke krav til aktørene — tillit må skapes og 
gjenskapes, avtaler fornyes og moderniseres, ansatte og ledere må mobi- 
liseres og engasjeres (Trygstad & Hagen, 2007, s. 116). 

Ved selvstendiggjøringen av kirken lokalt i 1997 og ved opprettelsen 
av KA, arbeidsgiverorganisasjon for kirkelige virksomheter ble kirken 
formelt en del av dette samarbeidet. Det har fått nedslag i lovverk og 
tariffavtaler (se Hovedavtalen). Tilsvarende skjedde da kirken sentralt ble 
selvstendig i 2017 og meldte seg inn i KA. Modellen er også «adoptert» av 
kirken og preger det relativt stabile arbeidet i utviklings- og endrings- 
prosesser. Hovedutfordringer i kirken har vært mange små enheter å 
utøve medbestemmelse i forhold til, og lav organiseringsgrad for enkelte 
arbeidstakergrupper. 

Til de kultur-kognitive «søyler» hører også det Scott (2008, s. 96) 
omtaler som strukturell isomorfisme. Det handler om at det skjer en pro- 
sess med likedanning med kulturen på den kirkelige arbeidsplass. Den 
norske ledelsesforskeren Brit Sund har i boken Typisk norsk å være (selv) 
god (2019, s. 33) pekt pa at når en leder tilpasser sin lederstil slik at den 
harmonerer med de verdiene medarbeiderne har, oppleves det positivt og 
støttende, og øker mulighetene for å lykkes. Poenget er at enhver leder i 
kirken vil bli møtt med forventninger om å tilpasse seg. Brudd på dette 
vil bli møtt med sanksjoner. I en organisasjon i endring vil dette være en 
krevende lederutfordring. Et eksempel er kirkens holdninger til LHBT+. 

En leder kan ikke unndra seg oppgaven det er å redefinere «hva vi vil i 
fellesskap» og tegne bilder som kan bryte med det tilvante. For LHBT+ 
manifesterer det seg både i ansettelsesproblematikk (de rettslige ram- 
mer), men også i ritualer og normative og kulturelle uttrykk. 


Konklusjon og utblikk 


Utgangspunktet for denne artikkelen var institusjonelle rammers tilnær- 
mede fravær i en del av den aktuelle ledelseslitteraturen. Forståelse av 
ledelse er lite undersøkt ut fra regulative rammer. Med utgangspunkt i 
Scott (2008) har jeg søkt å belyse de rammer, primært legale, som legger 
sterke føringer på ledelse som utøves i ulike kontekster med vekt på det 
kirkelige. 

Jussen som regulative ramme vil, sammen med felles avtaleverk, være 
en felles regulative normering. Vi har påpekt at endringer i institusjo- 
nelle rammer primært handler om endringer i offentligrettslige regler og 
større frihet for Den norske kirke til å lage sine egne «lover og regler» 
som en selvstendig korporasjon frikoblet fra stat og kommune. Det utfor- 
drende vil være de normative faktorer ut fra hva som konstituerer religiøs 
ledelse. 

Vi har gjennom dette vist at det å underkommunisere rammebe- 
tingelser gir et skjevt bilde av den ledelseshverdag kirkelige ledere står 
i. Samtidig vil den nye situasjonen potensielt kunne gi både kirken som 
organisasjon og den enkelte kirkeleder større mulighet til å forme omgi- 
velser. I en ny situasjon vil institusjonelt lederskap måtte diskuteres og 
vurderes ut fra hva som er verdibevarende og identitetsskapende for kir- 
ken som helhet. Vi har påpekt de utfordringene som oppstår der regula- 
tive rammer erstattes av mer normative krav og forventninger. 

Ledelse - generelle og kirkelige 
perspektiver 

Abstract: The chapter introduces the field of management and leadership theory 
in general, outlining how the central terms and perspectives have evolved. At the 
same time, this chapter gives special emphasis to theories underlining manage- 
ment and leadership as work and practice, exploring and understanding the main 
divides of the field. The second part of the chapter summarizes and points to specific 
aspects in which church management and leadership overlap and differ from gen- 
eral management. The last section underlines the importance of how management 
is organizationally mandated, embedded in several institutionalized frames such as 
democracy, legal frameworks and the internal authority of oversight by the bishop. 
The chapter concludes by rounding out a wholistic understanding of the responsi- 
bility and aspects of management and leadership. 


Keywords: church, leadership, management, organization, practice 


Introduksjon 


Hensikten med dette kapitlet er å gi en introduksjon til ledelsesfaget 
samt koble dette til kirkelige perspektiver. Kapitlet tar utgangspunkt i 
ledelse som en organisatorisk forankret funksjon, der fokus ligger på 
lederes jobb, roller og praksis. Ledere erfarer fort at det oppleves å være 
betydelig forskjell mellom beskrivelsen av ledelse i litteraturen, de ide- 
elle forventninger som møter ledere i stillingsutlysninger eller ledelses- 
plattformer og den operative hverdag de står i. Forskning viser også at 
lederes hverdag er mer operativ, hektisk og kompleks enn det bildet som 


Sitering av denne artikkelen: Askeland, H. (2021). Ledelse — generelle og kirkelige perspektiver. I S. Sirris 
& H. Askeland (Red.), Kirkelig organisering og ledelse: Et verdibasert og praksisorientert perspektiv (Kap. 7, 
s. 157-177). Cappelen Damm Akademisk. https://doi.org/10.23865/noasp.129.ch7 

Lisens: CC BY-NC-ND 4.0 

tegnes i tradisjonell ledelseslitteratur (Mintzberg, 2009), og tilsvarende 
funn er gjort med hensyn til ledelse i menigheter (Askeland & Hansson, 
2005; Sirris, 2013). 

Det er flere grunner til å velge lederjobb og ledelsespraksis som per- 
spektiv. For det første eksisterer det mange og delvis motstridende syn 
på hva ledelse er og hvordan det utøves eller bør utøves. De ulike syn har 
gjerne, uttalt eller ikke, forskjellig utgangspunkt for forståelse og studiet 
av ledelse. De fleste studier og fagbøker tar utgangspunkt i en individua- 
listisk forståelse av ledelse, med vekt på hvordan ledere påvirker medar- 
beidere og bidrar til at organisasjoner oppnår sine mål på en mest mulig 
effektiv måte (Gardner et al., 2010; Tengblad, 2012). Brorparten av slike 
studier er basert på forskning av leder-medarbeider-relasjoner, der orga- 
nisasjon og kontekst blir svakt betont. Andre studier tar utgangspunkt i 
hvilke oppgaver og funksjoner organisasjoner trenger å ivareta og utvikler 
modeller basert på funksjoner som ivaretas eller bør ivaretas (Cameron 
et al., 2006; Strand, 2007; Yukl, 2010). Felles for disse tilnærmingsmåtene 
er at de starter med en tese eller teori om hva ledelse innebærer, for så 
å undersøke hvordan ledelse samsvarer med disse dimensjonene. Disse 
ledelsesteoriene kan omtales som normative teorier, som både foreskriver 
god praksis og tenkes å være gyldige på tvers av organisasjoner, sektorer 
og kulturer. 

Uavhengig av en faglig akademisk diskusjon om hva ledelse innebærer, 
går personer inn i organisatoriske lederroller og ivaretar funksjoner og 
oppgaver som organisasjonen, medarbeidere og de selv synes er naturlige 
og nødvendige. Kapitlet søker å bidra til å forstå lederrollen og hvordan 
den ivaretas og utøves i praksis. Fremstillingen bygger på at ledelse har 
innslag av både en individuell og en kollektiv dimensjon. Ledere bringer 
sin personlighet, sin faglige bakgrunn og sitt eget preg inn i det å fylle 
posisjoner og ivareta mandat og ansvar på vegne av organisasjonen. Dette 
ansvar er organisatorisk forankret, og det eksisterer dermed føringer og 
forventninger forut for og uavhengig av den individuelle leder. Ledere 
utøver sin jobb innen institusjonaliserte rammer, men med et visst (mer 
eller mindre omfattende) handlingsrom. En annen viktig grunn for å 
vektlegge lederjobben i praksis er at ledelse skjer i konkrete organisasjo- 
ner som løser konkrete oppgaver for å nå sine mål, og det skjer gjennom 

relasjoner til medarbeidere, preget av den kontekst eller situasjon der 
ledere jobber og utøver ledelse. Jeg vil argumentere for at selv om ledelse 
oppviser likhetstrekk på tvers av organisasjoner, vil man se variasjon ut 
fra den kontekst der ledelse utøves. 

I over seks tiår har interessen for hva ledere gjør og hvordan de for- 
søker å lede gjennom hverdagslig praksis bygget opp alternativ innsikt i 
forhold til de mer normative og universalistiske teoriene. Gjennom obser- 
vasjon av hva ledere gjør, gis beskrivende analyser av lederjobben, men 
også fortolkning av hva ledelse innebærer og hva ledere bidrar med for 
organisasjoner. Gjennom tidligere studier vet vi mye om hva ledere gjør. 
Det som er vanskeligere, er å tolke og integrere denne praksisen i faglig 
begrunnede teoretiske modeller (Hales, 1999; Mintzberg, 2009). Kapitlet 
vil derfor, med utgangspunkt i tidligere modeller og et norsk datamateri- 
ale, presentere bidrag som gir innsikt i lederes hverdagspraksis samt invi- 
terer til å reflektere over hvordan ledelse kan ses som en integrert jobb. 


Ledelse - begrep søker mening 


Ledelse og lederskap har en faglig og forskningsmessig historie som er 
vel 100 år, og det foreligger ingen samlet eller enhetlig faglig kunnskaps- 
status. Like fullt finnes det mange og viktige konseptuelle bidrag samt 
en omfattende forskningsinnsats som har generert betydelig innsikt. 
Vårt begrep om ledelse er historisk sett nokså nytt, da dette var lite egnet 
til å beskrive relasjoner i et tradisjonelt samfunn frem mot midten av 
1800-tallet. Organisasjonspsykologen Jan Ketil Arnulf fanger situasjonen 
godt med følgende sitat: 


Fram til 1844 foregikk nesten alt arbeid i verden for eierens regning og på eier- 
ens ansvar, med eieren som øverste sjef. I føydalsamfunnet kjempet soldater 
for sin lokale fyrste, som igjen måtte kjempe for konge og keiser. På jordene 
arbeidet folket for jordeierne, håndverkerne arbeidet for mesteren og prestene 
sto til ansvar for biskopen. Alle former for autoritet var grunnlagt i arbeidets art 
som en diffus blanding av makt, tradisjon og lærdom. Derfor var ikke ledertitler 
transportable - man kunne ikke være oberst i kirken eller biskop i snekkerlau- 


get. (Arnulf, 2012, s. 16) 

I Arnulfs fremstilling knyttes fremveksten av ledelsesbegrepet til aksje- 
selskapet, som en helt ny legal enhet og organisasjonsform ved etable- 
ringen og institusjonaliseringen av fenomenet «selvstendig rettssubjekt». 
Aksjeselskapet hadde som forutsetninger at eierskapet kunne omsettes, 
det hadde et ansvar begrenset til aksjekapitalen og alle medarbeidere 
inkludert lederen var ansatt. Fra det politiske liv beskrev Weber tidlig 
fremveksten av forvaltningsorganisasjonen, i form av byråkratiet, som 
innebar ansatte saksbehandlere og ledere. Også i mange av de større fri- 
villige organisasjoner som vokste frem, ble det etter hvert ansatt medar- 
beidere og ledere i nasjonale og regionale sekretariater. 

Noen trekk er felles for denne utviklingen: Det første viktige trekket er 
fremveksten av organisasjonssamfunnet, ved ulike former som selskaper, 
offentlig forvaltning og frivillige organisasjoner med egne sekretariater. 
Disse organisasjonene fremstod som korporasjoner i samfunnet, og de 
hadde legal status i form av å være rettssubjekter (Brunsson, 2011). De 
kunne dermed erverve eiendom, ansette medarbeidere og inngå i øko- 
nomiske kontrakter, og de hadde rettslig kapasitet til å saksøke og bli 
saksøkt. Det andre viktige trekket er at det over tid blir etablert en dis- 
tanse mellom et økende antall eiere eller interessenter, i form av aksjo- 
nærer eller valgte representanter, og de som ivaretok den løpende drift av 
virksomheten. En fase der spesifiserte titler anga sammenheng mellom 
virksomhet og lederrolle, for eksempel som direktør, overlege, general- 
sekretær, ekspedisjonssjef eller forstander, bidro til en inndeling i det 
som omtales som generalistledelse, byråkratisk ledelse eller faglig ledelse 
(Døving, 2016). Den faglige og praktiske nytten av slike inndelinger synes 
å svekkes. De siste tiår har det skjedd en ytterligere rettsdannelse rundt 
lederjobben generelt og på tvers av sektorer, som ansvarlig virksomhets- 
organ ved siden av styret, denne organisatorisk forankrete stillingen 
omtales både i arbeidsretten og ulike spesifikke lover som daglig leder. 

På hvilken måte har dette utgangspunktet betydning for diskusjonen 
om ledelse i samfunn, kirke og menighet i dag? Innsiktene til ledelsesfaget 


1 Betegnelsen kom inn i kirkelig lovgivning første gang med kirkeloven av 1996, og var knyttet til 
lovfesting av stilling som daglig leder for kirkelig fellesråd (menighetsråd i ettsoknskommuner), 
men er nå gjennomgående betegnelse for lederstilling på alle nivåer i den nye kirkeordningen 
som ble vedtatt av Kirkemøtet i 2019. 

er i all hovedsak ervervet fra næringslivet. I forholdet mellom eierinter- 
essene og daglig leder (direktør), vil ledelse innen aksjeselskapets logikk 
handle om ønskede resultater i form av avkastning eller effektivitet. Mye 
ledelsesteori har dermed handlet om å foreskrive hvordan man leder på 
en slik måte at man får mest mulig ut av de ressurser organisasjonen rår 
over (Arnulf, 2012, s. 20). For det første fokuseres prosessen mellom leder 
og medarbeidere, og mye ledelsesteori har dermed et individualistisk 
preg. Vekten ligger på lederen som aktør og på ulike måter å øve innfly- 
telse på medarbeidere, for gjennom denne relasjonen å oppnå resultater 
gjennom andre. Blant annet er prosters lederrolle studert innen ram- 
men av prinsipal-agent-teori, der leder som prinsipal søker å utforme 
styrings- og incentivsystemer som sikrer at agenten utfører arbeidet slik 
prinsipal (leder) ønsker (Huse, 1998). For det andre oppnås resulter i et 
marked og i konkurranse med andre, noe som leder til bruk av rasjo- 
nelle og strategiske grep for å oppnå konkurransefortrinn. Majoriteten av 
bidrag innen ledelseslitteraturen synes å behandle ledelse uavhengig av at 
organisasjonen har styrer som ansvarlige organer. Gjennom New Public 
Management har denne tilnærmingen vunnet innpass i statlig styring, 
og dermed indirekte i det tidligere statlige kirkestyret (dvs. geistlighet og 
sentrale og regionale kirkelige råd) (Askeland, 2000). 

Når samfunnet i stadig sterkere grad fremstår som et fellesskap av orga- 
nisasjoner, trenges det tilsvarende flere formelle ledere: Det vil si ledere 
som representerer og tar beslutninger på vegne av organisasjoner — både 
som intern funksjon og som ekstern kontakt og forhandlingspart. Her er 
det, ut fra bokens interesse for kontekst, nødvendig å skille mellom ulike 
typer organisasjoner. Både i offentlig sektor og i sivilsamfunnet vil ofte et 
representativt organ tilsette noen for å lede virksomheten i det daglige. I 
samfunnslivet vil borgerne velge sine representanter til å fatte bindende 
avgjørelser om rettigheter og plikter innenfor fellesskapet. For at det 
demokratiske organ skal sette sine mål, planer og vedtak ut i livet, trenger 
de en handlingsorganisasjon (forvaltningen eller administrasjonen) med 
tilsatte ledere. Som vi ser vil ledelse her være innebære å ivareta ledelse av 
virksomhet som ansvar, ut fra et gitt mandat. Leder vil være avhengig av 
eier(e)s, medlemmenes eller politikernes tillit. Ledelse fremstår mer som 
organisatorisk funksjon, autorisert av organisasjonens styrende organer. 

Dette fordrer faglige tilnærminger som fanger inn de strukturelle sider 
ved ledelse som funksjon, og samtidig åpner for at ledere også er aktører 
med handlingsrom (Askeland, 1998). 

Med en mangfoldig ledelseslitteratur, øker behovet for en oversikt over 
de viktigste begreper og faglige posisjoner i litteraturen, ikke minst hvilke 
implisitte forutsetninger og verdier som ligger under ulike posisjoner og 
begreper. Mens mye ledelseslitteratur har vektlagt individualistiske og 
rasjonelle perspektiver, har andre lagt mer vekt på at ledere er innrammet 
av egen organisasjon og ivaretar roller innen den eksisterende struktu- 
ren. Idealtypisk kan dette fremstilles i en intensjonell og aktørorientert 
modell og en tydeligere strukturorientert rollemodell. Dette bidrar til å 
illustrere noen av ytterpunktene i ulike ledelsesteorier. 


Tabell 1. Modeller av relasjonen mellom leder og organisasjon (bearbeidet etter Lotsberg, 1995) 


Dimensjoner Intensjonell modell Rollemodell 
(Aktørorientert) (Strukturorientert) 

Aktørforutsetning Leder har handlefrihet og er Leder responderer på forventning 
proaktiv og er reaktiv 

Strukturforutsetning Leder skaper eller drar nytte av ontekst tas for gitt og legger 
kontekst øringer for leders valg 

Handlingsbegrunnelse leder handler for å realisere mål ormen/forventning tilsier det, og 
og resultater det ses som «passende» 

Fokus for studier Personlighet, mål/resultat og Dimensjoner i organisasjon og 
andre trekk ved leder eller leders rolle, plassering og mandat 
lederstil i struktur 

På jakt etter Effektive lederstiler og lederatferd Strukturell regularitet og leders 

bidrag til å balansere interesser 

Handlingslogikk Instrumentell Normfølgende 

Årsakssammenheng Leder påvirker organisasjon Organisasjon påvirker leder 

Leders bidrag Effektivitet Gitte funksjoner ivaretas 


Tabellen viser en forenklet fremstilling av sentrale dimensjoner i disse 
modellene. Majoriteten av ledelsesstudier er forankret i en intensjonell 
modell, der aktøren tillegges betydelig handlefrihet for strategisk agering 
i forhold til konteksten (Lotsberg, 1995). Om den primære hensikt med 
ledelse er å skape resultater, blir rasjonalitet og intensjonalitet sentrale 
faktorer i lederatferd (Andersen, 2006). En annen, men mindre tradisjon, 
har lagt vekt på at mange faktorer er utenfor lederes kontroll og at de 

derfor kan antas å ivareta grunnleggende organisatoriske behov som til- 
pasning til kontekst, interne behov knyttet til koordinering og medarbei- 
dere samt at organisasjonen leverer de resultater som forventes. Lederes 
roller (ofte et sett av rolleprofiler) og plassering i organisasjonen ses som 
avgjørende for det handlingsrom de har. Ikke minst legges det vekt på at 
organisasjoner er innvevd i institusjonelle rammer der både mål og virke- 
midler er påvirket av normative forventninger og ofte tatt for gitt (Pfeffer, 
1977). Jeg vil argumentere for å innta en mellomposisjon, der det ikke er 
tvil om at ledere er forankret i organisasjoner og ivaretar sentrale funk- 
sjoner, men at de samtidig har et fortolkningsansvar og handlingsrom for 
å initiere forskjellige tiltak (Askeland, 2003a; Strand, 2007). Dette inne- 
bærer at ledere på samme tid både er innvevd i institusjonelle rammer 
som legger føringer, samtidig som de gjennom sin fortolkning og respons 
i praksis kan vedlikeholde eller utfordre de samme elementer. Lederes 
bidrag er dermed ikke enten effektivitet eller å ivareta gitte funksjoner, 
men at de kan like gjerne ses som en som tolker og kobler kunnskapsele- 
menter, som ved å redusere usikkerhet kan åpne handlingsrom. 


Styring og ledelse - som sentrale begreper 
også i kirkelig ledelse 


I engelskspråklig litteratur har det vært vanlig å operere med begrepene 
leadership, management og administration, etter hvert med vekt på de to 
førstnevnte. 


Tabell 2. Sentrale ledelsesbegrepers etymologiske og innholdsmessige betydning 


Begrep Etymologi Innhold i faglitteratur 

Governance Gobernatio Representativt organ med styringsansvar for aktuell 
Styring Kyberneseis virksomhet 

Leadership Loedan Leder som går foran, formulerer visjon og samler 
Lederskap ressurser for felles innsats 

Management Manus - Agere Leder som koordinerer organisatorisk handling mot 
fadalså felles mål 


Administration 


Administrasjon 


Ad - Ministrare 


Systematisk oppfølging av mål og oppgaver iht. 
vedtatte planer og normer 

Leadership kommer antakelig fra et eldre angelsaksisk ord (loedan) som 
henspiller på evnen til å overbevise noen til å følge en et stykke vei (Grace, 
2003). Begrepet leadership brukes dels om ledere itopplederstillinger, men 
også om selve det å øve innflytelse ved å gå foran samt å formulere visjo- 
ner og langsiktige mål som skaper tilslutning — altså makt til indirekte a 
dirigere organisasjonen. Dersom denne funksjonen ikke knyttes til den 
individuelle leder, men til kollektive, valgte organer, ligger det også nær 
begrepet styring som ofte brukes i offentlig sektor, med omtrent samme 
meningsinnhold. Vi snakker jo om både kommunestyret og menig- 
hetsrådet/fellesrådet som valgte styringsorganer. Styring er opprinnelig 
hentet fra det greske ordet for en styrmann på et skip (kyberneseis), og 
gjenfinnes i ordet for IT-baserte styringssystemer, kybernetikk. Styring 
kan ses som indirekte innflytelse gjennom målsetteringer, organisering 
og ressursprioriteringer. Management ligger nærmere det vi generelt vil 
forbinde med operative organisatoriske ledere. Forenklet får en dermed 
søkelys på forskjellige faktorer i forholdet mellom overordnede og under- 
ordnede og hvordan en kan planlegge og koordinere for produktivitet. En 
manager kan også dels oppfattes som en som holder styr på en kompleks, 
men samvirkende organisasjon. Rent etymologisk kommer begrepet ved 
en sammensetning av ordet for hånd (manus) og handling (agere), og var 
brukt om den som var hestetemmer (managgiero) på sirkus og kunne 
få en flokk av hester til å opptre koordinert i manesjen (Strand, 2007). 
Administration er i mindre grad i bruk, og relateres i stor grad til det som 
kan betegne den daglige operative utførelse av oppgaver ifølge fastsatte 
mål, regler og instrukser. Opprinnelig kommer det av preposisjonen for/ 
henimot (ad) og tjeneste (ministrare), og representerer den som gjør en 
tjeneste for eller henimot en hensikt (Frank, 2007). 

Selv om det er tydelige forskjeller og nyanser i definisjoner i den 
omfattende ledelseslitteraturen, gis det også etter mitt syn en god del 
klare sammenhenger og sammenfallende elementer. Flertallet av bidrag 
og definisjoner fremhever at ledelse handler om sosiale prosesser der det 
utøves innflytelse overfor individ og gruppe. Dette hviler både på den 
formelle posisjonen og på den relasjon ledere evner å etablere med med- 
arbeidere. Et annet vesentlig element er at ledelse innebærer at gruppens 
aktivitet og relasjoner struktureres i retning av å oppnå felles mål eller 

oppgaver (Askeland, 2013). Slik jeg ser det ligger det derfor en grunnleg- 
gende dimensjon knyttet til styring i lederskap. 

Innen ledelsesfaget er det noe ulik forståelse av ledelse. Enkelte vil 
hevde at det er et grunnleggende skille mellom administrasjon, ledelse 
og lederskap (Kotter, 2001), mens andre vil hevde at det dreier seg om 
ulike sider eller dimensjoner ved ledelse (Strand, 2007). Omfanget av hver 
enkelt dimensjon og forholdet mellom dem vil primært avhenge av virk- 
somhetens størrelse. Det som ikke finner støtte i ledelsesfaget, er å splitte 
opp lederansvar på en måte som fragmenterer ansvaret, for deretter å 
tilordne disse sidene ulike lederstillinger, linjer eller organer. Ledere har 
et helhetlig ansvar, men det er ikke til hinder for at ulike oppgaver (f.eks. 
faglig ledelse) kan fordeles eller eventuelt forankres i lovverk/retningslin- 
jer til ulike stillinger. 

Som andre bidragsytere, mener jeg at det er lite fruktbart å skille for 
skarpt mellom disse elementene. Lederskap, ledelse og administrasjon 
kan skilles analytisk, som forskjellige prosesser eller som ulike aspekter 
ved det å utøve ledelse, men vil inngå i ulike blandinger i lederes hverdag. 
I tilslutning til den kanadiske ledelsesforskeren Henry Mintzberg, som 
avdekket at enhver leder ivaretok mange og klare administrative oppgaver 
(Mintzberg, 1989), mener jeg det fornuftigste er å se administrasjon som en 
integrert del av det å være leder og utøve ledelse (Askeland, 2003a, 2016). 

Selv etter oppløsningen av statskirkeformen, vil kirken og menig- 
hetene være tett koblet til offentlig sektor og offentlig regulering gjen- 
nom lover, tilskudd, planverk og kvalitets- og rapporteringsrutiner. 
Samtidig har det vært et aktivt valg fra kirken, og et klart politisk krav, 
at Den norske kirke skal være en landsdekkende og demokratisk foran- 
kret organisasjon. Kirken er dermed, som offentlig regulert virksomhet 
og i likhet med store deler av sivilsamfunnet, kirkepolitisk styrt ved sine 
representative rådsorganer. Det særegne i en kirkelig kontekst er at repre- 
sentanter for den særskilte tjeneste med ord og sakrament, er faste med- 
lemmer av styringsorganet, og understreker at samvirke har utviklet seg 
som en integrasjon av aspekter fra den tidligere embetsmannskirken og 
utvikling av demokrati. Det er derfor hensiktsmessig å anvende et skille 
mellom styring(sroller) og ledelse(sroller). Begrepsmessig kan styring og 
ledelse forstås som ulike funksjoner: Styring kan forstås som det å fatte 

strategiske og bindende valg for organisasjonen på områder som over- 
ordnede rammer og mål, planlegging, ressursfordeling og avgjørelser 
knyttet til organisatorisk utforming av virksomheten. Ledelse kan da i 
sterkere grad betraktes som en prosess mellom den som er i en formell 
lederposisjon og medarbeiderne, der lederen ivaretar viktige organisato- 
riske funksjoner og der ledelsesprosessen søker å nå resultater gjennom 
samspill med andre (Askeland & Grimstad, 1996, s. 78). En hovedtilnær- 
ming i forståelse av ledelse er altså å plassere det som en kontekstuell akti- 
vitet, en aktivitet som er forankret i og rammet inn av den organisasjon 
der ledelse utøves. 


Forankring og utøvelse av ledelse: 
Ledelse og lederjobb i kirke og menighet 


For å tydeliggjøre hvordan ledelse både er institusjonalisert og rettslig 
regulert som en organisatorisk jobb og rolle, men også forankret i kirke 
og menighet som en særskilt kontekst, vil jeg peke på noen områder som 
kan være utgangspunkt for forståelse av lederskapets kirkelighet. Punk- 
tene som følger her vil bli relatert til fag- og forskningslitteratur, og også 
med vekt på noen av de særtrekk ved religiøse organisasjoner som er skis- 
sert i de innledende kapitler. 


Kirkens og menighetenes oppdrag er 
utgangspunktet for lederjobben 
Ut fra Den norske kirkes selvforståelse, formulert av Kirkemøtet, skal kir- 
ken være en åpen, inkluderende, tjenende og misjonerende kirke. Folke- 
kirkens særlige oppdrag er å favne hele landet, møte alle medlemmer med 
kirkens tjenester og gi mulighet for delaktighet i utøvelsen av oppdraget. 
Dette er pekt pa som et særtrekk ved kirkelige religiøse organisasjoner — 
deres universelle ambisjoner favner vidt og fører ofte til enten et press på 
medarbeidere eller at tiltak får mer preg av å møte medlemmer primært 
ved sentrale livsfaser gjennom livsriter (Beckford, 1975). 

En evangelisk-luthersk kirkeforståelse legger vekt på at kirkens opp- 
drag er gitt til menigheten med alle dens døpte medlemmer. Samtidig 

kalles medarbeidere til ulike og særskilte tjenester (Hegstad, 2009). Til 
disse hører også kirkelige lederoppgaver, forstått som en kirkelig tjeneste 
som springer ut av kirkens grunnleggende oppdrag. Den norske kirke 
ivaretar samtidig også oppdrag på vegne av samfunnet. Det gjelder særlig 
gravplassmyndigheten etter gravplassloven og kulturminneansvar etter 
kulturminneloven. Lederjobben på ethvert kirkelig forvaltningsnivå for- 
utsettes å skulle håndtere både de kirkelige og de samfunnsmessige opp- 
drag som tilligger kirkelig forvaltning på det aktuelle nivået. 

Mens det på den ene side er nødvendig å legge til grunn at allmenne 
egenskaper og funksjoner er sentrale i kirkelig lederskap, er det argu- 
mentert for at det å artikulere språklig hva som særmerker kirkelig 
ledelse, er sentralt. Et eksempel kan være den amerikanske teologen og 
sosiologen Jackson Carroll, som knytter det kirkelige lederskapets opp- 
gaver til «a special concern for the preservation of the Christian identity 
of the community in constantly changing circumstances» (Carroll, 1991, 
S. 97). 

Denne basale oppgave knyttes så sammen med teorier om institusjo- 
nelt lederskap (Selznick, 1957) og følgende grunnfunksjoner: 1) klargjøre 
organisasjonens oppdrag og mål, 2) virkeliggjøre dette formål i orga- 
nisasjonens liv og virksomhet, og 3) bidra til at organisasjonen og dens 
medlemmer formulerer og fastholder grunnleggende verdier i møte med 
omgivelsene. Carroll formulerer på denne basis lederfunksjoner ut fra 
kirkens spesifikke kontekst: 


Using these categories, we can construe the leadership task in a similar way: 
as meaning interpretation, which includes articulating the church’s primary 
mission as the body of Christ, community formation, building organizational 
structures and relationships that express the church’s Christian identity; and 
supporting the congregation’s public ministry, helping the church and its mem- 
bers to live as Christ’s body in the world. (Carroll, 1991, s. 99) 


Mens konkrete oppgaver og funksjoner i lederjobben i stor grad har all- 
menne trekk som er like på tvers av samfunnssektorer, innebærer leder- 
skapets kirkelighet samtidig en forankring i kirkens identitet og oppdrag, 
en forpliktelse på kirkens læregrunnlag samt evne til å artikulere og mål- 
bære folkekirkelige visjoner og målsettinger (Askeland, 2003b). 

Den norske kirke - demokratisk 
styrte virksomheter 


Det er en forutsetning, ut fra politiske og kirkelige vedtak, at folkekirken 
er demokratisk med valgte styringsorganer på alle nivåer (Kirkerådet, 
1987). Dette aspektet knytter ledelse til kirkens valgte styringsorganer, 
som henter sin legitimitet fra lovens bestemmelse om demokratiske 
strukturer og kirkeordning fastsatt av Kirkemøtet. Styringsorganene 
trenger rett og slett en handlingsorganisasjon med tilsatt leder, for å for- 
berede og bidra til iverksetting av planer og vedtak. 

Som det følger av ulike kirkelige utredninger, betyr dette at det sam- 
lede styringsansvaret for kirke og menighet ligger i de demokratisk valgte 
styringsorganer (Kirkerådet, 2001), slik det ble formulert av Kirkemøtet 
i vedtak om Kirkens embete og råd (Sak KM 19/88). Disse skal utføre sitt 
arbeid i lojalitet mot Den norske kirkes læregrunnlag. 

I Den norske kirke som evangelisk-luthersk folkekirke forstås den sær- 
skilte tjeneste med ord og sakrament (embetet) prinsipielt ikke som en 
selvstendig styringsrolle ved siden av eller uavhengig av de valgte sty- 
ringsorganer, men som integrert del av et samlet styringsansvar ut fra et 
samvirkeperspektiv. Siden midt på 1980-tallet har prinsippet om «sam- 
virke mellom embete og råd» vært lagt til grunn for Den norske kirkes 
organisering. Det innebærer at det i alle demokratisk valgte råd, og på 
alle nivåer, er representanter for denne tjeneste. Disse inngår som fullver- 
dige medlemmer i rådet, og tar som rådsmedlemmer del i styringsansva- 
ret (Kirkerådet, 1987). Dette betyr også at rådene har styringsansvar for 
hele bredden i kirkens liv. I en nordisk kontekst har eksempelvis Sven- 
ska kyrkan en kirkeordning som opererer med tanken om «den dobbelte 
ansvarslinjen», der rådene og embetet har avgrensede og selvstendige 
ansvar (Hansson, 2001). 

Et velfungerende demokrati er avhengig av en godt fungerende adminis- 
trasjon for å utrede og følge opp vedtak (Grimstad & Askeland, 1999). Sam- 
tidig er det nødvendig å etablere demokratisk kontroll over daglig leder / 
administrasjonen, og normalt vil dette skje gjennom delegasjonsreglement, 
årlig vurdering samt at rådets valgte leder er nærmeste overordnede mel- 
lom møter. Slik forstås demokratisk forankret ledelse som innordnet signa- 
ler, mål og rammer gitt av det valgte representative organet. 

Kirkelige råd og vigslede medarbeidere 

er under biskopens tilsyn 

I kirkeordningen er biskopene tillagt et tilsynsansvar, noe som i hoved- 
sak forstås i relasjon til å ta vare på den apostoliske lære og kirkens enhet 
gjennom forkynnelse, sakramentsforvaltning, råd og veiledning. Ved å 
være fullverdige medlemmer i rådet har biskopene del i det ansvar for 
nasjonal og regional styring som ivaretas av Kirkemøtet, kirkeråd og 
bispedømmeråd. De ivaretar videre lederoppgaver sammen med kirkelige 
ledere ved å representere kirken økumenisk, ved å visitere menighetene i 
bispedømmet, kvalitetssikre og godkjenne menighetenes sentrale planer 
samt ved felles uttalelser og initiativ. 

Biskopen kan gi bindende pålegg vedrørende presters og andre kirke- 
lige tilsattes tjenesteutøvelse, og skal særlig se til at vigslede medarbeidere 
bevarer sin tro og frimodighet i tjenesten. De skal også føre tilsyn med 
at de kirkelige råd i bispedømmet utfører sitt arbeid i lojalitet med den 
evangelisk-lutherske lære. 


Virksomhetene ledes av daglig leder 

Når et demokratisk valgt organ er tillagt oppgaver som skal løses i 
samfunnet, av et visst omfang og med tilsatte medarbeidere, trenger 
det valgte rådet en handlingsorganisasjon for å lede og utøve virksom- 
heten. 

Det overordnede ansvar for ledelsesfunksjoner i det daglige er normalt 
lagt til en daglig leder for den enkelte virksomhet. Det allmenne lovverk 
som regulerer virksomheter og arbeidsforhold, har oftest lagt til grunn 
at enhver virksomhet skal (eller kan) ha en daglig leder. Dette er konse- 
kvent innarbeidet, også i kirken gjennom kirkeloven og videreført som 
et grunnprinsipp i kirkeordning vedtatt av Kirkemøtet i 2019 (Sak KM 
06/19), gjeldende både for menighetsråd (kan bestemmes), kirkelig felles- 
råd, bispedømmerådene og kirkerådet. 

Det sentrale ved denne samfunnsmessige og kirkelige regulering 
og forankring viser til at lederjobben er en organisatorisk forankret 
ansvars- og myndighetsposisjon, som utøves på vegne av det valgte 
rådet. 

Arbeidsgiver utøver styringsrett ved 
virksomhetsledelse og arbeidsledelse 


Utgangspunktet for den kirkelige organisering er at soknet er kirkens 
grunnenhet med ansvar for sentrale kirkelige oppgaver. Fra og med 2017 
ble Den norske kirke etablert som et selvstendig rettssubjekt. Samtidig er 
Den norske kirke et kirkesamfunn som etter lang historisk tradisjon har 
etablert tilsynsområder for større regioner (bispedømmer). Den norske 
kirke har utviklet seg som nasjonalkirke gjennom tusen år, og driver der- 
for også virksomhet på nasjonalt nivå. Rettslig sett inngår det regionale 
nivå i dag i rettssubjektet Den norske kirke. 

For å ivareta ansvar for oppgaver har både rettssubjektet Den norske 
kirke og soknene etablert virksomhet og tilsatt medarbeidere for å utføre 
hele eller deler av virksomheten. Både på lokalt, regionalt og nasjonalt 
nivå styres Den norske kirke av demokratisk valgte organer, i likhet med 
øvrige organisasjoner i samfunnet. Disse består av eventuelle generalfor- 
samlinger og styringsorganer. Til å ivareta styringsansvar i det daglige, 
tilsettes normalt en daglig leder. 

Daglig leder er delegert det daglige ansvar for virksomheten som hel- 
het. Er det behov for flere medarbeidere enn øverste leder, vil det å være 
arbeidsgiver inngå som en kjerneoppgave for daglig leder. Arbeidsgiver 
innehar styringsrett, definert som retten til å organisere, lede og fordele 
arbeid, samt inngå og avslutte arbeidsavtaler. Styringsretten som følger 
av å være arbeidsgiver kan sies å være en rett til å treffe bestemmelser 
både om arbeidsforholdet og om virksomheten (Fougner, 2019, s. 104f, 
193f). Denne delingen, omtalt som arbeidsledelse og virksomhetsledelse, 
springer ut av den underliggende styringsrett som tilligger arbeidsgiver. 

Den autonome kompetansen arbeidsgiver har til å treffe avgjørelser 
er mer omfattende mht. virksomhetsledelse enn arbeidsledelsen. Eier 
eller virksomhetsorgan (styre, menighetsråd osv.) vil, så lenge lov- og 
avtalefestede konsultasjoner er gjennomført, stå nokså fritt i avgjørelser 
om virksomheten. Arbeidsledelsen er mer regulert av lov, avtaleverk og 
ansettelseskontrakt, og medfører at styringsretten her blir noe tilsva- 
rende begrenset. Arbeidsgivers styringsrett omtales derfor gjerne som en 
«restkompetanse». Ledelsesansvaret inngår like fullt som en integrert og 
vesentlig dimensjon ved arbeidsgiverrollen. 

Dimensjoner i et helhetlig lederansvar 


I tråd med tidligere gjennomgang av de sentrale begreper, synes det på 
mange måter tilstrekkelig å anvende begrepene styring og ledelse som de 
sentrale analytiske begreper. Slik forstås administrasjon som en integrert 
del av ledelse. Samtidig er det et økende fokus på begrepet leadership, og 
jeg mener tilsvarende det er en del av ledelsesbegrepet. Men i denne sam- 
menheng anvender jeg det mer i lys av institusjonelt lederskap (Selznick, 
1957) enn den generelle lederskapslitteraturen (Rost, 1998). Fremfor å eta- 
blere et ytterligere skille i ledelsesbegrepet ved ulike typer dikotomier, 
for eksempel administrasjon og ledelse, ledelse og lederskap, fagledelse 
versus generalistledelse, argumenterer jeg i det kommende avsnitt for å 
holde ulike dimensjoner samlet i en integrert forståelse av ledelse som 
verdibevisst praksis. 

Med hensyn til å forstå lederjobben som en organisatorisk forankret 
rolle med ansvar og tilhørende mandat, vil det være nyttig å knytte for- 
ståelsen av ledelse til ulike roller eller funksjonelle oppgaveprofiler som 
samlet konstituerer det å utøve ledelse (Askeland, 2015, 2017). Slike funk- 
sjoner knyttes gjerne til a) organiserende og administrative funksjoner; 
b) personal- og arbeidsgiveroppgaver; c) utvikling og tilpasning av fag- 
lige tjenester og oppgaver; d) nettverksbygging og forhandling. Samtidig 
vil kjernen i ledelse handle om å se helhet, bidra til fokus på formål og 
grunnleggende verdier samt få enheter til å fungere samlet slik at resul- 
tater oppnås. 

Ledelse som praksis er langt mer dynamisk enn det som kan fanges 
inn ved de nevnte dimensjoner eller i ulike lederrollekategorier, og en vil 
også se at oppgaver veves sammen i et integrert hele. Om en følger Mintz- 
berg har han arbeidet mer konkret med å samle innsikter i en integrert 
forståelse av lederes jobb og utøvelse i praksis (Mintzberg, 2009). Lederen 
har en sentral posisjon i organisasjonen, og har en vesentlig oppgave i å 
bidra til å skape en forståelse av organisasjonens mål og hensikt, noe som 
former lederens agenda av viktige saker og tiltak å jobbe med. Mintz- 
berg peker på at ledelse i praksis utøves på tre plan som kan omtales som 
et informasjonsplan, et aktørplan og et handlingsplan. På alle disse tre 
nivåene utøves ledelse i relasjon til organisasjonen internt og det eksterne 
miljø (Askeland, 2016): 

Informasjonsplanet innebærer at ledere søker utøve intern styring 
ved kommunikasjon og informasjonsutveksling. Slik søker de å 
influere andres forståelse og dermed implisitt for handling. I for- 
hold til aktører i omgivelsene handler det om å innhente og forstå 
eksterne signaler. Slike signaler blir fortolket, oversatt og tilrette- 
lagt for å deles med organisasjonen som grunnlag for handling. 
Aktørplanet handler om mobilisering og inspirasjon til målrettet 
aktivitet. Internt i organisasjonen eller enheten kan det handle om 
å oppmuntre og utruste medarbeidere til å ivareta oppgaver både 
på et individuelt og et gruppeplan. Eksternt handler det om eta- 
blering av nettverk til aktører, der hensikten både er å representere 
egen organisasjon, men også å fange opp sentrale utfordringer og 
muligheter som kan ha betydning for organisasjonen. 
Handlingsplanet handler om at ledere selv involveres i konkrete 
oppgaver og utøvelse av innflytelse. Ledere ivaretar dels selv mange 
konkrete oppgaver, som f.eks. å forberede styresaker, lede konkrete 
prosjekter eller veilede medarbeidere. I forhold til et eksternt miljø 
kan dette sies å handle om å ivareta forhandlinger og inngå avtaler/ 


etablere enighet med viktige partnere. 


Jeg vil argumentere for at det er nyttig å operere med et fjerde nivå av 


ledelsespraksis, som kan knyttes til identitet og verdier for den kirkelige 


virkeligheten. Mens Mintzberg selv kun nevner denne funksjonen, ligger 


den tett på det Carroll (1991) knytter til kirkelig ledelse, som også fremstår 


gjennom empiriske undersøkelser av norsk kirkelig ledelse (Askeland, 2015; 


Fiske, 2017; Myrvang, 2020). Dette fjerde nivået kan omtales som følger: 

Lederes viktige symbolfunksjon, både ved representasjon og gjen- 
nom å artikulere formål og identitet. En slik kjerneprofil omtales 
gjerne som institusjonell ledelse, og er spesielt tydelig for topple- 
dere på øverste nivå i en organisasjon. Det er særlig her egenar- 
ten ved kirkelig ledelse blir synlig, relatert til identitet, formål og 
oppdrag. Dette skjer gjennom symbolske handlinger, gjennom 
policy-dokumenter og planer samt i den daglige samtale der virk- 
somhetens grunnlag utmeisles. Samtidig handler det også om å 

etablere rammer for virksomheten og sørge for at ulike grupper 
trekker i samme retning med hensyn til mål og kirkelige tjenester. 


Uten å definere ledelse eksakt, er det mulig å ringe inn begrepet basert 
på gjennomgående felles oppfatninger i faglitteraturen. Her det også lagt 
til som premiss at virksomheten forstås som demokratisk styrt, og at det 
kirkelige premiss om embete/råd skal videreføres: 


e  Styre/råd, som representativt valgt organ, ivaretar styringsmyn- 
digheten på vegne av menighetens medlemmer i soknet i samvirke 
mellom folkevalgte og representant for prestetjenesten (tjenesten 
med ord og sakrament). 

e Ledere innehar en posisjon med et tillagt mandat/kompetanse 
fra styre/råd, og ledelsesansvaret innebærer innflytelse rettet mot 
koordinert oppgaveløsning. 

e Ledelse innebærer å videreføre rådets signaler gjennom arbeidsgi- 
vers styringsrett i balanse med å mobilisere til handling gjennom 
kommunikasjon, motivasjon og samhandling. 

e Ledelse utøves ved å initiere prosesser som bidrar til retning, avkla- 
ring og forståelsesrammer ved å skape arenaer for interaksjon og 
informasjonsutveksling. 

e Ledelse er sosial og relasjonell, med kommunikasjon som et kritisk 
medium, og avhenger av tillit og legitimitet for å lykkes. 

e — Institusjonell (verdibevisst) ledelse bidrar til styring og mobili- 
sering til handling gjennom bevisst fokus på identitet, formål og 
virksomhetens grunnleggende verdier. 


Virksomhetens organisatoriske form og særskilte oppgave/tjeneste vil, 
sammen med kontekst, legge føringer for krav til og utforming av leder- 
rollen. Å lede kirkelig virksomhet innebærer å være rammet inn av en 
normativ læretradisjon som inngår i en løpende fortolkningsprosess. 
Dette krever tilrettelegging, kjennskap til offentlig lov- og regelverk, avta- 
ler utviklet gjennom partssamarbeid og også til økonomiske og adminis- 
trative rammebetingelser. Ulike typer spørsmål som kan springe ut av en 
slik innramming skal avklares i et demokratisk valgt styringsorgan, og 


173 


KAPITTEL 7 


lederen skal deretter ivareta dette overfor et bredt spekter av tjenester og 
medarbeidere. 

I kirke og menighet har medarbeidere ulik bakgrunn og utdanning, 
tilpasset det brede ansvar som ivaretas. For enkelte deler av kirkens sam- 
funnsoppdrag, for eksempel relatert til gravferd og gravplassdrift, vil 
mange ta hånd om praktiske oppgaver med basis i ulike kortere og lengre 
fagutdanninger. For andre stillinger og tjenester vil det kunne være krav 
i tjenesteordning om høy utdanning og spesialisert profesjonskunnskap. 
Lederjobben krever dermed et bredt spekter av kompetanse for å ivareta 
ledelse av kirkens mangfoldige oppgaver. Ledere i kirken vil måtte både 
koordinere og lede arbeid, samt skape rammer og arenaer for medarbei- 
deres arbeid med utgangspunkt i de mål og planer som er vedtatt. 


Konklusjon 


Hvilken relevans og overføringsverdi har ledelsesteorier fra en generell til 
en kirkelig kontekst? Avklaring av dette spørsmålet blir viktig når gene- 
relle innsikter skal relateres til lokalmenigheten, som på mange måter 
skiller seg fra de felter der ledelsesteoriene er utviklet. De siste tiårene har 
det vært økende oppmerksomhet på ledelse og ledere. Denne trenden har 
vært markert, både innen næringsliv og offentlig forvaltning, og har fått 
sitt nedslag i en mangfoldig ledelseslitteratur og et bredt undervisnings- 
tilbud. 

Kapitlet viser at ledelsesbegrepet ikke er entydig, og at ledelse som fag 
heller ikke er et samlet fagfelt. I mye av den moderne ledelsesteori ses 
ledere som individuelle og rasjonelle agenter. I tillegg er det en tendens 
til å fremstille ulike faglige dikotomier, som primært skal fremme ett 
spesifikt perspektiv. Jeg har argumentert for at disse bidragene langt på 
vei kun gir delperspektiver til å forstå lederes jobb og praksis. I tillegg 
synes litteraturen på feltet, samt forvaltningspolitikken kirken er inn- 
vevd i, gjennomgående å anta at organisatorisk handling er avhengig 
av klare mål, spesifiserte planer og målbare resultater. Kapitlet bidrar 
til å supplere denne trenden ved å fremme verdiforankring og verdi- 
bevissthet som en sentral dimensjon, som konstituerer institusjonelt 
lederskap. 

I kapitlet legger jeg også vekt på at utøvelse av ledelse er avhengig av 
den organisasjon den utøves i. Ledere oppnår betydning gjennom tale og 
handling, og har en av sine hovedfunksjoner gjennom å bidra til at det 
innad i organisasjonen etableres fellesoppfatninger både av egen organi- 
sasjon og dens oppgaver og misjon. Noen konkrete konsekvenser av dette 
er skissert som en innramming til en avsluttende diskusjon om dimen- 
sjonene i en helhetlig ledelsesforståelse. I tillegg til disse dimensjonene 
utøves ledelse på flere nivåer, fra kommunikasjon, via samhandling og til 
egen operativ innsats. Samtidig rammes disse nivåene inn av en ramme- 
settende og identitetsorientert praksis. 

Ledere og ledelse må samtidig antas å ha betydning, særlig på et par 
viktige felter. De vil for det første i stor grad kunne prege samarbeids- 
klima og relasjoner i en organisasjon, og bidra til at det fremmes en kul- 
tur av åpenhet og målorientering. Samtidig har ledere en viktig funksjon 
når beslutninger tas og ressurser fordeles i organisasjoner, jf. Mintzberg 
(2009), og her vil lederes evne til fortolkning av situasjon og ut fra det 
konkretisere handlingsmål være viktig. 

Lederskapets kirkelighet. 
En integrert modell for 
verdibevisst kirkelig ledelse 


Harald Askeland 
VID vitenskapelige høgskole 


Abstract: The chapter argues that in order to develop an understanding of the 
specific nature of church management and leadership, there is a need for recon- 
ceptualizing the relationship of these terms. Through an elaboration of research 
on managerial work and institutional leadership work, and empirically grounded 
research on the mundane work of leaders, the chapter describes an integrated model 
of church management and leadership. The model bridges and integrates functional 
managerial leadership role models and institutional leadership. What distinguishes a 
church management and leadership model, compared to general models, lies partly 
in a relational instead of a competitive relation to community as context and partly 
in the values and faith it conveys. Thus, one important managerial leadership role is 
that of mediator between organization and community context; another is the role 
of institutional leadership relating to purpose, values and identity. 


Keywords: church, institutional, leadership, model, practice 


Innledning 


Ledelse og lederskap er sentrale begreper for a forsta lederes jobb. Faget 
ledelse, bade empiriske og mer normative bidrag, har gitt verdifulle inn- 
sikter i ledelse som fenomen og praksis. Samtidig er fagfeltet preget av 
ulike tilnærminger, noe som fordrer bevisste valg av perspektiv nar vi skal 
belyse ledelse i kirken. Min vurdering er at dominerende teorier som har 


Sitering av denne artikkelen: Askeland, H. (2021). Lederskapets kirkelighet. En integrert modell for ver- 
dibevisst kirkelig ledelse. I S. Sirris & H. Askeland (Red.), Kirkelig organisering og ledelse: Et verdibasert 
og praksisorientert perspektiv (Kap. 8, s. 179-199). Cappelen Damm Akademisk. https://doi.org/10.23865/ 
noasp.129.ch8 

fått bred utbredelse, også innen kirkelig ledelsestilnærming, ofte bygger 
på et individualistisk og rasjonalistisk grunnlag, samt at de på unødven- 
dig vis splitter forståelsen av ledelse ved å skille mellom «ledelse» (mana- 
gement) og «lederskap» (leadership) (Frank, 2006; Tengblad, 20124). 

Kapitlets tittel angir formålet: Å argumentere for at vi trenger å for- 
stå sammenhengen mellom ledelse og lederskap, samt å presentere en 
modell som holder disse perspektivene sammen. Sammenhengen mel- 
lom «ledelse» og «lederskap» har vært omfattende bearbeidet, mens jeg i 
dette kapitlet presenterer det faglige og empiriske grunnlaget for å kon- 
septualisere en integrert modell der begrepet «institusjonell ledelse» blir 
et nøkkelbegrep* (Askeland, 2016a, 2016b). 

Behovet for å utvikle en integrert modell springer ut av to viktige for- 
hold: For det første henger det sammen med en uforholdsmessig vekt på 
ledelse som et individualistisk og rasjonelt prosjekt, der organisatorisk 
effektivitet og måloppnåelse blir vurderingskriteriet for god ledelse. Der- 
med underkommuniseres betydningen av organisatorisk og kontekstuell 
forankring (Mintzberg, 2009), samt at ledelse i tillegg til å realisere mål 
også skal tilveiebringe mening i dialog med andre aktører (Eriksen, 1999; 
Smircich & Morgan, 1982). Dette har, for det andre, ført til at ledelses- 
forskningen i stor grad har bygget på forskerutviklede hypoteser om hva 
ledelse er, der kvantitative spørreundersøkelser representerer majoriteten 
av studier. Den komplekse praksis som utfolder seg i organisasjoner til 
daglig og som ledere står midt oppe i og må håndtere, blir lite reflektert i 
forskningen. 

I dette kapitlet trekker jeg veksler på alternative teoretiske begreper og 
metodisk tilnærmingsmåte Kapitlet vil vektlegge de oppgaver og roller 
ledere ivaretar og utfolder i praksis, samt at dette skjer innen rammen 
av virksomheten med en organisatorisk forankring. Derfor vil jeg rette 
søkelyset mot ledelse i praksis, og tar utgangspunkt i en tilnærmingsmåte 


2 Deler av kapitlet bygger på min avhandling, Hverdagsledelse: Diakoni, verdier og ledelse i praksis 
(Askeland, 2016a). 

3 — Siden 2004 har jeg ledet LIP-prosjektet (Ledelse og lederroller i praksis), dels som veileder for 20 
mastergradsoppgaver og dels i egen forskning ved Diakonhjemmet høgskole/VID, med samme 
teoretiske fundament og med følge-observasjon som metode. Samlet sett har denne forskningen 
generert data fra ca. 80 lederes hverdager, og innsikter fra prosjektet danner et viktig norsk 
datagrunnlag som supplerer den internasjonale litteraturen. 

som benevnes managerial work behavior (MWB), med vekt på å studere 
og forstå selve lederjobben. I over femti år har denne tradisjonen utviklet 
innsikt i ledelse som praksis gjennom observasjonsstudier av lederjob- 
ben i sin organisatoriske kontekst (Korica et al., 2015). Særlig vil jeg argu- 
mentere for at modellutvikling med relevans for utøvelse av lederrollen i 
praksis kan knyttes til oppgaver og rolleprofiler ved å se hvordan ledere 
ivaretar sentrale funksjoner, oppgaver og prosesser. De mer tradisjonelle 
lederrolleprofilene vil bli supplert med en rolleprofil som ses som kjernen 
i lederskap. En slik kjerne er lederes bidrag til identitet og verdier i orga- 
nisasjoner (Barnard, 1938). Når jeg finner å kunne videreføre og sammen- 
stille disse tradisjonene, med en vektlegging av institusjonelt lederskap, 
er det fordi sosiologen Philip Selznick i sitt essay om den institusjonelle 
leder vektlegger at denne type ledelse må forstås og omtales som work 
(Selznick, 1957, s. 22). 

Kapitlets tilnærming er først og fremst å sammenfatte empirisk fun- 
derte beskrivelser av hvordan ledelses- og lederskapspraksis foregår gjen- 
nom et sett av integrerte roller som ledere ivaretar i og for organisasjonen 
med en teoretisk modellutvikling. I tillegg bidrar kapitlet til en nødven- 
dig begreps- og modellbygging på tvers av ulike tradisjoner. Til sist vil 
det etablere en teoretisk kobling mellom den konkrete organisatoriske 
kontekst, ledelse og lederskap (Hales, 1986). 


Konseptualisering av ledelse, 
institusjonelt lederskap og kontekst 


Den omfattende innsats som har skjedd innen ledelsesforskningen har 
ikke ledet til en omforent definisjon eller avklaring på spørsmålet om 
hva ledelse er og hvordan det utøves (Alvesson & Kårreman, 2003, s. 36; 
Kirkhaug, 2015). Mye innsats er gjort for å utvikle teorier om ledelse 
som fenomen og hva god eller effektiv ledelse er (Andersen, 2006). Min- 
dre oppmerksomhet er blitt gitt til den grunnleggende oppgave med å 
beskrive og analysere lederes jobb i relasjon til deres funksjon i og for 
organisasjonen de leder. Dette argumentet er blant annet formulert av 
ledelsesforskeren Henry Mintzberg: «In particular, we remain grossly 
ignorant about the fundamental content of the manager's job and 

have barely addressed the major issues and dilemmas in its practice» 
(Mintzberg, 1990, s. 8). 

Tross dette hovedbildet, eksisterer det bidrag som søker å reformulere 
og konseptualisere ledelse basert på empiriske studier av lederes praksis 
(Arman et al., 2009; Askeland, 2015a; Karp, 2019; Sirris, 2019; Tengblad, 
2012b; Vie, 2009), samt til å tematisere sammenhengen mellom begre- 
pene ledelse og institusjonelt lederskap (Beaton, 2017; Raffaelli & Glynn, 
2015). Samtidig er det rom for tydeligere artikulering av den kontekstuelle 
siden av ledelse og lederskap i praksis (Askeland, 2016a; Barley & Kunda, 
2001; Johns, 2006). Kirke og menighet er preget både av den historiske 
kontekst og av en eksisterende institusjonell pluralisme, der ulike krav og 
forventninger brynes mot hverandre og må håndteres i daglig priorite- 
ring (Askeland et al., 2020). I den følgende seksjonen presenterer og drøf- 
ter jeg de teoretiske bidrag som bidrar til å etablere en kobling mellom 
begreper som, mot kapitlets avslutning, muliggjør konseptualiseringen 
av en integrert modell. 


Sammenhengen mellom ledelse 

og institusjonelt lederskap 

Innen den tradisjonen som forsker på lederes jobb, managerial work 
behavior (MWB), har en søkt å unngå normative definisjoner av ledel- 
sesbegrepet. I stedet har utgangspunktet vært empiriske undersøkel- 
ser av hva lederjobben innebærer (Mintzberg, 1994; Stewart, 1989), 
noe som i hovedsak har gitt beskrivende analyser av ledelse som 
praksis. Likevel kommer man ikke utenom en underliggende for- 
ståelse av hva ledelse er (Hales, 1986) eller behovet for teoriutvikling 
innen denne tradisjonen (Martinko & Gardner, 1985). Til tross for 
en hovedsakelig empirisk orientering, knytter denne forskningstra- 
disjonen ledelse til sentrale kjennetegn: Det handler om ansvar for 
resultater (Hales, 1999), om å influere en gruppe (eller organisasjons) 
medarbeidere til kollektiv innsats for å realisere felles oppgaver eller 
mål med sikte på langsiktig overlevelse (Mintzberg, 2009), samt å 
fasilitere prosesser som muliggjør individuell og kollektiv mening og 
handling (Yukl, 2010) gjennom et bevisst arbeid med å vedlikeholde 

og utvikle de verdier som organisasjonen og dens formål bygger på 
(Selznick, 1957). 

Mens det ofte synes fraværende innen generell ledelsesforskning, blir 
den organisatoriske forankring av mandat og ansvar som er det formelle 
grunnlaget for ledelse mer fremhevet innen MWB-tradisjonen (Hales, 
1999). Ved å tydeliggjøre lederes mandat pekes det på at ledelse, i tillegg 
til å være en prosess som skjer i relasjon mellom ledere og medarbeidere, 
handler om å ivareta bestemte oppgaver eller funksjoner i og for orga- 
nisasjonen (Vie, 2009, s. 7). Når studiet og forståelsen av ledelse har sitt 
utspring i hverdagspraksis, fremstår også konteksten som mer sentral. 
Samtidig kan kontekst forstås nokså snevert som de nært omkringlig- 
gende faktorer som eksterne aktører og bransje, og flere har derfor pekt 
på viktigheten av å utvide kontekstperspektivet til også å handle om 
hvordan ledelse forstås, formes og utøves innen institusjonelle rammer 
som definerer spillets regler (Noordegraaf & Stewart, 2000). Ledere er 
gitt et ansvar og mandat med en formell autoritet og status i organisasjo- 
nen som danner grunnlaget for lederes mellommenneskelige og organi- 
satoriske roller. De funksjoner og oppgaver som hittil er omtalt, forstått 
som organisatorisk ledelse, er i den internasjonale litteraturen dekket av 
begrepet management (Raffaelli & Glynn, 2015; Selznick, 1957). 

Når det kommer til begrepet lederskap, vil en hovedtradisjon knytte 
leadership til den personlige relasjon og lederes evne til å mobilisere gjen- 
nom visjoner og personlig karisma (Bryman, 1992). Kjernen i denne til- 
nærmingen er å forstå ledelse som en innflytelsesprosess uten eksplisitt 
å relatere til organisatorisk mandat, mellom leder og medarbeider, for å 
realisere felles forma (Burns, 1978; Rost, 1998).* For dette kapitlets formal 
er det mer naturlig å knytte an til Selznicks begrep institusjonelt leder- 
skap. Hans bidrag har i stor grad preget forståelsen av begrepet institusjo- 
nelt lederskap, gjennom hovedtesen: Lederen for et foretak blir statsmann 
idet han går over fra administrativ ledelse av et foretak til institusjonelt 
lederskap (Selznick, 1997/1957, s. 18), og innebærer særlig å «infusere» 


4 Med utgangspunkt i Burns’ arbeid, med mye samme premisser som Rost, er det opprinnelige 
begrepet om transformerende ledelse utviklet til transformasjonsledelse og autentisk ledelse 
(Avolio & Bass, 1995; Walumbwa et al., 2008). 

verdier i organisasjonen ut over det som er teknisk påkrevd’ Særlig er 
det hans klare forankring av ledelse som et organisatorisk mandat som 
gjør begrepet egnet til å bygge bro til lederjobbtilnærmingen i ledelses- 
forskning. 

Bak dette synspunktet ligger et argument som knytter begrepet orga- 
nisasjon til et saklig system av bevisst samordnet virksomhet.” Mens 
organisasjoner ses som et instrument utformet for å gjøre en jobb, ses 
institusjoner som et naturlig produkt av sosiale behov og påtrykk samt 
med en særegen utviklet identitet. Her artikuleres et grunnleggende for- 
skjellig syn på organisasjoner, som henholdsvis enten rasjonelt og analy- 
tisk eller fortolkende (Askeland, 2013). Selznick vektla at organisasjoner 
ikke var rent instrumentelle systemer, men sosiale systemer som bestod 
av individer og utgjorde et levende sosialt miljø som måtte ivaretas 
(1997/1957, s. 20). Institusjonalisering omtales som noe som fremkommer 
gjennom prosesser, avhengig av at organisasjonen over tid utvikler en 
særegen historie, gjerne knyttet til særlige situasjoner eller beslutninger 
som bidro til å definere organisasjonens karakter. Denne prosessen vil 
også henge tett sammen med virksomhetens innramming i og tilpasning 
til endring i de institusjonelle omgivelsene. Ikke minst har innslaget i 
sentrale stillinger for eksempel blitt påvirket av en samfunnsmessig end- 
ring i synet på likestilling og på menns og kvinners posisjon i arbeids- 
markedet. En grunnleggende svikt i lederskap inntrer, etter Selznicks 
syn, når arbeidet med å tydeliggjøre institusjonens formal - den bærende 
grunn for dens eksistens — blir forsømt: 


Vi vil hevde at det er en av hovedoppgavene for lederskap å skape spesielle ver- 
dier og en bestemt sakkunnskap i organisasjoner. I denne forstand blir lederen 
en forkjemper for institusjonaliseringen ved å styre en prosess som ellers ville 
foregått mer tilfeldig og lettere hadde vært underlagt omstendighetene og his- 
toriens spill. [...] Den institusjonelle lederen er derimot i første rekke en ekspert 
i å fremme og bevare verdier. (Selznick, 1997/1957, s. 32f) 


5 — Valget begrunnes i at Selznick på en fruktbar måte er anvendt til å forstå det særegne ved kirke- 
lig lederskap, både innen en teologisk tilnærming (Carroll, 1991) men også i norske empiriske 
studier (Fiske, 2017; Mjånes, 2017). 

6 Se kapittel 4 (Askeland) i denne boken for diskusjonen om instrumentelle versus institusjonelle 
teorier om organisasjoner. 

Selznick vektlegger at organisasjoners grunnleggende hensikt, gjennom 
tydeliggjøring av formål, identitet og grunnleggende verdier, henger 
sammen med og bidrar til meningsskaping. Slik kan verdi- og identitets- 
arbeid prege holdninger og sedvaner. Dermed kan organisasjoner oppnå 
en sosial integrasjon som antas å overgå kapasiteten til formell samord- 
ning og en tradisjonell kommandostruktur. Lederes betydning ligger i 
at de er i posisjon til å influere policy gjennom avgjørende beslutninger 
og har potensiale for å prege organisasjonens langsiktige utvikling. Slike 
avgjørende beslutninger inkluderer rekruttering og opplæring av perso- 
nale, etablering av systemer for hvordan ulike interesser i en organisasjon 
avveies i forhold til hverandre og gjennom samarbeid med andre organi- 
sasjoner. Selznicks grunnleggende lederskapsfunksjoner er reformulert 
for kirkelig lederskap av Carroll (2011, s. 98): «defining the organization's 
mission and role, embodying that purpose in its organizational life, and 
helping the organization and its members give expression to their dis- 
tinctive values in the face of threats from without and within.» 

Selznick legger til grunn at det kan gjøres et analytisk eller teoretisk 
skille mellom administratoren og lederen, men at disse funksjonene i 
daglig arbeid og praksis griper inn i hverandre. Denne måten å tilrette- 
legge relasjonen mellom begreper, som analytisk atskilt men sammen- 
vevet i praksis, synes fruktbar, og er igjen blitt gjenstand for interesse 
(Kraatz, 2009; Raffaelli & Glynn, 2015; Washington et al., 2008). Dette 
resonnementet, som vil utdypes noe i neste seksjon, utfordrer tradisjo- 
nelle posisjoner i faget. Der har man enten fastholdt ledelse som det sen- 
trale begrep i relieff til styring (Ladegård & Vabo, 2010) eller, noe som 
er mer vanlig, å skille mellom ledelse og lederskap gjennom begrepene 
«management versus leadership» (Kotter, 2001; Yukl et al., 2002). 

Ut fra eksisterende bidrag er det mulig å presentere et analytisk skille 
mellom organisatorisk ledelse og institusjonelt lederskap (jf. figur 1). Her 
er det viktig å understreke at skillet er analytisk, mens det i praksis vil 
være vanskelig å skille fullstendig. Senere i kapitlet utdypes de enkelte 
observerte oppgavestrukturer som inngår i modellen, samt at jeg argu- 
menterer for nytten av begge begreper gjennom en anvendelse som 
både skiller og holder dem sammen. Modellen er basert på analyser av 
observert praksis fortolket i lys av intervjuer. Ulike klynger av praksiser 

konstituerer ulike rolleprofiler ledere ivaretar, som inngår i og holdes 
sammen av en meta-rolle som konstituerer elementer i institusjonelt 
lederskap (Askeland, 2015a, 2015b). 


Målfastsetting, 


koordinering, DIRIGENT 


strukturering og rutiner, || Gr M x as 
i 18 08 i ; Fasilitere og organisere arbeid 
sikre oppgaveløsning og 


resultat 


Lede team, støtte og 
motivere, sikre samspill 

A INTEGRATOR 
og samarbeid, fremme || > 


mm | 


god kultur og Støtte, samarbeid og samhold INSTITUSJJONELL 

arbeidsmiljø LEDELSE Fremme formål og samfunnsoppdrag 
Organisatorisk | Bidra til helhetlig oppgaveløsning 

Etablere og vedlikeholde ledelse som Koordinere bidrag fra alle enheter 

nettverk, representere, fremmer identitet, Fremme verdier og etisk handling 

forhandle, være | | MELLOMMANN formål og verdier 

talsperson og Eksternt nettverk og forhandling | 

informasjonsformidler mm 

utad 


Tilpasse og utvikle 
tjenester iht eksterne 
behov og krav, sikre 
kvalitetsforbedring, 
overvåke kontekst, 
fremme forståelse og 
legitimitet 


TJENESTEUTVIKLER 


Tilpasse og utvikle tjenester fis 


Figur 1. Integrasjon av lederrolleprofiler og institusjonell ledelse (basert på Askeland, 2016a) 


Et siste viktig element er kontekst. I mange bidrag er kontekst nærmest 
forstått som de konkrete omgivelser en organisasjon opererer i, eller der 
ledelse utøves. Den amerikanske ledelsesforskeren Gary Johns (2006) argu- 
menterer for betydningen av å forstå den foreliggende kontekst, da den er 
en viktig innramming for å fortolke hvordan aktører handler i situasjoner. 
Særlig blir dette viktig når en forstår ledelse-i-praksis som forankret i kon- 
krete organisasjoner og situasjoner. En viktig side er at organisasjoner og 
deres institusjonaliserte omgivelser utgjør konteksten ledere må forholde 
seg til. Dessuten er det hevdet at ledere bidrar til å fortolke og skape orga- 
nisasjonens realiteter, gjennom videreformidling internt av fortolkning 
og narrativer. Dermed bidrar de til å skape meningskonteksten for andres 
arbeid. Ghoshal & Bartlett (1994, s. 92) argumenter med at ledere bidrar til 
å skape felles forståelse av organisasjonens formål: 


[Leaders] can similarly create and embed in its context a work ethic that would 
induce rational yet value-oriented actions on the part of its members in furth- 
ering the interests of the organization as an end in itself, not just a means to an 


end. [...] It was created through tangible and concrete management actions. 

Dette innebærer også at forståelsen av ledelse bør tematisere hvordan 
ledere som aktører handler intensjonelt samtidig som de håndterer førin- 
ger innrammet av en etablert institusjonell orden. Kontekst kan ikke kun 
ses som en virkelighet utenfor aktøren, men må tilskrives et subjektivt 
element gjennom aktørens egen tolkning av den (Askeland, 1998). Der- 
med kan kontekst forstås med en tydelig kobling til mening, gjennom 
fortolkningen av situasjonsspesifikke forhold som vi velger eller kommer 
til å se som relevante (Scharfstein, 1991). Den relevante konteksten for 
kirke og menigheter vil være preget av institusjonell pluralisme, noe som 
innebærer en situasjon der organisasjoner møter og er innrammet av 
ulike institusjonelle sfærer (Struminska-Kutra & Askeland, 2020). Reli- 
gion, politikk og arbeidsliv kan for eksempel konstituere viktige sfærer 
som rammer inn kirkelig virksomhet. Dette leder til å vektlegge organi- 
sasjonens kjernevirksomhet, organisasjonens historie og tradisjon, leder- 
nivå, sektor samt innramming i nasjonale reguleringer og reformer av 
betydning for organisasjonen. 


Integrert modell for kirkelig ledelse 
og lederskap 


Ulike bidrag har søkt å utvikle et integrert sett av lederroller eller rol- 
leprofiler, enten ut fra deduktive tilnærminger eller basert på induktive 
analyser av ledelsespraksis. Eksempler på en tilnærming som søker å 
fange inn ulike funksjonelle lederdimensjoner, kan være den amerikan- 
ske ledelsesforskeren Robert Quinns (1984) modell” av konkurrerende 
verdier og Torodd Strands (2007) anvendelse av modellen i en norsk kon- 
tekst (jf. også presentasjon av modellen i kapittel 9, s. 204). Modellen deler 
lederes sentrale funksjoner inn i fire sentrale lederroller: produsent, admi- 
nistrator, entreprenør og integrator. Denne firedelingen fremkommer ved 
å anvende to sentrale dimensjoner. Den første dimensjon vedrører enten 


7 Robert Quinn har over tid utviklet og justert benevnelse på de ulike rollemodeller, i publikasjo- 
ner med andre forskere (Hart & Quinn, 1993; Cameron et al., 2006). Imidlertid ligger modellens 
hoveddimensjoner og den sentrale kjernen i rolleprofilene fast. 

et internt og aktørorientert eller et eksternt og organisasjonsorientert 
fokus. Den andre er knyttet til enten en interesse for stabilitet og kon- 
troll, eller en interesse for fleksibilitet og endring (Quinn & Rohrbaugh, 
1983, s. 367). Disse dimensjonene har vært tolket som sett med konkur- 
rerende verdier eller orienteringer, som representerer anerkjente dilem- 
maer i organisasjoner. En induktiv analyse anvender også intern versus 
ekstern, men peker i tillegg på at ledere arbeider på ulike nivåer: Indirekte 
gjennom kommunikasjon, mer direkte i relasjon med medarbeidere og 
operativt gjennom egen involvering i organisatoriske aktiviteter og pro- 
sjekter (Mintzberg, 2009). Slik får modellen og aktuelle rolleprofiler mer 
kompleksitet, men med mange av de samme trekk. 

En viktig side ved offentlige, kirkelige og ideelle organisasjoner som 
disse modellene ikke fanger opp i tilstrekkelig grad, kan for det før- 
ste knyttes til deres basis i en ideologisk eller trosmessig tradisjon og 
verdiorientering. Både Mintzberg og Quinn viser til Selznicks vektleg- 
ging av verdiutvikling som lederoppgave, men henfører og tillegger det 
langt på vei til enkeltroller. Mens det for Hart og Quinn (1993) inngår 
i rollene som visjonær og motivator (Hart & Quinn, 1993), inngår dette 
aspektet hos Mintzberg (2009) i rollen som leder internt på det relasjo- 
nelle nivå. Min vurdering er at en integrert modell av ledelse bør søke 
å tydeliggjøre rollen som institusjonell leder som en sentral kjernerolle 
i modellen, slik både organisasjonsteoretikeren Chester Barnard (1938) 
og Selznick (1957) argumenterte for. Samtidig må andre organisatoriske 
særtrekk utmyntes, som innramming av lederjobben. Slike særtrekk er 
at kirken baseres på tradisjon og religiøse verdier, at den har en lang 
tradisjon der religiøse funksjonærer (eksempelvis prester, diakoner og 
biskoper) har hatt betydelig innflytelse og samtidig i moderne tid har 
utviklet et tydelig demokratisk fundament som grunnlag for organise- 
ring og styring (jf. neste seksjon). 

En annen side ved denne type organisasjoner er deres samfunnsfo- 
rankring og samfunnsoppdrag. Kombinasjonen av to andre dimen- 
sjoner — intern versus ekstern og oppgave versus relasjon — har de siste 
årene vært anvendt i bidrag med relevans for kapitlets formål. Bidragene 
omhandler lokalsamfunnsbaserte organisasjoner innen sivilsamfunnet 
(Schmid, 2010), diakonale institusjoner i Norge (Askeland, 2015a), samt 

av diakoners, prosters og kirkevergers lederroller i Den norske kirkes 
menigheter (Angell, 2014; Fiske, 2017; Mjånes, 2017). Jeg legger til grunn 
at tidligere modeller ikke har fanget opp offentlige, ideelle og religiøst 
funderte organisasjoner i tilstrekkelig grad, da disse ikke bare møter krav 
om effektivitet, men også til legitimitet. Disse forventningene knytter seg 
særlig til den rolle organisasjonen har i forhold til samfunnskonteksten, 
både til medlemmer og samarbeidende interesser. Kirken og dens menig- 
heter er fremdeles omtalt i Grunnloven som nasjonens folkekirke, er 
understøttet av staten og skal som sådan være landsdekkende og demo- 
kratisk. Et annet forhold ved denne type organisasjoner, kan knyttes til 
identitet og verdier (Skjørshammer, 2010). Spørsmålet om verdier og iden- 
titet har vært mindre undersøkt i tradisjonell ledelsesforskning, men har 
vært artikulert i klassiske ledelsesfaglige bidrag (Barnard, 1938; Selznick, 
1957) og har blitt sterkere vektlagt de siste tiårene. Denne orienteringen 
mot verdier og kultur er også omtalt som «the management of meaning» 
(Smircich & Morgan, 1982). Dermed fremstår helhet, mening og verdifor- 
ankring som den sentrale dimensjon ved lederskap. 

Resonnementene foran er de teoretiske begrunnelser for den inte- 
grerte ledelsesmodellen (Askeland, 2015a, 2016a), som søker å integrere 
sentrale og funksjonelle ledelsesprofiler med en kjerneprofil av institu- 
sjonelt lederskap. Den empiriske bakgrunnen er hentet fra ulike studier. 
Tydeligst blir det empiriske grunnlaget utfoldet gjennom en studie av 
lederhverdager, der analyse av observasjonsmaterialet, intervjuene og 
de policy-dokumenter de produserte resulterte i fire grunnleggende og 
en overordnet rolleprofil (Askeland, 2015a). Ved å analysere lederes egne 
beskrivelser av innhold i lederjobben, fremkom oppgavestrukturer som 
i utgangspunktet gav fire funksjoner eller rolleprofiler for ledelse som 
ble integrert av en overordnet rolleprofil: a) tjenesteutvikling; b) perso- 
nalrelaterte oppgaver; c) koordinering; d) representasjon; e) overordnet 
ansvar for å knytte funksjonene sammen i helhet og innrammet av for- 
mål. Tilsvarende funn ble avdekket ved å analysere prosters oppfatning 
av kjernen i lederrollen (Askeland, 2015b), samt i observasjons- og inter- 
vjustudier av kirkeverger (Fiske, 2017; Myrvang, 2020). Analysen av lede- 
res oppfatning av sentrale lederoppgaver, kan empirisk sammenfattes på 
tvers av tidligere bidrag i tabell 1. 

Tabell 1. Konseptualisering av lederrolleprofiler, basert på analyse av intervjumateriale 
(Askeland, 2015a, 2015b) 


Overordnet lederprofil (institusjonell leder) 


Overordnet ansvar for hele organisasjonens resultater og fungering 

Adressere grunnleggende verdier, formål og det kirkelige oppdrag 

Overvåke omgivelser og formidle informasjon og ressursbehov mot omgivelser 
Representere organisasjonen utad 


Profilere og etablere nettverk mot partnere, tilskuddsytere og øvrige nivåer i kirken 


Funksjonelle rolleprofiler 


Utvikle tjenester Personell Koordinering Representere 

Sikre tjenesteinnhold —Håndtere konflikt Planlegge arbeid Representant 
Tilpasse til endring Sikre kompetanse Influere Møte interessenter 
Medlemskontakt Utvikle ledere Fordele ressurser Forhandle kontrakter 
Strategi og planer HMS-arbeid Økonomikontroll Kontakt med 


eksterne partnere 


Veilede Være modell Rapportering Nettverksarbeid 


De rolleprofiler som fremkommer integreres i en modell og fremstilles i 
figur 2, både med hensyn til hovedinnholdet i profilen og antatt viktige 
kontekstuelle dimensjoner. 

Disse punktene peker i retning av viktige forhold som det er bred enig- 
het om i litteraturen, og representerer et forsøk på å «definere» ledelse: 


Ledelse er en organisatorisk forankret oppgave tilordnet rolle(r) med et særlig 
autorisert ansvar for å øve innflytelse og mobilisere til koordinert innsats for 
å realisere kirkens oppdrag, vedlikeholde identitet og nå felles mål og resulta- 
ter. Dette arbeidet sikter særlig mot at organisasjonen både ivaretar sitt grunn- 
leggende formål og at man sikrer en velfungerende virksomhet og overlevelse 


på sikt. 


Den institusjonelle siden ved ledelse representerer viktige aspekter: For 
det første et overordnet ansvar for tjenesteutførelse og resultat i organi- 
sasjonen, som innebærer et ansvar for å holde ulike aktiviteter samlet i et 
fungerende hele. For det andre representerer dette også institutional lea- 
dership slik det er blitt beskrevet av Selznick (1957). Dette aspektet vekt- 
legger ledelse forstått som meningsdanning og artikulering av formål, 
hvor en vil kunne fremme verdier generelt og institusjonens verditradi- 
sjon spesielt. Ledere bidrar dermed til å skape meningskontekst og en 
begrunnelse for virksomhetens formål. 

Regulering (kirkeordning, kirkelig inndeling, planer, liturgi etc.) 


Oppgave 
Tradisjon og etablert 
struktur Dirigent GSE -,  Tjenesteutvikler 
Historisk utvikling Pd KA Kontekst: 
(demokratisering, På sg + Nasjonal kultur 
aa ' 
organisasjonssamfunn, Intern 1 Institusjonell i. Ekstern Lokalsamfunn 
profesjonalisering) ` leder å 
` 
ER p 
ae á 
Integrator Mellommann 
Relasjon 


Aktør: Kjønn, utdanning, religiøs erfaring 


Figur 2. Integrert modell for ledelse og institusjonelt lederskap i praksis 


Institusjonelt lederskap forstås ofte som tilbakeskuende, knyttet til vedli- 
kehold av formål og identitet. Både Selznick sitt originale arbeid og nyere 
studier peker på at ledere kan ha en projektiv og strategisk intensjon i 
sitt arbeid (Askeland, 2020; Beaton, 2017; Struminska-Kutra & Askeland, 
2020). Denne type innsats kan blant annet handle om å arbeide frem nye 
strategier, verdier eller praksiser som både møter nye utfordringer og 
samtidig er forankret i tradisjonen. Slik mener jeg en dialogisk og proses- 
suell tilnærming kan fornye etablerte narrativer og knytte bånd mellom 
tradisjon og fornyelse. 

Dirigenten kombinerer klassiske ledelsesoppgaver som det å utvikle og 
ivareta prosedyrer, initiere struktur og koordinere og planlegge arbeids- 
prosessen. Siktemålet med dette er å bidra til at virksomheten når sine 
mål på en effektiv og kvalitativt god måte. Denne rolleprofilen har et bre- 
dere sikte enn den administratorrollen som tradisjonelt er lagt til grunn. 
En viktig side ved rollekategorien er at hensyn til effektivitet og kvalitet 
er plassert som en intern og oppgaveorientert funksjon.* Mye av grunn- 
laget for arbeidet ligger i eksterne (offentlige eller kirkelige) reguleringer 


8 Både Quinn & Rohrbaugh (1983) og Strand (2007) plasserer effektivitet eller produktivitet som 
en markedsorientert og ekstern funksjon. Begrunnelsen her er at offentlige og ideelle institusjo- 
ner, gjennom å utføre oppdrag på vegne av det offentlige, er pålagt intern kvalitetssikring, kon- 
troll og effektiv ressursutnyttelse som del av selve oppdragsforståelsen. Det innebærer at det også 
gis et økt rom for å reflektere over effektivitet og produktivitet i lys av institusjonens diakonale 
agenda. 

og rapporteringskrav. Rolleprofilen ivaretar strukturelle aspekter gjen- 
nom å sikre at regler og systemer (personal, internkontroll, økonomi osv.) 
fungerer og etterleves i det daglige, og samtidig at virksomheten har klare 
mål med planer for styring av arbeidet. Mye av lederes møtevirksomhet 
dreier seg om realiseringen av denne funksjonelle profilen. 

I rollen som tjenesteutvikler vektlegges en ekstern orientering. Rollen 
innebærer fokus på hvordan oppgaver blir utført, samt strategisk utvik- 
ling av mål og tjenester gjennom overvåking av og tilpasning til omgivel- 
sene. Denne funksjonen representerer også en strategisk tilpasning som 
grunnlag for utvikling. I denne rollen forenes også et vertikalt aspekt 
ved at ledere og ledergruppers strategiforberedelser blir forankret i og 
endelig vedtas i styrende organer. Samtidig er for eksempel lokale kirke- 
lige planer rammet inn av planer vedtatt av Kirkemøtet, og ofte tilpasset 
kommunale satsinger og behov. For å skape forståelse for virksomhetens 
behov og muligheter, vil ofte utviklingen ha en karakter av samskaping 
med lokale kommunal organer. Til denne rolleprofilen ligger det også å 
sørge for at det skapes en balanse mellom mulighet for utvikling og sam- 
tidig ofte en nødvendig tilpasning til skiftende ressursgrunnlag. 

Integratorfunksjonen er intern og relasjonell i sin orientering, med vekt 
på sider ved lederjobben som bidrar til å binde organisasjonen sammen 
som et fungerende sosialt system. Ledelsesdimensjonen handler om at 
medarbeidere både arbeider slik at ulike elementer henger sammen, men 
også at enheten er integrert i og samhandler med andre enheter i virk- 
somheten. Ledere bruker nær halvparten av sin tid i samhandling og 
samtale med egne medarbeidere, både gjennom faste og spontane møter 
og ikke minst gjennom korte, individuelle samtaler. Oppgaver som kan 
knyttes til denne funksjonen er å motivere medarbeidere, bidra til utvik- 
ling og utrustning, å konsultere og veilede i konkret oppgaveløsning samt 
å bidra til å utvikle team. I motsetning til internasjonale studier, som 
rapporterer at ledere stadig blir avbrutt av medarbeidere (Hales, 1999; 
Mintzberg, 2009; Tengblad, 2012b), viser norske studier at ledere ofte selv 
initierer samhandling og samtaler med medarbeidere (Askeland et al., 
2015). De har videre mer preg av å være rådgivende og konsulterende enn 
av å være direkte instruerende. Den mer formidlende kommunikasjonen, 
som implisitt angir føringer for arbeid, skjer oftest i planlagte stabsmøter. 

Mellommannen er eksternt orientert med fokus på å bygge, vedlike- 
holde og videreutvikle eksterne relasjoner. Her er de instrumentelle og 
effektivitetsorienterte sider ved lederjobben nedtonet til fordel for det 
å søke legitimitet for virksomheten og dens behov i omgivelsene. Mens 
produksjons-, salgs- og tjenesteytingsvirksomheter kan sies å operere i et 
marked, er det mer nærliggende å forstå kirkens og menigheters arbeid 
som forankret i lokalsamfunn. Det samarbeides bredt mellom ulike 
sokn, med kommunale etater og med øvrige organisasjoner i lokalsam- 
funnet. Slik sett vil ledere både representere organisasjonen utad, samt 
at det konkrete arbeid både representerer et nettverksarbeid men også 
forhandlinger. Rollen innebærer et arbeid med å etablere allianser, men 
også å fungere som «buffer» ved eksternt press på organisasjonen. Leder- 
jobben blir her sterkt farget av lokal kontekst, både med hensyn til antall 
enheter (f.eks. sokn), demografisk sammensetning i lokalsamfunnet 
samt ressursgrunnlag. 

Lederes jobb og praksis preges også av generelle kontekstuelle faktorer. 
En viktig faktor er å søke å skape en kontinuitet mellom historisk gitte 
forutsetninger og tradisjon og nyere utfordringer som følger av institu- 
sjonell pluralisme. Særlig gjelder dette institusjonelt lederskap, men det 
legger også føringer for fornying av tjenester og koordinering av flere 
enheter. Kirken fremstår både som desentralisert, med selvstendige sokn 
i samhandling med lokalsamfunnet ved kommunen, og med en tydeli- 
gere sentralisert struktur ved en økende myndighet og voksende ansvar 
hos nasjonale organer. Hva de(n) enkelte aktører som ivaretar lederan- 
svar bringer inn og får i oppdrag å vektlegge, må balanseres mot det 
trykk som eksisterende reguleringer angir. 

Selv om beskrivelsen av de ulike roller i modellen er noe skissemessig, 
er hovedargumentet at modellen kan bidra til å forene ulike perspekti- 
ver og hensyn. Modellen kombinerer sentrale ledelsesdimensjoner som 
er valgt fordi de vurderes som relevante i forhold til den sektor diako- 
nale institusjoner opererer i. Den søker dessuten å holde sammen sentrale 
funksjoner og oppgaveprofiler utledet av empiri, med ansvar for helhet 
og mening, slik Selznicks teori (1957) om institusjonell ledelse fremhevet. 

Modellen vil til sist også kunne integrere et praksisperspektiv, som 
indikerer hvordan ulike aktiviteter eller funksjoner kan ivaretas på ulike 

nivåer. Hver enkelt profil vil ivareta mange forskjellige oppgaver, og 
dermed utøves på flere nivåer: På et informasjonsnivå vil ledere arbeide 
gjennom informasjon (tekst og tale) som grunnlag for å indikere retning, 
de vil samhandle på et aktørnivå med og påvirke andre på et relasjons- 
nivå og vil også til sist kunne operere selv gjennom konkrete aktiviteter 
og oppgaver på et handlingsnivå. Slik vil en kunne utforske modellen 
ytterligere, og vinne innsikt i hvordan de ulike funksjonelle profiler kan 
beskrives som praksis med fokus på informasjonsutveksling, samhand- 
ling og konkret operativ handling. 


Konklusjon og utblikk 


Kirkelig ledelse og institusjonelt lederskap i praksis i det daglige inne- 
bærer på mange måter å utøve en praksis som er nokså lik ledelse i andre 
organisasjoner. Mye tid går med til å håndtere driften av virksomheten, 
både gjennom møter og ikke minst i omfattende samhandling og sam- 
tale med egne medarbeidere. Samtidig blir saker med lengre perspektiv 
berørt, kanskje særlig i møter. Dette er her tolket som å ivareta gene- 
rell ledelse. En særegen profil tematiserer mer langvarige prosjekter om 
identitet og verdier i praksis i konkret planlegging av senere aktivitet. 
Lederes arbeid med institusjonell identitet, formål og en agenda om ver- 
difokus er særlig synlig ved å undersøke institusjonens plandokumenter 
og gjennom informantintervjuene der ledelsesfilosofi og intensjonalitet 
ved lederskap ble tematisert. 

Modellen bygger på observasjon og intervjuer med ledere, samt på 
spørreundersøkelser der foreløpige profiler er operasjonalisert. Slik har 
den et empirisk fundament hentet fra ulike sektorer, men også spesifikt 
fra kirkelige og diakonale virksomheter. Den representerer en utvikling 
og endring av generelle ledelsesmodeller, ved å legge samfunnet til grunn 
som kontekst fremfor markedet. Konsekvensen av dette var å bytte ut 
produsentrollen med mellommannen. Samtidig er kirkelig virksomhet, 
i likhet med offentlig finansierte organisasjoner, pålagt konkrete mål og 
forventninger om god og effektiv ressursutnyttelse. Dette aspektet er der- 
for søkt fanget opp av dirigentrollen. Den kirkelige egenart er i tillegg 
søkt ivaretatt gjennom integrasjonen av institusjonell lederskapsprofil 

i en mer generell lederrollemodell. Med dette kan det oppnås to ting; 
både å understreke sammenhengen i praksis mellom operativ ledelse og 
utøvelse av institusjonelt lederskap, men også å skape en rolleprofil som 
vektlegger at kirkelig ledelse er forankret i kirkens oppdrag, formål og 
grunnleggende verdier. 

Abstract: Roles denote external expectations towards a social position, while iden- 
tity refers to self-understanding. This chapter links these concepts with a research 
tradition emphasising a practice approach to leadership. We provide empirical 
material from several studies, spanning twenty years, of leaders in the Church of 
Norway. We ask: What are the role patterns of different church leaders, and how have 
these role patterns developed? We find that ecclesial roles grow in terms of mana- 
gerial content and organizational basis. Moreover, they are becoming more alike. 
Hybridization of roles and identities can lead to tensions between professional and 
managerial preferences, which is a promising avenue for future research. 


Keywords: church, church wardens, hybridization, identity, pastors, role 


Introduksjon 


Ingen kommer som et ubeskrevet blad til en kirkelig stilling, og ingen 
begynner i en stilling som er fullstendig apen. Hver leder bringer med 
seg sin egen unike kombinasjon av erfaringer og kompetanser. Ledere har 
prioriterte omrader og en agenda for hva de vil. Samtidig preges lederstil- 
linger av kontekstuelle forutsetninger og rammer. Stillinger opprettes og 
profileres for å realisere særskilte oppgaver og formal. Man setter egne 
aksenter på arbeidet og utformer jobben på sin særegne måte, ut fra for- 
ventninger og handlingsrom som lederrollen gir. 


Sitering av denne artikkelen: Sirris, S. & Askeland, H. (2021). Roller, identitet og ledelse i praksis. I S. Sirris 
& H. Askeland (Red.), Kirkelig organisering og ledelse: Et verdibasert og praksisorientert perspektiv (Kap. 9, 
s. 201-221). Cappelen Damm Akademisk. https://doi.org/10.23865/noasp.129.cho 

Lisens: CC BY-NC-ND 4.0 

Identitet og rolle er to sentrale begreper i studiet av lederes praksis. 
Identitet tar utgangspunkt i det «indre liv» og omhandler varige, sen- 
trale og distinkte trekk ved individet. Identitet uttrykker selvforståelse 
og knyttes til personlighet og selvbilde. Hvem vi er, vises gjennom indivi- 
duelle valg og handlinger, men også ut fra våre fellesskap. Rolle omhand- 
ler det «ytre liv». I en ny jobb møter man umiddelbart forventninger fra 
andre. Rolle er summen av normer og forventninger til en oppgave eller 
en sosial posisjon. I organisasjoner er lederjobben knyttet til posisjon og 
hviler på et formelt forankret mandat som posisjon, organisasjonskart og 
styringsrett (Mintzberg, 2009). 

Dette kapitlet tar utgangspunktet i at endring i kirkelig organisering, 
har konsekvenser for lederrollene. Endring i organisering samt sty- 
rings- og ledelsesstrukturer vil kunne medføre spenninger mellom ulike 
stillinger der etablert ansvarsdeling forandres. Endringene kan berøre 
en profesjons eller ledergruppes etablerte rolleforståelse, og individu- 
elle lederroller. Endring vil også kunne utvide handlingsrommet mel- 
lom strukturelle forutsetninger og lederes agenda hvor identiteter kan 
omdannes. Kapitlet svarer på spørsmålet: Hva er ifølge empiriske leder- 
undersøkelser sentrale rollemønstre for kirkelige ledere, og hvordan har 
rollemønstrene utviklet seg? Vi redegjør først for begrepene identitet og 
rolle, og for sammenhengen mellom dem og til ledelse i praksis. Deretter 
ser vi hvordan begrepene er utforsket empirisk i Den norske kirke gjen- 
nom flere utvalgte studier. Kapitlet bidrar dermed med en samlet oversikt 
over en sentral del av ledelsesforskningen i denne konteksten og drøfter 
likheter og forskjeller mellom studiene. 


Teoretiske perspektiver 
Rolle 


En rolle består av summen av normer og forventninger som knytter seg 
til en posisjon eller stilling. Rollebegrepet forutsetter stabile samhand- 
lingsrelasjoner som danner grunnlag for varige normer og forventnin- 
ger til rolleatferd (Askeland, 1998, s. 34). Forventninger kan skjelnes i to 
typer (Sirris, 2013, s. 21): Konstituerende forventninger beskriver formelle 

forventninger som formelt innholdsbestemmer og identifiserer rollen. 
Ytre regelverk og institusjonelle rammer uttrykkes eksempelvis gjen- 
nom utlysningstekst, stillingsinstruks og tjenesteordning. Strategiske 
forventninger er derimot uformelle og kommer fra omgivelsene. Disse 
består av andre subjektive oppfatninger om hvordan en rolle bør ivaretas. 
Vanligvis opplever yrkesutøvere motstridende forventninger gjennom 
krysspress eller rollekonflikt. 

Internaliserte meninger og forventninger assosieres med en rolle. En 
rolle er forankret i forventninger til en organisatorisk funksjon og knyt- 
tet til sosial posisjon (Stryker & Burke, 2000, s. 289). Dette grunnleg- 
gende funksjonalistiske rollesynet har vært sentralt i internasjonale og 
norske kirkestudier i vektlegging av rolleinnehaverens selvstendige for- 
tolkning og profilering av rollen (Askeland, 1998; Blizzard, 1956; Hansson 
& Andersen, 2008; Hedin, 2009; Sirris, 2019). Ledelse utgår da både fra 
formelle beskrivelser av arbeidsoppgaver og ansvar, fra andres strate- 
giske forventninger og fra lederes egne fortolkninger av mandat og rol- 
lens handlingsrom. Men rollebegrepet har også blitt kritisert som statisk 
(Jårventie-Thesleff & Tienari, 2016), og kan forstås som et spekter fra aktø- 
rers tolkning og improvisasjon til gitte og mer eller mindre faste skript. 
Vi forstår rolle som rammer for hvordan man skal fortolke seg selv og sitt 
arbeid. Skript er aktiviteter og mønstre i interaksjon typisk for bestemte 
settinger. Dette dynamiske rollebegrepet er hentet fra sosial interaksjo- 
nisme. Ledelsesforskerne Barbara Simpson og Brigid Carroll (2008, s. 43) 
forstår rolle som et verktøy som medierer og forhandler mening. Rolle er 
dermed et grenseobjekt som kan fylles med mening og formes. Rolle og 
identitet utvikler seg. Identitetsarbeid er å håndtere rollekrav og brukes 
for å utfordre og endre en rolle. De blir dermed to sider av samme sak. 
Vi vektlegger betydningen av å se hvordan rolleinnehavere arbeider for å 
komme til rette med flere roller. 

Et sentralt spørsmål er om ledere har handlingsrom og frihet (aktør- 
skap), eller om de er bundet av systemet og etablerte ordninger (struktur). 
Mange vil hevde at ledere har et situert aktørskap med handlingsrom 
som er begrenset, såkalt embedded agency (Battilana & D'Aunno, 2009). 
Menigheten kan utgjøre en struktur eller et redskap som lederne, i egen- 
skap av å være aktører, kan påvirke og utforme til egne og organisasjonens 

formål. I aktørskapet ligger prioriteringer, valg og ansvar. Vi legger til 
grunn at rolle knytter sammen struktur og aktør. 


Rolletypologier 

Det finnes ulike kategoriseringer av lederroller. Organisasjonsteoreti- 
keren Torodd Strand (2001) har videreutviklet typologien til den ame- 
rikanske ledelsesforskeren Ichak Adizes (1980), som ble anvendt i tidlige 
kirkelige studier (Askeland, 1998). Modellen skiller mellom en intern og 
en ekstern orientering, og dernest hvorvidt oppgaver omhandler end- 
ring eller stabilitet. Rollene har bestemte oppgavetyper eller funksjoner. 
Ifølge Adizes (1980) ivaretas fire funksjoner gjennom en helhetlig leder- 
rolle (Sirris, 2016, s. 82). Produsentrollen vektlegger oppgaveorientering, 
det å skape resultater og å nå mål. Administratorrollen preges av planleg- 
ging, regeldanning, koordinering og kontroll. Å få systemer til å fungere, 
er avgjørende for denne lederrollen. Derimot sikrer entreprenørrollen 
utvikling og innovasjon gjennom strategi for å oppdage nye handlings- 
muligheter. Lederen iverksetter nye tiltak, er kreativ og løsningsorientert. 
Avslutningsvis får integratorrollen personer til å samarbeide i grupper. 
Denne kulturbyggende rollen vektlegger relasjoner og omsorg. Mens 
integratorer og produsenter primært er rettet mot interne forhold i orga- 
nisasjonen, er de to andre rettet mot eksterne forhold. En leder kan ikke 
selv fylle alle rollene like godt, men rollesettet må samlet sett ivaretas i 
organisasjonen. Rolletypologier tar utgangspunkt i arbeidsoppgaver og 
ansvar, men kan også kartlegge forventninger man opplever å møte til 
egen rolle eller de man har til andres roller. 

Adizes’ rolletypologi (PAIE) ble senere videreutviklet i competing 
values framework (Cameron et al., 2014). Videreutviklingen av PAIE- 
modellen som anvendes senere i dette kapitlet (Askeland, 2016), tar utgangs- 
punkt i en tradisjon som studerer ledelse som praksis. Denne tradisjonen 
omtales ofte som managerial work behavior (MWB) og utvikler begreper 
og teorier ut fra observasjon av lederes arbeidshverdag (Mintzberg, 2009; 
Stewart, 1989). Modellen bygger på to sentrale dimensjoner som går igjen 
i ulike teorier og studier: For det første anvendes en dimensjon som byg- 
ger på at ledere har både et fokus og ansvar for organisasjonens indre 

liv, og samtidig et fokus og ansvar for å overvåke, formidle til og tilba- 
keføre signaler fra den eksterne konteksten (Mintzberg, 2009; Quinn & 
Rohrbaugh, 1983). For det andre anvendes en dimensjon som ut fra empi- 
riske studier av lederjobben vektlegger henholdsvis oppgaver og struktu- 
rering på den ene side og relasjoner og hensyn til medarbeidere på den 
andre. Denne dimensjonen ligner stabilitet versus endring, da oppgaveo- 
rientering ofte tenderer mot standardisering og relasjonsorientering kre- 
ver fleksibilitet. Mens den opprinnelige dimensjonen er utledet av teori, er 
dimensjonen oppgave-relasjon fremkommet gjennom observasjon og ana- 
lyse av ledelsespraksis. Valget av aksen oppgave-relasjon gir etter vårt syn 
bedre mulighet for å erstatte produsentrollen med en rolle som reflekterer 
at kirke og menighet er organisasjoner som eksisterer og virker i lokal- 
samfunn (jf. også diskusjon i kapittel 8, s. 190—193). Der kan medlemmer 
og ulike grupper forstås som interessenter — fremfor konkurrenter - som 
de eksterne aktører organisasjonen forholder seg til (Angell, 2011; Schmid, 
2010). Denne rolleprofilen omtales som mellommann. Rolleprofilene frem- 
går av tabell 1 (se også kapittel 8 om ledelse og institusjonelt lederskap). 


Tabell 1. Rolleprofiler (basert på Adizes, 1980) 


Intern Ekstern 
Oppgave (stabilitet) Dirigent Tjenesteutvikler 
Relasjon (endring) Integrator Mellommann/Brobygger 


Identitet 


Som det foregående viser, henger rolle og identitet sammen på flere måter 
og deler samme begrepshistorie. Identitet refererer til mange og sammen- 
satte meninger som en person knytter til seg selv og andre. Den forbinder 
ulike erfaringer og reduserer fragmentering i følelser og tanker. Identitet 
formes av flere faktorer som eksterne rolleforventninger, arbeidskontekst 
og situasjon, samt indre faktorer som personlighetstrekk, biografi og 
ledelsesidealer (McAdams & McLean, 2013). Identitet er det man oppfat- 
ter som sentrale, distinkte og varige trekk (Albert & Whetten, 1985) ved 
personer, grupper eller organisasjoner. De sentrale trekkene inkluderer 
verdier, praksiser og tjenester som er fundamentale for å forstå hva man 

individuelt eller kollektivt er og gjør. Varige trekk omhandler sammen- 
henger og kontinuitet, mens distinkte trekk innebærer sammenligning 
med andre. Identitet er altså både noe som skiller og differensierer fra 
andre, samtidig som det knytter til grupper man identifiserer seg med. 


Ulike identiteter 
Sosiale identiteter refererer til forståelse av seg selv som medlem av sosiale 
kategorier; for eksempel kjønn, nasjonalitet, søster eller kateket. Person- 
lig identitet er knyttet til unike trekk ved personen. Rolleidentitet handler 
om hvordan er person identifiser med en gitt rolle — hvor betydningsfullt 
og omfattende er det for en person å være menighetspedagog eller fad- 
der? Gjennom hverdagen går vi inn i en rekke roller avhengig av situa- 
sjon og hvem vi møter. I et konstruktivistisk perspektiv, er ikke identitet 
noe statisk og uforanderlig, men noe som utvikles og forhandles. Dette 
utviklingsarbeidet består i å utforske, utprøve og utvikle hvem man er, og 
kalles identitetsarbeid (Sveningsson & Alvesson, 2003). Det skjer typisk 
når man opplever rolleoverganger, for eksempel når man begynner i ny 
jobb, eller når det skjer større endringer i livet. I slike overganger er rolle- 
modeller viktige. Ved å iaktta andre personer i en lignende rolle, dannes 
en referanse. I praksisdelen av profesjonsutdannelser skjer nettopp dette. 
Studentene får en veileder og har en anledning til å prøve ut ulike varian- 
ter av en rolle for dernest å evaluere sine eksperimenter med egne interne 
standarder og eksterne tilbakemeldinger (Ibarra, 1999, s. 764). Man 
kan i varierende grad identifisere seg med rolleforventninger og utfor- 
ske handlingsrommet gjennom improvisasjon. Identitetsforhandling er 
samspillet mellom selv-identitet, identitetsarbeid og identitetsregulering 
(Alvesson & Willmott, 2002). Profesjonslogikk og styringslogikk gir altså 
maler eller oppskrifter for identitetsdanning. Eksempelvis gir arbeidsbe- 
skrivelser et skript på hva man skal gjøre. Profesjonsidentitet er det pro- 
fesjonelle selv basert på relativt stabile og varige sett av attributter, tro, 
verdier og erfaringer som påvirker hvordan individer ser dem selv i en 
profesjonell rolle (Ibarra, 1999). Jobbtittel er et identitetsmerke som repre- 
senterer ansvar, kunnskap og kompetanse (Ashforth & Kreiner, 1999). 
Identitet, inkludert profesjonsidentitet og lederidentitet, er dermed 
kontinuerlig konstruksjon av selvet. Samtidig er identitet ikke helt 

flytende, men har også en fast kjerne som den britiske sosiologen Anthony 
Giddens (1991) kaller selv-identitet. Det betegner den organiserte og sta- 
bile fortellingen om en selv. Ofte brukes slike narrativer, hentet fra eget 
livsløp med særlige begivenheter og vendepunkter, for å forhandle mellom 
den ytre verden og det indre livet på en måte som tillater meningsdan- 
ning. Religion, diskurser og logikker er meningssystemer som individer 
kan trekke veksler på. For eksempel møter ansatte og ledere i kirken kris- 
ten tro som en ressurs som for svært mange inngår i identitetsdannelsen. 
Gjennom identifikasjon med kirken og troen, ser man sitt liv i lys av en 
større meningssammenheng. Identitet er altså situert, men ikke helt uten 
retning. 


Empiriske studier av roller og identitet 
i Den norske kirke 


Ledelse i praksis 


Kapitlet har så langt presentert sentralt teorigrunnlag for forsknings- 
programmet Ledelse i praksis (LIP). Dette forskningsprogrammet ved 
VID vitenskapelige høgskole startet i 2006. Sentrale spørsmålsstillinger 
for den empiriske forskningsinteressen, er: Hvordan forstås og utformes 
ledelse som organisatorisk oppgave og rolle i offentlige og kirkelige og 
diakonale organisasjoner? Hvordan formes og utøves ledelse som praksis 
i samspill mellom leder, øvrige aktører og organisasjonskontekst? Pro- 
grammet har hatt to ulike løp. Det ene består av kvantitative studier av 
lederroller, mens det andre bruker observasjons- og intervjuundersøkel- 
ser av lederes hverdagspraksis. Prosjektet har resultert i om lag 40 mas- 
tergradsoppgaver med hovedvekt på kirkelige, diakonale og helse- og 
sosialfaglige organisasjoner. 

Forskningsprogrammet poengterer at ledelse best forstås med utgangs- 
punkt i empiri. Ledelse er innvevd i lederes daglige aktiviteter. Eksempel- 
vis har Henry Mintzberg (2009) gjennomgående benyttet observasjon, 
lederes egenrapportering og intervjuer som metode. Mintzberg (1973) 
påviste forskjeller, som er bekreftet i senere studier, mellom antakelser 
om lederjobben og dens faktiske innhold. 

Noen sentrale funn er felles for alle studiene, og i samsvar med inter- 
nasjonale studier innenfor managerial work-tradisjonen med Mintzberg 
som en sentral forsker. Ledere ivaretar svært mange aktiviteter i løpet 
av en lang og hektisk arbeidsdag (Askeland et al., 2015; Sirris, 2016). De 
fleste aktivitetene er korte, noe som fører til en fragmentert og sammen- 
satt arbeidsdag. Ofte foregår flere aktiviteter samtidig, eller det veksles 
mellom ulike episoder av hver aktivitet. Lederne møter ofte avbrytelser 
som forstyrrer i en aktivitet. Egenavbrytelse er også vanlig. Det er mye 
som skjer i ikke-planlagte møter, og ikke minst i forkant eller i etter- 
kant av planlagte møter. Dette kan være tilfeldige samtaler som danner 
beslutningsarenaer. Ledere initierer kontakt gjennom å oppsøke andre. 
De tar beslutninger fortløpende, uttrykker støtte eller holder den til- 
bake. Omfang av tid i møter øker med nivå; jo høyere ledelsesnivå, jo 
mer planlagte møter. På lavere ledelsesnivå minker tid på eget kontor og 
til administrative oppgaver med nærhet til operativt arbeid. Lederne blir 
da tettere på virksomheten, og flere er samtidig utøvende i faget. Kjerne- 
virksomhet preger ledelsespraksis idet ledere også har faglig ansvar. Det 
forutsetter kjennskap til sektor, bransje og virksomhet. Ledernivå avgjør 
hvordan helhetsansvar og ansvar for verdier forstås, men ledere på alle 
nivåer opplever handlingsrom. Ledere ønsker å prioritere langsiktighet, 
men bruker tid på kortsiktige oppgaver. Mye tid går med til administra- 
tive oppgaver. Ansvar for drift, personal, utvikling, orden — og ikke minst 
helhet. 

Denne empiriske forskningen kompletterer mer normative og kogni- 
tive tilnærmingsmåter i ledelsesfaget. Et viktig premiss i forskningspro- 
grammet LIP, er at når vi vet hva ledere faktisk gjør, forstår vi mer av 
hva ledelse er. Ledelse må ta høyde for kontekst og særpreg ved arbeidet. 
Det har også vært et mål å forklare hvordan lederjobben henger sammen 
som en helhet, og da bør arbeidshverdagen studeres. Vi presenterer i det 
følgende utvalgte empiriske studier av norske kirkeledere. 


Soknepresters og kirkevergers lederroller (1998) 


Begrepet arbeidsorientering har bakgrunn i lederundersøkelser med 
vekt på rolleteori. Lederrolleundersøkelsen i 1998 bygger på Adizes' 

firedelte rolletypologi som ledelsen må ivareta: produsent, adminis- 
trator, entreprenør og integrator. Spørreskjemaet ble sendt til 190 
menigheter; 112 rådsledere, 116 sokneprester og 138 kirkeverger svarte. 
Informantene vurderte viktigheten av ulike kategorier lederfunksjoner. 
Skalaen er fra 1 til 7, hvor 1 betyr at noe er svært lite viktig, mens 7 betyr 
at noe er svært viktig. 


Tabell 2. Soknepresters og kirkevergers lederroller i 1998 (Askeland, 1998, s. 222) 


Entreprenør Produsent Integrator Administrator 


Felles vurdering av viktighet 6,1 5,8 6,5 5,3 
Felles tidsbruk 4,0 4,8 4,9 4,6 
Soknepresters vurdering av 6,2 5,4 6,6 4,8 
viktighet 

Soknepresters tidsbruk 53 4,8 53 3,8 
Kirkevergers vurdering av 3,8 6,0 6,5 5,5 
viktighet 

Kirkevergers tidsbruk 32 5,2 5,2 5,4 


Undersøkelsen i 1998 viste at sokneprester og kirkeverger ga ulik skår til 
lederrollene. Både sokneprester og kirkeverger oppga at integratorrollen 
var viktigst, siden begge har lederansvar overfor ansatte. Kjønnsfordelin- 
gen er helt lik hva gjelder vurderingen av viktigheten av integratorrollen 
(6,5). Det samme gjelder også vurderingen av tidsbruk (4,9). Soknepres- 
tene vekter relasjoner mer enn de andre, men mener selv at de bruker 
lite tid på det. De mener selv å bruke svært mye tid på administrasjon. 
Samtidig som integratorrollen er antatt å være internt orientert, er den 
like fullt orientert mot utvikling, men da slik at utvikling skjer gjennom 
at medarbeidere støttes, motiveres og utvikles. Entreprenørrollen kom 
på andreplass i ledernes vurdering av rollenes betydning. Soknepres- 
tene tilla begge roller noe høyere vekt enn kirkevergene, som rangerte 
særlig entreprenørrollen markert lavere. Sokneprester profilerte seg på 
entreprenørrollen; å utvikle menigheten og dens tjenester for å nå sta- 
dig nye mennesker. Rollen er også eksternt orientert mot at den lokale 
kirkes tjenester møter omgivelsenes behov. Produsentrollen ble rangert 
på tredjeplass. Forskjellene var betydelige idet kirkevergene vektla denne 
rollen, mens sokneprestene prioriterte ned produsentrollen. Den samme 

tendensen gjorde seg gjeldende for administratorrollen og gjelder også 
tidsbruk for hver rolle. Både sokneprester og kirkeverger oppga å bruke 
svært mye tid på integratorrollen. Samlet antas sokneprester og kirkever- 
ger å ha omtrent samme tidsbruk på relasjoner og utvikling av medar- 
beidere. Kirkevergene fremstod som lederkategorien som brukte mest tid 
på produsent- og administratorrollen, i motsetning til sokneprestene. En 
slik profil kan indikere at kirkevergenes stilling var den som tydeligst ble 
forankret i en forståelse av at lederrollen ivaretas i og overfor den lokale 
kirke som organisasjon. Samtidig er disse rolleprofilene i større grad ori- 
entert mot stabilitet. 

En hovedkonklusjon fra undersøkelsen var at rolleutformingen og rol- 
leatferden som fremgikk av materialet, viste supplerende lederroller blant 
kirkeverger og sokneprester. Sokneprestene utformet sin rolle langs en 
ekstern utviklingsorientering som ikke ble utsatt for konkurranse fra kir- 
kevergene. Kirkevergene var de som sterkest profilerte seg på stabilitets- 
orientering, både internt og eksternt. Et overlappende felt, og kanskje et 
konkurranseforhold, var relasjonen til de ansatte. Sokneprester og kirke- 
verger profilerte seg omtrent likt på integratorrollen, både når det gjaldt 
viktighet og tidsbruk. 


Prosters og kirkevergers lederroller etter 1998 


Masteroppgaver som undersøkte de kirkelige lederrollene bleskrevet rundt 
ti år senere, i perioden fra 2007-2010. Disse studiene reflekterer utviklin- 
gen i nyorganiseringen av prestetjenesten gjennom å studere prosterol- 
len. En av disse undersøkelsene inkluderte både proster og kirkeverger 
og rapporterte viktige endringer siden 1997. Både proster og kirkeverger 
syntes å ha nedprioritert entreprenørrollen i viktighet og tidsbruk (Skår- 
berg, 2007). Integratorrollen skåret høyest for begge grupper, og overtok, 
sammenlignet med 1998-studien, for administratorrollen som viktigst for 
kirkevergene. Disse lederkategoriene synes også i 2007 å videreføre en 
delt profilering der kirkevergene vektla administratorrollen mens pros- 
tene betonte produsentrollen. Også i studien av endringer i prosterollen 
fant Tormod Stene Hansen (2007, s. 70) i sin masteroppgave at prostene 
vektla integratorrollen sterkest, men at prostene hadde styrket sitt fokus 

på produsentrollen. Også han rapporterer om en synkende tendens til å 
ivareta entreprenørrollen blant prostene. Prostenes vektlegging av inte- 
grator- og produsentrollen bekreftes i ytterligere to studier (Gunnarson, 
2009; Løfsgård, 2007) som en markant tendens. Øyvind Hauken (2007) 
tegner i sin masteroppgave det samme bildet, men hans studie under- 
søkte relasjonen mellom sokneprester og kirkeverger. Han finner lig- 
nende arbeidsdeling hvor kirkevergene ivaretar administratorrollen og 
sokneprestene i noe større grad ivaretar entreprenør- og produsentrollen. 
Begge lederkategorier ivaretar integratorfunksjonen overfor medarbei- 
dere. 

Enda en studie (Holmsen Krogh, 2010) om sokneprester og kirkeverger 
dokumenterer den samme utviklingen. Prestenes tidsbruk i entreprenør- 
rollen hadde minket, mens kirkevergenes vekt på entreprenørrollen var 
økt betydelig. Igjen tok integratorrollen mest tid hos begge lederkatego- 
rier, mens kirkevergene brukte mye tid både på administrator-, integra- 
tor- og produsentrollene (Holmsen Krogh, 2010, s. 36). 

Oppsummert viser studiene fra 2007 til 2010 tydelige utviklingstrekk 
for de ulike lederrolleprofilene. Bente Skårberg (2007, s. 59) fant det 
overraskende i sin masteroppgave at prostenes nye arbeidsgiveransvar 
for prestene ikke medførte økt vekt på administratorrollen. Tilsvarende 
konkluderte Kolbjørn Gunnarson (2009, s. 75) i sin masteroppgave med 
at prostene bare delvis ivaretok sitt lederansvar slik det var formulert i ny 
tjenesteordning. Arne Løfsgård (2007, s. 82) påpekte i masteroppgaven 
at prostene i praksis fungerte mer som agenter for biskop og bispedøm- 
meråd enn de selv uttrykte. Astrid Holmsen Krogh (2010, s. 55) fant i sin 
studie at mens sokneprester hadde økt sin tidsbruk på administrasjon, 
hadde kirkevergene i større grad tatt tak i utadrettede utviklingsoppga- 
ver. Hun stilte spørsmål om en ikke heller burde funnet en noe annen 
tendens, nemlig at sokneprester skulle få frigjort tid til nettopp utadret- 
tede og ikke innadrettede, administrative oppgaver. 

Samlet viser denne gjennomgangen av LIP-prosjektene markante 
endringer av rollemønstre det første tiåret som dekkes av denne artik- 
kelen. Endringer i tjenesteordningen for proster resulterte i sterkere vekt 
på arbeidsgiveroppgaver. Utviklingen medførte mer tidsbruk på admi- 
nistrative oppgaver på tross av prostenes lave skår på viktigheten av 

administratorrollen. I særlig grad synes dette å ha gått ut over tid brukt 
på produsentrollen, mens de fremdeles både vektla og brukte tid på rollen 
som integrator. Den tydeligste trenden blant kirkevergene var den økende 
vekten og tidsbruken på entreprenørrollen. I 1997 ble det antatt at denne 
rollen var lavt prioritert grunnet en betydelig administrativ belastning med 
etablering av styringsstrukturer og prosedyrer knyttet til overtakelse av 
arbeidsgiveransvar fra kommunene. I tillegg synes kirkevergene midtveis 
i perioden å bruke noe mer tid enn sine geistlige lederkolleger på produ- 
sentrollen og i enkelte studier også integratorrollen. Av de lokale kirkelige 
lederroller bruker kirkevergene fremdeles klart mest tid på administrator- 
rollen (jf. og kapittel 10, s. 233—235 for en utdypende gjennomgang). 

I en oppfølgingsstudie viste Askeland (2016) at proster og kirkeverger 
likedannes som ledere, både når det gjelder forventningene som stilles og 
tidsbruk på ulike rolleprofilene. For hver gruppe er det tydelige endringer 
fra de tidligere undersøkelsene (se tabell 3). 


Tabell 3. Gjennomsnitt for grad av opplevd forventning og angitt tidsbruk for ulike 
lederfunksjoner for proster og kirkeverger, på en skala fra 1-5 der 1 er lavest og 5 høyest 
(Askeland, 2016, s. 14) 


Institusjonell  Tjenesteutvikler Dirigent Integrator Mellommann 
leder 

Forventet 

Prost 41 35 4,0 4,3 3,6 
Kirkeverge 4,0 3,9 4,3 4,3 41 
Tidsbruk 

Prost 36 33 3,8 4,2 3,2 
Kirkeverge 3,7 3,8 3,9 41 37 


Kirkeverger synes å oppleve et bredere og sikrere institusjonelt grunn- 
lag for lederrollen, og har samtidig mer oppmerksomhet på utvikling 
og fornying. Prostene rapporterer en svakere utviklingsprofil enn sok- 
neprestene oppgav i 1998 og nivået som dokumenteres i studier rundt 
2010. Prostene legger mer vekt på dirigentrollen, som også inneholder 
en administrativ komponent. Som tidligere vektlegges integratorrollen, 
som utgjør en distinkt kirkelig lederorientering. Både kirkeverger og 
proster vektlegger institusjonell ledelse, men med ulike nyanser. Mens 
prostene profilerer seg noe tydeligere på å fremme kirkens formål og det 

å sette verdier på dagsorden, skårer kirkevergene noe høyere på å bidra 
til samlede resultater og et helhetlig blikk for ulike enheters bidrag til 
helheten. 

Identitetsaspektet har ikke blitt fanget eksplisitt opp i de refererte 
studiene, men har vært vurdert indirekte ut fra vektlegging av de ulike 
lederprofilers viktighet og grad av opplevd forventning. Hovedinntryk- 
ket er at kirkevergene tidlig utviklet en rollebevissthet og identitet som 
ledere og at prostene også har en etablert bevissthet om lederrollen. 
Kirkevergene rapporterte å ha en klar kirkelig lederidentitet, og at de 
opplever å bidra til at kirkens verdier og oppdrag settes på dagsorden. 
Kirkevergenes rolle beskrives mer utfyllende i neste kapittel i denne 
boken. 


Soknepresters ledelse i praksis (2013) 

Stephen Sirris (2013) undersøkte soknepresters arbeidsdager som del av 
prosjektet Ledelse i praksis. Når det gjelder aktivitetsmønstre, viser tabel- 
len under sammenligning med Mintzbergs (1973) toppledere i nærings- 
livet, en amerikansk undersøkelse av pastorer (Kuhne & Donaldson, 
1995), en svensk studie av næringslivsledere (Tengblad, 2001) og en norsk 
undersøkelse av baptistpastorer (Sandtorp, 2011). 


Tabell 4. Lederes tidsbruk angitt i prosent (Sirris, 2016, s. 74) 


Næringslivs-  Pastorer Næringslivs- Pastorer Prester 
ledere (Kuhne & ledere (Sandtorp, (Sirris, 
(Mintzberg, Donaldson, (Tengblad, 2011) 2013) 
1971) 1995) 2001) 
Planlagte møter 59 46 45 71 42 
Ikke-planlagte 10 8 - 0 22 
møter 
Kontorarbeid 22 23 24 21 21 
Telefoni - 6 21 - 4 
«Tours» (uformelle 3 5 2 4 3 
runder og smaprat) 
Reiser 6 12 8 4 8 
Total 100 100 100 100 100 

Prestetjenestens egenart førte til en særskilt underkategorisering hos Sir- 
ris. Både planlagte møter og ikke-planlagte møter skjelner mellom faglige 
møter og administrative møter. Tilsvarende blir kontorarbeid nyansert 
som faglig eller administrativt. Disse kategoriene indikerer fagledelse 
hvor ledelse ligger innbakt i selve profesjonsoppgavene. Fagledelse fan- 
ges ikke helt opp i lederrolletypologiene som bygger på et funksjona- 
listisk syn på ledelse som et organisatorisk forankret mandat (Adizes, 
1980). Oppsummerende blir prestehverdagen beskrevet slik (Sirris, 2016, 
s. 86): 


e Nitimers arbeidsdag med stor arbeidsmengde 

e Hoyt tempo, avbrudd, variasjon 

e 2/3 av tiden er i relasjoner til andre, 1/3 er brukt individuelt 

e 13 % av tiden er utøvende prestetjeneste 

e 1/4av tiden er administrasjon 

e Halvparten av tiden er faglig orientert, og resten er organisatorisk 


orientert 


Diakonens lederroller (2005 og 2015) 


En diakon er leder av kirkens omsorgstjeneste. Diakoni forstås som 
evangeliet i handling og uttrykkes gjennom nestekjærlighet, inklude- 
rende fellesskap, vern om skaperverket og kamp for rettferdighet. Sosi- 
ologen Olav Helge Angell (2011) har på grunnlag av diakonenes arbeid 
utviklet Adizes’ typologi og gitt nye navn. Entreprenør er blitt brobyg- 
ger, mens produsent er blitt leverandør. Brobyggerrollen er orientert 
eksternt og mot å skape legitimitet. Dette kan skyldes at velferdsor- 
ganisasjoner ikke nødvendigvis samsvarer med verdier i omgivelsene. 
Diakonen jobber utadvendt i lokalsamfunnet, slik det også kommer 
til uttrykk i leverandørrollen, hvor man er opptatt av oppgavedimen- 
sjonen. Diakonenes lederroller er studert gjennom to spørreundersø- 
kelser i 2005 og i 2015. Begge årene gikk undersøkelsen til omkring 
300 diakoner, hvorav halvparten svarte. Førstelektor i diakoni, Kari 
Jordheim (2018), finner at diakonene skårer høyt på integratorfunk- 
sjonen og som brobyggere. Det har også vært en utvikling over disse 

ti årene ved at diakonene opplever at administratorfunksjonen er styr- 
ket. Det er også en liten fremgang hva gjelder entreprenørrollen. Tabel- 
len under viser fordeling av svar. Det var mulig å krysse av for flere 
alternativer. 


Tabell 5. Diakonens lederroller. Prosent (Jordheim, 2018, s. 21) 


2005 2015 
Produsent 34 14 
Administrator 11 26 
Entreprenør 25 28 
Integrator 70 49 


Diakonenes lederroller og utviklingen av typologien er et eksempel på 
at kjernevirksomhet og fagets karakter får følger for hvordan ledelse 
konseptualiseres. Diakonene identifiserer seg mest med integrator- 
rollen. Dette er naturlig ut fra diakonenes arbeidsfelt med vekt på 
relasjoner, nettverksbygging og oppfølging av mennesker (Jordheim, 
2018). 


Prosters identitet og roller hybridiseres (2019) 


Hittil har vi beskrevet ledelse i praksis og den nære sammenhengen med 
lederrolleundersøkelser. Rolle betegner ytre forventninger og jobbkrav, 
mens identitet refererer til selvforståelse. Flere av studiene operasjonalise- 
rer rolle gjennom tidsbruk, oppgaver og ansvar. Identitet kan dokumen- 
teres gjennom lederes beskrivelse av egen selvforståelse. Det er ikke gitt 
at det er samsvar mellom identitet og rolle, selv om dette ofte tas for gitt 
i flere av studiene. Det er ingen automatikk i at mye tid brukt på å være 
administrator betyr at man identifiserer seg med den funksjonen. Lederes 
identiteter og idealer korresponderer ikke alltid med innholdet i arbeidet 
deres. Dette forholdet mellom rolle og identitet er påpekt og utforsket 
i norsk kirkekontekst når det gjelder ledelseslogikk og profesjonslogikk 
(Sirris, 2019). Distinksjonen er interessant, fordi profesjonsutøvere ofte 
har en sterk faglig identitet. Når de går inn i en lederrolle, innebærer det 
en formell posisjon hvor man får ansvar for hele organisasjonen og ikke 

bare et avgrenset fagområde. I et funksjonalistisk perspektiv er ofte rol- 
len forutbestemt, mens rolleinnehaveren i et interaksjonistisk perspektiv 
i høyere grad må utforme rollen sin. 

Sirris (2019) intervjuet ni proster i et bispedømme, hvorav tre ble 
observert i en arbeidsuke hver. Når det gjelder identitet, kan prostenes 
narrativer plasseres på en skala fra profesjon til ledelse. Det var fokus på 
pastoral identitet og innsats for å holde oppmerksomheten på kirkens 
oppdrag. Kollegiale relasjoner ble understreket. Artikkelen skjelner 
mellom dette som primær identitet, og lederidentitet som sekundæri- 
dentitet. Lederidentitet innebar å være arbeidsgiver, sjef og adminis- 
trator. Arbeidsgiveransvaret ble høyt prioritert, og man ønsket å lede 
gjennom relasjoner og på nært hold. En karakterisk utsagn var: «Vi er 
først og fremst prester, så ledere, og deretter arbeidsgivere som utøver 
administrasjon og byråkrati» (Sirris, 2019, s. 24). Oppsummert hadde 
prostene fortsatt sterk profesjonsidentitet, men dette utelukket ikke en 
voksende lederidentitet. Hva gjelder rolle, var plasseringen omvendt. 
Her var lederrollen primær, mens profesjonsrollen kom sekundært. 
Prostene måtte prioriterte administrasjon gjennom prioritering av 
arbeidsgiveransvaret. Ytre rammer avgjorde hva de kunne gjøre. Der- 
nest var tidsbruk til å motivere og inspirere presteskapet viktig. Admi- 
nistrasjon ble tydelig kontrastert med kjernevirksomhet. Et typisk sitat 
her er: 


En dyktig prost har relasjonell kompetanse. Administrasjon og teologisk 
kompetanse kommer sekundært. Administrasjon og orden er avgjørende. 
Vår oppgave gar fra det prosaiske — se til at alle arbeider, hjelpe dem å or- 
ganisere arbeidstid og ferie. De ytre rammene. I tillegg, hvordan vi utfører 
arbeidet. Arbeidsgiveransvar utgjør mesteparten av jobben min. (Sirris, 2019, 


s. 54) 


Studien er en sammenligning med helseledere. Den finner at pros- 
tene er mer resistente mot styringslogikk og organisatorisk kontroll 
enn helselederne. Bispedømmet er desentralisert og distribuert. Sirris 
(2019, s. 10) plasserer kirkelederne på to akser i et rammeverk. Den 
første aksen er identitet, og den andre er lederrolle. Her blir det fire 


typer. 

» Lav 


Høy < 
A i Lederrolle A 
Profesjonell Ren ledelse 
gjør ledelse 
Ren hybriditet Lederidentitet 


Fagidentitet 


vRen profesjon 
Lav 4 


Profesjonsrolle 


Leder gjør 
fagarbeid | 
» Høy 


Figur 1. Identitet og roller (Sirris 2019, s. 10) 


I midten er en fullstendig hybrid, noe Sirris (2019) ikke finner empirisk 
belegg for. Prostene befinner seg ikke innenfor en av disse fire typene, 
men et sted midt på aksene — selvsagt med ulike individuelle forskjeller 
og preferanser. Som gruppe prioriterer prostene primært en profesjonsi- 
dentitet og en lederrolle. Helselederne som deltok i undersøkelsen hadde 
derimot en primær lederidentitet og lederrolle. For kirkelederne utgjør 
dette ikke nødvendigvis et problem, men det er en spenning mellom 
identitet og hva man faktisk gjør av arbeidsoppgaver. Kort sagt: ledelse 
trumfer profesjon. Dette speiler en generell samfunnsutvikling hvor 
arbeidslovgivning vokser og regulerer rettigheter og plikter i arbeidslivet. 
Å være arbeidsgiver er omfattende og tar tid. 


Konklusjon 


Det er gode grunner for å studere ledelse i praksis i sammenheng med rol- 
ler og identitet. For det første gir observasjonsstudier førstehåndskjenn- 
skap til lederes praktiske arbeid. Hva man fyller tiden med, er et uttrykk 
for hva som er viktig. Videre er dette en god tilnærming til ledernes tause 
kunnskap. Hvis man ikke har et ledelsesfaglig språk, vil observasjon og 
intervjuer med utgangspunkt i arbeidshverdagen gi et godt utgangspunkt 
for samtale. 

Perioder med organisatorisk endring og institusjonell pluralisme er 
særlig egnet til å studere utviklingstrekk i forholdet mellom etablert rol- 
lebevissthet og identitet som leder. Men å være leder handler også om å 
få andre med seg og skape oppslutning. Man må bli oppfattet som leder. 
Lederfunksjoner kan ivaretas formelt, men også uformelt. Roller har et 
«skript» som foreskriver hva omgivelsene oppfatter som passende, og 
dermed knyttet til rammer og strukturer. 

Vi har presentert funn fra enkelte stillingskategorier uten en formell 
lederstilling, eksempelvis diakoner og prester. Disse har mye fagledelse 
som en naturlig del av jobben. I tillegg ivaretar de ledelsesfunksjoner på 
vegne av menigheten utad. Studiene viser diakonenes vekt på brobygger- 
rollen og sokneprestenes entreprenørrolle. Et viktig poeng er at eksem- 
pelvis prestene bruker halve arbeidstiden på organisatoriske oppgaver 
(Sirris, 2016). Sokneprestene erkjenner et ansvar for menigheten som hel- 
het og er aktive i stabssammenheng, råd og utvalg, og i kommunikasjon 
og samhandling med kirkeverge. 

For prestene, både sokneprester og proster, har utfordringen vært en 
overgang fra en sterk faglig rolle som innebar mye uformelt lederansvar 
til en situasjon der prostene tydelig ble definert som mellomledere i kir- 
ken. Kirkevergerollen var før 1996 noe uklar hva gjelder ansvarsområde 
og som mellomstilling mellom kirke og kommune. Gjennom kirkeloven 
i 1996 ble den tydelig som lederstilling. Studiene over tid viser en markert 
utvikling for kirkevergene. 

Forskningsprogrammet Ledelse i praksis starter med arbeidshverda- 
gen til ledere og deres aktiviteter og tidsbruk. Flere av studiene benyttet 
rolletypologier med basis i Adizes (1980) og de videreutviklinger som har 
kommet siden. Færre har lagt vekt på identitet. Her ligger et potensial 
for videre forskning. Å skjelne tydeligere mellom rolle og identitet kan 
gi et mer nyansert bilde hvem ledere forstår seg selv som, og hva andre 
forventer av dem og hvordan de faktisk fyller tiden sin. En viktig innsikt 
hos Sirris (2019), er at lederne prioriterer både profesjonslogikk og ledel- 
seslogikk avhengig av organisatorisk kontekst. Lederne søker å forbedre 
sin organisasjon slik at den lever ut sitt oppdrag. Det gjør prostene ved 
å nære profesjonen. Disse perspektivene er ikke motstridende, men kan 

derimot gi et mer utfyllende bilde av hva det vil si å være leder i en kom- 
pleks organisasjon. 

Et viktig anliggende, også for praktikere, er hvordan man som 
hybridledere — profesjonsutøvere i lederstilling, eksempelvis prostene - 
balanserer og integrerer ulike faglige og ledelsesmessige roller. Å være 
leder tar mye tid og oppmerksomhet. Utviklingen vil vise hvordan ledere 
identifiserer seg med ulike dimensjoner i arbeidet. Hvordan hybridiserin- 
ger av både identiteter og roller utfolder seg i ulike profesjoner og ledere i 
kirken, er et aktuelt forskningstema. 

Avslutningsvis i et bokkapittel som handler om kirkelige lederroller 
og identitet, kreves bevissthet om identifikasjon med roller. Rolleoverbe- 
lastning kan føre til utbrenthet og monomani. En kirkeleder er tjent med 
å være bevisst på at identiteten ikke bare hviler i det man gjør. Kirkens 
vitnesbyrd er at vår identitet er grunnfestet et annet sted. 

Abstract: A central and specific aspect of the Church of Norway is its legally 
grounded democratic structure of autonomous local congregations. This local con- 
gregational organization complements the traditional synodal and/or episcopal 
structures of other churches. The institution of the church warden, dating back to 
medieval times, has been transformed into a general managerial position on behalf 
of the joint parish councils in each municipality. The chapter traces the roots of 
this position and reviews two decades of research on church wardens’ conception 
of managerial leadership roles. This review show that church wardens have a clear 
managerial identity and balance differing demands on managerial work. They are 
also key agents in communicating and interacting with their local communities and 
municipal authorities, securing legitimacy and resources. 


Keywords: church warden, identity, institutional, management, roles 


Introduksjon 


Den norske kirke ma kontinuerlig gjennomtenke hvordan den realise- 
rer sitt oppdrag, sine verdier og sitt formal som selvstendig folkekirke. 
Denne type spørsmål er naturlig å stille ut fra den reform- og nyorgani- 
seringsperiode kirken er i, med avvikling av statskirken og etablering av 
nye legale rammer for tros- og livssynsvirksomhet. Slike spørsmål stilles i 


Sitering av denne artikkelen: Askeland, H., Fiske, M. & Mjånes, Å. S. (2021). Kirkevergens lederrolle. 
IS. Sirris & H. Askeland (Red.), Kirkelig organisering og ledelse: Et verdibasert og praksisorientert perspektiv 
(Kap. 10, s. 223-241). Cappelen Damm Akademisk. https://doi.org/10.23865/noasp.129.ch10 

ikke bare i Den norske kirke, men også i øvrige kirkesamfunn (Askeland, 
2016; Frank, 2006; Jenssen, 2018; Sirris, 2016). I dette kapitlet vil vi rette 
oppmerksomheten mot kirkevergens posisjon i et historisk og samtidig 
perspektiv. Kunnskap om de aktuelle lederroller i kirken er et viktig 
grunnlag for kontinuerlig utviklingsarbeid og for de tiltak som sikrer 
kompetanse for ledere. 

Utgangspunktet for å forstå og tilordne lederansvar ligger i kirkens 
oppdrag, da særlig kirken som folkekirke. En slik forståelse fordrer ledelse 
som både håndterer ledelsesfaglige, kirkefaglige og ordningsmessige 
anliggender. Samtidig må ledelse sees som en kompleks og kontekstuell 
praksis som er innrammet av samfunnsmessige krav og reguleringer. En 
slik ledelsesforståelse må særlig forankres i det oppdrag og de verdier fol- 
kekirken søker å realisere. 

I snart 25 år har kirkevergestillingen vært lovfestet som daglig leder i 
den lokale kirke på kommunenivå, mens kirkevergenes århundrelange 
rolle som lokale kirkeledere har vært lite undersøkt. Dette kapitlet reiser 
følgende spørsmål: Hvordan har kirkevergerollen utviklet seg og hvordan 
profilerer kirkeverger seg som lokale kirkeledere? 

Kapitlet bygger på datamateriale og videreutvikler innsikter og konklu- 
sjoner fra et forskningsprosjekt ved VID vitenskapelige høgskole: Ledelse 
og lederroller i praksis (LIP). Siden 2006 har prosjektet undersøkt ledelse 
som praksis, og siden 2008 har en rekke mastergradsoppgaver om kir- 
kelig ledelse kommet ut av prosjektet. Konkret bygger dette kapitlet på 
en stor spørreskjemaundersøkelse i 2016, som ble gjort blant proster og 
kirkeverger i Den norske kirke, samt en noe mindre intervjuundersøkelse 
(Fiske, 2017; Mjånes, 2017).* I analysen anvender vi en ledelsesmodell som 
søker å integrere kompleksiteten i lederes rolle, ivaretatt gjennom ulike 
lederrolleprofiler. 

Vi presenterer først kapitlets metodiske forankring i ledelsesfaget, før 
vi ser nærmere på hvordan problemstillingen henger sammen med folke- 
kirkens kontekst og organisering. Deretter gir vi et riss av den historiske 
og kirkelige bakgrunn for funksjonen og posisjonen som kirkeverge, og 


1 Deler av datamateriale fra samme undersøkelse er også omtalt i kapittel 9 (Sirris & Askeland), 
om lederroller og identitet. 
2 Senevnte arbeider for en nærmere gjennomgang av metodisk tilnærming og en bredere analyse. 

bruker dette som bakgrunn for å belyse hvordan og i hvilken grad kirke- 
vergene fremstår med en bevisst institusjonell kirkelederprofil. 


En integrert ledelsesmodell 


Ledelsesfaget er mangfoldig og med ulike tradisjoner. Sentrale begreper 
som tidlig ble brukt i internasjonal ledelseslitteratur var administration 
og management, mens det fra 1980-tallet av ble stadig mer bruk av begre- 
pet leadership. Fra 1990-tallet har også offentlig virksomhet blitt preget 
av vekt på bedre organisering, vekt på ledelse og tydelighet i styringsrol- 
len, som tidligere nevnt i kapitlene 4 og 6. Disse reformene omtales som 
New Public Management (NPM) (Hood, 1991). I kirkelig sammenheng 
falt behovet for å utvikle lederfunksjoner og ivareta arbeidsgiver- og per- 
sonalansvar sammen med et nytt vokabular og nye forventninger til å 
utøve ledelse. Med lederskapsbegrepet kom ideen om visjon, verdier og 
utvikling for alvor inn i ledelsesdebatten. Den eller de som drev med stra- 
tegisk og meningsdannende lederskap ble i økende grad tenkt frikoblet 
fra administrative oppgaver og ansvar. 

Grepet i dette kapitlet er å anvende en modell som kombinerer to sen- 
trale dimensjoner: oppgaveorientering versus relasjonsorientering, samt 
intern versus ekstern orientering (jf. også drøfting i kapitlene 8 og 9). 
Begrepsmessig anvendes begrepet lederrolle, forstått som summen av de 
forventninger som knytter seg til lederes posisjon og stilling i organi- 
sasjoner (Askeland, 1998). Modellen bygger på to sentrale dimensjoner, 
henholdsvis oppgave- versus relasjonsorientering samt intern versus 
ekstern orientering, og skiller dermed analytisk mellom ulike rolleprofi- 
ler (jf. tabell 1). Modellen er anvendt i analyser av lokalsamfunnsbaserte 
organisasjoner innen sivilsamfunnet (Botvar & Schmidt, 2010; Schmid, 
2013), samt av prosters og kirkevergers lederrolle i Den norske kirkes 
menigheter (Askeland, 2015; Fiske, 2017; Mjånes, 2017; Myrvang, 2020). 

Teoretisk representerer dette en videre utvikling av anvendt modell 
fra tidligere studier av kirkelige lederroller, se også kapittel 9 (Askeland, 
1998; Hauken, 2007; Skårberg, 2007; Krogh, 2010). Disse tidligere studier 
anvendte en modell med en noe annen firedelt lederrolleprofil: produsent, 
administrator, entreprenør og integrator (Strand, 2007). Mens ekstern 

versus intern orientering er like, representerer orientering mot stabilitet 
versus endring en noe annen vinkling. 

Argumenter for utvikling av en integrert ledelsesmodell har vært 
knyttet til to viktige aspekter. Harald Askeland (2016) hevder at tidligere 
studier ikke i tilstrekkelig grad fanget opp religiøst funderte organisasjo- 
ner, da de var basert på anvendelse av mer generelle modeller. 

I motsetning til næringslivsorganisasjoners effektivitetsforventning 
der konkurrenter og kunder var sentrale aktører i konteksten, møter reli- 
giøst funderte organisasjoner like gjerne krav med hensyn til legitimitet, 
identitet og verdier i relasjon til aktører i det omkringliggende samfunn. 
Dermed er rolleprofilen produsent erstattet med mellommann, og rol- 
leprofilen dirigent har overtatt for administrator (men med betydelige 
likheter). I tillegg har spørsmålet om verdier og identitet vært mindre 
vektlagt i tradisjonell ledelsesforskning, men har vært artikulert i klas- 
siske bidrag (Barnard, 1938; Selznick, 1957) og blitt tilrettelagt for kirkelig 
ledelse (Carroll, 2011). Forventningene knytter seg til det oppdrag og for- 
mål organisasjonen har i samfunnskonteksten, både i forhold til med- 
lemmer og med hensyn til samarbeidende interesser. Slik ble rolleprofilen 
institusjonell leder lagt til i modellen. Sentrale dimensjoner ved lederskap 
inkluderer helhet, mening og verdifokus (jf. tabell 1)? Den institusjonelle 
dimensjonen ved ledelse innebærer to viktige sider: For det første et over- 
ordnet ansvar for at tjenester og oppgaver bidrar til resultatet for orga- 
nisasjonen (enheten), samtidig som ulike aktiviteter holdes sammen i et 
koordinert og fungerende hele. For det andre utøver den institusjonelle 
siden institutional leadership, slik det er blitt formulert av organisasjons- 
forskerne Barnard (1938) og Selznick (1957). For ledere innebærer dette å 
bidra til ledelse av meningsdanning, til artikulering av formål og det å 
fremme verdier generelt og institusjonens kristne verditradisjon spesielt. 
En første måte å ringe inn den sentrale lederutfordring på for verdibevisst 
ledelse i folkekirken vil kunne ligge i å reformulere et utsagn om institu- 
sjonelt lederskap: «A special concern for the preservation of the Chris- 
tian identity of the congregation in constantly changing circumstances» 


3 Modellens teoretiske fundament er presentert i kapittel 8 i denne boken, «Lederskapets kirkelig- 
het» (Askeland), og blir derfor kun presentert i tabellform her. 

(reformulert etter Carroll, 1991, s. 97). Denne basale oppgave knyttes så 
sammen med teorier om institusjonelt lederskap (Selznick, 1957). 

I tillegg til den sentrale profilen som institusjonell leder, inkorporerer 
altså modellen fire ulike profiler for ivaretakelsen av ledelse eller kon- 
krete lederroller: dirigent, integrator, tjenesteutvikler og mellommann. 
Viktige funksjoner innebærer å klargjøre organisasjonens oppdrag og 
mål, virkeliggjøre dette formål i organisasjonens liv og virksomhet, samt 
å bidra til at organisasjonen og dens medlemmer formulerer og fasthol- 
der grunnleggende verdier i møte med omgivelsene. Hovedinnholdet for 
hver enkelt rolleprofil fremgår av tabell 1 (jf. tabell 1 i kapittel 8 for det 
empiriske grunnlaget for rolleprofilene). 


Tabell1. Sammenfatning av rolleprofilene i kirkelig lederskap 


Institusjonell (kirke)leder 


Helhetlig ansvar for fungering og resultat for organisasjon og enheter. Bidra til artikulering 
av identitet og oppdrag. Bidra til utvikling av strategi og en helhetlig tilnærming til 
menighetsbygging og utvikling. 


Intern - oppgave 


Dirigent 


Intern - relasjon 


Integrator 


Ekstern - oppgave 


Tjenesteutvikler 


Ekstern - relasjon 


Mellommann 


Fasilitering av 
arbeidsprosesser 


Ressursfordeling 


Organisering av 
jenester og rammer 
or menighetens og 
ulike medarbeideres 


- Støtte, inspirere 
og veilede 
medarbeidere 


- Utruste individer og 


team til jobbutførelse 


Strategisk utvikling 
eller tilpasning av 
tjenester og tiltak 
relatert til forståelse 
av forholdet mellom 
oppdrag og kontekst 


- Samarbeid mellom 
ulike enheter 


- Bygge relasjoner til 
lokalsamfunnet 


- Regulere og 
forhandle 
relasjoner til andre 


jeneste organisasjoner 


Folkekirken som ledelseskontekst 


Kapitlets forskningsspørsmål dreier seg om hvordan kirkevergens leder- 
rolle har utviklet seg, samt hvordan kirkevergene profilerer seg som 
lokale kirkeledere. Både dette og vårt tilhørende datagrunnlag er relatert 
til endring i folkekirkens kontekst og organisering. Når Den norske kirke 
omtales som folkekirke, har dette ofte noen sentrale kjennetegn: Folke- 
kirken er en kirke hvor dåpen er grunnlag for medlemskap og stemme- 
rett, og omfatter oftest det store flertall av folket. Som en følge av dette 
er den landsdekkende, med en territoriell inndeling og organisering. 

Den lokale menighet, med lokalsamfunnet som stedlig forankring 
(Tønnessen, 2014, s. 10), er et sentralt kjennetegn ved folkekirkeforståel- 
sen. Status som statskirke opphørte i 2012 og Den norske kirke ble etablert 
som et nasjonalt rettssubjekt fra 2017, mens de lokale sokn har vært retts- 
subjekter siden 1997. Denne selvstendiggjøringen har ledet til et fornyet 
arbeid med nyorganisering, med en mindre omfattende trossamfunn- 
slov fra 2020 som rettslig fundament.* Samtidig synes det å være en klar 
forutsetning, både politisk og kirkelig, at folkekirken har demokratiske 
kjennetegn og at dens tjenester er gratis og allment tilgjengelig. Gjennom 
Kirkemøtets dokument og Den norske kirkes identitet og oppdrag påpe- 
kes det at kirken ikke er identisk med folkefellesskapet, men utgjør et 
særegent fellesskap i dåp og tro. Slik kobles folkekirkebegrepet til forstå- 
elsen av å være et trossamfunn, der denne identiteten gis uttrykk som en 
«bekjennende, misjonerende, tjenende og åpen folkekirke» (Kirkemøtet, 
2004). Disse endringene i institusjonelle rammer, utgjør konteksten for 
forskningsprosjektet som artikkelen henter data fra. 

I tillegg til en slik tilrettelegging av identitet og oppdrag, har kirken 
gjennom den nye trossamfunnsloven (2020) $ 10 fått klare normative for- 
ventninger om at formålet er fortsatt å være en landsdekkende og demo- 
kratisk folkekirke. Selv med oppløsningen av statskirken, er Den norske 
kirke lovhjemlet og med en politisk forventning om tilstedeværelse over 
hele landet og med en demokratisk forankring og dels til en kontinuer- 
lig prosess med fornying og utvikling av organisasjon og tjenester. Mens 
trossamfunnsloven $ 1 (faneparagrafen) kun angir at formålet er å under- 
støtte trossamfunn, gis det fremdeles tydeligere normative forventninger 
til Den norske kirke som folkekirke. 


Kirkevergens kirkehistoriske bakgrunn 


Kirkevergens funksjon som forvalter av viktige deler av kirkens mid- 
ler og formue har røtter tilbake til middelalderen. Historisk var det en 
tett kobling til forvaltning av ressurser og av kirkebyggene. Da kirkelige 


4 Foren grundigere gjennomgang av denne prosessen, se kapittel 3 om drivkrefter i kirkens utvik- 
ling (Sirris, Askeland & Grimstad). Trossamfunnsloven som vil ramme inn fremtidig kirkeord- 
ning ble vedtatt i 2020 og trådte i kraft 1. januar 2021. 

inntekter ble overført fra biskopene til lokale menigheter ved kirkeeiere, 
ble lokal kirkeformue delt i to. Prestebordsgodset (mensa) bidro til under- 
hold av prestetjenesten, mens kirkeformuen og gods (fabrica) var forbe- 
holdt kirkebygg og vedlikehold (Alsvik, 1995). Fra 1100-tallet inngikk 
kirkevergene i den lokale forvaltning som utviklet seg i byene. Funksjo- 
nen ble ordnet som ombud, og kirkevergen ble utpekt blant menn med 
høy sosial status. Oppdraget ble opprinnelig utøvet med et biskoppelig 
mandat ut fra kanonisk rett. Med de endringer i kirkestyret som fulgte 
etter reformasjonen, fikk kirkevergene et kongelig lovfestet mandat. Da 
kirkens medlemmer i soknet fikk egne folkevalgte organer gjennom for- 
mannskap og soknestyrer fra 1837, opererte kirkevergene med et lokal- 
samfunnsmandat fra soknets valgte organer. Denne linjen ble videreført 
i 1997, da kirkevergestillingen ble daglig leder for kirkelig fellesråd, som 
representerer soknet på kommunenivå. Forvaltningen av ressurser og 
bygg har vært en vedvarende kjerne i kirkevergens ansvar og oppgaver. 

Samtidig har funksjonen også inkludert tydeligere kirkelige oppgaver. 
Ved etableringen av «medhjelperinstitusjonen» i 1643, lovfestet i 1687, 
skulle kirkevergene bistå soknepresten i utøvelsen et åndelig og moralsk 
tilsyn med kirkens medlemmer (Alsvik, 1995, s. 51). I Christian V lov 
(2. bok, kap 9) fremgår følgende oppgaver for kirkevergene: 


$3: Samles når presten ønsker, gi ham råd i alle spørsmål vedrørende hans 
ansvarsområde, ved behov bistå og hjelpe ham samt at de skal gi akt på 
alt som kan hjelpe den tvilrådige og som kan tjene guds ære og hands 


menighets oppbyggelse 


Samtidig hadde kirkevergene på landet et lovfestet ansvar for å bidra til 
utdeling av midler til trengende. Funksjonen ble slik stående mellom 
lokalsamfunn og kirkelig øvrighet, med mandat som statlig tjeneste- 
mann, men denne sammenkoblede funksjonen opphørte med det store 
kirkesalget fra 1660-årene. Mange steder opphørte kirkevergefunksjonen 
etter 1720, men den fortsatte imidlertid i byene, der soknet selv eide kirken 
eller der ny kirkeeier valgte å tilsette kirkeverge for å føre tilsyn med kir- 
ken. Flere har pekt på at kirkevergefunksjonen på mange måter fremstod 


5 For en grundigere historisk gjennomgang, se Alsvik (1995). 

som representant for soknets kirkemedlemmer i møte med offentlig og 
kirkelig øvrighet, og slik på flere måter representerte forløpere for lokal- 
demokratiske organer (Bjerkås, 2017; Kiimin, 2004). 

Utover på 1800-tallet, og særlig etter formannskapslovene av 1837, 
ble kirkevergen oppnevnt av kommunale organer. Dette hang sammen 
med at de nye kommunene bygde på prestegjeldene og tilhørende sokn, 
med formannskap og soknestyre. Disse organene overtok skatteretten 
for vedlikehold av soknekirkene og kirkegårdene som i lov ble lagt til 
soknene i 1818. En ekspansjon i kirkevergenes oppgaver kom i hovedsak 
i byene utover 1800-tallet, og ytterligere etter kirkeloven av 1897. Særlig 
kom ansvaret for kirkegårdene til å bety en utvidelse av både økonomisk 
og personalmessig ansvar. Da ansvaret for å finansiere oppgaver med 
kirkebygg og kirkegårder ble lagt til kommunene, kom utviklingen av 
stillingen i høy grad til å følge utviklingen av kommuneorganisasjonen 
som politisk og organisatorisk størrelse. Når ekspansjonen kom i byene 
hang det sammen med omfanget av oppgavene. Man trengte rett og slett 
noen som holdt dette sammen og koordinerte på tvers av kommunens 
sokn med hensyn til kirker og kirkegårder. Rollen som representant for 
lokalsamfunnet ble også endret, med etableringen av Kirkens tilsyn? som 
innstilte på oppnevning av kirkeverge samt innstilte forslag for kommu- 
nestyret angående budsjett og behov for nybygg. 

Som valgte ombud, og etter hvert med større og mindre stillinger, var 
ansvar og oppgaver konkret knyttet til kirkens materielle struktur. Den 
indirekte innflytelsen må likevel ha vært til stede, da kirkebygget og kir- 
kegårdene representerte de «arenaer» der folkekirkens liv, virksomhet og 
ritualer skjedde. Vedtaket om oppretting av menighetsråd i 1920 etablerte 
et lokalt kirkelig selvstyre, en kirkelig variant av det kommunale selv- 
styret, men med begrenset mandat. I tillegg til å fremme det kristelige 
liv i menigheten, overtok rådet kirketilsynets oppgaver av økonomisk og 
administrativ art. For å ivareta koordineringen overfor kommunen åpnet 
loven for etablering av kirkelig fellesråd, der kirker og kirkegårder ble 


6 Kirkens tilsyn ble valgt i soknet, men hadde oppgaver som var parallelle med de senere kirkelige 
fellesråd. De kan dermed primært sees som forløpere for menighetsrådene, men også for ord- 
ningen med å etablere kirkelig fellesråd der det var flere kirker i kommunen, eller der flere sokn 
eide kirke sammen. 

underlagt et felles tilsyn. Oppfølgingen av bygg og økonomi, samt menig- 
hetsrådenes og fellesrådets behov for saksbehandling, førte til utbygging 
av kirkevergestillinger som sekretariat for rådene og bindeledd mellom 
kirke og kommune. Samtidig var kirkevergene tilsatt av kommunen, og 
den kommunale forvaltningsutvikling medførte at kirkevergene opererte 
på delegasjon fra rådmannen mens de i utøvelsen av sine oppgaver var 
underlagt menighetsråd og fellesråd (Raustøl, 1993). Utviklingen med- 
førte at stillingene i økende grad fikk tillagt økonomisk og personal- 
messig ansvar, særlig knyttet til kirke og kirkegård, men også for øvrige 
stillinger i menighetene. I forkant av kirkeloven, som ble vedtatt i 1996, 
var det etablert fellesråd og kirkevergestilling i noe over 200 kommuner. 

Posisjonen i skjæringspunktet mellom kirke og kommune ble igjen 
endret i 1997, da kirkevergen gikk fra å være en kommunal til en kirkelig 
stilling. Lovfestingen av fellesrådets ansvar og pålegget om å ha en daglig 
leder for å ivareta oppgaver og funksjoner i det daglige, tydeliggjorde stil- 
lingens kirkelige forankring og ansvar. Samtidig innebar dette grepet en 
klar endring og utvidelse av det tradisjonelle ansvaret. 

Fra 1970-tallet begynte soknet og menighetene å få stadig større staber, 
dels gjennom administrative og praktiske stillinger og dels gjennom en 
gradvis vekst i stillinger som kantor, kateket og diakon samt en rekke 
andre menighetsrelaterte stillinger. Forventningene frem mot midten av 
1980-tallet var at det hovedsakelig kun trengtes administrativ hjelp for 
menighetsrådene og til avlastning for sokneprestene. Det man så for seg 
var en kombinasjonsordning der menighetssekretærene og soknepres- 
tene kunne ivareta disse behovene” Da kirkelovutvalget under ledelse 
av biskop Georg Hille la frem sin innstilling i 1989 (NOU 1989: 7), ble 
tidligere og nytt ansvarsområde lagt sammen: sekretariat, budsjett og 
arbeidsgiveransvar, men man brukte i hovedsak betegnelsen «overord- 
net administrativt ansvar» (administrative lederoppgaver). Som et ledd 
i forslaget om etablering av denne stillingen foreslo utvalget et krav om 
toårig utdanning med hovedvekt på økonomisk/administrative fag og 


7 Ikke minst var menighetsseminarene et utdanningstilbud som reflekterte en slik tenkning, og 
tilsvarende var sokneprestkursene som ble etablert på 1980-tallet en første lederutdanning for 
denne gruppen. 

kristendomskunnskap (NOU 1989: 7, s. 163).* Dette ble også begrun- 
net med ekspansjon i oppgaver, men særlig viktig var overføringen av 
arbeidsgiveransvaret til soknet (ved MR og FR). Samtidig la utvalget 
avgjørende vekt på soknets stilling og menighetsrådet som det sentrale 
lokale kirkelige styringsorgan. Derfor foreslo utvalget at stillingen som 
kirkeverge skulle etableres på soknenivå, og at den skulle ivareta leder- 
funksjonen. Den omfattende høringsrunden la denne løsningen død, 
da kun få instanser ønsket å legge et så omfattende ansvar til soknet. 
Departementets lovforslag, og Stortingets vedtak, fulgte derfor opp en 
klar tilbakemelding fra både kirkelige organer og også fra kommunene 
ved å lovfeste fellesråd og stilling som daglig leder (kirkeverge) på kom- 
munenivå. 

Gjennomgangen av den historiske bakgrunn viser noen sentrale trekk 
ved kirkevergen som ombud og stilling. Den vokste frem ut fra et kir- 
kelig behov for forvaltning av økonomiske og materielle ressurser, samt 
et behov for et overordnet ansvar for de som utøvet arbeidet med kirker 
og kirkegårder. Den kirkelige forankring har vært permanent, men skif- 
tende under det som til enhver tid har vært naturlig kirkelig myndighet. 
Rollen har hatt sin primære forankring i lokalsamfunnet, dels som repre- 
sentant for og dels overfor soknets innbyggere. Da soknet ble selvstendig- 
gjort gjennom kirkeloven av 1996, skjedde en redefinering og utvidelse av 
ansvarsfeltet mot en tydelig lederstilling. Med sine nye ansvarsområder 
trengte soknets organer et sekretariat og en daglig leder som var ansatt 
av og sto ansvarlig overfor kirkelig fellesråd. Slik skulle stillingen også 
ivareta koordinering mellom soknene og i forhold til kommunen. Denne 
omdreiningen i rollens forankring og ansvarsområde, men fremdeles i 
skjæringspunktet mellom kirkelige og lokalsamfunnsorganer, aktualise- 
rer interessen for hvordan kirkevergestillingene blir profilert og hvilken 
lederidentitet som utvikles. 


8 Med utgangspunkt i dette forslaget, ble det opprettet et toårig kirkevergestudium ved Høgskulen 
i Volda i 1995 og en tilsvarende utdanning i kirkelig administrasjon ved Diakonhjemmet høysko- 
lei1996. 

Presentasjon og drøfting av sentrale funn 


I det følgende presenterer vi funnene fra tidligere studier av kirkevergens 
lederrolle, fra lovfestingen i 1997 og frem til overgangen til ny kirkeord- 
ning i 2017. 

En studie fra den første perioden etter ny kirkelov i 1997 (Askeland, 
1998), bygde på en nærliggende men ikke identisk ledermodell. Følgende 
roller ble anvendt: produsent, administrator, entreprenør og integrator? 
Funn fra studien viste at kirkeverger vektla integratorrollen som viktigst 
av alle lederkategoriene, entreprenørrollen var den neste mens produsen- 
trollen ble vektlagt på tredje plass. Når det gjaldt omfang av tidsbruk til 
de samme rollene, ble noe av tendensen videreført. Mange kirkeverger 
oppga at de også brukte svært mye tid på integratorrollen, og fremsto 
også som den kategorien ledere som brukte mest tid på produsent- og 
administratorrollen. Særlig sokneprestene oppga å bruke lite tid på disse 
rollene. En slik profil indikerer at kirkevergenes stilling var forankret i 
en forståelse av at lederrollen ivaretas i og overfor den lokale kirke som 
organisasjon. Kirkevergene profilerte seg på stabilitetsorientering, både 
internt og eksternt. 

I 1997 ble det antatt at entreprenørrollen var lavt prioritert grunnet en 
betydelig administrativ belastning med etablering av styringsstruktu- 
rer og prosedyrer i forbindelse med overtakelse av arbeidsgiveransvar 
fra kommunene. Trosopplæringsreformen fra 2004, med en klar lokal 
forankring av ansvar og ressurstildeling, synes å ha vært medvirkende 
årsak til at kirkevergene over tid utviklet sin lederrolleprofil mer i ret- 
ning av utadrettet menighetsvirksomhet, noe som dermed styrket entre- 
prenørrollen. 

To tiår senere ble det rapportert om klare endringer (Mjånes, 2017). 
For det første profilerte proster og kirkeverger egen lederrolle nokså likt, 
med hensyn til både forventninger og reell angitt tidsbruk, for rollene 
som institusjonell leder, dirigent og integrator. Ut fra tidligere studier er 
det grunn til å anta at disse funksjonene representerer det ledere brukte 


9 Sammenheng og overgang mellom Strands modell (Strand, 2007) og den integrerte modellen vi 
anvender her (Askeland, 2016), er omtalt i kapittel 9. 

mesteparten av sin tid på, noe som innebærer antakelse om at kirkelige 
ledere utøver en ledelsespraksis som er nokså lik i det daglige. I praksis 
innebærer en slik rolleprofilering at proster og kirkeverger anvender mye 
av tid til organisering og koordinering knyttet til daglig drift av kirkelig 
virksomhet, og at de i stor grad vektlegger relasjoner og samhandling 
med medarbeidere. Sett over tid innebærer dette en markert endring 
fra 1997, der kirkeverger skilte seg ut ved en større vekt på produsent- og 
administratorrollen. De mest markerte forskjellene i materialet finner vi 
i rollene som tjenesteutviklere og mellommenn, der kirkevergene signa- 
liserte en markert endring i rollen som tjenesteutvikler, mens de scoret 
betydelig lavere på anvendt tid til entreprenørollen i 1997. Rollen som mel- 
lommann er ny i forhold til tidligere studier, men enkeltfunn i tidligere 
studier støtter opp om den tendensen som ses i analysen av årets datama- 
teriale. Fra Lederrolleundersøkelsen i 1997 vet vi at kirkevergene oppga 
et hyppig kontaktmønster både mot prestetjenesten og rådsleder samt 
til kommunale organer og samarbeidspartnere. Dette kan leses som en 
indikasjon på at nettverk, og ikke minst ressursakkvisisjon, var sentrale 
aspekter ved rollen også den gang. 

Tabell 2. Prosters og kirkevergers samlede profilering av lederroller, basert på forventning fra 


overordnede og tidsbruk på rollene på en skala fra 1-5, der 1 er lavest og 5 høyest forventning og 
tidsbruk (Mjånes, 2017, s. 46-51) 


Forventninger fra overordnet organ 


Inst. leder §Tjenesteutvikler Dirigent Integrator Mellommann 
Kirkeverge 4,0 3,9 4,3 4,3 41 
Prost 41 35 4,0 43 3,6 
Rapportert tidsbruk 
Inst. leder §Tjenesteutvikler Dirigent Integrator Mellommann 
Kirkeverge 3,6 3,7 4,0 41 37 
Prost 35 3,3 3,8 4,2 3,2 


Samtidig viser analysen at kirkevergene skilte seg noe fra proster i 
profilen som institusjonell leder. De opplevde tydeligere forventninger 
til det å prioritere virksomhetens samlede resultater, mens prostene i 
større grad opplever forventninger om å bidra til å sette verdier og etisk 
bevissthet på dagsorden. Også for rollen som tjenesteutvikler opplever 
kirkevergene tydeligere forventninger om tilpasse virksomheten til 

endrede rammer og det å skape forståelse for organisasjonens virke med 
sikte på å sikre ressursgrunnlaget. Dette reflekterer denne gruppens 
sentrale funksjon på vegne av lokalkirken i relasjon til kommunene som 
tilskuddsyter. Kirkevergene forventes å skape forståelse utad for virk- 
somhetens behov samt å bidra til informasjon om organisasjonen i møte 
med eksterne aktører. Når det kommer til tidsbruk oppgir de forskjell 
på flere av rolleprofilene som svarer til forventningene. Også her er det 
slik at kirkeverger oppgir å bruke mer tid på utvikling av virksomhe- 
ten samt på relasjonsbygging til lokalsamfunnsaktører. Selv om studien 
neppe avdekker forskjeller i generell tidsbruk, angir dette en opplevd 
prioritering av og medgått tid. 

Studiene til Mjånes og Fiske viser at kirkevergene i stor grad opplever 
å ha legitimitet som lokale kirkeledere. Det har også skjedd en utvikling 
der kirkeverger forventes å bidra til en helhetlig tilnærming som knyt- 
tes til institusjonelt lederskap, blant annet med vekt på styring av det 
utviklingsorienterte arbeidet. Slik dokumenterer Mjånes sin studie også 
en videreutvikling av entreprenørskap innen rolleprofilen tjenesteutvi- 
kler. Selv med viktige funn knyttet til likedanning mellom lederrollene 
til kirkeverge og prost, finner hun at kirkeverger møtes av tydelige for- 
ventninger om å være dirigent. 

Mjånes finner også at kirkevergene oppgir å ha en rimelig balanse mel- 
lom ansvar og myndighet, der de i stor grad opplever å være delegert 
ansvar og gitt et handlingsrom for å utøve jobben som daglig leder. Ut fra 
materialet peker hun på at det kan se ut som om kirkevergene styrker sin 
legitimitet som kirkelige ledere. 

Fiske (2017) reiser spørsmålet om på hvilken måte kirkevergens leder- 
rolle har utviklet seg i Den norske kirke gjennom de siste tjue årene. 
Studien, som omfatter kirkeverger med lang stillingserfaring, finner 
at kirkevergene er opptatt av sin rolle som kirkelige ledere i den lokale 
kirken. Som ledere identifiserer og beskriver de seg som bidragsytere og 
pådrivere til at menighetslivet skal utvikle og fornye seg. Studien kon- 
kluderte med at kirkevergene er viktige ledere i den lokale kirken. Som 
ledere gir de uttrykk for et stort engasjement for kirken og dens opp- 
drag, og mener selv å bidra til at kirkens verdier og visjoner får blomstre 
i menighetene. 

Hva er så viktige elementer i måten kirkevergene forstår sin lederrolle? 
Informantene i undersøkelsen var opptatte av at de var kirkelige ledere 
som hadde et helhetlig ansvar i å være aktører i å bygge menigheter i 
Den norske kirke. For noen av informantene var dette årsaken til at de 
har valgt å arbeide i kirken. Datamaterialet viser at kirkevergene ønsket 
å finne gode løsninger på det daglige arbeidet i menighetene, samt at de 
ansatte skulle ha meningsfylte arbeidsdager slik at de var i stand til å 
utføre sine arbeidsoppgaver på beste måte. 

I materialet oppviser de også en refleksjon over at disse mer overord- 
nede sidene ses i sammenheng med andre sider ved lederjobben, slik et 
typisk utsagn viser: «Ledelsen handler da [...] på en måte [om] å gi ret- 
ning om hvor en skal. Og så er administrasjon å følge opp i praksis ved 
å gå ved siden av — gå sammen med» (Fiske, 2017, s. 44). I ett og samme 
sitat pekes det dermed på både retning, administrativ oppfølging og rela- 
sjonelle aspekter ved ledelse. Det er grunnlag for å si at informantene i 
denne undersøkelsen hadde en gjennomgående nøktern og integrert for- 
ståelse av lederjobben. 

Et viktig funn i studien handlet om utvikling av rollen i relasjon til 
øvrige ledende roller. Samhandling med ansatte, fellesrådet, menighets- 
rådet og prostene ble opplevd som preget av god interaksjon. Arbeidsgiver- 
rollen i rådslinjen har utviklet seg til å bli et godt etablert forhold mellom 
arbeidsgiver og arbeidstakerne. Kirkevergene opplevde at deres rolle har 
oppnådd tillit, og ansatte er trygge på hvem som er sin nærmeste overord- 
nede. Samtidig skiller ansatte mellom funksjoner, og var svært bevisste på 
at forrettende prest var leder i forbindelse med kirkelige handlinger. Forut- 
sigbare arbeidsvilkår bidrar til gode samhandlinger og godt arbeidsmiljø. 

Særlig ble forholdet mellom kirkevergerollen og rådene beskrevet som 
godt. Datamaterialet i studien viste at det var god samhandling mellom 
rådene i kommunen. Hensikten med å etablere et fellesråd med en daglig 
leder for virksomheten var å utføre oppgaver på vegne av menighetene. 
Informantene gav uttrykk for at det var etablert et tillitsforhold, hvor det 
er en gjensidig oppfatning av at kjernen i all virksomhet handler om å 
bygge menigheter. I denne sammenheng kan en si at kirkevergerollen har 
bidratt med en institusjonell ledelse, hvor ulike behov i organisasjonen er 
ivaretatt i samhandling med rådene. 

Også når det gjaldt samhandlingen med prestelinjen ble det gitt 
uttrykk for at den fungerer godt på menighetsnivå, noe som tyder på at 
ansatte i rådslinjen og prestetjenesten samarbeider bevisst ut fra egne 
roller og hvert sitt selvstendige ansvar. Samtidig var det slik at forholdet 
mellom prostetjenesten og kirkevergerollen fungerte forskjellig. Noen 
steder var det gode møteplasser hvor en samarbeidet og avklarte ulike 
forhold, mens andre erfarte mangel på slike møtepunkter. Det kom frem i 
datamaterialet at kirkevergene også hadde møtt motstand med hensyn til 
forståelsen av rollen som virksomhetsleder i den lokale kirken. Det synes 
å ta tid å få etablert en ny lederstilling med et klart mandat i en organisa- 
sjon, som tradisjonelt har hatt en svakere ledelsesorientering. 

Stillingene som virksomhetsledere i Den norske kirke ble lovbestemt 
gjennom kirkeloven av 1997, og mange av kirkevergene gav uttrykk for at 
de var nye i sin posisjon som ledere. De var gjennom loven og tilsettingen 
gitt et mandat til å være ledere i sine lokale kirker, og skulle mellom annet 
ivareta arbeidsgiveransvaret og bidra i å styrke kvaliteten i forvaltnings- 
arbeidet i forhold til et definert ansvarsområde. Ved lovens nyorientering 
ble denne stillingen en lederstilling som skulle samhandle med ansatte i 
fellesrådet, menighetsråd og prestetjenesten. Informantene opplevde at 
deres hovedoppgave var å bidra til at menighetsrådene skulle oppfylle sitt 
oppdrag, slik den var definert i daværende kirkelovs $ 9 og videreført i 
ny kirkeordning $ 12, på en mest mulig profesjonell måte. Dette ansvaret 
skulle realiseres ved at kirkevergerollen hadde det daglige arbeidet med å 
være arbeidsgiver og ha ansvaret for økonomien samt for vedlikehold av 
kirkebygg på vegne av rådene i den lokale kirken. Datamaterialet peker 
mot at kirkevergenes rolleforståelse oppviste en lederidentitet som ligger 
nær rollen som institusjonelle ledere i Den norske kirke. 

I forskningsprosjektet kom det frem at kirkevergerollen ble opplevd 
anerkjent som arbeidsgiver og som daglig leder for ansatte i fellesrådet. 
Kirkevergene erfarte at de gjennom sin ledelsesutøvelse har skapt tillit 
mellom arbeidsgiver og ansatte. De opplever selv at ansatte har klare 
forventninger til at arbeidsplassen skal fungere med tanke på arbeids- 
tid, lønnsutbetalinger, arbeidsverktøy med mer. Menighetsråd sies å ha 
forventninger til at kirkevergene utfører de forvaltningsoppgavene som 
er fellesrådets ansvarsområder. 

Informantene var tydelige på at de står for kirkens oppdrag, at de 
identifiserer seg med virksomheten og at de gjør en tjeneste i Den norske 
kirke som trossamfunn. En av informantene formulerer seg slik i relasjon 
til oppdragsforståelse: 


Og så er det at jeg har blitt mer og mer bevisst på at det er en kirkelig leder- 
stilling. Det er en del av kirkens arbeid, og jeg mener at kirkens oppgave er å 
formidle evangeliet gjennom forkynnelse, gjennom trosopplæring og gjennom 


diakoni ... (Fiske, 2017, s. 46) 


Informantenes responser i studien må fortolkes slik at de erfarer å ha 
legitimitet som institusjonelle ledere. De erfarte at de samhandler godt 
både med ansatte og prestelinjen. De gav uttrykk for at samhandling var 
en dialog, som kunne skape gjensidig tillitt. Selv om de registrerte at det 
kunne være diskusjoner om rollen i media og i en større kirkelig disku- 
sjon, gav informantene uttrykk for at de erfarte at de som enkeltindivid 
ble møtt med respekt i sammenhenger både lokalt, regionalt og på sen- 
tralt nivå. Kirkevergerollen har fungert i sin nye form som lederstilling 
lokal i tjue år og det er etablert tradisjoner som er knyttet til lederstil- 
lingen. Med grunnlag i studien er det et hovedinntrykk at kirkevergen 
erfarte at deres posisjon i samfunnet var respektert og at de ble oppfattet 
som ledere både i arbeidsgiverrollen og i samarbeid med prestetjenesten 
lokalt. Imidlertid opplever enkelte at dette har tatt noe tid, slik to svar 
indikerer: 


[J]eg føler på mange måter at det har vært en kamp da for [å] ha fått det dit vi 
er kommet nå med den samhandlingen. For det er klart at de — at kirkevergen 
skal være en anerkjent stilling i Den norske kirke det er det jo ... Det var nå en 
vei å gå det [...] til å begynne med. Så jeg tror nå at kirkevergen har jobba for å 


komme dit de er i dag. 


[...] 


Ja, jeg tror det er det tydeligste — at vi er blitt mer ledere — tas med. Slipper a 
kjempe seg inn. Slipper å ta kirkevergerollen. (Fiske, 2017, s. 59) 


Gjennom en felles virkelighetsoppfatning av den tidligere kirkeloven, og 
videreført i ny kirkeordning, har alle i den lokale kirken, slik som ansatte, 

menighetsråd og fellesråd, bidratt til at kirkevergerollen i dag er gitt legi- 
timitet som virksomhetsledere i Den norske kirke. 


Konklusjon 


Modellen som er anvendt i dette kapitlet kombinerer to sentrale anlig- 
gender innen ledelsesforskning. For det første bygger den på en forut- 
setning om at ledere ivaretar generelle oppgaver og funksjoner på vegne 
av og for organisasjonen. For det andre bygger den på at ledelse handler 
om ansvar for helhet og resultat, basert i et mandat fra organisasjonen og 
dens styringsorganer. Til dette helhetlige ansvar hører også å tolke virk- 
somheten og arbeidet innen rammen av et overordnet formål og i lys av 
grunnleggende verdier. 

I våre funn fremstår kirkevergene mer helhetlige i sin lederprofilering 
enn det som ble rapportert like etter at tidligere kirkelov trådte i kraft i 
1997. Særlig har de utviklet rolleprofilen knyttet til utvikling og tilpas- 
ning av kirkens tjenester, omtalt som tjenesteutvikler. De uttrykker også 
en orientering mot helhet, verdier og koordinering av ulike bidrag innen 
organisasjonen. Slik vi tolker det materialet som er presentert innebærer 
dette at kirkevergene har en tydelig lederidentitet som svarer til den 
lederrollen de ivaretar. 

Samtidig kommer det også frem at kirkevergene har en tydelig kirkelig 
identitet som svarer til det legale rammeverk som legitimerer stillingene. 
Slik reflekterer også lederidentiteten at de forholder seg til et kirkelig 
mandat, gitt av det organ representerer soknet som de aktuelle kirkelige 
enheter. Dette har imidlertid tatt noe tid, og i Fiske sin studie gir flere 
informanter uttrykk for at dette er noe som har endret seg over tid. Til- 
pasning har tatt tid, og stedvis møtt både personlig og ikke minst struk- 
turell motstand. Kirkevergene opplever større grad av aksept fra lokal 
prest og prost enn fra regionale og sentrale kirkelige organer. 

Et siste viktig funn er at kirkevergene ivaretar en lederrolle som er til- 
passet folkekirken som kontekst, gjennom å ha en tilnærming til å bygge 
relasjonelt samarbeid mellom råd og mot lokalsamfunnsorganer - i sær- 
lig grad kommunens bevilgende organer. Dette bekreftes i en nylig stu- 
die som undersøker fem kirkevergers profilering som tjenesteutviklere 

(Myrvang, 2020). Kirkevergene bidrar til å initiere og fremme samska- 
ping med kommunale instanser, noe som også leder til at menighetene 
får tilskudd til kirkelige stillinger og tiltak som understøtter lokalsam- 
funnets definerte behov. 

Abstract: The perception that conflicts are unavoidable and natural derives from 
paradoxical developments in modern work life, with increasing cooperation, 
democratization, and individual specialization. This chapter asks: How have work- 
place conflicts been conceptualized and managed within the Church of Norway 
in the period 1980-2020? We identify three connected concepts key to conflicts: 
prevention, understanding, and management. These have been adopted from the 
general literature and applied in the church context. We analyse how conflicts 
relate to structural and cultural features within the church. From being implicit 
and largely left to the involved parties, we describe and discuss implications of 
how conflicts have become a managerial responsibility, in accordance with the 
Work Environment Law. 


Keywords: church, conflict, leaders, management, work environment 


Introduksjon 


Dette kapitlet tar for seg personalkonflikter i Den norske kirke. Ved å 
gjennomgå litteratur fra kurs for kirkeledere undersøker vi følgende pro- 
blemstilling: Hvordan er konflikter i Den norske kirke tematisert i peri- 
oden 1980-2020, og hvilke ledelsesutfordringer gir konflikter i et kirkelig 
Sitering av denne artikkelen: Sirris, S. & Grimstad, F. (2021). Personalkonflikter i kirkens arbeidsmiljø 
som en ledelsesutfordring. I S. Sirris & H. Askeland (Red.), Kirkelig organisering og ledelse: Et verdibasert 
og praksisorientert perspektiv (Kap. 11, s. 243-266). Cappelen Damm Akademisk. https://doi.org/10.23865/ 


noasp.129.ch11 
Lisens: CC BY-NC-ND 4.0 

arbeidsmiljø? Denne tidsperioden er viktig for Den norske kirke hva 
gjelder overgangen fra statskirke til fristilt folkekirke. Det har også fore- 
gått en økt profesjonalisering av arbeidsgiveransvaret, som vi kan anta 
har gitt en utvikling også i konfliktforståelse og syn på forebygging og 
håndtering av konflikter. Kapitlets bidrag er for det første å sortere i et 
lite enhetlig kunnskapsfelt ved å definere konfliktbegrepet og identifisere 
de tre perspektivene konfliktforståelse, konfliktforebygging og konflikt- 
håndtering. For det andre gir kapitlet en kronologisk oversikt med ulike 
faser hvor vi analyserer hvordan kirken har tematisert konflikter. For det 
tredje drøfter kapitlet på grunnlag av utvalgte undersøkelser kulturelle og 
strukturelle trekk ved konflikter i kirkens arbeidsmiljø. 


Hva er konflikter? 


Det latinske verbet confligere betyr å støte sammen. En konflikt kan 
beskrives som en kollisjon mellom interesser, verdier eller handlinger. 
Sammenstøtet er prosessuelt fremfor punktuelt. En person er i konflikt 
når vedkommende opplever seg forhindret av andre i å nå mål. Konflikter- 
kjennelse bunner i en parts opplevelse av konflikt. I konflikter blir atferd 
negativt vurdert, forekommer med en viss frekvens og skaper negative 
følelser som blir husket. Respekt brytes ned og partene behandler hver- 
andre som objekter. Atferden er klart avvikende fra det man forventer i 
en god relasjon. Psykologen Tor-Johan Ekelands Konflikt og konfliktfor- 
ståelse utkom første gang i 2004 og har vært sentralt pensum i kursing 
av kirkeledere. Ifølge Ekeland (2014, s. 88) krever en situasjon særskilte 
forutsetninger for å omtales som en konflikt: 


Vi kan snakke om konflikt når forskjeller mellom mennesker som er avhengige 
av hverandre, oppleves som uforenelige og truende i forhold til egne behov og 
interesser, og når det skapes spenninger og følelser fordi en av partene opplever 


at den andre benytter makt for å påvirke situasjonen til sin fordel. 


Allment kan styrket konfliktpotensial i nyere arbeidsliv relateres til to 
parallelle utviklinger (Ekeland, 2014). På den ene siden ser vi mer samar- 
beid, tverrfaglighet og teamarbeid, og på den andre siden økende individu- 
alisering og spesialisering. Disse utviklingstrendene utfordrer kollektive 

og individuelle hensyn, siden arbeidslivet består av ulike relasjoner der 
vi formes som mennesker. Økt omstillingstempo og fleksibilitet utfor- 
drer jobbrelasjonene. Vi kommer inn i arbeidslivet med ulik bakgrunn og 
oppveksterfaring. Samarbeid læres gjennom trening i å håndtere uenig- 
heter og motsetninger. Hvor det er samarbeid, står partene i et gjensidig 
avhengighetsforhold. Samarbeid eller konflikt er to mulige utfall av job- 
brelasjoner. Disse strukturelle og kulturelle utviklingstrekkene i arbeids- 
livet, inkludert i kirken, tydeliggjør behovet for at ledere forholder seg 
til konflikter. Ifølge konfliktforskerne Ståle Einarsen og Harald Pedersen 
(2017) opptar konflikter 20 % av lederes arbeidstid. Dysfunksjonelle kon- 
flikter begrenser produksjonsevne og kreativitet, har negativ påvirkning 
på helsen og hindrer personlig utvikling. 

Mangeårig direktør i KA Kirkelig arbeidsgiver- og interesseorganisa- 
sjon (KA), Frank Grimstad, ga i 2002 ut artikkelsamlingen Konflikter i 
kirken. Om håndtering, forståelse og forebygging av konflikter (Grimstad, 
2002). Boken behandler tre temaer som vi vektlegger i dette delkapitlet: 
konfliktforståelse, konflikthåndtering og konfliktforebygging. Grimstad 
begrunnet utgivelsen slik (2002, s. 3): 


Konflikt er et ord som mange forbinder med Den norske kirke. Konflikt om 
teologiske og etiske spørsmål, men også samarbeidskonflikter. Meldinger om 
kirker som stenges forteller om konsekvenser også for tredjepart, menigheten. 
Arbeidsrettssaker knyttet til samarbeidsforhold i kirken er også svært godt 
[medie]stoff. 


Konfliktforståelse 


Det første hovedtemaet hos Grimstad (2002) er konfliktforståelse, da 
særlig med vekt på konflikttyper, strukturer som forståelsesramme, teo- 
logiens plass i konflikter, juss og organisasjonsteoretiske perspektiver. 
Arbeidslivsforskerne Bjørg Aase Sørensen og Asbjørn Grimsmo (2001) 
skiller mellom «varme» og «kalde» konflikter i arbeidslivet. Med kalde 
konflikter menes motsetninger som oppstår mellom leder og ansatt eller 
ansatte imellom når det gjelder lønn, arbeidstid og pensjonsordnin- 
ger. Slike konflikter handler om verdier og prinsipper for fordeling av 
goder som påvirker en hel gruppes posisjon eller rettigheter. De kalde 

konfliktene er regulert gjennom regler og normer. Det kan også handle 
om individuelle rettigheter og ansettelsesvilkår. De kan gi høy tempera- 
tur, men berører sjelden selvbildet. De varme konfliktene har en annen 
karakter. Her dreier det seg nettopp om motsetningsforhold som utløser 
følelser og oppleves truende mot eget selvbilde. Kalde konflikter kan bli 
varme, eksempelvis i lokale lønnsforhandlinger der arbeidstakere ikke 
føler seg verdsatt. 

Et annet anliggende i konfliktforståelse, er konfliktnivåer. Et viktig 
poeng for Sørensen og Grimsmo (2001) er at behovet for å bli sett og verd- 
satt har økt i det moderne arbeidslivet. Dette henviser også til konflikt- 
partenes nivå. Konflikter mellom ulike nivåer, som leder og medarbeider, 
er vertikale. Disse er asymmetriske hva gjelder makt og belastninger. 
Kategorien har trolig store mørketall. Den underordnede vil ofte være 
den svake parten. Det er ugreit å være i konflikt med lederen. Medar- 
beidere kan tie av frykt for sanksjoner, de kan sykemeldes eller avslutte 
arbeidsforholdet. Men lederrollen er også krevende, og ledere kan motar- 
beides i det stille. Vedtak kan saboteres av medarbeidere. Mellomledere 
skvises mellom over- og underordnende. Kunnskapsarbeidere opplever 
ikke alltid behov for ledelse. Noen arbeidsplasser har flere hierarkier 
side om side, for eksempel en faglig og en administrativ ledelse, eller to 
arbeidsgiverlinjer på samme arbeidsplass. Horisontale konflikter utspil- 
les mellom to aktører på samme nivå. 

Grimstad (2002) kategoriserer konflikter ut fra hvordan de forstås i 
arbeidsprosessen. Er det uenighet eller konfliktpotensial relatert til ulik 
forståelse av situasjonen, tiltak eller mål? Situasjonskonflikters kjerne 
er ulik definisjon av sakens kjerne og fakta, der partene har grunnleg- 
gende forskjeller i oppfatning av situasjonen. Ulike virkelighetsbeskriv- 
elser konkurrerer. Tiltakskonflikter betegner forskjeller i valg av strategi 
for å nå et mål eller komme til rette med en situasjon. Dette kan henge 
sammen med fordelingskonflikter eller interessekonflikter hvor motset- 
ninger skyldes fordeling av ressurser og goder som lønn, utstyr, lokaler 
eller oppgaver. Vedtak utfordres gjennom omkamper. Tiltakskonflikter 
kan ha et islett av politiske drakamper. Målkonflikter dreier seg om mål 
for virksomheten. Skjulte mål finnes i tillegg til formelle mål: Målfor- 
skyving innebærer at andre interesser enn de offisielle styrer en del av 

prioriteringen i virksomheten (Ekeland, 2014, s. 119). Utfordringen er 
at mål ofte er diffuse og mangetydige, for eksempel et mål som «kva- 
litet». Det gjelder ikke minst i verdikonflikter, hvor deltakerne kan bli 
prinsipielle, dogmatiske og lite imøtekommende. Argumentasjonen kan 
knyttes til egen personlige integritet. Til slutt bygger pseudokonflikter på 
misforståelser som kan oppklares, og har lite reelt innhold. 

Som vi ser finnes det flere måter å klassifisere konflikter på. Her vil vi 
presentere kategoriseringer som er relevante for å forstå kirkens særlige 
utfordringer. Klassifisering av konflikter kan gi hjelp til å velge tilnær- 
mingsmåte. Vi beskriver her kort fire konflikttyper som sier noe om kon- 
fliktenes sosiale arena. 

En intrapersonlig konflikt betegner en persons indre konflikt hva gjelder 
beslutninger eller moralske spørsmål. Den angår ikke nødvendigvis andre, 
men indre spenninger kan bidra til sosiale konflikter. Interpersonlige kon- 
flikter refererer til konflikter mellom en person og en eller flere andre, og 
forekommer typisk på arbeidsplasser. Ekeland (2014, s. 92) beskriver disse 
som ansikt-til-ansikt-konstellasjoner. I intragruppekonflikter forklares 
ikke konflikten ut fra mellommenneskelige spenninger, men sees i lys av 
gruppen som aktørene tilhører. Gruppen er en sosial enhet med særskilte 
kjennetegn. I store grupper øker antallet relasjoner, og dynamikken internt 
kan gi næring til konflikter. Her påvirker struktur og prosess hverandre: 
«Samspillet mellom struktur og prosess er da gruppedynamikken» (Eke- 
land, 2014, s. 98). Gruppetenkning viser seg ofte i intergruppekonflikter. 
Begrepet betegner motsetninger mellom oss og de andre. Gruppen sosia- 
liseres og utvikler en tendens til å overvurdere seg selv og posisjoner seg 
i opposisjon til andre. Internt samhold fører da til fiendebilder av andre 
grupper og unyanserte beskrivelser. Eksempler på slike konflikter på 
arbeidsplasser er spenninger mellom profesjoner, eller mellom profesjoner 
på den ene siden og ledelsen på den andre. Det er da viktig for ledere å 
minne om virksomhetens overordnede formål og verdier. 


Konflikthåndtering 


Grimstads (2002) andre begrepsmessige avklaring bidrar til å gjøre kon- 
flikter praktisk håndterbare. En konflikt er i seg selv verken positiv eller 

negativ, men gir gode eller dårlige følger ut fra hvordan de håndteres. Et 
viktig begrep her er konflikteskalering, hvor konflikten øker i omfang og 
alvorlighetsgrad, fra fred og uenighet til brudd og krig. I eskaleringen blir 
ofte en konflikt hardere og omfatter stadig flere sider av virksomheten. 
Det finnes altså både funksjonelle og dysfunksjonelle konflikter som kan 
påvises gjennom eskalering fra mindre uoverensstemmelser og misfor- 
ståelser til verbale angrep, trusler, ultimatum, aggressive psykiske angrep 
og åpne handlinger som ødelegger for den andre (Langslet, 2002). 

Grimstad (2002) poengterer at konfliktløsning lykkes bedre dersom 
ledere håndterer konflikter på rett tidspunkt. Det utfordrer lederes evne 
til timing. Det har skjedd en markant dreining i litteraturen fra å løse 
til å håndtere konflikter (Ekeland, 2014; Rognes, 2013). Dette har skjedd 
samtidig som utviklingen har gått fra et tradisjonelt til et mer moderne 
syn på konflikter i organisasjoner. Einarsen og Pedersen (2017) forstår 
konfliktløsning som å fjerne selve grunnlaget for konflikten, mens kon- 
flikthåndtering ikke nødvendigvis forandrer konfliktens innhold eller 
bakgrunn. Ledere må tenke prosessuelt, og ikke utelukkende fokusere 
på løsning. En annen strategi, LØFT, løsningsfokusert tilnærmingsmåte, 
retter oppmerksomheten mot løsningsfremmede handlinger snarere enn 
problematferd. Modellen har bakgrunn i kognitiv psykologi, og består 
i å lete etter hva som er positivt og forsterke positiv og ønsket atferd 
(Langslet, 2002). 

Enhver konflikt er unik, og felles oppskrifter på konfliktløsning blir 
derfor teoretiske. Vi omtaler kort etablerte hovedmodeller innenfor kon- 
flikthåndtering slik det fremkommer hos Grimstad (2002). For det første 
er det viktig å vite hvordan ledere har ulike konfliktstrategier — fra inte- 
grasjon, konfrontasjon, unngåelse og kompromiss til ettergivelse. Kon- 
fliktforsker Jørn Kjell Rognes (2013) finner at norske ledere ikke unngår 
konflikter, men tar de opp gjennom samarbeidsorienterte strategier. En 
utbredt strategi er integrasjon, forstått som problemløsning i samarbeid 
med de underordnende. Konfrontasjon, å presse gjennom egne interesser 
til tross for motstand, brukes lite. Dette bekrefter norsk arbeidsliv som 
preget av likeverd og konsensus gjennom åpen dialog. Rognes” undersø- 
kelse viser at konfrontasjon og unngåelse øker når det er usikre omgivel- 
ser og stress (Rognes, 2013, S. 271). 

Grimstad (2002) identifiserer felleselementer i konflikthåndtering. 
Handlingsmetoden, som er kjent i HMS-metodikk, innebærer å legge 
vekt på hvordan en dialog som har brutt sammen kan gjenopprettes. En 
slik dialog handler ikke bare om å snakke sammen, men å anstrenge seg 
for å se den annens perspektiv i situasjonsbeskrivelse og forklaringer. Det 
forutsetter at ledere må skape arenaer der ikke noen mister ansikt, men 
hvor løsninger, beslutninger og gjennomføringer følges opp. Ledere bør 
analysere egne roller, muligheter og begrensninger. Man plikter å ana- 
lysere situasjonen og ta beslutninger på eget grunnlag, samt vurdere om 
andre skal trekkes inn, eksempelvis å bidra til mekling. 


Konfliktforebygging 


Et tredje premiss hos Grimstad (2002) er at ledere må forholde seg til og 
forebygge konflikter som del av sitt arbeidsgiveransvar. Ettersom Den nor- 
ske kirke har blitt selvstendig rettssubjekt, har den blitt ansvarlig arbeids- 
giver og må forholde seg til arbeidsrettslovgivningen på en tydeligere og 
mer profesjonell måte enn før. Konflikthåndtering er tematisert i rammen 
av HR-ledelse, plassert innenfor den norske arbeidslivsmodellen og relatert 
til arbeidsrett og psykososialt arbeidsmiljø. Vi presenterer disse ramme- 
vilkårene i dette delkapitlet. Ledere må forholde seg til konflikter med to 
forankringspunkter (Grimstad, 2002). De må på den ene siden ta hensyn 
til rammene som lov- og avtaleverket gir, samtidig som god ledelse på den 
andre siden også fordrer skjønn og fortolkning av den aktuelle situasjonen. 
Ledere må altså nyttiggjøre seg både juss og psykologi. Manglende kon- 
flikthåndtering utgjør en risiko for helse-, miljø- og sikkerhetsarbeidet. 
Fundamentet i den norske arbeidslivsmodellen er samarbeid mellom 
samfunnsaktører sentralt og mellom arbeidsgivere og arbeidstakere 
lokalt (Trygstad & Hagen, 2007). Partssamarbeidet er representativt gjen- 
nom arbeidsgiver- og arbeidstakerforeninger, og nedfelt i lover, forskrif- 
ter og avtaleverk. Det andre er primært løpende og tillitsbasert, i tillegg 
til at det reguleres i lov- og avtaleverk. Arbeidsretten har et kollektivt 
og individuelt preg (Storeng et al., 2009) og har som hensikt å verne om 
den svake part, arbeidstakeren. Det skrives individuell arbeidsavtale, 
mens det kollektive er tariffavtalen mellom arbeidsgiver og fagforening. 

Et annet trekk ved norsk arbeidsliv, er individrespekt, konsensus og flate 
hierarkier. Modellen inneholder både regelstyring gjennom lov- og avta- 
leverk, budsjetter og instrukser, målstyring gjennom planer og rappor- 
tering og verdistyring gjennom involvering hvor den enkelte tar ansvar 
for helhet og prosesser. Den norske arbeidslivsmodellen skaper personlig 
engasjement, kreativitet og lojalitet, og er velegnet for kunnskapsarbei- 
dere og profesjonsutøvere (Trygstad & Hagen, 2007). 

Et viktig punkt som Grimstad (2002) tematiserer, er at arbeidsmil- 
jøloven gir føringer for hvordan arbeidsgiver skal tilrettelegge for et fullt 
forsvarlig arbeidsmiljø. Loven er å forstå som en samarbeidslov som regu- 
lerer medvirkning og forebygging. Ledere har styringsrett som betegner 
leders rett til å organisere, lede, fordele og kontrollere arbeidet. Gjennom 
fordeling av oppgaver, ansvar, informasjon og ressurser tilrettelegger 
ledere for ansattes arbeid og disponerer deres tid. Styringsrett er negativt 
avgrenset som en restkompetanse hvor det som ikke er påbudt eller for- 
budt, er mulig. Ansatte avgir noe av sin frihet ved inngåelse i et arbeids- 
forhold (Storeng et al., 2009, s. 10). Hovedansvaret for arbeidsmiljø ligger 
på arbeidsgiver, men er samtidig samarbeidsbasert. Det stilles krav både 
til fysisk og psykososialt arbeidsmiljø (Arbeidsmiljøloven, 2005, $ 4-3, 
$ 4-4). Arbeid skal ifølge loven være helsefremmende. 

Denne alminneliggjøringen av kirken som arbeidsplass, med over- 
gangen fra særlover for kirkelige stillinger til demokratiske styringsorga- 
ner og daglig ledelse, innebar et brudd med mange kulturer på kirkelige 
arbeidsplasser. Det handlet om å ta tak i ting «slik de alltid var gjort» og 
skjelne mellom arbeidstid og fritid. Spørsmål som ble tatt opp, var for 
eksempel betydningen av «å stå til arbeidsgivers disposisjon» og «er det 
galt at jeg skaffer min egen vikar?». Sameksisterende, men ulike arbeids- 
kulturer i staben kom til overflaten — spissformulert slik: De som ser det 
å arbeide i kirken som en vanlig jobb, og de som realiserer sitt kall til 
tjeneste gjennom kirkelig arbeid. 

I tillegg til kjennskap og anvendelse av lov- og avtaleverk, understreker 
Grimstad (2002) at psykologisk innsikt også bidrar til konflikthåndtering. 
Både styringsrett og omsorgsplikt gjennom ledelse er påkrevd. God ledelse 
virker forebyggende når lederen følger arbeidet kontinuerlig og bidrar 
til god kommunikasjon. Lederes utfordring og lovpålagte oppgave er å 

muliggjøre samarbeid på tross av motsetninger. Oppsummert er et viktig 
anliggende å plassere konflikt innunder arbeidsgiveransvaret. Det gir en 
arbeidsrettslig forankring, og er ikke noe en arbeidsgiver kan abdisere fra. 
God lederpraksis i tråd med arbeidsmiljøloven skal forebygge konflikter. 


Konflikt som kirkelig tema 1980-2020 


Dette delkapitlet viser gjennom en kronologisk gjennomgang hvordan 
konflikter er tematisert i Den norske kirke. Noen konflikter i Den norske 
kirke får medieoppmerksomhet. Oppslagene kan gjenspeile at produktiv 
uenighet forveksles med destruktiv konflikt, eller omhandle hvordan ild- 
sjelers engasjement eller ansattes idealisme hindrer samarbeid. Men ikke 
alle konflikter kommer frem i det offentlige lyset. Kirken er en kompleks 
organisasjon med et teologisk, demokratisk, samfunnsmessig, lokalt 
og nasjonalt mandat. Her møtes ulike interesser som muliggjør mot- 
stridende syn, inkludert teologiske oppfatninger, og dermed konflikter. 
Kirkereformene siden 1980-tallet har profesjonalisert kirken hva angår 
arbeidsrettslige rammer og innhold gjennom opphevelse av særlover, 
egne tariffavtaler, prioritering av skillet mellom arbeidstid og fritid samt 
innføring av nye ledelsesstrukturer. Kirken inngår i sivilsamfunnet og er 
samtidig underlagt offentlige styringslogikker. Potensialet for uenigheter 
og konflikter er stort. Konflikter i menigheter har store omkostninger — 
både menneskelig, økonomisk og omdømmemessig. Det er derfor grunn 
til å ta arbeidet med konflikter seriøst og systematisk. 

De nordiske folkekirkene utfordres av personalkonflikter. Svenska 
kyrkan har gjennomført flere arbeidsmiljøundersøkelser samt en nasjo- 
nal granskning av arbeidsmiljøet i svenske menigheter. Forskningen 
påviser utydelig oppgavefordeling, uklare ansvarsområder, manglende 
tiltak mot stress, høy arbeidsbelastning, liten tilrettelegging av arbeidet 
og manglende eller inkompetent ledelse. Det svenske Arbetsmarknads- 
verket utgav i 2007 rapporten Ett himla liv. Om kyrkans janusansikt: 


Kyrkans grund hvilar på förestellningar om oendlig godhet, vilket er svårt att 
förena med forekomsten av mellanmenneskliga konflikter. Detta kan resulte- 


ra i en uppfatning om at konflikter inte finnas och derför «sopar» dem under 

mattan och bortser fra dem. Risken er at konfliktene cementeras och brister 
som ursprungligen er att henföra til strukturella förhållande overgår til allvar- 
liga individfrågor och til sökande efter syndebukkar. (Arbetsmarknadsverket, 
2007, s. 3) 


De nordiske folkekirkene deler holdningsmessige utfordringer knyttet til 
godhet og tilgivelse. Dette er forventninger som preger arbeidsmiljøet på 
tross av kirkenes ulike struktur — eksempelvis har både Svenska kyrkan 
og Finska kyrkan enhetlig arbeidsgiverlinje. 

I Den norske kirke har Kirkerådet arbeidet med å etablere og definere 
kirkelige stillinger fra begynnelsen av 1980- årene. Prosessen innebar å få 
stillingene til å samarbeide samt avklare relasjonen både til menighets- 
rådet og til ledelse. Et tydelig uttrykk for dette er to hefter utgitt av KA, 
Samarbeid i menigheten (Grimstad, 1983a) og Transaksjonsanalyse i menig- 
heten (Grimstad, 1983b), som vektlegger gode arbeidsfellesskap og samar- 
beidsrelasjoner for å kunne forebygge misforståelser og konflikter. Heftene 
tematiserer maktforhold, men advarer også mot falsk ydmykhet som kan 
hindre åpen og direkte konfliktløsning. Grimstad (1983a) argumenterer 
for verdsettende og lyttende ledelse som skaper trygghet. Men formalite- 
ter knyttet til tillitsvalgte og verneombud samt arbeidsgivers ansvar for 
et fullt forsvarlig arbeidsmiljø, er fraværende. Hovedgrunnen er at kirken 
ikke fikk dette formelle ansvaret før gjennom kirkeloven av 1996. 

Innføringen av kirkeloven var derfor en respons på flere utfordringer: 
uklare roller, lite fokus på formelle spilleregler i menighetene samt økte 
spenninger knyttet til usikkerhet om fremtidig organisering. I denne 
perioden bidro stiftskapellanene ved bispekontorene og KA til å løse sam- 
arbeidsproblemer og lokale konflikter. Det var lite systematisk arbeid, 
men enkelte konferanser søkte å belyse konflikter i kirken. Endringer og 
reformer utløser ofte både ledelsesfokus og økt konfliktpotensial. I det 
følgende ser vi på tre hovedfaser av endring med tilhørende konflikter fra 
kirkeloven ble innført i 1997. 


1997-2010: Konflikter settes på kirkens dagsorden 


Denne fasen var preget av endringene som fulgte av kirkeloven (1996). 
Hele 7000 arbeidstakere lokalt ble virksomhetsoverdratt fra kommunene 

til fellesrådene, mens presteskapet forble statstjenestemenn. Menighetene 
fikk for første gang formalisert arbeidsgiveransvar og daglig ledelse. Kon- 
fliktnivået forble relativt høyt i flere staber med stort behov for opplæring. 
Det praktisk-teologiske seminar arrangerte konferansen «Personalkon- 
flikt i kirken» i 1998 (Personalkonflikt i kirken — en konferanserapport, 
1998). Sentrale temaer var «Teologisk perspektiv på fellesskap og kon- 
flikt», «Er kirken en spenningsfylt arbeidsplass?» og «Hvem har ansvar 
for å lose konflikter?». Konfliktlosningsrad i hvert bispedømme med 
ansvar for konfliktløsning ble foreslått, men ikke realisert. 

En sentral kilde til kirkelige personalkonflikter er teologen Terje 
Torkelsens (2003) doktorgradsavhandling med tittelen På livet løs: En 
praktisk-teologisk studie av kirkelige medarbeideres erfaringer fra helse- 
farlige personalkonflikter i Den norske kirke. Avhandlingen bygger på tjue 
dybdeintervjuer gjennomført i 1998 og gir et tidsbilde. Intervjuperso- 
nene er valgt på bakgrunn av seks personalkonflikter i fire bispedømmer. 
Konfliktene var mangeårige, rammet flere ansatte og førte til høyt antall 
sykemeldinger, permisjoner og turnover i tillegg til en dramatisk ned- 
gang i aktivitetsnivå og fremmøte i menighetene. Det er ikke konflikt- 
håndtering som er avhandlingens tema, men kirkeansattes erfaringer. 

Torkelsens (2003, s. 291) litteraturgjennomgang viser at lite hadde blitt 
publisert om konfliktforståelse i kirken: «Det eksisterer nærmest teori- 
løshet om personalkonflikter, særlig i Den norske kirke». Han etterlyste 
faglig refleksjon og tok til orde for en differensiert konfliktforståelse med 
symmetriske og asymmetriske personalkonflikter. I symmetriske kon- 
flikter, der makt og tillit balanserer, er det å snakke sammen en måte å 
håndtere konflikter på. I asymmetriske konflikter, der makt og tillit er i 
ubalanse, kan det å snakke sammen eskalere konflikten og gi helsemes- 
sige skader. Personer blir da invadert og misbrukt. Torkelsen påpekte at 
kirken i for stor grad hadde tro på dialogen og samtalen for å komme 
frem til enighet, også i konflikter med stor ubalanse mellom partenes 
makt og tillit. Asymmetriske konflikter krever andre grep enn sam- 
talen. Et sentralt spørsmål er belysningen av maktmennesker og deres 
rolle i kirkelige konflikter. Torkelsen påpeker dette i sin anbefaling av 
løsningsmetoder i asymmetriske konflikter: adskillelse, ikke fellesskap. 
Dermed settes maktforhold under lupen, og arbeidsgiver har et ansvar 

for å aktivt gripe inn overfor destruktiv atferd for å beskytte kirkeansatte. 
En viktig lærdom i undersøkelsen er at ledere bør intervenere tidlig og 
arbeide forebyggende. 

I 2002 ble det innført grunnopplæring i arbeidsmiljø for ledere i Den 
norske kirke gjennom et 40 timers kurs med helse-, miljø- og sikker- 
hetsarbeid (HMS) som bygget på allmenn konfliktteori og brukte stadig 
oppdaterte kilder (Ekeland, 2014; Sørensen & Grimsmo, 2001). Gene- 
rell organisasjonsteori og ledelsesteori (Nordhaug, 2002) dannet også 
et teoretisk grunnlag. Kurset la tydelig vekt på arbeidsrett, og inneholdt 
en egen kursdag om psykososialt arbeidsmiljø og konflikter. Kurset var 
nyskapende gjennom å være felles for begge kirkelige arbeidsgiverlinjer, 
og kursmateriellet (Grimstad, 2002) ble brukt som ressurs i kirkens egen 
kursing og undervisning av kirkeledere de kommende år. Publikasjoner 
fra Arbeidstilsynet om den norske samarbeidsmodellen ble også brukt 
for å normalisere behandlingen av kirkelige konflikter. Et kirkelig bidrag 
var Torkelsens Når mennesker krenkes (1998). En rekke kurs om HMS i 
samarbeid mellom Fagforbundet og Diakonhjemmets høgskole økte også 
kompetansen. 

Perioden 1997-2010 kjennetegnes også av at de to arbeidsgiverlinjene, 
representert ved KA og Kirkedepartementet, så behovet for felles innsats 
og informasjon for å forebygge og håndtere konflikter. Det resulterte blant 
annet i brosjyrene Sett trivsel på dagsorden (2009) og Fruktbar uenighet 
eller farlig konflikt (2010). Der uttalte man i fellesskap at kirken hadde 
enkelte spesielle organisatoriske trekk som det var viktig at man hånd- 
terte godt og hadde bevissthet om. Dette medvirket til at de fleste bispe- 
dømmeråd utarbeidet forslag til håndtering av lokale arbeidskonflikter. 


2010-2015: Konflikter som arbeidsmiljøutfordring 


I årene 2010-2015 gjennomførte flere bispedømmer og fellesråd arbeids- 
miljøundersøkelser som viste fortsatt høyt konfliktnivå. Undersøkel- 
sen som representerer størst bredde både geografisk og når det gjelder 
yrkesgrupper i kirken er Arbeid, helse og engasjement blant ansatte i Den 
norske kirke (Lau, 2012), en landsomfattende arbeidsmiljøundersøkelse 
bestilt av KA og Kirkedepartementet. Arbeidsforskningsinstituttet sto 

for gjennomføringen, der det ble etablert fire fokusgrupper blant ulike 
ansatte og sendt spørreskjema til 6109 ansatte med en svarprosent på 
48,9 %. Hensikten var å kartlegge hva som opplevdes utfordrende og 
belønnende med arbeidet i kirken, og undersøkelsen gir et bilde av hel- 
heten i kirken som arbeidsplass i tillegg til verdifull kunnskap om kon- 
flikter i kirken. 

Undersøkelsen kartlegger det psykososiale arbeidsmiljøet ved å identifi- 
sere helsefremmende eller helseskadelige forhold. Rapporten konkluderer 
med at mange opplever et godt arbeidsmiljø i kirken. Det er fire former for 
utfordrende arbeidsforhold: arbeidskrav, lederutydelighet, eksterne for- 
ventninger og konflikter. Ansatte rapporterte om konflikter med «brukere», 
samarbeidsutfordringer med frivillige og menighetsråd med urealistiske 
forventninger. Det var vanskelig å avspasere arbeidstid, og ved sykdom 
hopet arbeidet seg opp. Andre problemer som trekkes frem er dårlig øko- 
nomi, uklarhet om arbeidsoppgavenes innhold og utydelige ledere. 27 % 
oppgav at det var vanskelige å vite hvilken leder man skulle forholde seg til 
når det gjelder visjoner. 17 % rapporterte om utydelighet om arbeidsoppga- 
ver. Halvparten av respondentene opplevde konstant tidspress på grunn av 
stor arbeidsmengde og ansvar, samt arbeide utover vanlig arbeidstid (Lau, 
2012, S. 29). 60 % mente at de to arbeidsgiverlinjene hadde ulike visjoner, 
men at lederutydelighet grunnet to linjer ikke var særlig belastende. To av 
tre rapporterte om både personkonflikter og faglige konflikter (Lau, 2012, 
s. 20). Rapporten omtaler det som et «tankekors at over 10 % opplever at 
konflikter på arbeidsplassen er en belastning for dem. Arbeidsmiljøloven 
er helt klar på at det er arbeidsgiver som har ansvaret for å fange opp og 
håndtere konflikter på arbeidsplassen» (Lau, 2012, s. 35). 

At 17 % av respondentene opplever utbrenthet er atskillig høyere enn 
kommunesektorens 13 %. De som rapporterte om utbrenthet, har høyere 
skår på jobbkrav, lederutydelighet og eksterne forventinger som belas- 
tende. Blant de som selv opplevde konflikter, var 45 % utbrent. Av de uten 
konflikter, var bare 14 % utbrent. Også ifølge en undersøkelse av norske 
prester i 2003 (Nordeide et al., 2008), er det høy grad av sammenheng 
mellom å oppleve personlige konflikter med andre og symptomer på 
utbrenthet. Her deltok 787 prester i en spørreskjemaundersøkelse, samt 
43 prester i en intervjustudie. Nordeide et al. (2008) påviser at ansatte 

som er stresset lettere kommer i konflikt med andre, men at konflikter i 
seg selv ikke fører til utbrenthet. 

Arbeidsmiljøundersøkelsen Arbeid, helse og engasjement blant ansatte 
i Den norske kirke (Lau, 2012) viser også belønnende elementer i å arbeide 
i kirken: anerkjennelse, karrieremuligheter, jobbsikkerhet, trosfelles- 
skap og jobbautonomi. De ansatte rapporterte om mange positive for- 
hold i arbeidet, som høy grad av frihet i jobbutførelsen (83 %) og fleksibel 
arbeidstid. 56 % opplevde at arbeidet var et kall, at de fikk benyttet krea- 
tivitet og fikk utviklet seg faglig. De kan fortelle om opplevelse av å være 
del av noe større (85 %), og at kirken er viktig for folk. 64 % opplevde et 
trosfellesskap med kolleger og at man skapte noe sammen med andre i 
godt samarbeid. 

Som en oppfølging av arbeidsmiljøundersøkelsen ble det etablert et 
felles prosjekt for å øke kompetansen hos kirkeledere. Heftet Konflikt- 
forståelse og konflikthåndtering i Den norske (Grimstad, 2012) ble innført 
i kirkelig kursing. Også dette heftet er bygget opp etter tredelingen kon- 
fliktforståelse, konfliktforebygging og konflikthåndtering (jf. Grimstad, 
2002). Publikasjonen viser til flere årsaker til høyt konfliktnivå i kirken: 
Utydelige eller manglende felles mål; lite forståelse for ledelse og styrings- 
organer; manglende eller uklare strukturer; svak rolleforståelse og uklare 
ansvarsområder; manglende evne og vilje til reelt samarbeid; mangel på 
forståelse for effektivitet. 


2015-2020: Konflikt som naturlig 

del av arbeidslivet 

En tredje fase er tidsrommet 2015-2020, hvor det skjer en endring i Den 
norske kirkes tilnærmingsmåte til konflikter som et eklektisk fag. De 
foregående fasene la vekt på kontekstuelle sider ved konflikter i kirken. 
Denne fasen nedtoner det særegne ved kirken, og plasserte kirkelige kon- 
flikter i rammen av sivilsamfunnet. 

Denne fasen viser hvordan det har skjedd endringer i synet på konflik- 
ter i arbeidslivet de siste tretti år. Dysfunksjonelle resultater er energitap, 
misbruk av tid og potensielt føre til skader fysisk eller psykososialt. Et 
tradisjonelt syn på konflikter innebærer at konflikt kan og bør unngås. 

I dette perspektivet er konflikt forårsaket av vanskelige personer. Et 
moderne syn på konflikter er derimot kjennetegnet av en forståelse av 
at konflikter er en uunngåelig og nødvendig del av et moderne arbeids- 
liv som en naturlig del av all utvikling og endring. Et moderat nivå er 
derfor optimalt i en sunn organisasjon. Positive sider ved konflikter i 
organisasjoner kommer til uttrykk gjennom skapende interesseforskjel- 
ler som kan bidra til bedre beslutninger, større åpenhet og engasjement. 
Konflikter anses som informative, og gir organisasjoner mulighet til 
selvkritikk og korrigering. De kan redusere problemer, gi ny innsikt og 
gjenskape gode relasjoner. Faglig uenighet gir spenninger som kan drive 
arbeidet fremover. I et moderne syn på konflikter er det avgjørende hvor- 
dan ledere håndterer uenigheter og konflikter, ikke hvordan man unngår 
dem. Som vår analyse har vist, har et positivt syn på konflikter i liten grad 
preget Den norske kirke. Samtidig er det viktig å identifisere dysfunksjo- 
nelle konflikter som ødelegger enkeltpersoner og lammer virksomheten. 
Sentralt i dette ligger forståelsen og analysen av når en konflikt går fra å 
være skapende til å være skadelig. Arbeidslivsforskerne Hanne Heen og 
Robert Salomon (2018) kategoriserer konflikter som manifeste, latente og 
skjulte konflikter. De er opptatt av at organisasjoner er avhengige av en 
viss grad av spenning og uenighet for å utvikle seg. Mange av spennin- 
gene er latente. 

Konfliktforskere som i større grad benytter sosialpsykologiske tilnær- 
minger (Ekeland, 2014) vektlegger rollebegrepet i sosiale samspill. Som 
vi har sett, har rollebegrepet utgjort en viktig del av kirkens tematisering 
av både ledelse og konflikter. Tilknytningsteori og oppvekst kan bidra til 
å kaste lys over relasjoner og hvordan personligheten utvikles i samspill 
med relevante andre. Denne retningen påpeker at vi må forstå både per- 
son og situasjon og samspillet mellom dem. Når ledere veksler mellom 
ulike perspektiver - som individ, arbeidsplass og samfunn - på analytisk 
nivå, gir det større helhetsbilde. Det innebærer sterkere vekt på sosiale 
roller enn på individuelle personlighetstrekk. Noen sentrale innsikter i 
denne tradisjonen er at sosiale roller som lederrolle og faglig rolle krever 
avklaring og tydeliggjøring. Manglende rolleforståelse kan være grunn- 
lag for konflikter. Dette er særlig aktuelt i en kompleks organisasjon som 
Den norske kirke. 

Rolleforståelse henger sammen med å se sitt eget og andres handlings- 
rom. Siden roller kan forstås som summen av forventninger til en gitt 
sosial posisjon, rommer begrepet verdier på arbeidsplassen, takt og tone, 
og hva som regnes som passende eller upassende atferd. Ulike personer 
identifiserer seg i varierende grad med normene. Forskjellige roller og 
verdier lever side om side og skaper usikkerhet og grobunn for konflikter. 
Noen personer kan oppleves krevende å forholde seg til. Det kan være 
personer som mer eller mindre bevisst og tilsiktet bruker falsk smiger, 
egen hjelpeløshet, selvhevdelse, sladder eller baktalelse. Personlighetsfor- 
styrrelser finnes, men bruk av diagnoser på andre er lite konstruktivt. 
Dette er ikke mindre fremtredende i religiøse organisasjoner hvor rela- 
sjoner og personlig trosoverbevisning preger arbeid. I denne teoretiske 
tradisjonen er det viktig å håndtere uenigheter og konflikter systemisk, 
det vil si med vekt på samspill og helhet. 

Oppsummert er et viktig poeng at konflikter er komplekse, og at 
det ikke finnes noen enkel løsning. Derfor er det viktig å anvende både 
strukturelle, sosiologiske, psykologiske og teologiske innfallsvinkler for 
å komme til rette med konflikter i kirken. 


Drøfting - kirkens kultur og struktur relatert 
til konflikt 


Av det foregående er det tydelig at konflikter påvirkes av struktur og kul- 
tur. Følgende delkapittel drøfter først kultursiden og ser deretter på tyde- 
liggjøring og profesjonalisering av strukturer med henblikk på konflikter. 
Disse perspektivene sammenholdes i eksempelet kjønn og konflikt. 


Kirkens kultur og konflikter 

Grimstad (2002) omtaler kirkelig ledelseskultur som en «hinte-og-hå- 
pe-kultur», der ledere hintet og håpet at noen forstod. I Konflikter i kirken 
(2002) etterlyser Grimstad klarere strukturer, mer åpenhet, tydeligere 
ledelse og et større individfokus for å kunne komme til rette med kon- 
flikter (se også Løvås, 1999; Stoltenberg, 2011). 

Torkelsens (2003) doktorgradsprosjekt, omtalt over, ga støtet til et 
intensivert arbeid fra kirkens side. Han beskrev kultursiden av kirkelige 
konflikter som «ta alt i beste mening-mentalitet» som bunner i at kir- 
kens positive verdier som skal fremme gode relasjoner (Torkelsen, 2003, 
s. 84). Ønsket om harmoni samsvarer med Bibelens idealer om det gode 
liv, illustrert gjennom fortellingen om den barmhjertige samaritan og det 
«å gå en ekstra mil» for andre. Men i konflikter kan idealene bidra til for- 
tielse og et krav om taushet (Torkelsen, 2003, s. 82). Torkelsens informan- 
ter med erfaringer fra helsefarlige konflikter omtaler «snillhetskultur» og 
«overdreven forsiktighet» med lite rom for å komme med korreksjoner, og 
der kritikk kan bli oppfattet som å snakke stygt om andre. Avhandlingen 
dokumenterer også asymmetriske rollemønstre hvor prestene fremstår 
mer uangripelige enn andre kirkeansatte (Torkelsen, 2003, s. 83). Prester 
som ledere tenderte å identifisere seg som sjelesørgere fremfor å håndtere 
konflikter. Opposisjon kunne bli likestilt med ulydighet mot den ånde- 
lige autoriteten. Disse særegne kirkelige kulturelle faktorene kan føre til 
konfliktangst og handlingslammelse hvor man velger å lide i stillhet, ikke 
minst av hensyn til menighetens omdømme. Intervjuene viste at verdi- 
ene tilgivelse, overbærenhet, lojalitet og tålmodighet gjorde at kirken som 
arbeidsplass er særlig sårbar for personalkonflikter og mobbing. Mange 
kjenner en sterk lojalitet og forpliktelse på å fremstille kirken i best mulig 
lys utad: 


Det er noe med det at vi skal elske hverandre, vende det andre kinnet til og ikke 
snakke stygt om hverandre. Det er jo grunnleggende, heldigvis. Men det gjorde 
også at det gikk lang tid før vi våget å snakke om konflikter. For slikt snakker 
vi jo ikke om. Det gjør kirken særlig sårbar i slike konflikter. (Torkelsen, 2003, 
s. 82) 


Et annet kjennetegn er åndeliggjøring av konflikter, der man i en kon- 
fliktsituasjon for eksempel siterer bibelvers: 


I begynnelsen var det mange forsøk innad i staben på løse dette på en åndelig 
måte. Vi skulle ha et åndelig felleskap. Det skulle skje en forsoning. I kirken skal 
man være forsonlig, derfor er det også farlig å ta opp konflikter. (Torkelsen, 
2003, s. 84) 

Andre kjennetegn i kirkelig kultur er følelsen av personlig forpliktelse 
og autoritetsrespekt. Grimstad (2002) omtaler en viss «snillisme» og 
konfliktskyhet. Torkelsen (2003) illustrerer samme fenomener med at 
arbeidsgiver satte inn samtaletilbud og sjelesorg fremfor konflikthånd- 
tering. Dialog og gjensidig meningsutveksling er lite hensiktsmessig når 
maktforholdet er asymmetrisk. 

Ifølge informantene i Laus (2012) arbeidsmiljøundersøkelse, er det 
fortsatt lite skille mellom arbeidstid og fritid i kirken, lite systematiske til- 
bakemeldinger og til dels dårlig ledelse. Både Torkelsens (2003) undersø- 
kelse og arbeidsmiljøundersøkelsen (Lau, 2012) har gitt viktige innsikter 
og utgjør klare referansepunkter for forståelse av konflikter i kirken. De 
viser også hvordan struktur og kultur må spille sammen for å komme til 
rette med konflikter. 


Kirkens struktur og konflikter 


Vår analyse viser at flere tematiserer strukturperspektivet som forkla- 
ringsmodell kontra å individualisere konflikter. Konflikter kan følge av 
strukturelle spenninger mellom bærere av ulike interesser. Som vår kro- 
nologiske gjennomgang viser, preges 1990-tallet av lite vekt på struktur 
både i den rådsbaserte virksomheten og i geistlig tjeneste. Det var behov 
for kompetanse på å bruke formelle aktører og HMS-rutiner for å fore- 
bygge og håndtere konflikter. Grimstad (2002) påpeker at kravet om enig- 
het og lojalitet fører til en tendens til for raskt å beskrive naturlig uenighet 
som konflikt. Ved å gjøre noe til en konflikt skjer det en innsnevring av 
åpenhet og kreativitet. Perioden var også preget av mangel på utviklede 
rutiner for å forebygge og håndtere konflikter, samt uklare roller og 
rolleforståelse internt i linjene og mellom linjene: «En mer eller min- 
dre bevisst strategi for å opprettholde eksisterende atferd og kultur kan 
være å opprettholde uklare strukturer. Uklare strukturer gir de ansatte 
som har uformell makt og er flinke til å manipulere, gode muligheter» 
(Grimstad, 2002, s. 32). 

Grimstad (2002, s. 43) påpeker videre at uklare strukturer ikke er den 
eneste årsak til krevende personalkonflikter, men det er på sikt viktig å 
etablere en klarere og mer enhetlig struktur, en felles arbeidsgiver for 

alle ansatte i lokalmenigheten og en profesjonell organisasjon som er 
nær nok menighetene til å håndtere konflikter. Konflikterfaringer kret- 
ser rundt noen klare temaer. Uklare forventninger kan bidra til konflik- 
ter. Slitenhet og utbrenthet gjør folk lite fleksible. Lav selvfølelse gjør en 
sårbar for kritikk. Kirkeansatte kan oppleve kollisjon mellom kall og 
styringslogikk. Det er lite villighet til å bytte arbeidsplass, gjerne med 
henvisning at man da skuffer mange. Også Torkelsen (2003) omtaler 
strukturelle faktorer ved kirken, eksempelvis bruk av gjentatte samta- 
leprosesser som konflikthåndtering. Videre påpeker han tilbakeholden- 
het i å plassere ansvar, unnvikelse fra arbeidsgiver og frykt for å spørre. 
Videre fant Torkelsen i sin studie praktisering av systemlojalitet, særlig 
kollegialitet i embetslinjen (2003, s. 101). Også i arbeidsmiljøundersøkel- 
sen (Lau, 2012) ble lederutydelighet og flere arbeidsgiverlinjer fremhevet 
som utfordringer ved arbeid i Den norske kirke. Lederen kan bidra til 
helsefremmende arbeidsplasser. Sentralt i dette står å avklare aktørenes 
roller og oppgaver. 

Oppsummert har den tydelige struktureringen i begge arbeidsgiver- 
linjene fra midten av 1990-tallet bidratt til større profesjonalisering av 
kirken som arbeidsplass. Grimstad (2012) sammenfatter utviklingen 
gjennom fire trekk. For det første har det vært en utvikling fra frag- 
menterte menigheter og uoversiktlig fordeling av roller, oppgaver og 
ansvar til to systemer. Det vil si at lokalt tilsatte med lokale råd som 
styringsorganer på den ene siden og en geistlig linje med styring og 
ledelse gjennom biskop og prost på den andre siden. For det andre har 
det vært en utvikling fra særlover for stillinger med stor selvstendighet 
til formalisering av arbeidsgiveransvar. For det tredje ser vi endring 
fra personalomsorg til personalpolitikk og arbeidsgiverpolitikk. For 
det fjerde har det skjedd en endring fra frykt for arbeidstakerorgani- 
sasjoner til respekt og tillit i konfliktsaker. Uavhengig av årsaksfor- 
hold, viser ulike teorier om konflikt at en uklar organisasjonsstruktur 
med utydelige maktforhold øker konfliktnivået (Ekeland, 2014). Opp- 
står konflikter på en arbeidsplass, er rask tilgang til eller gjennom- 
arbeidede arenaer for konflikthåndtering avgjørende. Det ordinære 
arbeidsgiveransvaret er den primære konfliktløsningsmekanismen i 
kirken. 

Konflikt og kjønn 

Avslutningsvis i denne drøftingen, vil vi gi et eksempel på et tema som 
illustrerer sammenvevingen av kultur og struktur i kirken; kjønn og 
konflikt. I arbeidslivet er det stor forskjell mellom arbeidsplasser når det 
gjelder hvilken betydning som tillegges kjønn (Heen & Salomon, 2018). 
Noen steder er det nærmest et en-til-en-forhold mellom yrke og hierar- 
kisk posisjon og kjønn. Fra 1990 har kirken som arbeidsplass gjennom- 
gått store endringer både strukturelt og kulturelt. Ikke minst gjelder 
dette prestetjenesten lokalt og tilsvarende hierarkiske posisjoner. Frem 
til 1993 var det kun mannlige biskoper, men i 2020 ble det kjønnsbalanse. 
Lokalt er det tilnærmet kjønnsbalanse i de fleste stillingskategoriene. 
Strukturelt har det skjedd endringer gjennom aktivt å fremme tiltak som 
innebærer likestilling gjennom stillingsutlysninger og tilsettinger. Det er 
utført forskning for å finne ut om kjønn er avgjørende for hvorvidt man 
kan leve i konflikt eller om det er ulike strategier i møte med konflikt 
(Heen & Salomon, 2018). 

Rapporter fra kirken tyder på at kvinner har funnet seg i å bli sett 
på som et problem og ikke bli akseptert. Kulturelt har det vært lokale 
konflikter knyttet til at noen av teologiske grunner har reservert seg 
mot kollegafellesskap eller gudstjenestefellesskap med kvinner. Fra 1978 
regulerte Presteforeningens «kjøreregler» slike forhold. Formelt opphe- 
vet Presteforeningen kjøregelene i 2004, men de har uoffisielt blitt prak- 
tisert. Noen kvinnelige prester har opplevd situasjonen konfliktfylt, og 
stilltiende levd med at andre kolleger ikke har anerkjent deres tjeneste. 
Lokale konflikter der prester ønsket å reservere seg medførte at Bispe- 
møtet i 2020 kom med en uttalelse om at ingen i sin tjeneste kunne 
reservere seg mot kolleger. Dersom noen opplevde dette, skulle det tas 
opp med biskopen. Arbeidsgiver har en aktivitetsplikt for å forhindre at 
slike episoder oppstår. Kirkemøtets vedtak om likekjønnet ekteskap har 
utløst konflikter der personer tilhørende ulike teologiske standpunkter 
har skapt krevende arbeidssituasjoner. En rapport utarbeidet av KIFO 
og Fafo (Elgvin et al., 2020) belyser arbeidsforhold for LHBT-personer 
i norske menigheter. Hovedfunnene viste at arbeidsmiljøet vurderes 
positivt av de fleste som opplever støtte og tilhørighet på arbeidsplas- 
sen. Men samtidig oppleves det belastende å tilhøre en gruppe som får 

livet sitt diskutert. Hver femte LHBT-respondent oppga å ha opplevd 
diskriminering. 

Den norske kirke har omkring 8000 ansatte som representerer et 
mangfold. Undervisningspersonell og diakoner har vokst i antall de siste 
femti årene og kommet i tillegg til prester og kirkemusikere. Fremveksten 
av daglige ledere har tilført kirken en rekke nye yrkesbakgrunner. De tra- 
disjonelle gruppene med mye kompetanse, men ikke formalisert utdan- 
ning, er kirketjenere, gravere og kontorpersonell. Sosiologiske forskjeller, 
og inndeling i A- og B-lag, har konfliktpotensial. Sentralt i dette er opp- 
levelsen av verdi og å beherske kulturelle koder. Det er et lederansvar å 
fordele oppmerksomhet, gi støtte og oppmuntring. 


Konklusjon 


Kapitlet har drøftet spørsmålet: Hvordan er konflikter i Den norske kirke 
tematisert i perioden 1980-2020, og hvilke ledelsesutfordringer gir konflik- 
ter i et kirkelig arbeidsmiljø? Vår gjennomgang viser at kirken, også når 
det gjelder konflikter, forstås som en del av sivilsamfunnet som regule- 
res av offentlig lovgivning. Kirken har trukket veksler på allmenn teori 
om konflikter. Et første hovedfunn som viser utviklingen i denne 
40-årsperioden, er en tydeligere oppfatning av det organisatoriske 
arbeidsmiljøets betydning for konflikter. Fremfor å være overlatt til kon- 
fliktpartene, har temaet blitt innvevet i arbeidsgiveransvaret. Konflikt er 
tematisert gjennom forebyggende tiltak og rutiner for håndtering. Utvik- 
lingen inneholder momenter som mer vekt på samarbeidsmodell i hånd- 
teringer, stadig mer allmenn konfliktlitteratur både hva gjelder struktur 
og kultur, økt fokus på organisatorisk arbeidsmiljø og lederkompetanse i 
konflikthåndtering. 

Et annet hovedfunn er at selve konfliktsynet også har endret seg. Som 
vi har sett, har KA bidratt vesentlig til å sette konflikter på dagsorden 
i kirken. Allmenn litteratur om konflikter har sammen med kirkelige 
publikasjoner (Grimstad, 2002, 2012; Torkelsen, 2003) hatt omfattende 
kursing som en viktig formidlingsarena. Siden 2010 har denne utdan- 
ningen vært i samarbeid med daværende Diakonhjemmet høgskole med 
bruk av sosialpsykologiske tilnærminger, HR-ledelse, HMS-metodikk og 

rolleteori. Tredelingen med konfliktforståelse, konfliktforebygging og 
konflikthåndtering har gitt redskaper til å tematisere og komme til rette 
med konflikter. En eklektisk holdning har bidratt til ulike synsvinkler og 
gitt ledere økt repertoar for å hanskes med konflikter. Konfliktforståelse 
handler om å skjerpe blikket for hva som egentlig skjer i konflikter og 
hvordan de involverte og arbeidet preget av konflikter. Dette utgjør bak- 
grunnen for å se på konfliktløsningsmodeller som lederredskaper. Det 
har vært en voksende erkjennelse at kirkeledere har et særlig ansvar hva 
gjelder konflikter for å kunne sikre positive konsekvenser for arbeidsmi- 
ljø, effektivitet og kvalitet. Konflikter er ikke ødeleggende i seg selv, men 
mangel på kompetanse til å håndtere og forebygge kan være destruktivt. 
Hensikten med konflikthåndtering er å sørge for at konflikter tas tak i, 
sees fra flere sider og ivaretar aktørene underveis og etter. 

Like fullt tegner det seg et bilde av en organisasjon i fortsatt utvikling 
med særlige utfordringer. Videre tiltak for å komme til rette med konflik- 
ter, er å styrke tydeligheten i det organisatoriske arbeidsmiljøet. Et felles 
arbeidsgiveransvar kan forebygge kjente risikofaktorer for dysfunksjo- 
nelle konflikter og mobbing - som mangelfullt og dårlig organisatorisk 
arbeidsmiljø, fraværende og utydelig ledelse og et psykososialt arbeidsmi- 
ljø preget av usikkerhet og manglende kreativitet og utviklingsmuligheter. 
En kultur preget idealer om grenseløs godhet og maktbruk i fromhetens 
navn, vil være en kontinuerlig utfordring. I religiøse organisasjoner er det 
også viktig å utvikle en maktkritisk kultur til bruk av fromhet og religion 
som undertrykkende elementer. Nordeide et al. (2008, s. 166) påpeker 
også viktige lederoppgaver for å hindre utbrenthet og konflikter. Lederty- 
delighet består i å klargjøre mål og prioritere, avgrense arbeidsoppgaver, 
motivere og inspirere, samt veilede i konflikthåndtering. Løsning ligger i 
noen tilfeller hos partene selv, men ord kan stå mot ord. Mange konflikter 
lar seg ikke løse ved dialog. Det gjenstår også en innsats for å styrke lede- 
res forståelse for sitt ansvar for konflikthåndtering og arbeidsmiljø. En 
videre avklaring i forholdet mellom tilsynsansvar og arbeidsgiveransvar 
er også nødvendig. Tilsynet er uoppgivelig for kirken og har både en pro- 
aktiv og reaktiv rolle. Likevel finner vi at personal- og konfliktbehandling 
må baseres på arbeidslivets spilleregler og verdier som transparens, kon- 
tradiksjon og likebehandling. 

